
UNU 


Daţi-mi voie să vă vorbesc despre lumile pe care le-am 
lăsat în urmă. 

Pămîntul îl ştiţi; toţi îl ştiu. Este lumea natală a omenirii, 
deşi în acest moment nu mai sînt mulţi care s-o considere 
planeta noastră „de baştină” — Phoenix a jucat acest rol de cînd 
Uniunea Colonială a fost creată şi a devenit forța călăuzitoare 
a expansiunii şi protejării rasei noastre în univers. Dar nu uiţi 
niciodată de unde vii. 

Să fii de pe Pămînt, în acest univers, e ca şi cum ai fi un puşti 
dintr-un tîrguşor care se suie în autobuz, se duce în marele oraş 
şi-şi petrece toată după-amiaza căscînd gura la clădirile înalte. 
Apoi se trezeşte jefuit, pentru crima de a se fi minunat în fața 
acestei lumi noi şi stranii, care are asemenea lucruri în ea, pentru 
că lucrurile din noua lume nu au nici prea mult timp, nici prea 
multă compasiune pentru un nou-venit şi sînt gata să-l omoare 
pentru ceea ce are în valiză. Puştiul din tîrguşor învaţă repede 
acest lucru, pentru că nu se mai poate întoarce acasă. 

Am petrecut şaptezeci şi cinci de ani pe Pămînt, trăind în 
cea mai parte a timpului în acelaşi oraş mic din Ohio şi împăr- 
tind cea mai mare parte din acea viaţă cu aceeaşi femeie. Ea a 
murit şi a rămas pe loc. Eu am trăit şi am plecat. 

Următoarea lume este metaforică. Forţele Coloniale de 
Apărare m-au luat de pe Pămînt şi au păstrat din mine acele 
componente pe care le voiau: conştiinţa şi o mică parte din 

ADN. Din cel din urmă mi-au construit un corp nou, care era 
tînăr, iute, puternic şi frumos, şi doar parțial uman. Mi-au vîrît 
conştiinţa în el şi nu mi-au dat nici pe departe destul timp să 
mă bucur de a doua mea tinereţe. Apoi au luat acest trup frumos 
care era acum persoana mea şi au petrecut următorii cîțiva ani 
încercînd cu asiduitate să-l omoare, aruncîndu-mă împotriva 
oricărei rase extraterestre ostile cu putinţă. 

Existau o mulțime. Universul e vast, dar numărul lumilor 
potrivite pentru viaţa umană e surprinzător de mic şi, din în- 
timplare, spaţiul e plin de numeroase alte specii inteligente 
care vor aceleaşi planete ca şi noi. Foarte puţine dintre aceste 
specii, se pare, sînt adeptele conceptului de a împărți; noi cu 
siguranţă nu sîntem. Cu toţii luptăm, iar lumile pe care le putem 
locui se schimbă între noi dintr-o parte în alta, pînă cînd unii 
sau alții reuşesc să pună mîna pe una dintre ele atît de strîns, 
încât nu le mai poate fi smulsă. De-a lungul a vreo două secole, 
noi, oamenii, am reuşit şmecheria respectivă pe vreo cîteva zeci 
de lumi, şi am eşuat pe alte cîteva zeci. Nimic din toate astea 
nu ne-a adus prea mulţi prieteni. 

Am petrecut şase ani în această lume. Am luptat şi aproape 
că am murit, nu doar o singură dată. Am avut prieteni, dintre 
care cei mai mulți au murit, dar pe cîțiva i-am salvat. Am cu- 
noscut o femeie care semăna dureros de mult cu aceea cu care 
mi-am împărțit viaţa pe Pămînt, dar care era totuși o persoană 
complet diferită. Am apărat Uniunea Colonială şi, făcînd acest 
lucru, am crezut că păstrez umanitatea vie în univers. 

La sfîrşitul celor şase ani, Forţele Coloniale de Apărare au 
luat acea parte din mine care fusesem întotdeauna eu şi au 
băgat-o într-un al treilea şi ultim corp. Acest corp era tînăr, dar 
nici pe departe la fel de rapid şi de puternic. Era, la urma urmei, 
doar uman. Dar acestui trup nu i se cerea să lupte şi să moară. 
Am resimţit lipsa faptului de a fi puternic ca un supererou de 
bandă desenată. N-am resimţit lipsa nici uneia dintre creaturile 
extraterestre pe care am întilnit-o şi care încerca din răsputeri 
să mă omoare. Era un schimb echitabil. 

Următoarea lume vă este probabil necunoscută. Staţi din 
nou pe Pămînt, vechiul nostru cămin, unde miliarde de oameni 
încă trăiesc şi visează la stele. Ridicaţi ochii spre cer, către con- 
stelația Linxului, foarte aproape de Carul Mare. E o stea acolo, 
galbenă ca soarele nostru, cu şase planete principale. Cea de-a 
treia, destul de potrivit, e o imitație a Pămîntului: 96% din cir- 
cumferinţa lui, dar cu un nucleu de fier puțin mai mare, aşa 
încît masa ei reprezintă 101% față de a acestuia (procentul acela 
nu se observă prea mult). Doi sateliți: unul avînd două treimi 
din mărimea satelitului Pămîntului, dar mai apropiat decât 
Luna, astfel încât pe cer acoperă cam aceeaşi suprafață. Al doilea 
satelit, un asteroid capturat, e mult mai mic şi mai apropiat. Se 
află pe o orbită instabilă; în cele din urmă, o să se rostogolească 
şi o să cadă pe planeta de dedesubt. Cea mai bună estimare 
afirmă că se va întîmpla cam peste un sfert de milion de ani. 
Localnicii nu sînt grozav de îngrijoraţi, în acest moment. 

Această lume a fost descoperită de oameni cu aproape 
şaptezeci şi cinci de ani în urmă; ealanii aveau o colonie acolo, 
dar Forţele Coloniale de Apărare au corectat acest fapt. Apoi 
ealanii, ca să spunem aşa, au refăcut calculele pentru această 
ecuaţie şi a mai durat vreo doi ani pînă să se rezolve totul. Cînd 
s-a rezolvat, Uniunea Colonială a deschis planeta pentru colo- 
niştii de pe Pămînt, mai ales din India. Aceştia au sosit în valuri; 
primul — după ce planeta a fost cîştigată de la ealani, iar al 
doilea — la scurtă vreme după războiul de pe subcontinent, de 
pe Pămînt, cînd guvernul provizoriu susținut de forțele de 
ocupaţie i-a lăsat pe cei mai de seamă sprijinitori ai regimului 
Chowdhury să aleagă între colonizare şi închisoare. Cei mai 
mulți au plecat în exil, luîndu-şi familiile cu ei. Oamenii aceştia 
n-au visat atît de mult la stele, pe cât acestea le-au fost impuse. 

Avînd în vedere oamenii care locuiesc pe planetă, aţi putea 
crede că ar trebui să aibă un nume care le reflectă moştenirea. 
V-aţi înşela însă. Planeta se numeşte Huckleberry, botezată fără 
îndoială de vreun aparatcic al Uniunii Coloniale, amator de 
Twain. Satelitul cel mare al planetei Huckleberry este Sawyer; 


10 / JOHN SCALZI 


cel mic este Becky. Cele trei continente principale se numesc 
Samuel, Langhorn şi Clemens; de lîngă Clemens porneşte un 
şir lung, întortocheat, de insule vulcanice cunoscut sub numele 
de Arhipelagul Livy, aflat în oceanul Calaveras. Cele mai multe 
dintre formele de relief mai importante aveau deja diferite nume 
legate de Twain înainte de sosirea primilor colonişti; aceştia 
par să le fi acceptat cu bunăvoință. 

Staţi acum pe această planetă alături de mine. Ridicaţi ochii 
spre cer, în direcția constelaţiei Lotus. Acolo se află o stea, 
galbenă precum aceasta în jurul căreia se roteşte planeta, o stea 
în jurul căreia m-am născut, cu două vieți în urmă. De aici, este 
atît de departe, încît nu e vizibilă cu ochiul liber. Deseori, simt 
acelaşi lucru în legătură cu viața pe care am dus-o acolo. 

Numele meu este John Perry. Am optzeci şi opt de ani. 
Locuiesc pe această planetă de aproape opt ani. E casa mea, pe 
care o împart cu soția şi fiica adoptivă. Bine aţi venit pe Huckle- 
berry. În această poveste, este următoarea lume pe care o pără- 
sesc. Dar nu cea din urmă. 


%* 


Povestea despre cum am părăsit Huckleberry începe — ca 
toate poveştile demne de atenție — cu o capră. 

Savitri Guntupalli, asistenta mea, nici măcar nu-şi ridică 
ochii din cartea pe care-o citea, cînd m-am întors de la masa de 
prînz. 

— În biroul tău e o capră, îmi zise. 

— Hmmm, am răspuns. Credeam că am stropit cu ceva 
împotriva lor. 

Asta provocă o privire de jos în sus, ceea ce putea fi socotit 
o victorie, după cum mergeau lucrurile. 

— I-a adus cu ea pe frații Chengelpet, adăugă ea. 

— Rahat, am exclamat. 

Ultima pereche de frați care s-au certat la fel de mult ca 
frații Chengelpet se numeau Cain şi Abel, şi cel puțin unul 
dintre ei a trecut pînă la urmă la acțiune directă. 

— Credeam că ţi-am spus să nu-i laşi pe ăştia doi în biroul 
meu, cînd nu sînt aici. 

— N-ai spus nimic de felul ăsta, mă contrazise Savitri. 

— Să facem din asta o regulă de neclintit. 

— Şi chiar dacă ai fi zis, continuă Savitri, lăsînd cartea din 
mînă, asta ar presupune ca amîndoi fraţii să mă asculte, ceea 
ce nu face nici unul dintre ei. Aftab a tropăit primul aici, cu 
capra, iar Nissim a venit imediat după el. Nici unul dintre ei 
nici măcar nu s-a uitat în direcția mea. 

— Nu vreau să fiu silit să am de-a face cu fraţii Chengelpet. 
Abia am mîncat. 

Savitri întinse mîna către marginea biroului, luă coşul de 
gunoi şi-l puse pe birou. 

— Negreşit, vomită mai întâi, îmi zise. 

O întîlnisem pe Savitri cu cîțiva ani în urmă, în timp ce 
făceam turul coloniilor în calitate de reprezentant al Forțelor 
Coloniale de Apărare pentru a le promova cu entuziasm în diferi- 
tele colonii în care am fost trimis. La oprirea din satul New Goa, 
în colonia Huckleberry, Savitri s-a ridicat în picioare şi m-a numit 
unealtă a regimului imperialist şi totalitar al Uniunii Coloniale. 
Mi-a plăcut imediat de ea. Cînd am fost demobilizat din FCA, 
m-am hotărît să mă stabilesc în New Goa. Mi s-a oferit funcţia 
de mediator al satului, pe care am primit-o, şi am fost surprins 
să o găsesc pe Savitri acolo în prima mea zi de lucru, spunîndu-mi 
că avea să fie asistenta mea, fie că îmi place, fie că nu. 

— Adu-mi aminte din nou de ce ai acceptat slujba asta, am 
întrebat-o pe Savitri pe deasupra coşului de gunoi. 

— Din pură perversitate, răspunse ea. O să vomiţi sau nu? 

— Cred că o să mă abţin, am replicat. 

Înhăţă coşul de gunoi şi-l aşeză la locul lui, apoi îşi luă 
cartea ca să se reapuce de citit. 

Mi-a venit o idee. 

— Hei, Savitri, vrei slujba mea? 

— Sigur că da, îmi răspunse ea, deschizînd cartea. O să 
încep imediat după ce termini cu frații Chengelpet. 

— Mulţumesc. 

Savitri se încruntă. Se întoarse la aventurile ei literare. 
Mi-am adunat puterile şi am intrat pe uşa propriului meu birou. 

Capra din mijlocul încăperii era drăguță. Fraţii Chengelpet, 
aşezaţi pe scaunele din fața biroului, erau mai puţin drăguți. 

— Aftab, am rostit, dînd din cap către fratele mai în vârstă. 
Nissim, am făcut semn către cel mai tînăr. Şi prietena lor, am 
adăugat, arătînd către capră. Cu ce vă pot ajuta în după-amiaza 
asta? 

— Îmi poţi da permisiunea să-mi împuşc fratele, mediator 
Perry, răspunse Nissim. 

— Nu sînt sigur că face parte dintre atribuţiile funcţiei 
mele, i-am spus. Şi oricum pare puţin cam drastic. Ce-ar fi să-mi 
povestiţi ce se petrece? 

Nissim arătă către fratele lui. 

— Ticălosul ăsta mi-a furat sămînţa, îl acuză el. 

— Poftim? 

— Sămînţa, repetă Nissim. Întreabă-l. Nu poate să tăgă- 
duiască. 

Am clipit din ochi şi m-am întors spre Aftab. 

— Aşadar, ai furat sămînţa fratelui tău, aşa-i, Aftab? 

— Trebuie să-l ierţi pe fratele meu, replică Aftab. E înclinat 
spre isterie, după cum ştii. Ceea ce vrea să spună este că unul 
dintre ţapii lui a plecat în hoinăreală de pe păşunea lui pe a 
mea şi a fecundat capra asta, iar acum pretinde că am furat 
sperma ţapului lui. 

— Nu era un țap oarecare, insistă Nissim. Era Prabhat, 
țapul meu premiat. ÎI dau pentru prăsilă pe bani frumoşi, iar 
Aftab nu vrea să plătească prețul. Aşadar, mi-a furat sămânța. 

— E sămînţa lui Prabhat, idiotule, izbucni Aftab. Şi nu-i 
vina mea că ai grijă de gardul tău atît de prost încât țapul tău a 
putut să ajungă pe pămîntul meu. 

— O, asta-i nostim, exclamă Nissim. Mediator Perry, te 
anunţ că sîrma gardului a fost tăiată. Prabhat a fost ademenit 
pe pămîntul lui. 


ULTIMA COLONIE / 13 


— Ai halucinaţii, protestă Aftab. Şi chiar dacă ar fi adevărat, 
dar nu e, şi ce dacă? L-ai căpătat înapoi pe preţiosul tău Prabhat... 
— Dar acum tu ai capra asta gravidă, zise Nissim. O sarcină 
pentru care nu ai plătit şi pentru care nu ţi-am dat permisiunea. 
E furt, pur şi simplu. Şi, mai mult decât atât, încerci să mă ruinezi. 

— Despre ce tot vorbeşti? întrebă Aftab. 

— Încerci să prăseşti un nou mascul, replică Nissim, dar 
în direcția mea, şi arătă capra, care rodea spătarul scaunului 
lui Aftab. Nu tăgădui. E capra ta cea mai bună. Împerechind-o 
cu Prabhat, ai avea un tap pe care să-l dai de prăsilă. Încerci 
să-mi subminezi afacerea. Întreabă-l, mediator Perry. Întreabă-l 
ce poartă capra lui în pîntece... 

M-am uitat din nou spre Aftab. 

— Ce poartă capra ta, Aftab? 

— Printr-o simplă coincidenţă, unul dintre fetuşi e mascul, 
răspunse Aftab. 

— Vreau să fie avortat, pretinse Nissim. 

— Nu e capra ta, spuse Aftab. 

— Atunci am să iau iedul cînd se naşte, insistă Nissim. Ca 
plată pentru sămînţa pe care ai furat-o. 

— Iar asta, exclamă Aftab, şi se uită cercetător la mine. Vezi 
cu ce am de-a face, mediator Perry. Îşi lasă ţapii s-o ia razna pe 
arătură, prăsindu-se în voie, şi apoi cere plată pentru propria 
lui administrare proastă a animalelor. 

Nissim urlă furios şi începu să strige şi să gesticuleze vio- 
lent la fratele lui; Aftab îl imită. Capra ocoli biroul şi mă privi 
curioasă. Am băgat mîna în birou şi i-am dat caprei o bomboană 
pe care am găsit-o acolo. 

— Tu şi cu mine nu prea avem nevoie să stăm aici pentru 
asta, i-am spus caprei. 

Capra nu răspunse, dar mi-am dat seama că era de acord 
cu mine. 

Aşa cum fusese planificat iniţial, slujba mediatorului 
satului trebuia să fie simplă: de cîte ori sătenii din New Goa 
aveau o problemă cu guvernul local sau districtual, veneau la 

mine, iar eu îi ajutam să se descurce cu birocraţia şi să rezolve 
lucrurile. De fapt, era exact genul de slujbă pe care i-o dai unui 
erou de război care altfel e nefolositor pentru viața de zi cu zi 
a unei colonii în cea mai mare parte rurale; are exact atita 
reputaţie în faţa celor sus-puşi încât, atunci cînd îşi face apariția 
în cadrul uşii, ei să fie nevoiţi să-i acorde atenţie. 

Problema e că, după câteva luni petrecute astfel, sătenii din 
New Goa au început să vină la mine şi cu celelalte necazuri. 

— O, nu vrem să ne batem capul cu funcționarii, mi s-a 
spus de către unul dintre ei, după ce am întrebat de ce am 
devenit brusc omul la care se duceau toţi pentru orice, de la 
utilajele agricole pînă la sfaturile matrimoniale elementare. E 
mai uşor şi mai rapid să venim la tine 

Rohit KulKarni, administratorul din New Goa, era încântat 
de o asemenea stare de lucruri, din moment ce eu mă ocupam 
acum de problemele care obişnuiau să ajungă mai întâi la el. Îi 
rămînea mai mult timp să pescuiască şi să joace domino la 
ceainărie. 

În cea mai mare parte a timpului, această nouă definire 
extinsă a îndatoririlor mele de mediator mergea cât se poate de 
bine. Era plăcut să ajuţi oamenii, şi era la fel de plăcut că oamenii 
îmi ascultau sfaturile. Pe de altă parte, orice funcționar public 
ar putea probabil să-ți spună că numai câțiva oameni enervanţi 
din comunitate le vor ocupa marea majoritate a timpului. În 
New Goa, aceste roluri erau ocupate de fraţii Chengelpet. 

Nimeni nu ştia de ce se urau atît de mult. Am crezut că ar 
putea fi ceva cu părinţii lor, dar Bhajan şi Niral erau oameni 
fermecători, la fel de nedumeriţi de ceea ce se întîmpla ca şi 
toţi ceilalţi. Unii oameni pur şi simplu nu se înțeleg; cu alții dar, 
din nefericire, aceşti doi oameni care nu se înțelegeau s-a 
întîmplat să fie fraţi. 

De fapt, n-ar fi fost atît de rău dacă nu şi-ar fi construit 
fermele chiar unul lîngă altul şi astfel se întîlneau aproape tot 
timpul, faţă în faţă şi în afaceri. Cîndva, la începutul mandatului 
meu, i-am sugerat lui Aftab, pe care îl vedeam ca pe cel un pic 

mai rațional dintre frații Chengelpet, să se gîndească la mutarea 
pe o nouă parcelă de pămînt care tocmai fusese curățată la 
capătul celălalt al satului, pentru că faptul de a locui departe de 
Nissim ar fi putut rezolva majoritatea problemelor dintre ei. 

— O, i-ar plăcea lui, replicase Aftab, pe un ton perfect 
rezonabil. 

După asta, am renunţat la orice speranţă de discuţie 
raţională în această privinţă şi mi-am acceptat karma care-mi 
cerea să sufăr prin intermediul vizitelor ocazionale ale ultra- 
giaţilor frați Chengelpet. 

— În regulă, am spus, domolindu-i pe frați din zarva lor 
duşmănoasă. Uite ce zic... Nu cred că are cu adevărat impor- 
tanță cum a păţit-o prietena voastră, capra, aşa că să nu ne 
concentrăm asupra acestui fapt. Dar sînteţi amîndoi de acord 
că țapul lui Nissim a făcut isprava. 

Amândoi frații Chengelpet dădură din cap; capra tăcea cu 
modestie. 

— Bine. Atunci, voi doi sînteți împreună în afacere, am zis. 
Aftab, poţi să păstrezi iedul după ce se naşte, şi să-l dai pentru 
prăsilă dacă doreşti. Dar primele şase ori cînd o faci, Nissim 
primeşte onorariul întreg pentru împerechere, iar după aceea, 
jumătate din bani merg la fratele tău. 

— N-o să facă altceva decât să-l împerecheze pe gratis de 
primele şase ori, protestă Nissim. 

— Atunci să stabilim onorariul pentru împerechere după 
primele şase ori la media acestor prime şase ori, am hotărît eu. 
În aşa fel încît dacă încearcă să te tragă pe sfoară pe tine, va 
sfîrşi prin a se trage pe sfoară pe el însuşi. Şi e un sat mic, Nissim. 
Oamenii de aici n-or să se ducă pentru împerechere la Aftab 
dacă or să creadă că singurul motiv pentru care îşi închiriază 
ţapul este ca să-ți încurce ţie mijloacele de trai. E o linie subţire 
între valoare şi faptul de a fi un vecin rău. 

— Şi dacă nu vreau să fiu în afaceri împreună cu el? întrebă 
Aftab. 

— Atunci poți să-i vinzi iedul lui Nissim, i-am răspuns. 

Nissim deschise gura să protesteze. 

— Da, să-l vinzi, am repetat, înainte ca el să apuce să se 
plîngă. Să duci iedul la Murali să-ţi facă o evaluare. Acela va fi 
prețul. Lui Murali nu-i place prea mult de nici unul dintre voi, 
aşa că o să căpătaţi o estimare corectă. Bine? 

Fraţii Chengelpet cugetară la asta, ceea ce înseamnă că 
şi-au stors mintea ca să descopere dacă exista vreo cale prin 
care unul dintre ei era mai nefericit decât celălalt cu această 
stare de lucruri. Pînă la urmă, părură să ajungă amîndoi la con- 
cluzia că erau la fel de nemulțumiți, ceea ce în această situaţie 
era un rezultat optim. Dădură din cap în semn de acceptare. 

— Bine, le-am spus. Acum, ieşiţi de-aici înainte de a-mi 
murdări covorul. 

— Capra mea n-ar face aşa ceva, exclamă Aftab. 

— Nu pentru capră îmi fac eu griji, am replicat, dîndu-i afară. 

Plecară; Savitri apăru în uşă. 

— Stai pe scaunul meu, zise ea, făcînd semn cu capul spre 
scaunul meu. 

— Du-te naibii, i-am răspuns, sprijinindu-mi picioarele pe 
birou. Dacă n-o să rezolvi cazurile iritante, nu eşti gata pentru 
scaunul cel mare. 

— În cazul ăsta, mă întorc la rolul meu umil de asistentă a 
ta şi să te anunţ că, în timp ce stăteai de vorbă cu frații Chengelpet, 
a sunat şeful poliției. 

— Despre ce era vorba? am întrebat. 

— N-a zis, răspunse ea. A închis. ÎI ştii pe şef. Foarte repezit. 

— Aspru dar drept, asta-i deviza lui, am zis. Dacă era ceva 
cu adevărat important, ar fi lăsat un mesaj, aşa că o să-mi bat 
capul cu asta mai tîrziu. Între timp, o să ajung la zi cu hîrțogăria. 

— N-ai de făcut nici o hîrţogărie, replică Savitri. Mi-o dai 
mie pe toată... 

— E terminată? am întrebat. 

— Din câte ştii tu, da, răspunse Savitri. 

— Atunci cred că o să mă relaxez şi-o să mă încălzesc la 
razele talentelor mele superioare de conducător, am spus eu. 

— Mă bucur că n-ai folosit coşul de gunoi ca să vomiţi mai 
devreme, zise Savitri. Pentru că acum am unde s-o fac eu. 

Se retrase la biroul ei, înainte să apuc să mă gîndesc la o 
replică bună. 

Aşa a fost tot timpul, după prima lună în care am lucrat 
împreună. A avut nevoie de acea primă lună ca să se obişnuiască 
cu faptul că, deşi fost militar, nu eram de fapt o unealtă a colo- 
nialismului, sau cel puţin dacă eram, eram unul realist şi cu un 
rezonabil simţ al umorului. După ce a ajuns la concluzia că nu 
sînt aici ca să-mi extind hegemonia asupra satului ei, s-a relaxat 
îndeajuns cât să înceapă să mă ia peste picior. Aşa a fost relația 
noastră vreme de şapte ani, şi e una bună. 

Cu toată hîrțogăria terminată şi toate problemele satului 
rezolvate, am făcut ceea ce-ar fi făcut oricine altcineva în situaţia 
mea: am tras un pui de somn. Bine-aţi venit în lumea agitată a 
medierii din satele coloniale! E posibil să se petreacă altfel în 
alte părți, dar dacă e adevărat sau nu, nu vreau să ştiu. 

M-am trezit la timp ca s-o văd pe Savitri închizînd biroul 
pentru ziua aceea. l-am făcut semn cu mîna de la revedere şi, 
după cîteva minute de nemişcare, mi-am urnit fundul de pe 
scaun şi-am ieşit pe uşă, pe drumul spre casă. Pe drum, l-am 
zărit din întîmplare pe şeful poliției venind spre mine pe partea 
cealaltă a drumului. Am traversat strada, m-am apropiat de el 
şi mi-am sărutat responsabilul cu aplicarea legii direct pe buze. 

— Ştii că nu-mi place cînd faci aşa ceva, protestă Jane, după 
ce m-am oprit. 

— Nu-ţi place cînd te sărut? am întrebat-o. 

— Nu cînd sînt de serviciu, răspunse Jane. Îmi subminează 
autoritatea. 

Am surîs la gîndul că cine ştie ce infractor ar putea crede 
că Jane, fost soldat al Forţelor Speciale, ar fi prea moale doar 
pentru că îşi săruta soțul. Şuturile în fund care ar urma ar fi 
îngrozitoare prin amplitudine. Totuşi, n-am spus asta. 

— Îmi pare rău, i-am zis. O să încerc să nu-ţi mai subminez 
autoritatea. 

— Mulţumesc, replică Jane. Veneam oricum să te văd, 
pentru că nu m-ai sunat înapoi. 

— Am fost incredibil de ocupat azi. 

— Savitri mi-a povestit pe scurt cît de ocupat erai cînd am 
sunat... 

— Hopa! 

— Hopa! fu de acord Jane. 

Am pornit pe jos spre casă. 

— Ceea ce voiam să-ţi spun este că te poţi aştepta ca Gopal 
Boparai să treacă miine pe-aici ca să afle care va fi sarcina lui 
în serviciul comunității. S-a îmbătat şi a provocat iarăși scandal. 
Urla la o vacă! 

— Karma rea, am comentat eu. 

— Vaca a crezut acelaşi lucru, replică Jane. L-a împuns în 
piept şi l-a aruncat prin fereastra unui magazin. 

— Go e teafăr? am întrebat. 

— Zgîrieturi, răspunse Jane. Geamul a sărit de la locul lui. 
Plastic. Nu s-a spart. 

— E a treia oară pe anul ăsta. Ar trebui dus în faţa adevă- 
ratului magistrat, nu în faţa mea. 

— Asta i-am zis şi eu. Dar l-ar aştepta patruzeci de zile de 
domiciliu forţat în închisoarea districtuală, iar Sashi trebuie să 
nască peste vreo două săptămîni. Are nevoie de el în preajmă 
mai mult decît are el nevoie de închisoare. 

— În regulă. O să-i găsesc eu ceva potrivit. 

— Cum ţi-ai petrecut ziua? întrebă Jane. Adică, în afară de 
moţăială... 

— Am avut parte de o zi cu fraţii Chengelpet, am răspuns. 
De data asta, cu o capră. 

Jane şi cu mine am stat de vorbă despre întîmplările zilei pe 
drumul spre casă, aşa cum facem în fiecare zi cînd ne întoarcem 
acasă, la mica fermă pe care o avem, chiar la ieşirea din satul 
propriu-zis. Cînd am cotit pe aleea ce duce spre casă, am dat 
peste fiica noastră, Zoë, plimbîndu-l pe Babar, cîinele, care era, 
ca de obicei, nebun de fericire să ne vadă. 

— Ştia că veniţi, zise Zoë, gîfîind uşor. A luat-o la fugă de 
la jumătatea drumului. A trebuit să alerg ca să mă ţin după el... 

— Îmi pare bine să aflu că îi e dor cuiva de noi, am comentat. 

Jane îl mîngñie pe Babar, care dădea din coadă ca o furtună. 
Eu am sărutat-o pe Zoë pe obraz. 

— Voi doi aveţi un vizitator, ne anunţă Zoë. A apărut în 
fața casei cam acum o oră. Într-un plutitor. 

Nimeni din oraş nu avea plutitor; erau bătătoare la ochi şi 
nepractice pentru o colonie de fermieri. Am aruncat o privire 
spre Jane, care ridică din umeri ca pentru a spune nu aştept pe 
nimeni. 

— Cine-a zis că este? am întrebat. 

— N-a zis, răspunse Zoë. Tot ce-a spus este că-i un vechi 
prieten de-al tău, John. l-am zis că poate să te sune, şi mi-a 
răspuns că e încîntat să aştepte. 

— Ei, măcar cum arată? am întrebat în continuare. 

— Tinăr, răspunse Zoë. Destul de drăguţ. 

— Nu cred că ştiu vreun tip drăguţ, am zis. Asta-i mai mult 
domeniul tău, fiica mea adolescentă. 

Zoë se uită cruciş şi surîse sarcastic. 

— Mulţumesc, tăticule de nouăzeci de ani! Dacă m-ai fi 
lăsat să termin, ai fi auzit indiciul care-mi spune mie că s-ar 
putea chiar să-l cunoşti. Şi anume faptul că e de asemenea verde! 

Asta ne făcu să schimbăm din nou o privire, Jane şi cu mine. 
Membrii FCA aveau pielea verde, un rezultat al clorofilei modifi- 
cate care le dădea energie suplimentară pentru luptă. Atât Jane, 
cît şi eu avuseserăm cîndva pielea verde; eu mă întorsesem la cu- 
loarea mea inițială, iar lui Jane i s-a îngăduit să-şi aleagă o nuanţă 
a pielii mai apropiată de standard, atunci cînd a schimbat trupurile. 

— N-a spus ce vrea? o întrebă Jane pe Zoë. 

— Nu, răspunse Zoë. Şi nici n-am întrebat. M-am gîndit 
să vin să vă caut şi să vă avertizez din timp. L-am lăsat pe 
veranda din faţă. 

— Probabil că pînă acum şi-a băgat nasul peste tot, prin 
jurul casei, am zis eu. 

— Mă îndoiesc, replică Zoë. l-am lăsat pe Hickory şi Dickory 
să stea cu ochii pe el. 

Am rînjit. 

— Asta ar trebui să-l ţină la locul lui, am observat. 

— Exact aşa m-am gîndit şi eu, spuse Zoë. 

— Eşti mai înțeleaptă decît anii tăi, fiica mea adolescentă. 

— Compensez pentru tine, tăticule de nouăzeci de ani, 
replică ea. 

Porni în fugă înapoi către casă, cu Babar tropăind în urma ei. 

— Ce atitudine, îi spun lui Jane. O are de la tine... 

— E adoptată, răspunse Jane. Şi nu eu sînt obraznica din 
familie! 

— Astea sînt amănunte, am replicat, şi am luat-o de mînă. 
Haide. Vreau să-l văd doar pe oaspetele nostru speriat de moarte. 

L-am găsit pe musafir pe balansoarul de pe verandă, privit 
stăruitor şi în tăcere de cei doi obini ai noştri. L-am recunoscut 
imediat. 

— Domnule general Rybicki, am exclamat. Ce surpriză! 

— Salut, domnule maior, răspunse Rybicki, adresîndu-mi-se 
cu fostul meu grad. 

Arătă spre obini. 

— Ţi-ai făcut nişte prieteni interesanţi, de ultima oară cînd 
te-am văzut. 

— Hickory şi Dickory. Sînt însoțitorii fiicei mele. Cît se 
poate de amabili, în afară de cazul în care cred că eşti o 
amenințare pentru ea. 

— Şi ce se întîmplă atunci? întrebă Rybicki. 

— Depinde. Dar de obicei e rapid. 

— Minunat, comentă Rybicki. 

I-am lăsat să plece pe obini; se duseră s-o caute pe Zoë. 

— Mulţumesc, spuse Rybicki. Obinii mă fac să mă simt nervos. 

— Asta-i ideea, interveni Jane. 

— Îmi dau seama de asta. Dacă n-ai nimic împotrivă să 
întreb, de ce are fiica ta gărzi de corp obine? 

— Nu sînt gărzi de corp, sînt însoțitori, preciză Jane. Zoë e 
fiica noastră adoptivă. Tatăl ei biologic este Charles Boutin. 

Asta îl făcu pe Rybicki să ridice o sprînceană; avea un grad 
destul de mare ca să ştie despre Boutin. 

— Obinii îl venerează pe Boutin, dar el e mort. Au dorinţa de 
a-i cunoaşte fiica, aşa că i-au trimis pe aceştia doi să stea cu ea. 

— Şi asta n-o deranjează, comentă Rybicki. 

— A crescut cu ei ca bone şi protectori, explică Jane. Se 
simte în largul ei cu obinii. 

— Şi nu vă deranjează nici pe voi, continuă Rybicki. 

— O supraveghează şi o apără pe Zoë. Dau o mînă de ajutor 
pe-aici. lar prezenţa lor alături de noi face parte din tratatul pe 
care îl are Uniunea Colonială cu obinii. Faptul de a-i avea aici 
pare un preţ mic de plătit pentru a-i avea de partea noastră. 

— Asta-i destul de adevărat, fu de acord Rybicki şi se ridică 
în picioare. Ascultă, domnule maior. Am o propunere pentru tine. 

Făcu semn din cap spre Jane. 

— Pentru amîndoi, de fapt. 

— Ce anume? am întrebat. 

Rybicki arătă cu capul spre casă, în direcţia în care tocmai 
plecaseră Hickory şi Dickory. 

— Aş prefera să nu vorbesc despre asta undeva unde cei 
doi ar putea auzi, dacă am de-ales. Aveţi vreun loc unde putem 
vorbi în particular? 

Am aruncat o privire spre Jane. Ea surîse uşor. 

— Ştiu eu un loc, răspunse. 


%* 


— Ne oprim aici? întrebă generalul Rybicki în timp ce 
trăgeam pe dreapta, în mijlocul cîmpului. 

— Ai întrebat dacă avem vreun loc unde putem vorbi în 
particular, am spus. Ai acum cel puțin două hectare de cereale 
între noi şi următoarea pereche de urechi, umane sau obine. 
Bine-ai venit în intimitate, stilul colonial. 

— Ce fel de cereală e asta? întrebă generalul Rybicki, tră- 
gînd de un lujer. 

— E sorg, răspunse Jane, stînd lîngă mine. 

Babar era aşezat lîngă Jane şi se scărpina la ureche. 

— Sună familiar, zise Rybicki, dar nu cred că am mai văzut- 
o vreodată pînă acum. 

— Aici e o cultură principală, i-am explicat. E o cultură 
bună pentru că suportă arşiţa şi seceta, iar în lunile de vară se 
face destul de cald pe-aici. Cei de prin partea locului îl folosesc 
pentru o pîine numită bhakri şi pentru alte lucruri. 

— Bhakri, repetă Rybicki şi făcu semn spre oraş. Aşadar, 
oamenii ăştia sînt mai ales din India. 

— Unii dintre ei, am replicat. Cei mai mulţi s-au născut 
aici. Cea mai mare parte a colonizărilor active de aici, de pe 
Huckleberry, au loc acum pe continentul Clemens. L-au deschis 
cam în acelaşi timp cu sosirea noastră. 

— Deci nu-i nici o tensiune legată de războiul din subcon- 
tinent, spuse Rybicki. Din cauză că voi sînteți americani, iar ei 
indieni. 

— Nu se pune problema. Oamenii de aici sînt la fel ca imi- 
granţii de pretutindeni. Se consideră mai întîi huckleberrieni şi 
apoi indieni. După încă o generaţie, nimic din toate astea nu 
va mai conta. Şi oricum, Jane nu e americană. Dacă sîntem priviți 
cumva, sîntem priviţi ca foşti soldați. Cînd am sosit, eram nişte 
curiozități, dar acum sîntem doar John şi Jane, cu ferma de pe 
marginea drumului. 

Rybicki se uită din nou la ogor. 

— Sînt surprins că vă ocupați de agricultură. Voi doi aveţi 
slujbe adevărate. 

— Agricultura e o slujbă adevărată, zise Jane. Cei mai mulți 
dintre vecinii noştri o fac. Ne prinde bine s-o facem şi noi, ca 
să-i putem înţelege pe ei şi ceea ce au nevoie din partea noastră. 

— N-am vrut să vă jignesc, se scuză Rybicki. 

— N-am luat-o ca pe o jignire, intervin din nou în discuție. 
Avem aici cam şaisprezece hectare. Nu-i prea mult — şi nu destul 

ca să luăm banii celorlalţi fermieri — dar e destul ca să arătăm 
că preocupările celor din New Goa sînt şi preocupările noastre. 
Am muncit mult ca să devenim şi noi cetăţeni ai satului New 
Goa şi ai planetei Huckleberry... 

Generalul Rybicki dădu din cap şi se uită la tulpina lui de 
sorg. Aşa cum observase Zoë, era verde, chipeș şi tînăr. Sau cel 
puţin păstra aparenţa tinereţii, datorită corpului FCA pe care-l 
folosea încă. Avea să arate în vîrstă de douăzeci şi trei de ani 
atîta vreme cît urma să-l mai aibă, chiar dacă vîrsta lui adevărată 
era acum undeva peste o sută de ani. Arăta mai tînăr decît mine, 
chiar dacă eu eram mai tînăr decît el cu cel puţin cincisprezece 
ani. Atunci cînd părăsisem serviciul însă, mi-am schimbat corpul 
FCA cu unul nou, nemodificat, bazat pe ADN-ul meu original. 
Arătam acum de cel puţin treizeci de ani. Puteam trăi cu asta. 

La vremea cînd am plecat din FCA, Rybicki fusese superiorul 
meu, dar el şi cu mine ne cunoşteam de dinainte de asta. L-am 
cunoscut în prima mea zi de luptă, cînd el era locotenent-colonel 
iar eu — soldat simplu. Mă numea, cu dezinvoltură, fiule, făcînd 
aluzie la tinereţea mea. Aveam pe atunci şaptezeci şi şapte de 
ani! 

Asta este una dintre probleme cu Forţele Coloniale de 
Apărare: toată ingineria corporală pe care o fac încurcă rău de 
tot simțul vîrstei. Aveam nouăzeci de ani; Jane, născută adultă 
în cadrul Forţelor Speciale, avea vreo şaisprezece ani. Te apucă 
durerea de cap numai cînd te gîndeşti la asta... 

— E timpul să ne spui de ce te afli aici, domnule general, 
rosti Jane. 

Şapte ani de viață alături de oameni născuţi în mod natural 
nu-i tociseră stilul de a da iama în politeţuri şi de a merge direct 
la ţintă, dobîndit în Forţele Speciale. 

Rybicki surîse strimb şi aruncă sorgul pe jos. 

— Bine, zise el. După ce ai plecat din serviciu, Perry, am 
primit o avansare şi un transfer. Acum sînt la Departamentul 
Colonizării; cei care se ocupă cu inițierea şi sprijinirea noilor 
colonii. 

— Încă faci parte din FCA, am observat. Pielea verde te dă 
de gol. Credeam că Uniunea Colonială îşi ţine separat secțiunile 
civilă şi militară. 

— Eu sînt omul de legătură, explică Rybicki. Trebuie să 
menţin lucrurile coordonate între cele două. E cam la fel de 
distractiv pe cât ai putea crede că este. 

— Ai toată compătimirea mea... 

— Mulţumesc, domnule maior. 

Au trecut ani de zile de cînd mi s-a mai adresat cineva cu 
gradul. 

— Apreciez acest lucru, continuă Rybicki. Motivul pentru 
care mă aflu aici este acela că mă întrebam dacă voi — amîndoi 
- aţi face o treabă pentru mine. 

— Ce fel de treabă? întrebă Jane. 

Rybicki o privi cercetător. 

— Să conduceţi o colonie nouă, răspunse el. 

Jane îmi aruncă o privire. Îmi dădeam seama că deja nu-i 
plăcea ideea. 

— Nu pentru asta există Departamentul Colonizării? am 
întrebat. Ar trebui să fie ticsit de tot felul de oameni a căror 
meserie e să conducă noi colonii. 

— Nu şi de data asta, replică Rybicki. Colonia asta e altfel. 

— În ce fel? vru să ştie Jane. 

— Uniunea Colonială aduce colonişti de pe Pămînt, zise 
Rybicki. Dar în ultimii câțiva ani coloniile — coloniile statornicite, 
ca Phoenix, Elysium şi Kyoto — au făcut presiuni asupra UC să 
lase oamenii lor să formeze noi colonii. Cei de pe aceste planete 
au mai făcut încercări înainte, fondînd colonii sălbatice, dar 
ştii cum au mers. 

Am dat din cap. Coloniile sălbatice erau ilegale şi neauto- 
rizate. UC a închis ochii la coloniile sălbatice; argumentul era 
că altfel oamenii din ele ar fi provocat necazuri acasă, aşa că 
puteau la fel de bine să-i lase să plece. Dar o colonie sălbatică 
era cu desăvârşire pe cont propriu; în afară de cazul în care 
unul dintre colonişti era odrasla cuiva sus-pus din guvern, FCA 

n-ar fi venit cînd strigai după ajutor. Statisticile supravieţuirii 
pentru coloniile sălbatice erau zguduitor de sumbre. Cele mai 
multe nu durau nici şase luni. Alte specii colonizatoare le 
lichidau de obicei. Nu era un univers iertător. 

Rybicki îmi observă încuviințarea şi continuă. 

— UC ar prefera să-şi vadă coloniile de treburile lor, dar a 
devenit o problemă politică, iar UC n-o mai poate ignora. Aşa că 
Departamentul Colonizării a încercat să-l imite pe Solomon, spu- 
nînd ca fiecare dintre cei care-au provocat agitația să poată con- 
tribui cu un număr limitat de colonişti la primul val al operaţiunii. 
Aşa că acum avem o colonie incipientă de aproximativ două mii 
cinci sute de oameni, cu cîte două sute cincizeci din zece colonii 
diferite. Însă n-avem pe nimeni să-i conducă. Nici una dintre 
colonii nu-i vrea la conducere pe oamenii din celelalte colonii. 

— Există mai mult de zece colonii, am remarcat. Aţi putea 
recruta conducătorii coloniei dintr-una dintre acestea. 

— Teoretic, ar merge, fu de acord Rybicki. În universul 
real totuşi, celelalte colonii sînt supărate că nu şi-au văzut oame- 
nii lor pe lista coloniei. Am promis că dacă această colonie merge 
bine, ne vom gîndi la ideea de a deschide alte lumi. Deocamdată 
însă e o harababură şi nimeni altcineva nu e dispus să coopereze. 

— Cine-a fost idiotul care-a sugerat de la început planul 
ăsta? întrebă Jane. 

— Din întîmplare, idiotul am fost eu, răspunse Rybicki. 

— Bună treabă, comentă Jane. 

M-am gîndit că era un lucru bun că nu mai era în armată. 

— Mulţumesc, şef Sagan, zise Rybicki. Apreciez sinceri- 
tatea. E limpede că au existat aspecte ale planului la care nu 
m-am aşteptat. De asta mă aflu aici. 

— Fisura acestui plan al tău — în afară de faptul că nici Jane, 
nici eu n-avem nici cea mai mică idee cum să conducem o 
colonie incipientă — este că şi noi sîntem acum colonişti, am 
spus. Sîntem aici de aproape opt ani. 

— Dar ai spus-o chiar tu: sînteţi foşti soldaţi. Foştii soldați 
sînt o categorie aparte. Nu sînteţi cu adevărat de pe Huckleberry. 

Tu eşti de pe Pămînt, iar ea a fost în Forţele Speciale, ceea ce 
înseamnă că nu e de nicăieri. Nu vreau să te jignesc, îi spuse 
lui Jane. 

— Rămîne totuşi problema că nici unul dintre noi nu are 
nici un fel de experienţă la conducerea unei colonii incipiente. 
Cînd mi-am făcut turul de relaţii publice, cu multă vreme în 
urmă, am fost pe o colonie incipientă, pe Orton. Oamenii aceia 
nu încetau niciodată munca. Nu arunci pur şi simplu oamenii 
în situaţia aceea fără antrenament. 

— Voi aveți antrenament. Amîndoi aţi fost ofițeri. Dumne- 
zeule, Perry, ai fost maior! Ai comandat un regiment de trei mii 
de oameni într-un grup de armată. E mai mare decât o colonie 
incipientă! 

— O colonie nu e un regiment militar, 

— Nu, nu e, încuviință Rybicki. Dar cere aceleaşi talente. Şi 
de cînd aţi fost demobilizaţi, ați lucrat amîndoi în administraţia 
colonială. Tu eşti mediator — ştii cum funcționează guvernul 
unei colonii şi cum se fac lucrurile. Soţia ta e şeful poliției şi 
răspunde de păstrarea ordinii. Voi doi aveţi, în general, toate 
talentele de care va fi nevoie. Nu v-am scos pur şi simplu numele 
dintr-o pălărie, domnule maior. Astea sînt motivele pentru care 
m-am gîndit la voi. Sînteţi pregătiți în proporţie de optzeci şi 
cinci la sută deja, şi o să vă furnizăm noi restul pe drum, înainte 
de călătoria coloniştilor spre Roanoke. Asta-i numele pe care 
l-am ales pentru colonie, adăugă el. 

— Avem o viaţă aici, protestă Jane. Avem slujbe şi respon- 
sabilități, şi avem o fetiţă care are şi ea viața ei aici. Ne ceri să 
ne dezrădăcinăm ca să-ți rezolvăm mica ta criză politică, de 
parcă ar fi un fleac. 

— Bi, îmi cer scuze pentru partea cu fleacul. În mod normal, 
aţi fi primit această cerere printr-un curier diplomatic colonial, 
împreună cu un teanc mare de documente. Dar, din întîmplare, 
am venit pe Huckleberry pentru motive complet diferite şi m-am 
gîndit să împuşc doi iepuri dintr-un foc. Sincer, nu mă aşteptam 
să vă prezint ideea stînd în mijlocul unui cîmp cu sorg. 

— În regulă, zise Jane. 

— Cît despre faptul de a fi o criză politică mică, te înşeli 
în privinţa asta, continuă Rybicki. E o criză politică de dimen- 
siuni medii, pe cale să se transforme într-una mare. Chestiunea 
a devenit mai mult decât încă o colonie umană. Guvernele plane- 
tare locale şi presa au făcut din ea cel mai mare eveniment al 
colonizării de cînd oamenii au părăsit pentru prima oară Pă- 
mîntul. Nu e — crede-mă pe cuvînt —, dar faptul nu prea mai 
contează în acest moment. Totul a devenit un circ media şi o 
pacoste politică, şi a pus DC în defensivă. Colonia asta ne scapă 
din mini din cauză că atît de mulţi alţii au investit în ea. Avem 
nevoie să ne recăpătăm controlul asupra sa. 

— Aşadar, totul e legat de politică, am conchis eu. 

— Nu, replică Rybicki. M-ai înțeles greşit. DC n-are nevoie 
să recapete controlul pentru că ne aşteptăm la o răsturnare poli- 
tică... Trebuie să recăpătăm controlul pentru că asta e o colonie 
umană. Ştiţi amândoi cum e acolo, afară. Coloniile trăiesc sau mor 
- coloniştii trăiesc sau mor — în funcţie de cât de bine le pregătim 
şi le apărăm. Treaba DC este să-i pregătească pe colonişti cît mai 
bine cu putinţă înainte de a coloniza. Treaba FCA este de a-i proteja 
pînă cînd stabilesc un avanpost. Dacă oricare dintre cele două 
părţi ale ecuaţiei se prăbuşeşte, acea colonie a încurcat-o. 

În acest moment, partea din ecuaţie ce revine Departa- 
mentului nu funcționează pentru că n-am furnizat conducerea, 
şi fiecare încearcă să-i împiedice pe toți ceilalți să umple vidul. 
Nu mai avem timp să facem lucrurile să meargă. Roanoke o să 
existe. Problema este dacă reuşim s-o facem cum trebuie. Dacă 
nu — dacă Roanoke moare — preţul o fie iadul. Aşa că mai bine 
s-o facem cum trebuie. 

— Dacă e o problemă politică atît de încinsă, nu văd cum 
introducerea noastră în amestecătura asta ar ajuta lucrurile. 
Nu există nici o garanţie că vor fi toți mulțumiți cu noi. 

— Aşa cum am spus, nu v-am scos numele dintr-o pălărie, 
zise Rybicki. La Departament, am analizat o listă de candidaţi 
potenţiali care ne-ar conveni nouă şi care le-ar conveni celor 

de la FCA. Ne-am gîndit că dacă şi unii şi alții am putea ajunge 
la un consens în legătură cu cineva, am putea convinge guver- 
nele coloniilor să-l accepte. Voi doi eraţi pe listă. 

— Unde anume pe listă? întrebă Jane. 

— Cam pe la jumătate, răspunse Rybicki. Îmi pare rău. 
Ceilalți n-au fost corespunzători. 

— Ei, e o adevărată cinste doar să fim nominalizați, am 
comentat. 

Rybicki rînji. 

— Nu mi-a plăcut niciodată sarcasmul tău, Perry. Înţeleg 
că vă pun multe pe umeri dintr-odată. Nu mă aştept să-mi dați 
acum un răspuns. Am toate documentele aici, îşi ciocăni el 
tîmpla, vrînd să arate că stocase toate informaţiile în BrainPal, 
aşa că dacă aveţi un PDA vi le pot trimite, puteţi arunca o privire 
pe ele în tihnă. Atîta vreme cât tihna nu durează mai mult de o 
săptămînă standard. 

— Ne ceri să părăsim totul aici, vorbi Jane din nou. 

— Da, replică Rybicki. Vă cer. Şi fac apel şi la simțul 
datoriei, din moment ce ştiu că îl aveţi. Uniunea Colonială are 
nevoie de oameni inteligenţi, capabili şi cu experienţă, ca să ne 
ajute să punem pe picioare colonia asta. Voi doi vă potriviti. Şi 
ceea ce vă cer e mai important decît ceea ce faceţi aici. Slujbele 
voastre de-acum pot fi făcute şi de alții. Voi doi o să plecați şi 
altcineva o să vină şi o să vă ia locul. Poate că n-or să fie la fel 
de buni, dar or să fie suficient de buni. Ceea ce doresc de la voi 
doi pentru colonia asta nu e ceva ce poate face chiar oricine. 

— Ai zis că eram la mijlocul listei... 

— Era o listă scurtă, îmi răspunse Rybicki. Şi e o cădere 
bruscă după voi doi. 

Se întoarse din nou spre Jane. 

— Uite, Sagan, văd că e greu să te fac să accepţi asta. O să 
fac un tîrg cu voi. O să fie o colonie incipientă. Asta înseamnă 
că primul val soseşte şi petrece doi sau trei ani pregătind locul 
pentru următorul val. După ce vine al doilea val, lucrurile vor 
fi probabil destul de bine înrădăcinate aşa încât, dacă vreți, tu, 

Perry şi fiica voastră vă puteți întoarce aici. DC poate avea grijă 
ca locuinţa şi slujbele să vă aştepte. La naiba, o să trimitem 
chiar şi pe cineva să vă strîngă recolta! 

— Nu mă lua de sus, generale, zise Jane. 

— Nu vă iau de sus. Oferta e autentică, Sagan. Viaţa ta de 
aici, fiecare părticică a ei, o să te aştepte. N-o să pierdeţi nimic 
din ea. Dar am nevoie de voi doi acum. DC o să facă să merite 
timpul petrecut acolo. O să vă căpătați viaţa înapoi. Şi o să aveţi 
grijă ca Roanoke să supravieţuiască. Gîndiţi-vă la asta. Dar 
hotărîți-vă repede. 

M-am trezit şi Jane nu era lîngă mine; am găsit-o stînd pe 
drum, în fața casei, cu ochii în sus, ațintiți la stele. 

— O să te lovească cineva dacă stai aşa, în drum, i-am spus, 
apropiindu-mă pe la spate şi punîndu-mi mîinile pe umerii ei. 

— N-are cine să mă lovească, răspunse Jane, luîndu-mi 
mîna stîngă în mîinile ei. Abia dacă ar avea ce să mă lovească 
în timpul zilei. Uită-te la ele, arătă ea către stele cu mîna dreaptă, 
şi începu să traseze constelații. Uite: Cocorul. Lotusul. Perla... 

— Am probleme cu constelaţiile de pe Huckleberry, am 
zis. Le tot caut pe cele cu care m-am născut. Ridic ochii şi o 
parte din mine încă se aşteaptă să vadă Carul Mare sau Orion. 

— Nu m-am uitat niciodată la stele înainte de a veni aici, 
continuă Jane. Adică, le-am văzut, dar nu însemnau nimic pentru 
mine. Nu erau decit nişte stele. Apoi am venit aici şi am petrecut 
atita timp ca să învăţ aceste constelații... 

— Îmi aduc aminte, am replicat. 

Şi chiar îmi aduceam aminte; Vikram Banerje, care fusese 
astronom pe Pămînt, se dovedise un vizitator frecvent al casei 
noastre în primii ani petrecuţi în New Goa, trasînd cu răbdare 
pentru Jane desenele de pe cer. A murit nu cu multă vreme 
după ce-o învățase, în sfîrşit, toate constelațiile de pe Huckleberry. 

— La început nu le-am văzut, zise Jane. 

— Constelaţiile? 

Jane încuviinţă. 

— Vikram mi le arăta, iar eu vedeam numai un nor de stele. 
Îmi arăta o hartă şi vedeam cum ar fi trebuit să fie legate stelele 
între ele, iar apoi mă uitam la cer şi nu vedeam decît... stele. Şi 
a fost aşa multă vreme. Apoi, într-o noapte, îmi aduc aminte că 
veneam acasă de la lucru, am ridicat ochii şi mi-am zis: „Uite 
Cocorul”, şi l-am văzut. Am văzut cocorul. Am văzut conste- 
laţiile. Atunci am ştiut că locul ăsta era casa mea. Atunci am 
ştiut că am venit aici ca să rămîn. Că locul ăsta era al meu. 

Am înconjurat trupul lui Jane cu braţele şi am strîns-o de 
talie. 

— Dar locul ăsta nu e şi al tău, nu-i aşa? întrebă Jane. 

— Locul meu e acolo unde eşti tu, îi răspund. 

— Ştii ce vreau să spun. 

— Ştiu ce vrei să spui. Îmi place aici, Jane. Îmi plac oamenii. 
Îmi place viaţa noastră. 

— Dar... 

Am ridicat din umeri. 

— Aşa credeam şi eu, zise ea. 

— Nu sînt nefericit. 

— N-am zis că eşti. Şi ştiu că nu eşti nefericit cu mine sau 
cu Zoë. Dacă n-ar fi apărut generalul Rybicki, nu cred că ai fi 
observat că eşti gata să mergi mai departe. 

Am dat din cap şi am sărutat-o pe ceafă. Avea dreptate. 

— Am vorbit cu Zoë despre asta, spuse Jane. 

— Ce are de spus? 

— E ca tine. Îi place aici, dar nu e casa ei. Îi place ideea de 
a se duce într-o colonie care abia începe. 

— Îi stârneşte simţul aventurii. 

— Poate. N-are parte de prea multe aventuri aici. E tocmai 
unul dintre lucrurile care-mi plac mie. 

— Asta-i nostim, din partea unui soldat din Forţele Spe- 
ciale. 

— Spun asta pentru că sînt din Forţele Speciale. Am avut 
parte de nouă ani de aventuri neîntrerupte. M-am născut în 


ULTIMA COLONIE / 31 


Forţele Speciale şi dacă n-aţi fi fost tu şi Zoë, aş fi murit acolo, 
şi n-aş fi avut nimic altceva. Aventurile sînt supraevaluate. 

— Dar te gîndeşti să mai treci oricum prin câteva. 

— Pentru că te gîndeşti tu. 

— N-am hotărît nimic. Am putea spune nu. Aici e locul 
tău. 

— „Locul meu e acolo unde eşti tu”, repetă Jane cuvintele 
mele. Aici e locul meu. Dar poate că ar putea fi şi altundeva. 
Poate că mi-e doar frică să plec. 

— Nu cred că ţi-e frică de prea multe lucruri. 

— Mi-e frică de alte lucruri decît ție. Nu observi pentru 
uneori n-ai un prea bun spirit de observaţie... 

— Mulţumesc. 

Am stat acolo pe drum, îmbrăţişaţi. 

— Ne putem întoarce oricînd, vorbi Jane în cele din urmă. 

Se lăsă pe spate ca să mă sărute pe obraz, se desprinse din 
strînsoarea mea şi porni de-a lungul drumului. M-am întors 
spre casă. 

— Rămîi cu mine, spuse Jane. 

— Bine. Îmi pare rău. Am crezut că vrei să fii singură. 

— Nu. Mergi alături de mine. Dă-mi voie să-ți arăt conste- 
laţiile mele. Avem destul timp pentru asta. 

Junipero Serra făcu saltul şi dintr-odată o lume albastră şi 
verde plutea imensă dincolo de fereastra amfiteatrului de obser- 
vaţie de pe Serra. Pe scaune, cîteva sute de invitaţi, reporteri şi 
funcţionari ai Departamentului Colonizării, scoaseră exclamații 
de uimire de parcă n-ar mai fi văzut niciodată o planetă din afară. 

— Doamnelor şi domnilor, anunţă Karin Bell, Ministru al 
Colonizării, noua colonie Roanoke! 

Cei din încăpere izbucniră în aplauze, care se stinseră, 
acoperite de foşnetul reporterilor care şopteau repede observaţii 
în aparatele de înregistrat. Făcînd acest lucru, multora dintre 
ei le scăpă apariţia bruscă, la o distanţă nu prea mare, a lui 
Bloomington şi Fairbanks, cele două crucişătoare ale FCA care 
însoțeau acest picnic al presei printre stele. Prezenţa lor îmi 
sugera că Roanoke s-ar putea să nu fie atît de complet domes- 
ticită cum îi plăcea să sugereze Uniunii Coloniale; n-ar fi fost 
potrivit să te trezeşti cu Ministrul Colonizării — ca să nu mai 
pomenim de mai sus-amintiţii reporteri şi invitaţi — spulberat 
de pe cer de cine ştie ce invadator extraterestru. 

I-am semnalat lui Jane cu un clipit din ochi apariţia crucişă- 
toarelor; ea a aruncat o privire şi a dat din cap aproape imper- 
ceptibil. Nici unul dintre noi n-a spus nimic. Speram să trecem 
de toată chestia asta cu presa fără să scoatem un cuvînt. Desco- 
periserăm că nici unul dintre noi nu era deosebit de bun în 
relaţiile cu ziariștii. 

— Daţi-mi voie să vă dau cîteva informaţii generale despre 
Roanoke, vorbi Bell. Roanoke are un diametru ecuatorial de 
aproape treisprezece mii de kilometri, ceea ce înseamnă că este 
mai mare şi decît Pămîntul, şi decât Phoenix, dar nu atât de mare 
ca Zhong Guo, care îşi păstrează titlul de cea mai mare planetă 
colonizată a UC... 

Acest lucru atrase o ovație nu foarte entuziastă din partea 
cîtorva reporteri de pe Zhong Guo, urmată de risete. 

— Dimensiunea şi compoziţia ei înseamnă că gravitația 
este cu zece procente mai mare decît pe Phoenix; cei mai mulți 
dintre dumneavoastră vă veți simţi ca şi cum aţi fi pus un kilo- 
gram sau două în plus cînd veţi coborî pe planetă. Atmosfera 
cuprinde amestecul obişnuit de oxigen şi azot, dar este neobiş- 
nuit de bogată în oxigen: aproape de treizeci la sută. O să simțiți 
şi asta. 

— De la cine am luat planeta? întrebă unul dintre reporteri. 

— N-am ajuns încă acolo, zise Bell, şi urmară cîteva murmure. 

Bell era cunoscută, după cît se părea, pentru că ţinea confe- 
rinţe de presă seci, după notițe, şi aici era în plină formă. 

Imaginea globului lui Roanoke dispăru, înlocuită de o 
deltă, în care un rîuleţ se întilnea cu un rîu mult mai mare. 

— lată unde se va stabili colonia, explică Bell. Am numit 
rîul mai mic, de aici, Ablemare; cel mai mare, de dincoace, este 
Raleigh. Raleigh drenează întregul continent, aşa cum face 
Amazonul pe Pămînt sau Anasazi pe Phoenix. Cîteva sute de 
kilometri mai spre vest — imaginea se derulă — ajungem la 
oceanul Virginian. Loc din belşug pentru dezvoltare. 

— De ce nu este colonia la țărm? întrebă cineva. 

— Pentru că nu trebuie să fie, răspunse Bell. Nu sîntem în 
secolul al şaisprezecelea. Navele noastre traversează stele, nu 
oceane. Putem aşeza coloniile acolo unde are rost să se afle. 
Acest loc — Bell se întoarse la locul inițial — este destul de departe 
în interiorul continentului ca să fie izolat de cicloanele care 
lovesc la vărsarea fluviului Raleigh, şi are şi alte avantaje geolo- 
gice şi meteorologice. De asemenea, viața de pe această planetă 

are o chimie incompatibilă cu a noastră. Coloniştii nu pot mînca 
nimic de-acolo. Nu se pune problema pescuitului. Are mai mult 
sens să plasăm colonia pe o cîmpie aluvionară, unde are spaţiu 
să-şi cultive hrana proprie, decît pe coastă. 

— Acum putem afla de la cine am luat planeta? întrebă 
primul reporter. 

— N-am ajuns încă acolo, repetă Bell. 

— Dar ştim deja toate lucrurile astea, vorbi altcineva. E în 
dosarele de presă. Iar spectatorii noştri or să vrea să ştie de la 
cine am luat planeta. 

— N-am luat planeta de la nimeni, replică Bell, vizibil iritată 
că este scoasă din ritm. Planeta ne-a fost dată. 

— De către cine? întrebă primul reporter. 

— De către obini, răspunse Bell. 

Asta provocă rumoare. 

— Şi voi fi încîntată să vorbesc mai mult despre asta mai 
tîrziu. Dar mai întîi... — imaginea fluviului dispăru, înlocuită 
de nişte obiecte arborescente îmblănite care nu erau tocmai 
plante, nici tocmai animale, dar erau forma de viață dominantă 
pe Roanoke. Cei mai mulţi dintre reporteri n-o băgară în seamă, 
şoptind în aparatele de înregistrat despre legătura cu obinii. 

— Obinii o numesc Garsinhir, ne spusese generalul Rybicki 
mie şi lui Jane cu cîteva zile mai devreme, cînd luasem naveta 
lui personală de la nava care ne adusese pînă la stația Phoenix, 
pentru instruirea oficială şi ca să fim prezentați unora dintre 
colonişti, ce aveau să joace rolul de adjuncți ai noştri. Înseamnă 
planeta a şaptesprezecea. A fost a şaptesprezecea planetă pe care 
au colonizat-o. Nu sînt o specie tocmai plină de imaginație. 

— Nu le stă în fire obinilor să renunțe la o planetă, a co- 
mentat Jane. 

— N-au renunțat, a explicat Rybicki. Am făcut schimb. 
Le-am dat o mică planetă pe care am luat-o de la gelta, cam cu 
un an în urmă. Oricum, Garsinhir nu le era de prea mare folos. 

E o planetă de categoria a şasea. Chimia vieţii de acolo e destul 
de asemănătoare cu a obinilor, încât obinii să moară continuu 
din cauza viruşilor locali. Noi, oamenii, pe de altă parte, sîntem 
incompatibili cu chimia vieţii locale. Aşa încât n-o să fim afectați 
de viruşii locali, de bacterii şi de ce-o mai fi. Planeta gelta pe 
care o iau obinii nu-i atît de frumoasă, dar ei o tolerează mai 
bine. E un schimb corect. Acum, aţi avut ocazia să vă uitaţi la 
dosarele coloniştilor? 

— Da, am răspuns. 

— Vreo părere? 

— Da, a răspuns Jane. Procesul de selecție e dement. 

Rybicki i-a zîmbit. 

— Într-o zi, o să devii diplomată, iar eu n-o să mai ştiu ce 
să fac. 

Jane a întins mîna după PDA şi a afişat informaţiile despre 
procesul de selecție. 

— Coloniştii de pe Elysium au fost aleşi la o loterie, a 
început ea. 

— O loterie la care se puteau înscrie numai după ce dove- 
deau că erau capabili din punct de vedere fizic să suporte 
rigorile colonizării, a precizat Rybicki. 

— Coloniştii de pe Kyoto sînt cu toții membri ai unui ordin 
religios care evită tehnologia, a continuat Jane. Cum or s-ajungă 
măcar pe navele coloniei? 

— Sînt menoniţi coloniali. Nu sînt scrîntiţi, şi nu sînt extre- 
mişti. Năzuiesc doar către simplitate. Nu-i un lucru rău pentru 
o colonie nouă... 

— Coloniştii de pe Umbria au fost selectaţi printr-un joc 
televizat! 

— Cei care n-au cîştigat s-au ales doar cu jocul, am spus. 

Rybicki nu m-a băgat în seamă. 

— Da, i-a răspuns lui Jane. Un joc televizat care le cerea 
concurenţilor să se întreacă în cîteva teste de rezistenţă şi de 
inteligenţă, amîndouă urmînd şi ele să prindă bine cînd ajungeţi 
pe Roanoke. Sagan, fiecărei colonii i s-a dat o listă de criterii 

fizice şi mintale pe care trebuie să le îndeplinească fiecare 
colonist potenţial pentru Roanoke. Unele dintre ele, ca Erie şi 
Zhong Guo, au avut parte de procese relativ standard de selecţie. 
Altele nu. 

— Şi asta nu-ţi provoacă nici o îngrijorare, a comentat Jane. 

— Nu, atîta vreme cît coloniştii au trecut propriul nostru 
set de cerinţe, nu, a replicat Rybicki. Ei ne-au prezentat coloniştii 
potenţiali; noi i-am verificat potrivit propriilor noastre standarde. 

— Au trecut cu toții? am întrebat eu. 

Rybicki a pufnit. 

— Cu greu. Conducătoarea coloniei Albion a ales coloniştii 
de pe lista ei de inamici, iar locurile pentru colonişti de pe Rus 
s-au dus la cei care au licitat mai mult. Am sfîrşit prin a supra- 
veghea procesul de selecție pe amîndouă aceste colonii. Dar 
rezultatul final este că aveţi ceea ce eu cred că este un grup 
excelent de colonişti. 

S-a întors spre Jane. 

— Sînt incomparabil mai buni decît coloniştii pe care i-aţi 
căpăta de pe Pămînt, atîta lucru vă pot spune. Pe ei nu-i exami- 
năm nici pe departe la fel de riguros. Acolo, filosofia noastră 
este că dacă poţi să păşeşti pe un transportor colonial, ai intrat. 
Pentru colonia asta, standardele sînt puțin mai înalte. Aşa că 
linişteşte-te. Aveţi colonişti buni. 

Jane s-a aşezat la loc, nu în întregime convinsă. N-am con- 
damnat-o; nici eu nu eram cu desăvîrşire convins. Am tăcut 
toţi trei în timp ce naveta făcea demersurile pentru andocare la 
poartă. 

— Unde-i fiica voastră? a întrebat Rybicki, în timp ce naveta 
se aşeza la locul ei. 

— A rămas la New Goa, a răspuns Jane. Supraveghează 
bagajele. 

— Şi dă o petrecere de adio pentru prietenii ei, la care e 
mai bine să nu ne gîndim prea mult, am completat. 

— Adolescenţi, a comentat Rybicki. 

S-a ridicat în picioare. 

— Acum, Perry, Sagan... Vă aduceţi aminte ce-am spus 
despre faptul că acest proces de colonizare a devenit un circ 
mediatic? 

— Da, am răspuns. 

— Bine. Atunci pregătiți-vă să întâlniți clovnii. 

Şi apoi ne-a condus afară de pe navetă, la poartă, unde, în 
aparenţă, se adunase întreaga presă de ştiri din Uniunea 
Colonială ca să ne întîlnească. 

— Sfinte Dumnezeule! am exclamat, oprindu-mă în tunel. 

— E prea tîrziu ca să intri în panică, Perry, zise Rybicki, 
întinzînd mîna în spate şi luîndu-mă de braţ. Ei ştiu deja totul 
despre voi. Aţi putea la fel de bine să ieşiţi în public şi să 
terminaţi odată cu asta. 

— Aşa deci, vorbi Jann Kranjic, apropiindu-se de mine 
dintr-o parte, la nu mai mult de cinci minute după ce am aterizat 
pe Roanoke. Cum e să fii unul dintre primii oameni care pun 
piciorul pe o lume nouă? 

— Am mai făcut-o şi înainte, am zis, turtind brazda sub 
gheată. 

Nu m-am uitat la el. În ultimele cîteva zile, am ajuns să 
detest vorbirea lui mieroasă şi înfăţişarea lui plăcută, telegenică. 

— Sigur, zise Jann. Dar de data asta n-ai pe nimeni care să 
încerce să-ţi reteze piciorul ăla... 

I-am aruncat o privire şi am văzut surisul acela iritant al 
lui, care era cumva privit ca un zîmbet victorios pe lumea sa 
natală, Umbria. Cu coada ochiului am văzut-o şi pe Beata 
Novik, operatoarea, făcîndu-şi deplasarea lentă. Îşi lăsa camera 
să înregistreze totul, ca să aibă de unde să taie mai tirziu. 

— Ziua abia a început, Jann. Mai este încă timp ca cineva 
să fie împuşcat, am spus. 

Surisul lui deveni uşor şovăielnic. 

— Acum, ce-ar fi ca tu şi cu Beata să vă duceți să sîcîiți pe 
altcineva? 

Kranjic oftă şi-şi ieşi din rol. 

— Uite, Perry, vorbi el. Ştii că, atunci cînd o să mă apuc să 
montez materialul ăsta, n-o să pot face cu nici un chip să nu 
arăţi ca un nesuferit. Ar trebui doar să îmblînzeşti puţin tonul, 
bine? Dă-mi ceva cu care să pot lucra. Chiar vrem să facem 
chestia cu eroul de război, dar nu-mi oferi prea mult. Hai, ştii 
cum merg chestiile astea. Ai făcut publicitate cînd erai pe 
Pămînt, pentru numele lui Dumnezeu! 

I-am făcut semn cu mîna să plece, iritat. Kranjic se uită 
stăruitor în dreapta mea, la Jane, dar nu încercă să obţină un 
comentariu din partea ei. La un moment dat, cînd nu mă uitam, 
întrecuse măsura într-un fel oarecare faţă de ea, şi bănuiesc că 
ea sfîrşise prin a-l speria de moarte. M-am întrebat dacă exista 
vreo înregistrare video a momentului. 

— Hai, Beata, zise el. Oricum avem nevoie de mai multe 
materiale cu Trujillo. 

Se îndepărtară în direcţia navei de debarcare, căutînd unul 
dintre viitorii conducători ai coloniei care să poată fi citat. 

Kranjic mă făcea țîfnos. Toată călătoria asta mă făcea țîfnos. 
De ochii lumii, era vorba despre o expediție de prospectare 
pentru mine, pentru Jane şi pentru cîțiva colonişti aleşi, ca să 
facem o recunoaştere la locul coloniei şi să aflăm mai multe 
despre planetă. În realitate, era o excursie pentru presă, cu noi 
toţi ca vedete. Era o risipă de timp să ne tîrască pe toţi pînă pe 
planeta asta doar pentru ocazia de a face fotografii, şi apoi să 
ne tîrască iarăși pe toţi, înapoi acasă. Kranjic nu era decât exem- 
plul cel mai enervant al genului de gîndire care prețuia aparenţa 
mai presus de substanţă. 

M-am întors către Jane. 

— N-o să-mi fie dor de el cînd o să pornim colonia. 

— N-ai citit destul de atent profilurile coloniştilor, îmi 
răspunse Jane. Atât el cât şi Beata fac parte din grupul de colonişti 
umbrieni. Vine cu noi. El şi Beata s-au căsătorit ca să facă asta, 
pentru că umbrienii nu-i lăsau pe cei necăsătoriți să participe 
la colonizare. 

— Deoarece cuplurile căsătorite sînt mai bine pregătite 
pentru viaţa colonială? m-am aventurat eu. 

— Mai degrabă deoarece cuplurile care concurează au 
oferit un spectacol mai bun la jocul acela al lor, replică Jane. 

— A concurat la emisiune? 

— A fost prezentatorul emisiunii, răspunse Jane. Dar regu- 
lile sînt reguli. E în întregime o căsătorie de convenienţă. Kranjic 
n-a avut niciodată o relaţie care să dureze mai mult de un an, 
iar Beata e în orice caz lesbiană. 

— Sînt îngrozit că ştii toate astea! 

— Am fost ofițer de informaţii. E uşor pentru mine. 

— Mai e ceva ce-ar trebui să ştiu despre el? 

— Planul lui este să reflecte primul an al coloniei Roanoke, 
explică Jane. A semnat deja pentru o emisiune săptămînală. A 
primit şi o ofertă pentru o carte. 

— Încîntător. Ei, măcar acum ştim cum s-a fofilat pe navetă. 

Pe prima navetă ajunsă pe Roanoke trebuiau să fie numai 
cei doisprezece reprezentanţi ai coloniştilor şi cîțiva funcţionari 
ai Departamentului Colonizării; aproape că s-a declanşat o 
răscoală cînd reporterii de pe Serra şi-au dat seama că nici unul 
dintre ei nu era invitat pe navetă alături de colonişti. Kranjic a 
rezolvat impasul oferindu-se să pună la dispoziția tuturor mate- 
rialele filmate de Beata. Restul reporterilor aveau să coboare 
mai tîrziu cu alte navete, ca să filmeze instalarea şi apoi să 
continue materialul lui Kranjic. Pentru binele lui, era mai bine 
că urma să devină colonist pe Roanoke; după asta, unii dintre 
colegii lui cei mai ranchiunoşi ar fi putut foarte bine să-l împingă 
printr-o ecluză. 

— Nu-ţi face griji, spuse Jane. Şi pe deasupra, avea dreptate. 
Asta este prima planetă nouă pe care te afli unde nu încearcă 
nimeni să te omoare. Bucură-te de asta. Vino. 

Porni să străbată întinderea imensă de ierburi indigene, 
către un şir de ceea ce semănau cu — dar nu erau tocmai — nişte 
arbori. La drept vorbind, ierburile indigene nu erau nici ele 
tocmai ierburi. 

Orice-ar fi fost exact, atît ne-ierburile cît şi ne-arborii, erau 
de un verde luxuriant şi imposibil. Atmosfera prea bogată ne 
apăsa, umedă şi grea. În această emisferă se apropia sfîrşitul 
iernii, dar în locul în care ne aflam pe planetă, latitudinea şi 
vînturile predominante conspirau să facă vremea plăcut de 
caldă. Eram îngrijorat de cum o să fie miezul verii; mă aşteptam 
să transpir din belşug. 

Am prins-o din urmă pe Jane, care se oprise ca să cerceteze 
unul dintre obiectele asemănătoare unui copac. Nu avea frunze, 
avea blană. Blana părea să se mişte; m-am aplecat mai aproape 
şi am văzut o colonie de vietăți minuscule mişunînd prin ea. 

— Purici de plante, am comentat. Frumos! 

Jane zîmbi, ceea ce se întîmpla destul de rar ca să fie ob- 
servat. 

— Cred că e interesant, spuse ea, mîngiind o ramură a 
copacului. Unul dintre puricii de plante sări din blană pe mîna 
ei; Jane îl privi cu interes înainte să-l arunce de pe ea cu o suflare. 

— Crezi că ai putea fi fericită aici? am întrebat. 

— Cred că aş putea fi ocupată aici, răspunse Jane. Generalul 
Rybicki poate să spună ce vrea despre procesul de selecție 
pentru colonia asta. Eu am citit dosarele coloniştilor. Nu sînt 
convinsă că cei mai mulți dintre aceştia n-or să fie un pericol 
pentru ei înşişi şi pentru alții. 

Dădu din cap în direcţia navetei, unde-l văzuserăm ultima 
oară pe Kranjic. 

— Uită-te la Kranjic. El nu vrea să colonizeze. Vrea să scrie 
despre alți oameni care colonizează. Trăieşte sub impresia că 
odată ajuns aici, o să aibă tot timpul din lume ca să-şi facă 
emisiunea şi să-şi scrie cartea. O să ajungă aproape mort de 
foame, înainte să-şi dea seama... 

— Poate că e o excepţie. 

— Eşti optimist, zise Jane, şi se uită înapoi la arborele îm- 
blănit şi la chestiile tîrîtoare din el. Îmi place asta la tine. Dar 
nu cred că ar trebui să acționăm dintr-un punct de vedere opti- 
mist. 

— De acord, am răspuns. Dar trebuie să recunoşti că te-ai 
înşelat în legătură cu menoniţii. 

— M-am înşelat doar provizoriu în legătură cu menoniţii. 
Dar da. Sînt candidaţi mult mai puternici decât m-am aşteptat. 

— Pur şi simplu n-ai cunoscut niciodată vreun menonit, 
am spus. 

— N-am cunoscut niciodată nici un om religios, înainte să 
ajung pe Huckleberry, zise Jane, uitîndu-se la mine. lar hinduis- 
mul nu mi s-a potrivit prea mult. Deşi îl pot aprecia pe Shiva. 

— Pariez că aşa e. E puţin altfel, totuşi, decît să fii menonit. 

Jane se uită peste umărul meu. 

— Vorbind de lup... 

M-am întors şi am văzut o siluetă înaltă, palidă, venind spre 
noi. Haine simple şi o pălărie cu boruri late. Era Hiram Yoder, 
ales de menoniţii coloniali să ne însoțească în această călătorie. 

Am zîmbit spre silueta lui. Spre deosebire de Jane, eu îi 
cunoşteam pe menoniţi — partea din Ohio în care locuisem avea 
o mulțime dintre ei, ca şi amish, frați elveţieni şi alte varietăţi 
de anabaptişti. Ca orice alte soiuri de oameni, menoniţii ca 
indivizi aveau gama obişnuită de personalităţi, dar priviţi ca o 
categorie, păreau să fie oameni buni şi cinstiți. Cînd aveam 
nevoie de vreo treabă făcută la mine acasă, alegeam întotdeauna 
firme ale menoniţilor, pentru că făceau bine treaba de prima 
dată, şi dacă ceva se dovedea a nu fi cum trebuia, nu se certau 
cu tine în privinţa asta; nu făceau decît să repare. Asta-i o 
filosofie care merită sprijinită. 

Yoder ridică mîna în semn de bun-venit. 

— M-am gîndit să vin alături de voi. Mi-am închipuit că 
dacă şefii coloniei se uită atît de atenţi la ceva, aş dori să ştiu ce 
este. 

— E doar un copac, am răspuns. Sau, ei bine..., oricum 
vom sfîrşi prin a numi chestia asta! 

Yoder se uită atent la el. 

— Mie mi se pare că e un copac. Cu blană. I-am putea spune 
arbore-păros. 

— Exact aşa mă gîndeam şi eu, i-am răspuns. Nu trebuie 
confundat cu un păr, desigur. 

— Desigur, zise Yoder. Asta ar fi o prostie. 

— Ce crezi despre noua noastră lume? am întrebat. 

— Cred că ar putea fi una bună. Deşi multe vor depinde 
de oamenii din ea. 

— Sînt de acord. Ceea ce mă conduce la o întrebare pe care 
voiam să ţi-o pun. Unii dintre menoniţii pe care i-am cunoscut 
în Ohio erau retraşi — trăiau separat de lume. Trebuie să ştiu 
dacă grupul vostru o să facă acelaşi lucru. 

Yoder zîmbi. 

— Nu, domnule Perry, răspunse el. Menoniții sînt diferiți 
în ceea ce priveşte felul în care îşi trăiesc credința, de la o biserică 
la alta. Noi sîntem menoniţi coloniali. Preferăm să trăim şi să 
ne îmbrăcăm simplu. Nu respingem tehnologia cînd este nevoie 
de ea, dar nu o folosim cînd nu e nevoie. Şi preferăm să trăim 
în lume, ca sarea şi ca lumina. Sperăm să fim buni vecini pentru 
voi şi pentru ceilalți colonişti, domnule Perry. 

— Mă bucur să aud asta. După cât se pare, colonia noastră 
porneşte cu un atu promiţător. 

— Asta s-ar putea schimba, interveni Jane, şi arătă din nou 
cu capul în depărtare. 

Kranjic şi Beata se îndreptau spre noi. Kranjic se mişca 
energic; Beata mergea cu paşi mult mai leneşi. Era limpede că 
alergatul toată ziua după colonişti nu era tocmai ideea ei de 
distracție. 

— lată-te, exclamă Kranjic către Yoder. Am comentarii de 
la toți ceilalți colonişti de aici — bine, în afară de ea, flutură mîna 
în direcţia lui Jane. lar acum am nevoie doar de ceva din partea 
ta ca să pun în fondul comun. 

— Ţi-am mai spus şi înainte, domnule Kranjic, că aş prefera 
să nu fiu fotografiat şi să nu dau interviuri, replică Yoder agreabil. 

— E o chestie religioasă, nu-i aşa? zise Kranjic. 

— Nu chiar, răspunse Yoder. Prefer doar să fiu lăsat în 
pace. 

— Tipii de pe Kyoto or să fie dezamăgiţi dacă nu-şi văd 
oraşul natal... 

Kranjic se opri şi se uită în spatele nostru. 

— Ce naiba sînt astea? 

Ne-am întors încet şi am văzut două creaturi de mărimea 
unor cerbi cam la cinci metri printre arborii-păroşi, privindu-ne 
cu calm. 

— Jane? am întrebat. 

— N-am nici cea mai mică idee, replică Jane. Nu-s prea 
multe despre fauna locală în rapoartele noastre. 

— Beata, vorbi Kranjic. Trebuie să mergem mai aproape 
ca să luăm o imagine mai bună. 

— Pe naiba, exclamă Beata. N-o să mă las mîncată pentru 
ca tu să iei o imagine mai bună! 

— O, hai, zise Kranjic. Dacă voiau să ne mănînce, ar fi făcut-o 
pînă acum. Uite... 

Începu să se apropie de vietăţi, centimetru cu centimetru. 

— Să-l lăsăm să facă asta? am întrebat-o pe Jane. 

Jane ridică din umeri. 

— Tehnic vorbind, încă n-am întemeiat colonia... 

— Bine pusă problema! 

Kranjic se strecurase pînă la cîțiva metri de cele două 
creaturi, cînd cea mai mare dintre ele se hotărî că răbdase destul, 
mugi impresionant şi făcu un pas rapid înainte. Kranjic ţipă şi 
o luă la fugă ca din puşcă, aproape poticnindu-se în timp ce 
alerga înapoi la navetă. 

M-am întors spre Beata 

— Spune-mi că ai prins asta. 

— Ştii că am prins-o... 

Cele două vietăți dintre copaci, cu treaba încheiată, se 
îndepărtară agale, nepăsătoare. 

— Oho, comentă Savitri. Nu vezi în fiecare zi un personaj 
important al ştirilor coloniale făcînd pe el de frică. 

— E adevărat, am replicat. Deşi, ca să fiu complet sincer, 
sînt destul de sigur că aş fi putut să-mi petrec întreaga viață 
fără să fi văzut asta şi să fi murit totuşi fericit. 

— Atunci, e doar un bonus. 

Stăteam în biroul meu, în ziua de dinaintea plecării mele 
definitive de pe Huckleberry. Savitri şedea pe scaunul din spatele 
biroului meu, iar eu pe unul dintre scaunele din faţa lui. 

— Cum îţi place priveliştea din acel scaun? am întrebat-o. 

— Priveliştea e frumoasă. Scaunul e cam plin de cocoloaşe, 
răspunse Savitri. Ca şi cum fundul puturos al cuiva l-a deformat 
de nu mai poate fi recunoscut. 

— Poţi oricînd să-ţi iei un scaun nou. 

— O, sînt sigură că administratorul Kulkarni va fi încîntat 
de o asemenea cheltuială. N-a trecut niciodată peste ideea că 
sînt o provocatoare de necazuri. 

— Eşti o provocatoare de necazuri, am subliniat. Face parte 
din descrierea postului de mediator. 

— Mediatorii ar trebui să rezolve necazurile, preciză Savitri. 

— Ei, bine... Dacă vrei să cauţi nod în papură, domnişoară 
Precizie... 

— Ce nume încîntător, replică Savitri şi se legănă cu scaunul 
în față şi-n spate. Şi oricum, sînt doar asistenta unui mediator. 

— Nu mai eşti doar atît. Te-am recomandat deja lui Kulkarni 
să fii numită mediatorul satului, iar el a fost de acord. 

Savitri se opri din legănat. 

— Chiar l-ai făcut să fie de acord? 

— Nu de la început, am recunoscut. Dar am fost convin- 
gător. Şi l-am convins că în felul ăsta măcar o să fii nevoită să 
ajuţi oamenii, în loc să-i sîcîi. 

— Rohit Kulkarni... Ce om fermecător! 

— Are momentele lui, am fost de acord. Dar şi-a dat apro- 
barea, pînă la urmă. Aşa că nu trebuie decât să spui da, şi slujba 
ea ta. La fel şi scaunul. 

— Categoric, nu vreau scaunul! 

— În regulă. Atunci n-o să ai nimic care să-ţi aducă aminte 
de mine. 

— Nu vreau nici slujba, continuă Savitri. 

— Ce? 

— Am zis că nu vreau slujba, repetă Savitri. Cînd am aflat 
că pleci, am pornit să-mi caut altă slujbă. Şi am găsit una. 

— Care anume? 

— E un alt post de asistentă. 

— Dar ai putea fi mediator... 

— O, da, mediator în New Goa, zise ea, şi apoi îmi observă 
privirea; la urma urmei, ăsta fusese postul meu. Nu vreau să 
te jignesc. Ai luat slujba după ce ai văzut universul. Eu am stat 
toată viaţa în acelaşi sat. Am treizeci de ani. E timpul să plec. 

— Ai găsit o slujbă în Missouri City, spun, referindu-mă la 
capitala districtului. 

— Nu. 

— Mă zăpăceşti. 

— Asta n-ar fi o noutate, zise Savitri, şi apoi continuă îna- 
inte să apuc să ripostez. Slujba mea e în afara planetei. Pe o 
colonie nouă, numită Roanoke. Poate ai auzit de ea... 

— OK, acum m-ai zăpăcit de tot. 

— Se pare că o echipă de două persoane va conduce colonia. 
I-am cerut uneia dintre ele o slujbă. A zis da. 

— Eşti asistenta lui Jane? am întrebat. 

— De fapt, sînt asistenta conducătorului coloniei. Din mo- 
ment ce sînteți doi, sînt şi asistenta ta. Dar tot n-o să-ţi aduc ceai. 

— Huckleberry nu e una dintre coloniile căreia i s-a permis 
să trimită colonişti. 

— Nu, răspunse Savitri. Dar în calitate de conducători ai 
coloniei, aveți permisiunea să angajaţi pe oricine doriţi în 
echipa voastră de ajutoare. Jane mă cunoaşte deja şi are încre- 
dere în mine, şi ştie că tu şi cu mine lucrăm bine împreună. 
Are sens. 

— Cînd te-a angajat? 


46 / JOHN SCALZI 


— În ziua în care le-ai dat preavizul aici. A trecut pe la 
birou cînd tu erai plecat la masa de prînz. Am vorbit despre 
asta şi mi-a oferit slujba. 

— Şi nici una dintre voi nu s-a ostenit să-mi spună despre 
asta? 

— Ea ar fi vrut. Dar eu i-am cerut să nu-ţi spună. 

— De ce? 

— Pentru că atunci, tu şi cu mine n-am fi avut această dis- 
cuție minunată, fermecătoare, răspunse Savitri, şi apoi se învârti 
cu scaunul, rizînd. 

— Dă-te jos de pe scaunul meu! am exclamat. 

Stăteam în camera de zi, goală, a casei mele, din care totul 
fusese împachetat şi dus afară, cu ochii pe cale să mi se umple 
de lacrimi, cînd Hickory şi Dickory se apropiară de mine. 

— Am dori să vorbim cu tine, maior Perry, îmi spuse Hickory. 

— Da, în ordine, am răspuns eu, surprins. 

În cei şapte ani de cînd erau cu noi Hickory şi Dickory, 
stătuserăm de vorbă de cîteva ori. Dar ei nu inițiaseră niciodată 
discuţia; cel mult, aşteptau în tăcere să le fie observată prezenţa. 

— Ne vom folosi implanturile, adăugă Hickory. 

— Bine, am răspuns. 

Atât Hickory cît şi Dickory îşi atinseră cu degetele gulerele 
aflate la baza gâturilor lor lungi şi apăsară un buton de pe partea 
dreaptă a gulerului. 

Obinii erau o specie creată; consu, o rasă atît de avansată 
față de noi încât era aproape insondabilă, îi găsise pe strămoşii 
obinilor şi-şi folosiseră tehnologia ca să forțeze apariţia inteli- 
genţei la bieții amărîți. Obinii deveniseră într-adevăr inteligenţi; 
nu deveniseră însă şi conştienţi de sine. Oricare ar fi fost procesul 
care permitea conştiinţa — simţul sinelui le lipsea cu desăvârşire 
obinilor. Ca indivizi, obinii nu aveau un eu sau o personalitate; 
numai ca grup, obinii erau conştienţi că le lipsea ceva ce alte 
specii inteligente aveau. Dacă misterioşii consu îi făcuseră pe 

obini lipsiți de conştiinţă de sine accidental sau intenționat, era 
o problemă de discutat, dar avînd în vedere întîlnirile mele cu 
ei de-a lungul anilor, bănuiesc că erau pur şi simplu curioşi şi 
că obinii erau pentru ei doar un experiment în plus. 

Obinii îşi doreau destul de mult conştiinţa ca să fie dispuşi 
să rişte un război cu Uniunea Colonială pentru a o obţine. Răz- 
boiul era o cerinţă a lui Charles Boutin, un om de ştiinţă care 
fusese cel dintii care să înregistreze şi să stocheze conştiinţa 
umană în afara structurii de susţinere a creierului. Boutin a 
fost ucis de Forţele Speciale înainte de a apuca să le dăruiască 
obinilor conştiinţa la nivel individual, dar munca lui era destul 
de apropiată de final încît Uniunea Colonială să poată să ajungă 
la o înțelegere cu obinii legată de terminarea lucrărilor. Obinii 
s-au transformat peste noapte din duşmani în prieteni, iar 
Uniunea Colonială a dus pînă la capăt munca lui Boutin, creînd 
un implant de conştiinţă bazat pe tehnologia existentă a 
BrainPalului aparţinînd FCA. Era conştiinţa ca accesoriu. 

Oamenii — oricum, puţinii care ştiau povestea — îl priveau 
fireşte pe Boutin ca pe un trădător, un om al cărui plan de a 
răsturna Uniunea Colonială ar fi provocat masacrarea a miliarde 
de oameni. În aceeaşi măsură, şi la fel de firesc, obinii îl priveau 
ca pe unul dintre marii eroi ai rasei lor, un personaj prometeic 
care le dăduse nu focul, ci conştiinţa de sine. Dacă aţi avut 
vreodată nevoie de un argument cum că eroismul este relativ, 
iată-l! 

Propriile mele sentimente în privinţa asta erau mai com- 
plicate. Da, era un trădător al speciei sale şi merita să moară. 
Era de asemenea şi tatăl biologic al lui Zoë, despre care cred că 
este o ființă umană la fel de minunată ca oricare alta pe care 
am întâlnit-o vreodată. E greu să spui că te bucuri de moartea 
tatălui frumoasei şi extrem de deşteptei tale fiice adoptive, chiar 
şi atunci cînd ştii că e mai bine aşa. 

Avînd în vedere ceea ce simțeau obinii în legătură cu Boutin, 
nu era cîtuşi de puţin surprinzător că erau posesivi în legătură 
cu Zoë; una dintre principalele cereri din tratat consta, în esenţă, 

din drepturi de vizitare. Lucrul cu care s-a căzut de acord pînă 
la urmă a fost ca doi obini să locuiască împreună cu Zoë şi cu 
familia ei adoptivă. Zoë le-a dat numele de Hickory şi Dickory, 
cînd au sosit. Lui Hickory şi Dickory le era permis să-şi folo- 
sească implanturile de conştiinţă ca să înregistreze o parte din 
timpul petrecut cu Zoë. Aceste înregistrări erau împărtăşite de 
toţi obinii cu implanturi de conştiinţă; de fapt, ei toți petreceau 
timpul împreună cu Zoë. 

Jane şi cu mine am permis acest lucru punînd condiţii foarte 
stricte atîta vreme cît Zoë era prea mică pentru a înţelege cu 
adevărat ce se petrecea. După ce Zoë a crescut destul de mare 
ca să priceapă ideea, a devenit decizia ei. Zoë le-a permis. Îi 
place ideea ca viaţa ei să fie împărtăşită de o specie întreagă, 
deşi, adolescentă fiind, are perioade prelungite în care vrea să 
fie singură. Hickory şi Dickory îşi opresc implanturile atunci 
cînd se întîmplă asta; n-are nici un rost să irosească o conştiinţă 
cît se poate de bună pentru un timp pe care nu-l petrec alături 
de Zoë. Dorinţa de a fi conştienţi cînd vorbesc numai cu mine 
era ceva nou. 

Exista o mică întârziere între momentul în care Hickory şi 
Dickory îşi declanşau gulerele conținînd hardware-ul care le 
adăpostea conştiinţa şi momentul în care gulerul stabilea comu- 
nicarea cu stratul de neuroni din creierul lor. Parcă ai fi privit 
nişte somnambuli trezindu-se. Era şi puţin înspăimîntător. Deşi 
nu la fel de înspăimîntător precum ceea ce urmă: Hickory 
zîmbindu-mi! 

— Vom fi adînc întristați să părăsim acest loc, vorbi Hickory. 
Te rog să înţelegi că ne-am trăit aici întreaga viață conştientă. ÎI 
simțim intens înăuntrul nostru, la fel ca toți obinii. Vă mulțumim 
pentru că aţi fost de acord să vă împărtăşiți viețile cu noi. 

— N-aveţi pentru ce, am răspuns. 

Părea un lucru banal pe care să-l vrea cei doi obini să-l dis- 
cute cu mine. 

— Vorbiţi de parcă ne-aţi părăsi. Credeam că urmează să 
veniți cu noi. 

— Venim, răspunse Hickory. Dickory şi cu mine sîntem 
conştienţi de povara, pe care o purtăm amîndoi, de a avea grijă 
de fiica ta şi de a ne împărtăşi experienţele cu toţi ceilalți obini. 
Poate fi copleşitoare. Nu ne putem păstra implanturile pornite 
prea multă vreme, ştii... Încordarea emoțională e atît de mare. 
Implanturile nu sînt perfecte, iar creierul nostru întîmpină difi- 
cultăți. Sîntem... suprastimulaţi. 

— N-am ştiut asta. 

— Nu voiam să vă împovărăm cu problema noastră, zise 
Hickory. Şi nu era important să ştiţi. Dar de curînd, atît Dickory 
cât şi eu am aflat că atunci cînd ne pornim implanturile, sîntem 
imediat copleșiți de emoţii pentru Zoë şi pentru tine şi locote- 
nentul Sagan. 

— E o perioadă încordată pentru noi toți. 

Încă un surîs obin, încă şi mai înfiorător decît primul. 

— Scuză-mă, continuă Hickory. Nu m-am exprimat lim- 
pede. Emoţia noastră nu este o nelinişte nedefinită legată de 
plecarea din acest loc sau de pe această planetă, nici agitaţie 
sau nervozitate legate de călătoria spre o lume nouă. E ceva 
foarte specific. E îngrijorare. 

— Cred că avem cu toții griji, am început, dar m-am oprit 
apoi cînd am văzut o expresie nouă pe chipul lui Hickory, una 
pe care n-am mai observat-o niciodată. 

Hickory arăta nerăbdător. Sau poate că era frustrat din cauza 
mea. 

— Îmi pare rău, Hickory. Te rog, continuă. 

Hickory rămase nemişcat cîteva clipe, ca pentru a dezbate 
ceva cu el însuşi, apoi îmi întoarse brusc spatele ca să discute 
cu Dickory. Am petrecut acest timp reflectînd că, dintr-odată, 
numele puse ştrengăreşte de un copil mic acestor două creaturi, 
cu câțiva ani în urmă, nu mai păreau cîtuşi de puţin potrivite. 

— lartă-mă, domnule maior, vorbi Hickory, îndreptîndu-şi 
din nou atenţia spre mine. Regret că s-ar putea să fiu prea direct. 
S-ar putea să nu fim capabili să ne exprimăm în întregime 
îngrijorarea. S-ar putea să nu fii la curent cu anumite fapte şi 

s-ar putea să nu fim în poziţia de a ţi le oferi. Dă-mi voie să te 
întreb: care crezi că este situaţia acestei părți a spaţiului? Por- 
ţiunea în care locuim noi, obinii, şi voi, Uniunea Colonială, 
printre alte specii... 

— Sîntem în război, am răspuns. Noi avem coloniile noastre 
şi încercăm să le apărăm. Alte specii au coloniile lor şi încearcă 
şi ele să le apere. Ne luptăm cu toţii pentru planete care se 
potrivesc nevoilor speciei noastre. Ne batem toți între noi. 

— Aah, exclamă Hickory. Ne batem toţi între noi. Nu există 
alianţe? Tratate? 

— Evident, există cîteva, am răspuns. Noi avem unul cu 
obinii. Alte rase poate că au tratate şi alianţe cu cîteva alte specii. 
Dar, în general, da. Ne batem cu toţii. De ce? 

Surisul lui Hickory se transformă din înfiorător într-unul 
înrudit cu un rictus. 

— Vă vom spune ce putem, continuă Hickory. Vă putem 
spune despre lucrurile care s-au discutat deja. Ştim că, potrivit 
afirmațiilor ministrului colonizării, colonia pe care o numiţi 
Roanoke v-a fost dată de către obini. Planeta pe care noi o 
numim Garsinhir. Ştim că s-a afirmat că am luat în schimb o 
planetă de-a voastră. 

— Aşa este, am răspuns. 

— Nu există o asemenea înţelegere, zise Hickory. Garsinhir 
rămîne teritoriu al obinilor. 

— Asta nu poate fi adevărat, am replicat. Am fost pe Roanoke. 
Am călcat pe pămîntul unde va fi colonia. Cred că s-ar putea 
să vă înşelați. 

— Nu ne înşelăm, insistă Hickory. 

— Cu siguranţă vă înşelaţi, am continuat eu. Vă rog să nu 
mă înțelegeţi greşit, dar voi doi sînteţi însoțitorii şi gărzile de 
corp ale unei ființe umane adolescente. Este posibil ca, oricare 
ar fi contactele voastre la nivelul la care vă aflaţi, să nu aibă 
cele mai bune informaţii. 

O licărire traversă chipul lui Hickory; bănuiesc că era 
amuzament. 


ULTIMA COLONIE / 51 


— Fii convins, domnule maior, că obinii nu trimit simpli 
însoțitori să păzească şi să aibă grijă de fiica lui Boutin şi de 
familia ei. Şi fii convins că Garsinhir rămîne în mîinile obinilor. 

M-am gîndit la asta. 

— Spuneţi că Uniunea Colonială minte în legătură cu 
Roanoke... 

— Este posibil ca ministrul vostru al colonizării să fie greşit 
informat, zise Hickory. Nu ne dăm seama. Dar oricare ar fi 
cauza greşelii, există o eroare de fapt. 

— Poate că obinii ne permit să colonizăm lumea lor, am 
continuat. Din câte înţeleg, chimia corpului vostru vă face sus- 
ceptibili la infecțiile acelei planete; e mai bine să aveţi un aliat 
acolo decât s-o lăsaţi neocupată. 

— Poate, răspunse Hickory. 

Tonul lui, extrem de studiat. nu-l angaja la nimic. 

— Nava coloniei pleacă de la stația Phoenix peste două 
săptămîni, am spus. La încă o săptămînă după asta o să aterizăm 
pe Roanoke. Chiar dacă ceea ce spui este adevărat, nu pot face 
nimic în legătură cu asta în acest moment. 

— Trebuie să-mi cer scuze din nou, zise Hickory. Nu vreau 
să sugerez că că ai putea sau ar trebui să faci ceva. Am vrut 
doar să ştii. Şi să afli măcar o parte din natura îngrijorării 
noastre. 

— E mai mult de-atit? am întrebat. 

— Am spus tot ce-am putut... în afară de asta. Sîntem la 
dispoziţia ta, domnule maior. A ta, a locotenentului Sagan şi, 
în special şi întotdeauna, a lui Zoë. Tatăl ei ne-a făcut darul 
propriului nostru sine. Ne-a cerut un preț mare, pe care l-am fi 
plătit bucuros. 

La aceste cuvinte m-a trecut un fior, aducîndu-mi aminte 
care fusese preţul. 

— A murit înainte să apucăm să achităm acest preţ, această 
datorie. Acum sîntem datori către fiica lui, iar noua datorie a 
sporit pentru că şi-a împărtăşit viaţa cu noi. Îi sîntem datori şi 
pentru asta. Şi sîntem datori familiei sale. 

— Mulţumesc, Hickory. Ştiu că sîntem recunoscători pentru 
că tu şi cu Dickory ne-aţi slujit atît de bine. 

Surîsul lui Hickory reveni. 

— Regret să spun că m-ai înțeles greşit din nou, domnule 
maior. Cu siguranţă eu şi cu Dickory sîntem la dispoziția voastră 
şi vom fi întotdeauna. Dar cînd spunem că sîntem la dispoziţia 
voastră, mă refer la obini. 

— Obini... Adică la voi toți. 

— Da, răspunse Hickory. Noi toţi. Pînă la ultimul dintre 
noi, dacă e nevoie. 

— Oh, am exclamat. Îmi pare rău, Hickory. Nu prea ştiu 
ce să spun la asta. 

— Spune că o să-ți aduci aminte, replică Hickory. Cînd va 
sosi vremea. 

— O să-mi aduc aminte, am răspuns. 

— Am dori să-ți cerem ca această discuţie să rămînă confi- 
denţială, adăugă Hickory. Deocamdată. 

— În ordine, am zis. 

— Mulţumesc, domnule maior, spuse Hickory. 

Întoarse capul spre Dickory, apoi din nou spre mine. 

— Mă tem că ne-am lăsat copleșiți de prea multe emoții. 
Ne vom închide acum implanturile, cu permisiunea ta. 

— Vă rog, am răspuns. 

Cei doi obini duseră mîinile la gît ca să-şi deconecteze per- 
sonalitatea. Am următ cum însufleţirea se stinse pe fețele lor, 
înlocuită de inteligenţa seacă. 

— Ne ducem să ne odihnim, vorbi Hickory, şi ieşi împreună 
cu partenerul lui, lăsîndu-mă în încăperea goală. 


TREI 


Iată un mod de a coloniza: iei două sau trei sute de oameni, 
le dai voie să-şi pună în bagaje ce provizii socotesc ei că e potrivit, 
îi laşi pe o planetă la alegerea lor, le spui „pe curînd” şi apoi te 
întorci după un an — după ce au murit cu toţii de foamea 
provocată de ignoranță şi de lipsa de provizii, sau au fost nimiciți 
de altă specie care vrea locul pentru ea — ca să le culegi oasele. 

Nu e o metodă prea izbutită de a coloniza. În perioada 
mult prea scurtă de acumulare, atît eu cât şi Jane am citit destule 
rapoarte cu privire la moartea coloniilor sălbatice care erau 
construite exact la fel, ca să fim convinşi de acest fapt izbitor. 

Pe de altă parte, nu vrei nici să laşi o sută de mii de oameni 
pe o nouă lume colonizată, dotată cu tot confortul civilizaţiei. 
Uniunea Colonială are mijloacele de a face aşa ceva, dacă ar vrea. 
Dar nu vrea. Indiferent cât de aproape ar fi cîmpul gravitațional, 
circumferința, suprafaţa uscatului, atmosfera sau biochimia unei 
planete de acelea ale Pămîntului sau ale oricăror altor lumi pe 
care oamenii le-au colonizat deja, aceasta nu este Pămîntul, şi 
nu există nici o metodă practică de a şti ce soi de surpriză neplă- 
cută le rezervă o planetă oamenilor de acolo. Chiar şi Pămîntul 
are un fel nostim de a născoci boli şi sictieli noi menite să decimeze 
ființele umane imprudente, iar acolo sîntem o specie băștinașă. 
Cînd aterizăm pe planete noi, sîntem corpuri străine, şi ştim ce 
face orice sistem biologic unui corp străin aflat în mijlocul său: 
încearcă să-l ucidă cît mai repede posibil. 

lată o curiozitate interesantă pe care am aflat-o despre 
coloniile eşuate: fără să punem la socoteală coloniile sălbatice, 
cauza numărul unu pentru coloniile umane abandonate nu 
constă în disputele teritoriale cu celelalte specii; ea este repre- 
zentată de microbii locali care omoară coloniştii. Alte specii 
inteligente le putem ţine la distanţă; asta-i o bătălie pe care o 
înţelegem. Lupta împotriva unui întreg ecosistem care încearcă 
să te omoare este o chestiune cu mult mai spinoasă. 

Depunerea a o sută de mii de colonişti pe o planetă doar 
ca să te uiţi la ei cum mor de o infecţie băştinaşă cu evoluţie 
rapidă, pe care n-o poţi vindeca la timp, nu este decît o risipă 
de colonişti cît se poate de buni. 

Ceea ce nu înseamnă să subestimăm disputele teritoriale. 
Probabilitatea ca o colonie umană să fie atacată în primii doi 
sau trei ani de existenţă este exponențial mai mare decât în oricare 
alt moment de-a lungul timpului. Colonia se concentrează 
asupra propriei sale construcţii şi este vulnerabilă la atacuri. 
Prezenţa Forţelor Coloniale de Apărare într-o nouă colonie, 
deşi nu chiar nesemnificativă, este încă doar o mică parte din 
ceea ce va fi, după ce o stație spaţială va fi construită deasupra 
coloniei, un deceniu sau două mai tîrziu. lar simplul fapt că 
cineva a colonizat o planetă o face mult mai atrăgătoare pentru 
oricine altcineva, pentru că acei colonişti au făcut în locul tău 
toată treaba mai grea a colonizării. Acum, tot ce ai de făcut este 
să-i mături de pe planetă şi s-o iei numai pentru tine. 

A lăsa o sută de mii de colonişti pe o planetă doar ca să-i 
vezi măturaţi de-acolo pentru totdeauna este în aceeaşi măsură 
o risipă de colonişti cît se poate de buni. Şi, în ciuda faptului 
că Uniunea Colonială foloseşte practic țările lumii a treia de pe 
Pămînt ca ferme de colonişti, dacă începi să pierzi câte o sută 
de mii de fiecare dată cînd o nouă colonie eşuează, pînă la urmă 
ajungi în criză de colonişti. 

Din fericire, există o excelentă cale de mijloc între aceste 
scenarii. Presupune să iei vreo două mii cinci sute de colonişti, 
să-i depui pe o lume nouă la începutul primăverii, furnizîndu-le 

tehnologie durabilă, capabilă să-i sprijine, pentru a le satisface 
nevoile imediate, şi să le dai sarcina de a se autoîntreţine pe 
lumea cea nouă şi de a pregăti planeta, vreme de doi sau trei 
ani, pentru aproximativ încă zece mii de noi colonişti. Aceşti 
colonişti din al doilea val vor avea încă cinci ani sau cam aşa 
ceva ca să ajute la pregătirile pentru cincizeci de mii de noi 
colonişti, şi tot aşa. 

Există cinci valuri oficiale iniţiale de colonişti, la sfîrşitul 
cărora colonia are, la modul ideal, o populaţie de aproximativ 
un milion, răspîndită în numeroase tîrguşoare şi unul sau două 
oraşe mai mari. După ce al cincilea val se statorniceşte şi infra- 
structura coloniei este constituită, totul se transformă într-un 
proces masiv de colonizare. Cînd populaţia ajunge la zece 
milioane sau cam pe-acolo, imigrația încetează, colonia capătă 
autoguvernare limitată în interiorul sistemului federal al UC, 
iar omenirea are încă un bastion împotriva distrugerii rasei de 
mîna unui univers crud. Asta dacă primii două mii cinci sute 
supraviețuiesc unui ecosistem ostil, atacurilor din partea celor- 
lalte rase, propriilor neajunsuri organizatorice ale omenirii şi 
simplului, omniprezentului ghinion afurisit. 

Două mii cinci sute de colonişti sînt destul de mulţi ca să 
începi procesul de a transforma o planetă într-o lume umană. 
Sînt destul de puţini pentru ca, dacă mor, Uniunea Colonială să 
poată vărsa o lacrimă şi să treacă mai departe. Şi, serios, partea 
cu lacrima vărsată nu e absolut deloc obligatorie. E un lucru 
interesant, să fii în acelaşi timp indispensabil şi uşor de înlocuit 
pentru efortul omenirii de a popula stelele. Una peste alta, m-am 
gîndit, ar fi fost poate mai înțelept să rămîn pe Huckleberry. 


%* 


— În regulă, mă las păgubaş, am zis, arătînd către con- 
tainerul masiv care era manipulat în cala de mărfuri a navei 
Ferdinand Magellan. Spune-mi ce este. 

Aldo Ferro, supraveghetorul calei, verifică inventarul din 
PDA. 

— Ăsta conţine toate amestecurile pentru instalaţia de tratare 
a apelor uzate din colonia voastră, răspunse el, apoi arătă spre 
un şir de containere. Iar alea sînt ţevile pentru canalizare, rezer- 
voarele septice şi recipientele pentru transportarea deşeurilor. 

— Fără closete în curte pe Roanoke. O să ne facem nevoile 
cu rafinament. 

— Nu-i o problemă de rafinament, replică Ferro. Vă duceţi 
pe o planetă de categoria a şasea, prevăzută cu un sistem ecolo- 
gic incompatibil. O să aveţi nevoie de tot îngrăşămîntul de care 
puteți face rost. Sistemul acela de tratare a deşeurilor o să adune 
toate reziduurile voastre biologice, de la fecale la rămăşiţele de 
alimente, şi o să facă un îngrăşămînt steril pentru ogoare. Pro- 
babil e cel mai important lucru pe care-l aveți pe lista asta. 
Încercaţi să nu-l stricaţi. 

Am zîmbit. 

— Se pare că ştii o mulțime de lucruri despre canalizare, 
am comentat. 

— Mda, aşa-i, replică Ferro. Mai degrabă ştiu despre baga- 
jele unei colonii noi. Lucrez în cala asta de douăzeci şi cinci de 
ani, şi în tot timpul ăsta am transportat colonii noi. Dă-mi o 
listă de provizii şi pot să-ţi spun pe ce soi de planetă se duc 
coloniştii, ce anotimpuri are, cît de mare e gravitația şi dacă o 
să reziste colonia în primul an. Vrei să ştii de unde am aflat că 
planeta voastră are un ecosistem incompatibil? Adică, în afară 
de instalaţia de tratare. Asta-i standard pe orice colonie. 

— Sigur că da. 

Ferro atinse cu vîrful degetelor ceva pe ecranul PDA-ului 
şi mi-l întinse, cu o listă a containerelor. 

— OK, întîi şi întâi, începu el. Rezervele de alimente. Fiecare 
colonie se îmbarcă avînd o rezervă de trei luni de alimente de 
bază uscate, pentru fiecare membru al coloniei, şi încă una de o 
lună de raţii deshidratate pentru a oferi timp coloniştilor să 
înceapă să vîneze şi să-şi producă propria mîncare. Dar voi aveţi 
o provizie alimente de şase luni şi una de două luni de rații 
deshidratate pentru fiecare colonist. Asta-i felul de încărcătură 

pe care-l vezi pentru un sistem incompatibil, pentru că nu poţi 
mînca imediat ce produce pămîntul. De fapt, e chiar mai mult 
decît de obicei pentru un ecosistem incompatibil; de obicei e o 
rezervă de patru luni de hrană uscată şi şase săptămîni de rații. 

— De ce ne-ar da mai multă mîncare decît de obicei? am 
întrebat. 

De fapt, ştiam răspunsul -la urma urmei, trebuia să conduc 
colonia — dar voiam să-mi dau seama dacă Ferro era atât de bun 
pe cât credea el că este. 

Ferro zîmbi. 

— Indiciul e chiar în fața ta, domnule Perry, călătoriți şi cu 
o încărcătură dublă de amelioratoare şi de fertilizatoare pentru 
sol. Asta-mi spune că solul nu e bun, aşa cum este, pentru culti- 
varea hranei umane. Alimentele acelea suplimentare vă oferă 
timp dacă vreun idiot nu ameliorează un teren aşa cum trebuie. 

— Aşa e, am confirmat. 

— Mda, încuviinţă Ferro. Ultimul lucru: aveţi o încărcătură 
mai mare decît de obicei de medicamente pentru tratarea otră- 
virilor, ceea ce este tipic pentru sistemele incompatibile. Aveţi şi 
o grămadă de detoxifiante veterinare. Ceea ce-mi aduce aminte... 

Ferro luă înapoi PDA-ul şi făcu să apară o nouă listă de 
containere. 

— Încărcătură dublă de furaje pentru vite. 

— Eşti un maestru al inventarelor, Ferro, am zis. Te gîndeşti 
vreodată să devii chiar tu colonist? 

— La naiba, nu, răspunse Ferro. Am văzut destule dintre 
coloniile astea noi ducîndu-se de rîpă ca să ştiu că unele dintre 
ele nu supraviețuiesc. Sînt bucuros să vă încarc şi să vă descarc, 
apoi să-mi iau rămas-bun şi să mă întorc acasă pe Phoenix, la 
nevastă şi la pisică. Nu vă supăraţi, domnule Perry.. 

— Nu mă supăr, am răspuns, şi am dat din cap în direcţia 
listei. Ai zis că poţi să-ți dai seama după un inventar dacă o 
colonie o s-o scoată la capăt. Ce crezi despre noi? 

— Aveţi tot ce vă trebuie ca să rezistaţi, replică Ferro. O să 
vă descurcaţi. Dar unele dintre lucrurile voastre sînt cam ciudate. 

Aveţi pe listă materiale pe care nu le-am mai transportat pînă 
acum. Aveţi containere pline de echipamente demodate. 

Ferro îmi întinse inventarul. 

— Uite, aveţi tot ce vă trebuie pentru o fierărie. Din 1850. 
Nici măcar n-am crezut că există asemenea chestii în afara unei 
expoziţii de reconstituire a epocii. 

M-am uitat la inventar. 

— Unii dintre coloniştii noştri sînt menoniţi, i-am explicat. 
Preferă să nu folosească tehnologia modernă, dacă pot evita 
acest lucru. Cred că le distrage atenţia. 

— Câţi dintre colonişti sînt ce-ai spus acum? întrebă Ferro. 

— Cam două sute, două sute cincizeci, i-am răspuns, 
dîndu-i înapoi PDA-ul. 

— Aha. Ei, atunci se pare că sînteți pregătiți destul de bine 
pentru orice, chiar şi pentru o călătorie în timp înapoi în Vestul 
Sălbatic. Dacă nu reuşeşte colonia, nu puteți da vina pe dotare. 

— Aşa că o să fie numai vina mea. 

— Probabil, replică Ferro. 


— Cred că un lucru pe care-l putem spune cu toții este că 
nu vrem să vedem această colonie eşuînd, vorbi Manfred Trujillo. 
Nu cred că ne paşte un asemenea pericol. Dar îmi fac griji pentru 
unele hotărîri care au fost luate. Cred că acestea fac lucrurile 
ceva mai dificile. 

În jurul mesei de conferințe urmă un şir de încuviințări 
din cap. În dreapta mea, am văzut-o pe Savitri luînd notițe, 
observînd care capete se mişcau. La celălalt capăt al mesei, Jane 
stătea impasibilă, dar ştiam că şi ea număra capetele. A fost în 
serviciile de informații. Asta ştia să facă. 

Ne apropiam de sfîrşitul şedinţei oficiale de inaugurare a 
Consiliului de pe Roanoke, format din mine şi Jane în calitate 
de conducători ai coloniei şi din cei zece reprezentanți ai colo- 
niştilor, cîte unul pentru fiecare lume, care urmau să joace rolul 

de adjuncţi ai noştri. Cel puţin teoretic. Aici, în lumea reală, 
intrigile pentru putere începuseră deja. 

Manfred Trujillo era cel dintii printre ei. Trujillo începuse 
propaganda pentru a permite lumilor colonizate să pornească 
o nouă colonie cu cîţiva ani înainte, din poziția de reprezentant 
al planetei Erie în legislativul UC. Îşi ieşise din pepeni cînd 
Departamentul Colonizării îi luase ideea dar omisese să-l 
numească pe el conducător; îşi ieşise şi mai tare din pepeni cînd 
conducătorii coloniei ne-am dovedit a fi noi, care nu-i eram 
cunoscuți şi nu păream deosebit de impresionați de persoana 
sa. Dar era destul de deştept cît să-şi ascundă frustrarea în 
termeni generali, şi petrecuse cea mai mare parte a şedinţei 
încercînd să ne submineze, pe Jane şi pe mine, în modul cel 
mai măgulitor cu putinţă. 

— De exemplu, acest consiliu, vorbi Trujillo şi îşi plimbă 
privirea de la un capăt la altul al mesei. Fiecare dintre noi este 
însărcinat să reprezinte interesele colegilor noştri colonişti. Nu 
mă îndoiesc că fiecare dintre noi îşi va îndeplini admirabil 
această sarcină. Dar acest consiliu este unul consultativ pentru 
conducătorii coloniei — numai consultativ! Mă întreb dacă asta 
ne îngăduie să reprezentăm cel mai bine nevoile coloniei... 

Nici măcar n-am ieşit de la docuri şi vorbeşte deja de revoluție, 
m-am gîndit. Pe vremea cînd aveam încă un BrainPal, aş fi putut 
să-i transmit tot acest gînd lui Jane; aşa cum stăteau lucrurile, 
mi-a întîlnit privirea, ceea ce i-a spus destul de bine ce gîndeam. 

— Noile colonii sînt administrate conform regulamentelor 
Departamentului Colonizării, preciză Jane. Regulamentul cere 
conducătorilor coloniei să exercite singuri puterea administrativă 
şi executivă. Lucrurile vor fi destul de haotice cînd vom ajunge, 
aşa că a aduna un cvorum pentru fiecare decizie nu e tocmai ideal. 

— Nu sugerez ca voi doi să nu vă faceţi treaba, zise Trujillo. 
Spun doar că intervenţia noastră ar trebui să fie mai mult decât 
simbolică. Mulţi dintre noi au fost amestecați în crearea acestei 
colonii încă din zilele în care s-a aflat doar în stadiul de proiect. 
Avem o experienţă de nepreţuit! 

— Pe câtă vreme noi sîntem implicaţi abia de vreo două 
luni, am replicat eu. 

— Sînteţi un adaos recent şi preţios la acest proces, zise 
Trujillo mieros. Speram că ai putea vedea avantajele participării 
noastre la procesul de luare a deciziilor. 

— Mi se pare că regulamentul Colonizării există pentru 
un motiv, am replicat. DC a supravegheat colonizarea a zeci de 
lumi. S-ar spune că ştie cum s-o facă... 

— Acei colonişti făceau parte din naţiuni defavorizate de 
pe Pămînt, insistă Trujillo. Ei nu au multe dintre avantajele pe 
care le avem noi. 

Am simtit-o pe Savitri încordîndu-se lîngă mine; aroganţa 
coloniilor vechi, care fuseseră fondate de ţările occidentale îna- 
inte ca UC să preia controlul colonizării, o îngrozise întotdeauna. 

— Care sînt avantajele astea? întrebă Jane. John şi cu mine 
tocmai am petrecut şapte ani trăind printre „acei colonişti” şi 
descendenţii lor. Savitri, aici de faţă, este una dintre ei. Nu simt 
nici un avantaj vizibil al celor de la această masă faţă de ei. 

— S-ar putea să mă fi exprimat greşit, zise Trujillo, începînd 
ceea ce bănuiam că este încă o conciliatoare înjunghiere pe la 
spate. 

— S-ar putea, i-am retezat-o. Oricum, mă tem că subiectul 
e unul academic. Regulamentul DC nu ne lasă prea multă flexi- 
bilitate în administrarea coloniilor aflate la primul val, nici nu 
ţine seama de apartenenţa naţională anterioară a coloniştilor. 
Sîntem obligaţi să-i tratăm la fel pe toţi coloniştii, indiferent de 
unde vin. Cred că e o politică înţeleaptă, nu-i aşa? 

Trujillo se opri pentru o clipă, vizibil enervat de întorsătura 
evenimentelor retorice. 

— Da, desigur... 

— Mă bucur să aud asta. Aşadar, pentru moment, o să să 
urmăm mai departe regulamentul. Acum, am continuat înainte 
ca Trujillo să se ambaleze din nou, altcineva? 

— Unii dintre oamenii mei se pling în legătură cu repartizarea 
cabinelor, zise Paulo Gutierrez, reprezentantul de pe Khartoum. 

— Ceva nu e în ordine? am întrebat. 

— Nu sînt prea încîntaţi că nu stau mai aproape de ceilalți 
colonişti de pe Khartoum, răspunse el. 

— Toată nava n-are mai mult de cîteva sute de metri lungime, 
am răspuns. lar informaţiile despre cabine sînt uşor de accesat 
prin PDA. N-ar trebui să aibă nici o problemă să se găsească 
unii pe alţii. 

— Înţeleg asta, cred doar că ne-am fi aşteptat să fim repar- 
tizaţi în cabine împreună, în grupurile noastre. 

— lată de ce n-am făcut aşa: odată ce punem piciorul pe 
Roanoke, nici unul dintre noi nu va fi de pe Khartoum, de pe 
Erie sau de pe Kyoto... 

Am făcut semn din cap către Hiram Yoder, care îmi răs- 
punse în acelaşi fel. 

— O să fim cu toții de pe Roanoke. Am putea la fel de bine 
să începem de pe acum. Sîntem numai două mii cinci sute. E 
cam puţin pentru zece triburi separate. 

— E un sentiment frumos, spuse Marie Black, de pe Rus. 
Dar nu cred că oamenii noştri or să uite foarte repede de unde 
au venit. 

— Nu mă aştept să uite, am răspuns. Nu vreau să uite de 
unde au venit. Aş spera să se concentreze asupra locului unde 
se află. Sau se vor afla, destul de curînd. 

— Coloniştii sînt reprezentaţi aici de lumile lor, zise Trujillo. 

— Are un rost să faci lucrurile în felul ăsta, comentă Jane. 
Cel puţin deocamdată... Odată ajunşi pe Roanoke, s-ar putea 
totuși să rediscutăm asta. 

Această cireaşă de pe tort pluti în aer vreme de cîteva 
secunde. 

Marta Piro, de pe Zhong Guo, ridică mîna. 

— Circulă un zvon că doi obini vin cu noi pe Roanoke, 
vorbi ea. 

— Nu eun zvon, am răspuns. E adevărat. Hickory şi Dickory 
fac parte din casa mea. 

— Hickory şi Dickory? întrebă Lee Chen, de pe Franklin. 

— Fiica noastră, Zoë, le-a dat numele cînd era mai mică, 
am explicat. 

— Dacă n-ai nimic împotrivă să te întreb, cum se face că 
doi obini fac parte din casa ta? întrebă Piro. 

— Fiica noastră îi ţine ca animale favorite, răspunse Jane. 

Asta stîrni un rîs stînjenit. Nu era tocmai rău... După o oră 
în care fuseserăm supuşi, nu tocmai subtil, unui tir de artilerie 
din partea lui Trujillo, nu strica să fim văzuți ca soiul de oameni 
care puteau ţine extratereștri înfricoşători ca însoțitori domestici. 

— Ar trebui să-l împingi pe ticălosul ăla de Trujillo dintr-un 
hangar de navete, comentă Savitri după ce se golise încăperea. 

— Linişteşte-te, am zis. Unii oameni pur şi simplu nu se 
simt bine cînd nu sînt la conducere. 

— Gutierrez, Black şi Trujillo şi-au făcut propriul partid poli- 
tic, spuse Jane. Şi, desigur, Trujillo s-a dus în fugă la Kranjic să-i 
povestească toate amănuntele şedinţei. Au devenit foarte intimi. 

— Dar asta nu ne face nici o problemă, am spus. 

— Nu. Nimeni dintre ceilalți reprezentanţi nu pare să aibă 
relaţii prea strînse cu Trujillo, iar coloniştii obişnuiţi încă se îm- 
barcă; n-a avut timp să facă cunoştinţă cu nici unul care nu e de 
pe Erie. Şi chiar dacă ar fi avut, nici vorbă ca DC să ne înlocuiască. 
Ministrul Bell îl detestă pe Trujillo, l-a detestat de cînd erau amîn- 
doi reprezentanţi. Faptul de a-i lua ideea şi de a ne numi pe noi 
în calitate de conducători ai coloniei e doar o metodă de a-l sîcîi. 

— Generalul Rybicki ne-a avertizat că lucrurile au căpătat 
o tentă politică. 

— Generalul Rybicki are felul lui de a nu ne spune tot ce-ar 
trebui să ştim, comentă Jane. 

— S-ar putea să fie așa... Dar în legătură cu subiectul ăsta, 
a avut dreptate la fix. Oricum, deocamdată să nu ne facem prea 
multe griji. Avem destule de făcut, iar după ce Magellan pleacă 
de la staţia Phoenix, o să fim şi mai ocupați. Şi pentru că veni 
vorba, i-am promis lui Zoë că o duc astăzi jos, pe Phoenix. Vrea 
să vină vreuna dintre voi? Mergem eu, Zoë şi gemenii obini. 

— Eu renunţ, răspunse Savitri. Încă nu m-am obişnuit cu 
Hickory şi Dickory. 

— Îi cunoşti de aproape opt ani, m-am mirat. 

— Da, replică Savitri. Aproape opt ani, din cînd în cînd 
câte cinci minute. Trebuie să le mai fac nişte vizite prelungite. 

— Bine, am zis, şi m-am întors spre Jane. Dar tu? 

— Eu ar trebui să mă întîlnesc cu generalul Szilard, răs- 
punse ea, referindu-se la comandantul Forţelor Speciale. Vrea 
să se pună la curent. 

— În regulă. Voi pierdeţi. 

— Ce faceți acolo? întrebă Jane. 

— O să-i vizităm pe părinţii lui Zoë, am răspuns. Ceilalți. 

Stăteam în picioare lîngă piatra de mormînt care purta 
numele tatălui şi mamei lui Zoë, şi chiar al lui Zoë. Datele lui 
Zoë, bazate pe convingerea că murise în atacul unei colonii, 
erau evident incorecte; mai puţin evident, la fel erau şi ale tatălui 
ei. Datele mamei erau exacte. Zoë se ghemuise ca să se apropie 
de nume; Hickory şi Dickory îşi conectaseră conştiințele doar 
atît cât să aibă parte de un extaz de zece secunde la ideea de a 
se afla în faţa semnului care amintea de moartea lui Boutin, 
apoi se deconectaseră şi rămăseseră la distanţă, impasibili. 

— Îmi aduc aminte de ultima oară cînd am fost aici, vorbi 
Zoë. 

Buchețelul de flori pe care-l adusese era sprijinit de piatra 
de mormînt. 

— A fost în ziua în care Jane m-a întrebat dacă vreau să 
vin să stau cu tine şi cu ea. 

— Da, am replicat. Tu ai aflat că o să stai cu mine înainte 
ca eu să aflu că o să stau cu oricare dintre voi. 

— Credeam că tu şi cu Jane erați îndrăgostiţi, continuă 
Zoë. Că plănuiaţi să locuiţi împreună. 

— Eram, am răspuns. Plănuiam. Dar era complicat. 

— Totul în legătură cu mica noastră familie este complicat. 
Tu ai optzeci şi opt de ani. Jane are cu un an mai mult decât 
mine. Eu sînt fiica unui trădător. 

— Mai eşti şi singura fată din univers cu propria ei escortă 
de obini, am adăugat. 

— Asta ca să vorbim de complicat, zise Zoë. Ziua, un copil 
obişnuit. Noaptea, adorată de o întreagă rasă extraterestră. 

— Există şi aranjamente mai proaste, am comentat. 

— Presupun că da, răspunse Zoë. Ai crede că faptul de a 
fi obiectul veneraţiei unei întregi rase de extratereştri m-ar 
putea scăpa din cînd în cînd de lecţiile pentru acasă. Să nu 
credeţi că n-am observat că nu mă scapă. 

— N-am vrut să ţi se urce la cap, am spus. 

— Mulţumesc. 

Arătă spre piatra de mormînt. 

— Pînă şi asta e complicat. Eu trăiesc, iar acolo nu e îngropat 
tatăl meu, ci clona lui. Singura persoană adevărată de aici e 
mama. Mama mea adevărată. Totul e foarte complicat. 

— Îmi pare rău, am zis. 

Zoë ridică din umeri. 

— M-am obişnuit pînă acum. În cea mai mare parte a 
timpului, nu-i chiar atît de rău. Şi îți oferă o perspectivă, nu-i 
aşa? Eram la şcoală, ascultîndu-le pe Anjali sau pe Chadna 
plingîndu-se ce viață complicată au, şi mă gîndeam la mine; 
fetiţo, n-ai nici cea mai mică idee ce înseamnă complicat! 

— Îmi pare bine să aud că ai făcut faţă cu bine... 

— Încerc. Trebuie să recunosc că n-a fost o zi prea grozavă, 
aceea cînd voi doi mi-aţi spus adevărul despre tata. 

— Nici pentru noi n-a fost o zi prea amuzantă. Am crezut 
însă că merită să ştii adevărul... 

— Ştiu, răspunse Zoë, şi se ridică în picioare. Dar, vezi tu, 
m-am trezit într-o dimineaţă crezînd că tatăl meu nu era decât 
un om de ştiinţă, şi m-am dus la culcare ştiind că ar fi putut să 
distrugă întreaga specie umană. Te cam întoarce pe dos! 

— Tatăl tău a fost bun faţă de tine, am zis. Orice altceva ar 
fi fost şi orice altceva ar fi făcut, asta i-a ieşit bine... 

Zoë se apropie de mine şi mă îmbrățişă. 

— Mulţumesc pentru că m-ai adus aici. Eşti drăguţ, tăticule 
de nouăzeci de ani. 

— Tu eşti un copil nemaipomenit, fiica mea adolescentă. 
Gata de plecare? 

— Într-o clipă, răspunse ea, şi se întoarse la piatra de mor- 
mînt, îngenunche repede şi o sărută. 

Apoi se ridică şi dintr-odată căpătă înfăţişarea unei adoles- 
cente stînjenite. 

— Am făcut asta ultima oară cînd am fost aici. Am vrut să 
văd dacă mă face să simt la fel. 

— Şi? am întrebat. 

— Mda, a răspuns, încă stînjenită. Hai! Să mergem! 

Am pornit spre porţile cimitirului; mi-am luat PDA-ul şi 
am anunţat un taxi să vină să ne ia. 

— Cum îţi place Magellan? am întrebat în timp ce mergeam. 

— E interesant, spuse Zoë. A trecut multă vreme de cînd am 
mai fost pe o navă spaţială. Am uitat cum e. Iar asta-i aşa de mare! 

— Trebuie să cuprindă două mii cinci sute de colonişti şi 
toate lucrurile lor. 

— Am priceput asta. Spun doar că e mare. Începe să se 
umple totuşi. Coloniştii sînt acolo acum. Am făcut cunoştinţă 
cu unii dintre ei. Cu cei de vîrsta mea, adică. 

— Ai întîlnit pe cineva care-ţi place? 

— Ciţiva. E o fată care pare să vrea să mă cunoască. Gretchen 
Trujillo. 

— Trujillo, spui... 

Zoë încuviinţă din cap. 

— De ce? O cunoşti? 

— Cred că s-ar putea să-l cunosc pe tatăl ei. 

— E mică lumea, comentă Zoë. 

— Şi e pe cale să devină mult mai mică. 

— Aşa e, răspunse Zoë şi se uită în jur. Mă întreb dacă o 
să mă întorc vreodată aici. 

— Mergi într-o colonie nouă, nu în viaţa de apoi! 

Zoë surîse auzind asta. 

— Nu te-ai uitat cu atenţie la piatra de mormînt. Am fost 
în viața de apoi. Nu-i o problemă să te întorci de-acolo. De viața 
de-aici nu scapi! 

— Jane trage un pui de somn, ne-a anunțat Savitri cînd 
Zoë şi cu mine ne-am întors în cabina noastră. A spus că nu se 
simte bine. 

Auzind asta, am ridicat din sprîncene; Jane era cea mai 
sănătoasă persoană pe care-o cunoşteam, chiar şi după ce fusese 
transferată într-un corp uman standard. 

— Da, ştiu, continuă Savitri, zărindu-mi sprînceana. Şi eu 
m-am gîndit că e ciudat. A zis că o să se pună pe picioare, dar 
să nu o deranjez vreme de cel puţin cîteva ore. 

— Bine, i-am răspuns. Mulţumesc. Zoë şi cu mine voiam 
oricum să mergem pe puntea de recreere. Vrei să vii cu noi? 

— Jane mi-a cerut să mă ocup de câteva lucruri înainte s-o 
trezesc, răspunse Savitri. Altă dată. 

— Munceşti mai mult pentru Jane decît ai muncit vreodată 
pentru mine... 

— Puterea unei conduceri dătătoare de inspirație... 

— Frumos! 

Savitri mă goni cu gesturi energice. 

— O să-ţi dau semnal pe PDA cînd se scoală Jane. Acum, 
plecați... Îmi distrageţi atenţia de la treabă! 

Puntea de recreere de pe Magellan era amenajată ca un mic 
parc, şi era înţesată de colonişti şi de familiile lor, încercînd 
distracţiile pe care le oferea nava în decursul călătoriei noastre 
de o săptămînă pînă la distanţa de salt, şi de acolo pe Roanoke. 
La sosire, Zoë observă un trio de adolescente şi flutură din mînă; 
una îi răspunse la salut şi-i făcu semn să se apropie. M-am întrebat 

dacă era Gretchen Trujillo. Zoë plecă de lîngă mine, aruncînd în 
urmă o privire scurtă de rămas-bun. Am hoinărit pe punte, 
privindu-mi colegii colonişti. Destul de curînd, cei mai mulți 
dintre ei mă vor recunoaşte ca fiind conducătorul coloniei. 
Deocamdată însă, eram fericit la adăpostul anonimatului. 

La prima privire, coloniştii păreau să se amestece liber 
între ei, dar după un minut-două am observat o oarecare aglo- 
merare, cu grupuri de colonişti stînd separat. Engleza era limba 
comună a tuturor coloniilor, dar fiecare planetă avea limbile 
sale secundare, bazate în mare parte pe naționalitatea coloniştilor 
inițiali. Prindeam din mers frînturi din aceste limbi: spaniolă, 
chineză, portugheză, rusă, germană. 

— Le auzi şi tu, vorbi cineva lîngă mine. 

M-am întors şi l-am văzut pe Trujillo. 

— Toate limbile astea diferite, continuă, şi zîmbi. Moştenire 
din fostele noastre lumi, cred că ai spune tu. Mă îndoiesc că 
oamenii vor înceta să le vorbească atunci cînd vom ajunge pe 
Roanoke. 

— Ăsta-i modul tău subtil de a sugera că nu se vor grăbi 
să-şi schimbe naționalitatea proprie ca să devină cetăţeni noi- 
nouți de pe Roanoke, am comentat. 

— E doar o observaţie. Şi sînt sigur că, odată cu trecerea 
timpului, o să devenim cu toții... cetățeni de pe Roanoke, zise 
Trujillo, pronunţind cuvintele ca şi cum ar fi fost ceva țepos pe 
care era silit să-l înghită. Poate mai mult timp decît bănuieşti 
acum. La urma urmei, aici facem ceva diferit. Nu numai că în- 
cercăm să creăm o nouă colonie din lumile colonizate primele, 
dar mai şi amestecăm zece culturi diferite într-o singură colonie. 
Ca să fiu pe deplin cinstit în privinţa asta, am unele rezerve. 
Cred că Departamentul Colonizării ar fi trebuit să preia sugestia 
mea inițială şi să lase o singură colonie să trimită oameni. 

— Asta-i birocraţia. Întotdeauna dă peste cap planuri 
perfecte! 

— Da, bine, replică Trujillo, şi făcu un gest uşor din mînă, 
cuprinzînd coloniştii poligloți, şi posibil pe mine. Ştim amîndoi 

că e vorba în aceeaşi măsură de conflictul meu cu ministrul Bell 
ca şi de orice altceva. A fost împotriva proiectului Roanoke de 
la început, dar impulsul din partea coloniilor era prea puternic 
pentru ca ea să-l poată împiedica. Cu toate acestea, nimic n-a 
oprit-o să facă din el ceva cît mai puţin practic de manevrat cu 
putinţă. Inclusiv să ofere conducerea coloniei unei perechi de 
neofiți bine intenţionaţi, care n-au nici cea mai mică idee unde 
se află cîmpurile minate în situaţia asta şi care vor fi nişte ţapi 
ispăşitori convenabili, în cazul în care colonia eşuează. 

— Zici că sîntem nişte fraieri? 

— Zic că tu şi soţia ta sînteți inteligenţi, competenţi şi uşor 
de înlocuit din punct de vedere politic, răspunse Trujillo. Cînd 
colonia va eşua, vina va cădea asupra voastră, nu asupra lui Bell. 

— Chiar dacă ea ne-a ales, am completat. 

— Aşa să fie? Am auzit că numirea voastră a fost sugerată 
de generalul Rybicki. E destul de bine izolat de căderea politică 
pentru că face parte din FCA, iar lor nu li se cere să le pese de 
politică. Nu, cînd rahatul o să explodeze, Perry, o să se rosto- 
golească la vale, de-a dreptul peste tine şi soția ta. 

— Eşti sigur că o să eşueze colonia. Şi totuşi, iată-te! 

— Sînt sigur că poate să eşueze colonia. Şi sînt sigur că 
există unii — ministrul Bell printre ei — care ar fi fericiți s-o vadă 
eşuînd, ca să le-o plătească inamicilor politici şi să-şi acopere 
propria incompetenţă. Cu siguranţă au pregătit-o pentru eşec. 
Ceea ce poate împiedica asta sînt oamenii cu voinţa şi experiența 
necesare pentru a o ajuta să supraviețuiască. 

— Cineva ca tine, de exemplu... 

Trujillo făcu un pas mai aproape de mine. 

— Perry, înţeleg că-i uşor să crezi că nu e vorba decît de 
orgoliul meu. Pe cuvînt, înțeleg. Dar vreau să te gîndeşti pentru 
o clipă la altceva. Există două mii cinci sute de oameni pe nava 
asta care se află aici pentru că acum şase ani m-am ridicat în 
camera reprezentanților a UC şi am revendicat drepturile noastre 
de a coloniza. Sînt responsabil pentru faptul că ei sînt aici, şi 
pentru că am fost neputincios atunci cînd a fost vorba să-i opresc 

pe Bell şi pe amicii ei să improvizeze colonia asta numai bună 
pentru autodistrugere, sînt răspunzător pentru că i-am pus pe 
oamenii ăştia în pericol. Azi-dimineaţă, nu sugeram să ne laşi 
să dăm o mînă de ajutor la administrarea coloniei numai pentru 
că îmi place să fiu şef. O sugeram pentru că, avînd în vedere cu 
ce ţi-a dat DC să lucrezi, o să ai nevoie de tot ajutorul pe care-l 
poți căpăta, iar noi, cei care ne aflam împreună cu tine în acea 
încăpere azi-dimineaţă, am trăit cu problemele astea ani de zile. 
Dacă nu te ajutăm, alternativa este eşecul, simplu şi sigur. 

— Apreciez încrederea în talentele noastre de conducători, 
am remarcat. 

— Nu asculti ce-ţi spun. La naiba, Perry, vreau să reuşeşti, 
vreau ca această colonie să reuşească. Ultimul lucru pe care vreau 
să-l fac este să subminez conducerea ta şi a soției tale. Dacă aş 
face aşa ceva, aş pune în pericol viața tuturor din colonie. Nu sînt 
duşmanul tău. Vreau să te ajut să lupţi împotriva celor care sînt. 

— Zici că Departamentul Colonizării ar pune în primejdie 
două mii cinci sute de oameni ca să ţi-o plătească ție? 

— Nu, replică Trujillo. Nu ca mi-o plătească. Dar ca să 
contracareze o ameninţare la adresa practicilor lui coloniale? Să 
ajute UC să ţină coloniile la locul lor? Două mii cinci sute de 
colonişti nu sînt prea mulți pentru un asemenea lucru. Dacă ştii 
ceva despre colonizări, cunoşti faptul că două mii cinci sute de 
oameni înseamnă mărimea standard a unei colonii incipiente. 
Pierdem din cînd în cînd colonii incipiente; ne aşteptăm să 
pierdem cîteva. Ne-am obişnuit. Nu sînt două mii cinci sute de 
oameni, e doar o singură colonie incipientă! 

Trujillo continuă: 

— Dar aici devine interesant. O colonie incipientă pierdută 
se încadrează uşor în aşteptările privind protocolul de colonizare 
al DC. Însă coloniştii vin din zece lumi diferite ale UC, care colo- 
nizează toate pentru prima oară. Fiecare dintre aceste lumi vă 
simţi eşecul coloniei. E o mare lovitură dată psihicului național. 
Şi apoi DC se poate răzgîndi şi poate spune: de aceea nu vă lăsăm 
să colonizați... Ca să vă protejăm. Vor băga pe gît coloniilor 

argumentul ăsta, ele îl vor înghiţi toate, iar noi ne vom întoarce 
la situația actuală. 

— E o teorie interesantă, am comentat. 

— Perry, ai fost ani de zile în Forţele Coloniale de Apărare. 
Cunoşti rezultatele finale ale politicilor UC. Poţi să-mi spui 
sincer, cu toată experienţa ta, că scenariul pe care l-am schițat 
în faţa ta este complet în afara tărîmului realității? 

Am păstrat tăcerea. Trujillo zîmbi cu înverşunare. 

— Ai la ce să te gîndeşti, Perry. Ceva ce poţi să cîntăreşti 
data următoare, cînd tu şi soția ta ne trîntiți uşa în față nouă, 
celorlalți, la una dintre şedinţele consultative. Sînt convins că 
vei face ceea ce crezi că e mai bine pentru colonie... 

Aruncă o privire peste umărul meu, uitîndu-se la ceva de 
dincolo de el. 

— Cred că fetele noastre s-au cunoscut, remarcă el. 

M-am întors şi am văzut-o pe Zoë vorbind cu însuflețire 
cu una dintre fetiţele pe care le văzusem mai devreme; era cea 
care-i făcuse semn. 

— Se pare că da. 

— Și par să se înțeleagă, continuă Trujillo. Colonia noastră 
de pe Roanoke începe de-acolo, aşa cred. Poate că le putem 
urma exemplul... 


%* 


— Nu sînt sigură că înghit ideea unui Trujillo altruist, zise 
Jane. 

Stătea rezemată în pat. Babar era tolănit la picioarele 
patului, dînd mulțumit din coadă. 

— Sîntem doi, am replicat. 

Stăteam pe scaunul de lîngă pat. 

— Problema este că nu pot nici să nu țin cont de ceea ce spune. 

— De ce nu? 

Jane se întinse după carafa cu apă pe care o ţinea pe nop- 
tieră, dar era aşezată prost. Am luat carafa şi paharul de lîngă 
ea şi am început să torn. 

— Îţi aduci aminte ce-a spus Hickory despre planeta Roa- 
noke, am zis, dîndu-i paharul. 

— Mulţumesc, răspunse ea şi goli tot paharul cam în cinci 
secunde. 

— Oho, am exclamat. Eşti sigură că te simți mai bine? 

— Foarte bine, răspunse ea. Mi-e doar sete. 

Îmi dădu paharul înapoi; i-am turnat din nou apă. Pe asta 
o sorbi mai pe îndelete... 

— Planeta Roanoke, mă îndemnă ea. 

— Hickory a zis că planeta Roanoke e încă sub controlul 
obinilor. Dacă Departamentul Colonizării chiar crede că această 
colonie n-o să reuşească, asta ar putea de fapt să aibă sens. 

— De ce să faci schimb pentru a obţine o planetă pe care 
ştii că oamenii tăi n-or s-o păstreze? spuse Jane. 

— Exact. Şi mai e ceva. Am fost azi în cala de mărfuri şi 
am trecut în revistă inventarul împreună cu şeful calei, iar el a 
pomenit de faptul că avem în bagaje o mulțime de utilaje de- 
modate. 

— Asta are probabil de-a face cu menoniţii, observă Jane, 
luînd încă o înghiţitură de apă. 

— Asta am zis şi eu. Dar după ce am vorbit cu Trujillo, am 
examinat din nou inventarul. Şeful calei avea dreptate. E mai 
mult echipament învechit decît poate fi pus pe seama meno- 
niților. 

— Sîntem prost dotați... 

— Asta-i problema, am zis. Nu sîntem prost dotați. Avem 
o mulțime de utilaje învechite, dar nu în locul unora mai 
moderne, ci în plus față de ele. 

Jane se gîndi cîteva momente. 

— Ce crezi că înseamnă? întrebă ea. 

— Nu ştiu dacă înseamnă ceva. Se întîmplă mereu erori 
de aprovizionare. Îmi aduc aminte că odată, cînd eram în FCA, 
ni s-au trimis şosete în loc de medicamente. Poate că e genul 
ăsta de încurcătură, cu cîteva ordine de mărime mai mare. 

— Ar trebui să-l întrebăm pe generalul Rybicki despre asta. 

— Nu mai e pe stație. A plecat azi-dimineață pe Coral, nici 
mai mult, nici mai puțin. Biroul lui spune că supraveghează 
diagnosticarea unei noi rețele planetare defensive. N-o să se 
întoarcă mai devreme de o săptămînă standard. Am cerut celor 
din biroul lui să se uite în locul meu pe inventarul coloniei. Dar 
pentru ei nu-i o prioritate — nu e o problemă evidentă pentru 
bunăstarea coloniei. Au alte lucruri pentru care să-şi facă griji 
înainte de a decola. Dar poate că ne scapă ceva... 

— Dacă ne scapă ceva, n-avem prea mult timp să desco- 
perim ce anume. 

— Ştiu, am răspuns. Oricât de mult mi-ar plăcea să-l las la 
o parte pe Trujillo ca pe încă un imbecil plin de sine, trebuie să 
pornim de la teoria că s-ar putea chiar să aibă la inimă interesele 
coloniei! 

— Există posibilitatea ca el să fie un imbecil plin de sine şi 
să aibă la inimă interesele coloniei. E exasperant, ținînd seama 
de toate. 

— Întotdeauna vezi partea bună a lucrurilor. 

— Roag-o pe Savitri să examineze inventarul, atentă la 
ceea ce-ar putea lipsi. Am pus-o să facă o mulțime de cercetări 
asupra coloniilor incipiente recente. Dacă lipseşte ceva, ea o să 
găsească. 

— Îi dai mult de lucru... 

Jane ridică din umeri. 

— Ai folosit-o întotdeauna prea puţin pe Savitri. De aceea 
am angajat-o eu. E capabilă de mult mai mult decît i-ai dat tu 
de făcut. Deşi nu-i în întregime vina ta... Lucrul cel mai rău cu 
care ai avut de-a face au fost idioţii ăia de frați Chengelpet. 

— Spui asta doar pentru că n-a trebuit niciodată să ai de-a 
face cu ei. Ar fi trebuit să încerci, măcar o dată. 

— Dacă aş fi avut de-a face cu ei, o dată ar fi fost mai mult 
decît suficient. 

— Cum a fost întîlnirea ta de azi cu generalul Szilard? am 
întrebat, schimbînd subiectul înainte de a-mi fi pusă la îndoială, 
în continuare, competența. 

— A fost în regulă. De fapt, a spus unele dintre lucrurile 
pe care ţi le-a zis Trujillo și ție astăzi. 

— Că DC vrea să eşueze colonia? am întrebat. 

— Nu. Că se petrec o mulțime de manevre politice despre 
care tu şi cu mine nu ştim prea multe. 

— Cum ar fi? 

— N-a intrat în amănunte. A spus asta pentru că avea încre- 
dere în capacitatea noastră de a manevra lucrurile. M-a întrebat 
dacă vreau înapoi vechiul meu corp de la Forţele Speciale, 
pentru orice eventualitate. 

— Generalul Szilard... Un glumeţ de prima clasă. 

— Nu glumea în întregime, zise Jane, apoi ridică mîna 
împăciuitor cînd i-am aruncat o privire cât se poate de nedu- 
merită. Nu are la îndemînă vechiul meu corp. Nu asta vreau 
să spun. Înseamnă doar că ar prefera să nu mă ştie plecată în 
această colonie cu un corp uman nemodificat. 

— E un gînd înviorător. 

Am observat că Jane începuse să transpire. l-am pus mîna 
pe frunte. 

— Chiar cred că ai febră. E ceva nou. 

— Corp nemodificat. Trebuia să se întîmple odată şi-odată. 

— Îţi mai aduc nişte apă. 

— Nu, răspunse Jane. Nu mi-e sete. În schimb, mor de 
foame. 

— O să văd dacă-ţi pot aduce ceva de la bucătărie. Ce vrei? 

— Ce au? 

— Au cam de toate. 

— Bine. O să iau câte ceva din toate. 

Am întins mîna după PDA ca să iau legătura cu bucătăria. 

— Bun lucru că Magellan duce o încărcătură dublă de 
mîncare. 

— Aşa cum mă simt acum, n-o s-o mai ducă mult! 

— În regulă. Dar cred că vechea zicală este că ar trebui să 
înfometezi febra... 

— În cazul ăsta, spuse Jane, vechea zicală e complet greşită. 


PATRU 


— E ca o petrecere de anul nou, zise Zoë, privind de jur 
împrejurul punţii de recreere de la locul nostru aflat pe un mic 
podium, la mulțimea de colonişti care sărbătorea în jurul nostru. 
După o săptămînă de călătorie pe Magellan, eram la mai puţin 
de cinci minute de saltul spre Roanoke. 

— E exact ca o petrecere de anul nou, am încuviinţat eu. 
Cînd facem saltul, porneşte ceasul oficial al coloniei. Va fi 
secunda unu a minutului unu al zilei unu a anului unu, timpul 
de pe Roanoke. Pregăteşte-te pentru zile de douăzeci şi cinci 
de ore şi opt minute şi ani de trei sute cinci zile. 

— O să am zile de naştere mai des, observă Zoë. 

— Da, am răspuns. lar zilele de naştere vor dura mai mult. 

Alături de mine şi de Zoë, Savitri şi Jane discutau despre 
ceva ce Savitri întrebase pe PDA. M-am gîndit să le iau peste 
picior în legătură cu recuperarea întîrzierilor la treabă tocmai 
acum, apoi însă m-am gîndit mai bine. Cele două deveniseră 
repede nodul organizatoric al conducerii coloniale, ceea ce nu 
era deloc surprinzător. Dacă simțeau că era nevoie să se ocupe 
de ceva chiar în acel moment, probabil că aşa trebuia. 

Jane şi Savitri formau creierul echipei; eu eram tipul de la 
relaţii publice. În cursul săptămînii, am petrecut câteva ore cu 
fiecare grup de colonişti, răspunzînd la întrebările lor despre 
Roanoke, despre mine şi Jane şi despre orice altceva ar fi vrut 
să ştie. Fiecare grup avea capriciile şi curiozitățile sale. Coloniştii 

de pe Erie păreau puțin distanţi (reflectînd poate părerea lui 
Trujillo, care stătea în spatele grupului în timp ce vorbeam), 
dar s-au înviorat cînd am făcut pe prostul şi mi-am etalat spa- 
niola stricată învățată în liceu, ceea ce a dus la o discuţie despre 
cuvintele în „spaniola nouă” care fuseseră inventate pe Erie 
pentru plantele şi animalele băştinaşe. 

Menoniţii de pe Kyoto, pe de altă parte, au început cu bună- 
voinţă, oferindu-mi un coctail de fructe. Această amabilitate 
odată încheiată, m-au supus apoi la un interogatoriu nemilos 
cu privire la fiecare aspect al administraţiei coloniale, în mare 
parte spre amuzamentul lui Hiram Yoder. 

— Ducem o viaţă simplă, dar nu sîntem primitivi, îmi spuse 
el după aceea. 

Coloniştii de pe Khartoum erau încă supăraţi pentru că nu 
fuseseră repartizați în cabine potrivit cu originea lor planetară. 
Cei de pe Franklin voiau să ştie cât sprijin vom avea de la Uniu- 
nea Colonială şi dacă se vor putea întoarce pe Franklin în vizită. 
Coloniştii de pe Albion se întrebau ce planuri existau pentru 
cazul în care Roanoke era atacată. Cei de pe Phoenix voiau să 
ştie dacă eu credeam că ar fi avut destul timp, după o zi grea 
de colonizare, ca să pornească o ligă de softball. 

Întrebări şi probleme mari şi mici, colosale sau neînsemnate, 
critice şi frivole — toate îmi erau aruncate mie, şi era treaba mea 
să le apuc cu curaj şi să încerc să ajut oamenii să plece, dacă nu 
satisfăcuți de răspunsuri, cel puţin mulțumiți că preocupările 
lor erau luate în serios. La asta, recenta mea experienţă de media- 
tor se dovedi neprețuită. Nu numai pentru că aveam experienţă 
în găsirea răspunsurilor şi rezolvarea problemelor, ci şi pentru 
că acumulasem cîțiva ani de exerciţii, cînd era vorba să ascult 
oamenii şi să-i asigur că se va face, în final, ceva. Pînă la sfârşitul 
săptămînii petrecute pe Magellan, am avut parte de colonişti care 
veneau la mine ca să-i ajut să aranjeze pariurile la bar şi alte mici 
sicîieli; totul părea din nou ca în vremurile de altădată... 

Şedinţele de întrebări şi răspunsuri şi înşirarea preocupă- 
rilor fiecărui colonist în parte erau folositoare şi pentru mine — 

aveam nevoie să pricep cine erau toți aceşti oameni şi cît de 
bine vor lucra împreună. Nu eram de acord cu teoria lui Trujillo 
cu privire la o colonie poliglotă ca tactică birocratică de sabotaj, 
dar nici nu nutream un optimism orb în legătură cu armonia 
generală. În ziua în care Magellan a plecat la drum, am avut cel 
puţin un incident: nişte băieţi adolescenţi de pe o anumită lume 
au încercat să caute sfadă altora, de pe o lume diferită. Gretchen 
Trujillo şi Zoë au luat băieţii peste picior, făcîndu-i să asculte şi 
dovedind că nu trebuie să subestimezi niciodată puterea 
disprețului unor adolescente, dar cînd Zoë ne-a relatat întîm- 
plarea la cină, atât eu cât şi Jane am luat notă de ea. Adolescenţii 
pot fi neghiobi şi stupizi, dar îşi modelează comportamentul 
după semnalele pe care le primesc de la adulți. 

În ziua următoare am anunţat un turneu de dodgeball 
pentru adolescenți, pornind de la teoria că dodgeball era jucat 
în mod universal, într-o formă sau alta, în toate coloniile. Am 
sugerat reprezentanţilor coloniilor că ar fi plăcut dacă şi-ar 
putea convinge copiii să participe. Au venit destui — Magellan 
nu le oferea atît de multe de făcut, chiar şi după o singură zi — 
ca să putem alinia zece echipe de câte opt, pe care le-am format 
prin selecţie aleatoare, împiedicînd ca din întîmplare orice 
încercare de a se grupa pe colonii. Apoi am făcut un program 
al meciurilor care să culmineze cu finala chiar înainte de saltul 
spre Roanoke. Astfel, i-am ţinut ocupați pe adolescenţi şi, întîm- 
plător, i-am făcut să se amestece cu copiii din celelalte colonii. 

Pînă la sfîrşitul primei zile de joc, adulţii se uitau la meciuri; 
nici ei n-aveau prea multe de făcut. La finalul celei de a doua 
zile, am văzut adulți dintr-o colonie intrînd în vorbă cu adulții 
din alte colonii, vorbind despre care echipe au cele mai mari 
şanse să meargă pînă la capăt. Făceam progrese. 

La sfîrşitul celei de a treia zile, Jane a trebuit să împrăştie 
un cerc de pariuri. În regulă, poate că nu făceam numai progrese. 
Ce să-i faci? 

Nici Jane, nici eu nu trăiam cu iluzia că am putea crea armo- 
nia universală prin dodgeball, desigur. Asta ar fi cam mult de 

pus pe umerii unui joc jucat cu o minge roşie şi săltăreață. 
Scenariul lui Trujillo despre sabotaj n-ar ieşi din scenă cu un 
pocnet de minge. Dar armonia universală putea să mai aştepte. 
Rămînem la oameni care se întîlnesc şi se obişnuiesc unii cu 
alţii. Micul nostru turneu de dodgeball a reuşit asta destul de 
bine. 

După finala de dodgeball şi ceremonia premierii — Dragonii, 
despre care se aştepta să piardă, au reuşit o victorie dramatică 
împotriva celor din echipa Mucegaiul unsuros, neînvinşi pînă 
atunci, pe care îi adorasem doar pentru numele lor — cei mai 
mulți dintre colonişti rămaseră pe puntea de recreere, aşteptînd 
cele cîtva clipe care mai erau pînă la salt. Numeroasele moni- 
toare pentru anunțuri de pe punte transmiteau toate imaginea 
din faţa navei Magellan, care acum era complet neagră, dar 
urma să fie umplută de imaginea planetei Roanoke de îndată 
ce avea să se producă saltul. Coloniștii erau emoţionaţi şi fericiți; 
cînd Zoë spusese că e ca o petrecere de Anul Nou, nimerise 
drept la ţintă. 

— Cît mai avem? mă întrebă Zoë. 

M-am uitat pe PDA. 

— Hopa! Încă un minut şi douăzeci de secunde! 

— Lasă-mă să văd, zise Zoë şi-mi luă PDA-ul. 

Apoi apucă microfonul pe care îl folosisem cînd îi felicitam 
pe Dragoni pentru victorie. 

— Hei! exclamă ea, cu vocea amplificată răsunînd pe toată 
puntea de recreere. A mai rămas un minut pînă la salt! 

O ovaţie se înălţă din rîndurile coloniştilor, iar Zoë îşi luă 
sarcina să anunţe numărătoarea inversă la intervale de cinci 
secunde. Gretchen Trujillo şi doi băieţi o luară la fugă către 
scenă şi se cățărară pe ea ca să-şi ocupe locurile, alături de Zoë; 
unul dintre băieți își puse mîna în jurul taliei lui Zoë. 

— Hei, am exclamat către Jane, şi am arătat spre Zoë. Vezi 
ce văd şi eu? 

Jane se uită într-acolo. 

— Trebuie să fie Enzo. 

— Enzo? am întrebat. Există un Enzo? 

— Linişteşte-te, tăticule de nouăzeci de ani, replică Jane, 
apoi mă îmbrăţişă cu o mînă, într-un fel care nu-i stătea în fire. 
De obicei, păstra manifestările de afecţiune pentru momentele 
intime. Fusese însă mai zburdalnică de cînd scăpase de febră. 

— Ştii că nu-mi place cînd faci asta, am protestat. Îmi slă- 
beşte autoritatea. 

— Înghite, zise Jane. 

Am zîmbit. 

Zoë ajunse la anunţul de zece secunde; ea şi cu prietenii ei 
făcură numărătoarea inversă a fiecărei secunde, împreună cu 
coloniştii. Cînd ajunseră cu toţii la zero, se lăsă o tăcere bruscă, 
iar ochii şi capetele se întoarseră spre ecranele monitoarelor. 
Bezna pustie dură un timp care păru o veşnicie, apoi se ivi o 
lume, mare, verde şi nouă. 

Puntea izbucni în urale. Oamenii începură să se îmbrăţişeze 
şi, în lipsa unui cîntec mai potrivit, se apucară să cînte cu 
însuflețire „Auld Lang Syne”. 

M-am întors spre soția mea şi a sărutat-o. 

— O lume nouă cu noroc, i-am urat. 

— O lume nouă cu noroc şi ție, îmi răspunse. 

Mă sărută din nou, şi apoi ne-am trezit amîndoi aproape 
răsturnaţi de Zoë, care a sărit între noi şi a încercat să ne sărute 
pe amîndoi. 

După cîteva minute, m-am desprins din braţele lui Zoë şi 
ale lui Jane şi am văzut-o pe Savitri uitîndu-se stăruitor la 
monitorul cel mai apropiat. 

— Planeta nu pleacă nicăieri, i-am spus. Poţi să te relaxezi 
acum. 

Trecu o clipă, înainte ca Savitri să pară că m-a auzit. 

— Poftim? întrebă, absentă. 

Părea sîcîită de ceva. 

— Ziceam..., am început, dar în acel moment se uita din 
nou la monitor, neatentă. 

M-am apropiat de ea. 

— Ce e? am întrebat. 

Savitri îmi întoarse privirea şi dintr-odată veni foarte 
aproape, ca şi cum ar fi vrut să mă sărute. N-o făcu; în schimb 
duse buzele la urechea mea. 

— Asta nu-i Roanoke, rosti ea, încetişor dar imperios. 

Am făcut un pas înapoi şi pentru prima oară mi-am în- 
dreptat întreaga atenţie spre planeta de pe monitor. Planeta 
era verde şi luxuriantă, la fel ca Roanoke. Printre nori zăream 
conturul continentelor de dedesubt. Am încercat să-mi aduc 
aminte de o hartă a planetei Roanoke, dar în capul meu era un 
gol complet. Mă concentrasem mai ales asupra deltei fluviului 
unde avea să fie amplasată colonia, nu asupra hărților conti- 
nentelor. 

M-am aplecat din nou spre Savitri, cu fruntea apropiată 
de a ei. 

— Eşti sigură? am spus. 

— Da, răspunse Savitri. 

— Absolut sigură? am insistat. 

— Da, repetă Savitri. 

— Ce planetă este? am întrebat-o. 

— Nu ştiu. Tocmai asta-i. Nu cred că ştie nimeni. 

— Cum... 

Zoë se năpusti spre noi şi pretinse o îmbrăţişare din partea 
lui Savitri. Savitri o îmbrăţişă, dar ochii ei nu mă părăsiră nici 
o clipă. 

— Zoë, am zis, îmi dai înapoi PDA-ul? 

— Sigur, răspunse Zoë şi-mi dădu un pupic rapid pe obraz 
în timp ce mi-l înmâna. Cînd l-am luat, semnalul de mesaj începu 
să pîlpîie. Era de la Kevin Zane, căpitanul de pe Magellan. 


x 
— Nu e în registre, zise Zane. Am făcut o citire rapidă a 
mărimii şi masei ca să o comparăm. Cea mai apropiată este 
Omagh, iar asta cu siguranță nu e Omagh. N-are pe orbită nici 
un satelit al UC. N-am parcurs încă o orbită completă, dar pînă 

acum nu există nici un semn de viaţă inteligentă, al nostru sau 
al oricui altcuiva. 

— Nu există nici un alt mijloc de a spune ce planetă este? 
întrebă Jane. 

O scosesem de la petrecere cît mai discret posibil, şi o 
lăsasem pe Savitri să explice absenţa noastră celorlalți colonişti. 

— Acum cartografiem stele, răspunse Zane. O să începem 
cu poziţiile relative ale stelelor şi o să vedem dacă se potriveşte 
cu vreuna dintre imaginile cerului pe care le cunoaştem. Dacă 
nu merge, o să ne apucăm să facem analiză spectrală. Dacă reuşim 
să găsim două stele pe care le cunoaştem, ne putem triangula 
poziția. Dar probabil că o să ne ia ceva timp. În acest moment, 
ne-am rătăcit... 

— Cu riscul de a suna ca un idiot, am intervenit, nu poți 
porni chestia asta în sens invers? 

— În mod normal, am putea, zise Zane. Trebuie să ştii unde 
mergi înainte de a face un salt, aşa că poţi folosi informaţia ca să 
proiectezi drumul înapoi. Dar noi am introdus programul cu 
informația pentru Roanoke. Ar trebui să fim acolo. Dar nu sîntem! 

— Cineva a intrat în sistemele noastre de navigaţie, pre- 
supuse Jane. 

— Mai mult decît atît, spuse Brion Justi, secundul de pe 
Magellan. După ce am făcut saltul, sala maşinilor a fost izolată 
de motoarele principale. Putem monitoriza motoarele, dar nu le 
putem transmite comenzi, nici de aici de pe punte, nici din sala 
maşinilor. Putem să facem saltul în apropierea unei planete la 
sosire, dar la plecare avem nevoie să ne îndepărtăm de puţul 
gravitațional al planetei. Sîntem înțepeniți. 

— Plutim în derivă? am întrebat. 

Nu eram expert în lucrurile astea, dar ştiam că o navă 
spaţială nu face saltul neapărat pe o orbită perfect stabilă. 

— Avem motoarele de manevră, replică Justi. N-o să cădem 
pe planetă. Dar motoarele de manevră n-or să ne ducă prea 
curînd la distanţa de salt. Chiar dacă am şti unde sîntem, în 
acest moment nu avem nici o cale de a ajunge acasă! 

— Nu cred că e bine să anunțăm încă pe toată lumea, zise 
Zane. În acest moment, echipajul de pe punte ştie despre planetă 
şi despre motoare; echipajul de la sala motoarelor ştie numai 
despre motoare. V-am informat pe voi de îndată ce mi s-au 
confirmat ambele probleme. Dar, deocamdată, cred că pînă aici 
s-a întins informaţia... 

— Aproape, am precizat. Asistenta noastră ştie. 

— l-aţi spus asistentei voastre? se miră Justi. 

— Ea ne-a spus nouă, replică Jane tăios. Înaintea voastră. 

— Savitri n-o să spună nimănui, am spus. Deocamdată secre- 
tul e bine păzit. Dar n-o să-i putem împiedica pe oameni să afle. 

— Înţeleg, răspunse Zane. Dar avem nevoie de timp ca să 
repunem motoarele în funcțiune şi să aflăm unde sîntem. Dacă 
le spunem oamenilor înainte de asta, or să intre în panică. 

— Asta presupunînd că le poţi pune cu adevărat în func- 
ţiune, observă Jane. Şi treci cu vederea și problema mai amplă, 
aceea că nava asta a fost sabotată! 

— N-o trecem cu vederea. Cînd o să ne recăpătăm controlul 
asupra motoarelor, ar trebui să ne dăm seama mai bine cine a 
făcut asta. 

— N-aţi rulat programe de diagnostic pe computerele 
voastre înainte de plecare? întrebă Jane. 

— Sigur că da, răspunse Zane țifnos. Am urmat toate proce- 
durile standard. Asta-i ceea ce încerc să vă spun. Totul s-a veri- 
ficat. Totul încă se verifică. Mi-am pus ofițerul tehnic să ruleze 
un diagnostic complet al sistemului. Diagnosticele ne spun că 
totul e perfect. Din punctul de vedere al computerelor, sîntem 
la Roanoke şi avem controlul deplin al motoarelor... 

M-am gîndit la asta. 

— Sistemele de navigaţie şi cele ale motoarelor nu funcțio- 
nează bine. Cum rămîne cu celelalte sisteme? 

— Pînă aici, toate bune, zise Zane. Dar, dacă oricine-a făcut 
asta ne poate lăsa fără navigaţie şi motoare şi ne poate păcăli 
computerele că nu-i nici o problemă, ne-ar putea lăsa fără oricare 
dintre sisteme! 

— Opriţi tot ansamblul, sugeră Jane. Sistemele de urgenţă 
sînt descentralizate. Ar trebui să continue să funcționeze pînă 
cînd restartezi... 

— Asta n-o să fie de prea mare folos dacă e vorba să nu 
stîrneşti panică, remarcă Justi. Şi n-avem nici o siguranţă că 
vom recăpăta controlul după repornire. Computerele noastre 
cred că totul e în regulă acum; or să se întoarcă pur şi simplu 
la starea lor prezentă. 

— Dar dacă nu repornim, riscăm ca oricine-şi bagă nasul 
în motoare şi în sistemele de navigaţie să provoace necazuri şi 
la menţinerea vieţii şi la gravitație, am atras eu atenţia. 

— Am senzaţia că dacă oricine-a făcut asta ar fi vrut să se 
joace cu menținerea vieții sau cu gravitația, am fi deja morţi, 
replică Zane. Dacă vrei să-mi ştii părerea, iat-o: o să menţin 
sistemele aşa cum sînt, în timp ce încercăm să eliminăm ceea 
ce ne izolează de navigaţie şi de motoare. Sînt căpitanul acestei 
nave. Eu trebuie să hotărăsc. Vă cer să-mi acordaţi timp să rezolv 
totul, înainte de a vă informa coloniştii... 

M-am uitat la Jane. Ea ridică din umeri. 

— O să avem nevoie de cel puţin o zi, ca să pregătim con- 
tainerele de provizii pentru transportul la suprafaţa planetei... 
Încă vreo cîteva zile, înainte ca majoritatea coloniştilor să fie 
gata de plecare... N-avem nici un motiv să nu ne-apucăm de 
pregătirea containerelor. 

— Asta înseamnă să pui la lucru oamenii din hală, i-am 
spus lui Zane. 

— Din câte ştiu ei, sîntem acolo unde ar trebui să fim. 

— Atunci începeţi pregătirea încărcăturii mîine dimineaţă, 
am hotărît. Vă lăsăm pînă cînd primele containere sînt gata să 
facă drumul pe planetă. Dacă pînă atunci n-aţi descoperit 
problema, o să vorbim oricum cu ceilalți colonişti. E bine? 

— Perfect, încuviință Zane. 

Unul dintre ofițerii se apropie să vorbească cu el; atenția 
lui fu abătută în altă parte. Eu m-am întors spre Jane. 

— Spune-mi la ce te gîndeşti, am vorbit încetişor. 

— Mă gîndesc la ce ţi-a spus Trujillo, răspunse Jane, păstrînd 
şi ea vocea joasă. 

— Cînd zicea că Departamentul Colonizării sabotează 
colonia, nu cred că sugera că ar face aşa ceva. 

— Ar face dacă ar vrea să demonstreze că a coloniza o 
planetă nouă e o treabă primejdioasă, şi dacă cineva ar fi îngri- 
jorat că s-ar putea chiar să reuşim, cînd ei ar vrea să eşuăm, 
replică Jane. În felul ăsta, au o colonie pierdută servită pe tavă... 

— Colonie pierdută..., am început, şi apoi mi-am acoperit 
ochii cu mîna. Sfinte Dumnezeule! 

— Ce? 

— Roanoke, am spus. A existat o colonie Roanoke pe Pămînt. 
Prima aşezare englezească în America... 

— Şi? 

— A dispărut. Guvernatorul ei s-a întors în Anglia să ceară 
ajutor şi provizii, dar cînd s-a întors, toţi coloniştii dispăruseră. 
Faimoasa colonie pierdută Roanoke! 

— Pare puţin cam prea evident. 

— Mda, am răspuns. Dacă plănuiau cu adevărat să ne 
piardă, nu cred că ar fi dezvăluit secretul în felul ăsta. 

— Cu toate astea, sîntem colonia Roanoke şi ne-am pierdut! 

— Crudă ironie, am remarcat. 

— Perry, Sagan, vorbi Zane. Veniţi încoace. 

— Ce e? am întrebat. 

— Am găsit pe cineva acolo. Fascicul îngust codificat. 
Întreabă de voi doi. 

— Asta-i o veste bună. 

Zane se încruntă şi apăsă un buton, făcînd legătura pe co- 
municator cu cel care ne apela. 

— Sînt John Perry, am rostit. Jane Sagan şi cu mine sîntem 
pe recepţie. 

— Salut, maior Perry, se auzi vocea. Şi salut, locotenent 
Sagan! Oho, ce onoare să vorbesc cu voi doi! Sînt locotenentul 
Stross, din Forţele Speciale. Am fost însărcinat să vă spun ce-ar 
trebui să faceţi mai departe. 

— Ştii ce s-a petrecut aici? am întrebat. 

— Să vedem, răspunse el. Aţi făcut saltul către ceea ce 
credeaţi că e colonia Roanoke, doar ca să vă aflaţi pe orbita unei 
planete complet diferite, şi acum credeți că v-aţi rătăcit cu totul. 
Iar căpitanul vostru, Zane, a aflat că nu-şi poate folosi motoarele. 
Sună corect? 

— Da, am răspuns. 

— Excelent, continuă Stross. Ei, am o veste bună şi una 
proastă. Vestea bună e că nu v-aţi pierdut. Ştim exact unde vă 
aflaţi. Vestea proastă e că n-o să plecaţi nicăieri prea curînd. O 
să vă dau toate amănuntele cînd ne întîlnim, voi doi, căpitanul 
Zane şi cu mine. Ce ziceţi de cincisprezece minute? 

— Ce vrei să spui cu „ne întîlnim”? exclamă Zane. Nu 
detectăm nici o navă în zonă. N-avem nici o cale de a verifica 
cine spui că eşti. 

— Locotenent Sagan poate garanta pentru mine, zise Stross. 
Cât despre locul unde mă aflu, cere imagini de la camera externă 
numărul paisprezece şi aprinde o lumină. 

Zane arăta exasperat şi nedumerit, şi făcu semn din cap 
către unul dintre ofițerii de pe punte. Monitorul de deasupra 
capului lui Zane licări, trezindu-se la viață, şi arătă o porţiune 
din carcasa de la tribord. Era întuneric, pînă cînd se aprinse un 
proiector şi dezvălui un con de lumină. 

— Nu văd nimic în afară de carcasă, zise Zane. 

Ceva pilpii, şi dintr-odată în cadru apăru un obiect asemă- 
nător unei broaşte țestoase, plutind cam la treizeci de centimetri 
de carcasă. 

— Ce naiba-i asta? exclamă Zane. 

Țestoasa făcu semn cu mîna. 

— Ticălosule, exclamă Jane. 

— Ştii ce-i chestia aia? întrebă Zane. 

Jane încuviinţă din cap. 

— E un gameran, răspunse, întorcîndu-se spre Zane. El e 
locotenentul Stross. Spune adevărul despre cine este. Şi cred 
că tocmai am intrat într-un rahat uriaş. 

— Oho, aer! exclamă locotenentul Stross, dînd din mînă 
într-o parte şi-n alta în spațiul din hangarul navetelor. Nu mi 
se-ntimplă să simt asta prea des... 

Stross plutea alene în aer, delectîndu-se, mulțumită lui Zane, 
care tăiase gravitația în hangar pentru a-l găzdui pe Stross, 
obişnuit să trăiască în principal în stare de microgravitaţie. 

Jane ne explicase mie şi lui Zane, în timp ce luam ascensorul 
către hangarul pentru navete. Gameranii erau fiinţe umane — 
sau cel puțin, ADN-ul lor deriva din celule umane şi avea alte 
lucruri adăugate — sculptat şi proiectat în mod radical ca să tră- 
iască şi să prospere în spaţiul lipsit de aer. În acest scop, aveau 
corpul adăpostit într-o carapace ca să-l apere de vid şi de razele 
cosmice, alge simbiotice modificate genetic depozitate într-un 
organ special pentru a le furniza oxigen, benzi fotosintetice 
pentru a utiliza energia solară şi miini la capetele tuturor mem- 
brelor. Şi erau soldaţi ai Forţelor Speciale. Toate acele zvonuri 
din infanteria generală a FCA despre mutaţiile înfiorătoare din 
Forţele Speciale se dovedeau a fi mai mult decât zvonuri. M-am 
gîndit la prietenul meu Harry Wilson, pe care l-am cunoscut 
prima oară cînd m-am înrolat în FCA; trăia pentru soiul ăsta 
de lucruri. Ar trebui să-i spun data viitoare cînd aveam să-l 
văd. Dacă aveam să-l mai văd vreodată... 

În ciuda faptului că era soldat al Forţelor Speciale, Stross 
se purta extrem de neprotocolar, de la particularităţile verbale 
(verbal fiind un termen figurat; coardele vocale erau inutile în 
spaţiu, aşa că nu avea deloc — „vocea” lui era generată în com- 
puterul BrainPal din cap şi transmisă pe PDA-urile noastre) la 
aparenta lui tendinţă de a fi distrat. Exista un cuvînt pentru 
ceea ce era. 

Aerian. Sau mai degrabă spațial. 

Zane nu irosi timpul pentru politeţuri. 

— Vreau să ştiu cum naiba ai preluat controlul navei mele, 
i se adresă el lui Stross. 

— Pilula albastră, răspunse Stross, încă fluturîndu-şi mîna. 
E un cod care creează o maşină virtuală pe hardware-ul tău. 
Software-ul rulează pe deasupra şi nici măcar nu ştie că nu 
rulează pe hardware. De aceea nu-şi dă seama că e ceva în 
neregulă. 

— Scoate-l din computerele mele, îi ceru Zane. Şi-apoi, 
pleacă de pe nava mea! 

Stross ţinea deschise trei dintre mîini, cu cealaltă încă 
retezînd aerul. 

— Ai impresia că arăt ca un programator de computere? 
întrebă el. Nu ştiu cum să le codific, ştiu doar cum să le folosesc. 
Iar ordinele mele vin de la cineva mai mare în grad decît tine. 
Îmi pare rău, căpitane. 

— Cum ai ajuns aici? am întrebat. Ştiu că eşti adaptat la 
spaţiu. Dar sînt cât se poate de sigur că n-ai un motor de salt 
înăuntru. 

— Am făcut autostopul cu voi. Am stat pe carcasă de zece 
zile încoace, aşteptînd să faceți saltul. 

Îşi ciocăni carapacea cu degetul. 

— Nano-camuflaj încorporat. O şmecherie nouă, conve- 
nabilă. Dacă nu vreau să mă observați, n-o să reuşiți. 

— Ai stat pe carcasă zece zile? am întrebat. 

— Nu-i chiar atît de rău, replică Stross. Îmi fac de lucru 
învăţind pentru doctorat. Literatură comparată. Mă ţine ocupat. 
Învăţămînt la distanţă, evident. 

— Frumos din partea ta, interveni Jane. Dar aş prefera să 
ne concentrăm asupra situației noastre. 

Vocea ei se auzi scurt, rece, un contrast față de furia cloco- 
titoare a lui Zane. 

— În ordine, continuă Stross. Tocmai am expediat fişierele 
şi ordinele relevante către PDA-urile voastre, aşa că le puteţi 
studia în voie. Dar iată cum stă treaba: planeta despre care ați 
crezut că e Roanoke era o momeală. Planeta deasupra căreia 
ne aflăm acum este adevărata colonie Roanoke. Pe ea o veţi 
coloniza. 

— Dar nu ştim nimic despre planeta asta, am exclamat. 

— E totul în fişiere. În cea mai mare parte, e o planetă mai 
bună pentru voi decît cealaltă. Biochimia e potrivită pentru 
nevoile noastre alimentare. Adică, pentru nevoile voastre ali- 
mentare. Nu pentru ale mele. Puteţi începe să duceţi animalele 
la păscut imediat. 

— Ai zis că cealaltă planetă era o momeală, remarcă Jane. 
O momeală pentru ce? 

— Asta-i complicat. 

— Pune-mă la încercare, insistă Jane. 

— Bine, spuse Stross. În primul rînd, ştiţi ce este Conclavul? 


CINCI 


Jane arăta de parcă ar fi primit o palmă. 

— Ce? Ce-i asta? Ce e Conclavul? am întrebat. 

Am întors privirea spre Zane, care îşi depărtă mîinile în 
semn de scuză. Nu ştia nici el. 

— Au urnit lucrurile, vorbi Jane după o pauză. 

— O, da, replică Stross. 

— Ce e Conclavul? am repetat. 

— E o organizaţie de rase, răspunse Jane, privind încă pieziş 
spre Stross. Ideea a fost să se unească pentru a controla partea 
asta de spaţiu şi pentru a împiedica celelalte rase să o colonizeze. 

Se întoarse spre mine. 

— Ultima oară cînd am auzit de el, a fost chiar înainte ca 
tu şi cu mine să plecăm pe Huckleberry. 

— Ştiai despre asta şi nu mi-ai spus, i-am reproşat. 

— Ordinele..., replică Jane, pe un ton răstit. A făcut parte 
din înțelegere. Am obţinut să plec din Forţele Speciale aşa cum 
am vrut, cu condiţia să uit tot ce-am auzit vreodată despre 
Conclav. Nu ţi-aş fi putut spune nici dacă aş fi vrut. Şi oricum, 
nu era nimic de spus. Totul se afla încă în stadiile preliminare 
şi, din câte ştiu, nu ducea nicăieri. Şi am aflat despre asta prin 
intermediul lui Charles Boutin. Care nu era cel mai credibil 
observator al politicii interstelare... 

Jane părea sincer furioasă; nu-mi dădeam seama dacă pe 
mine sau pe situaţie. M-am hotărît să nu insist şi m-am întors 
spre Stross. 

— Dar acum chestia asta cu Conclavul e din ce în ce mai 
îngrijorătoare... 

— Este, recunoscu Stross. De mai bine de doi ani. Primul 
lucru pe care l-a făcut Conclavul a fost să avertizeze fiecare 
specie care nu este membră să nu mai înființeze nici o colonie. 

— Sau ce? întrebă Zane. 

— Sau Conclavul le va nimici noile colonii, răspunse 
Stross. Ăsta-i motivul pentru schimbarea de direcţie de-aici. 
Facem Conclavul să creadă că înființăm o colonie şi o instalăm 
pe o lume. De fapt însă trimitem colonia pe o cu totul altă lume. 
Una care nu se află în înregistrări sau pe hărţi, sau despre care 
nu ştie nimeni, în afară de cîţiva oameni foarte sus-puşi. Şi cu 
mine, pentru că sînt aici ca să vă spun toate astea. Şi acum, 
voi. Conclavul e gata să atace colonia Roanoke înainte de a vă 
duce măcar oamenii la sol. Acum nu vă pot ataca pentru că nu 
vă pot găsi. Asta face Conclavul să pară ridicol şi slab. Şi ne 
face pe noi să arătăm mai bine. Asta-i ideea, aşa cum o înţeleg 
eu... 

Acum era rîndul meu să fiu furios. 

— Aşadar, Uniunea Colonială se joacă de-a v-aţi ascunselea 
cu Conclavul ăsta. Asta-i chiar grozav. 

— Grozav e doar un cuvînt, replică Stross. Nu cred c-o să 
fie totuşi atît de grozav dacă vă găsesc. 

— Şi cât timp o să le ia? am întrebat. Dacă e o lovitură atît 
de mare dată Conclavului pe cât spui, or să vină să ne caute. 

— Ai dreptate în privinţa asta, zise Stross. Şi cînd or să vă 
găsească, or să vă radă de pe suprafaţa planetei. Aşa că acum e 
sarcina noastră să vă facem greu de găsit. Şi cred că asta e partea 
care n-o să vă placă deloc! 


%* 


— Punctul numărul unu, le-am spus eu reprezentanților 
coloniei Roanoke. Nici un contact, de nici un fel, între colonia 
Roanoke şi restul Uniunii Coloniale. 

Masa erupse într-o dezordine totală. 

Jane şi cu mine stăteam fiecare la cîte un capăt, aşteptînd 
ca larma să se potolească. Dură cîteva minute. 

— E o nebunie, vorbi Marie Black. 

— Sînt perfect de acord, am replicat. Dar de fiecare dată 
cînd are loc un contact între Roanoke şi orice altă lume coloni- 
zată, lasă o urmă care duce la noi. Navele spaţiale au echipaje 
care numără sute de oameni. E nerealist să credem că nici unul 
dintre ei nu va vorbi cu prietenii sau cu soții şi soțiile. Şi ştiţi 
deja cu toții că lumea o să ne caute. Fostele voastre guverne, 
familiile şi presa or să caute cu toții pe cineva care să le dea un 
indiciu în legătură cu locul în care ne aflăm. Dacă cineva poate 
arăta cu degetul spre noi, Conclavul ăsta o să ne găsească. 

— Cum rămîne cu Magellan? întrebă Lee Chen. Se întoarce? 

— De fapt, nu, nu se întoarce, am răspuns. 

Vestea stîrni un icnet abia auzit. Mi-am adus aminte de 
furia profundă a căpitanului Zane cînd Stross i-a dat această 
informaţie. Zane a ameninţat că n-o să execute ordinul; Stross 
i-a amintit că nu are nici un control asupra motoarelor navei şi 
că, dacă el şi echipajul nu se îndreaptă spre suprafaţă cu restul 
coloniştilor, ar putea descoperi că nu au nici controlul sistemelor 
de menţinere a vieţii. A fost un moment destul de urit. 

A devenit şi mai rău cînd Stross i-a zis lui Zane că planul 
era să scape de Magellan aruncînd-o de-a dreptul în soare. 

— Echipajul de pe Magellan are familii în UC, spuse Hiram 
Yoder. Soţi. Soții. Copii... 

— Aşa e, am replicat. Asta o să vă dea o idee despre cât de 
serioasă e situaţia. 

— Ni-i putem permite? întrebă Manfred Trujillo. Nu spun 
că-i refuzăm. Dar rezervele coloniei erau menite pentru două 
mii cinci sute de colonişti. Acum adăugăm... câți? Încă două 
sute? 

— Două sute şase, preciză Jane. Nu e o problemă. Am plecat 
cu rezerve o dată şi jumătate mai mari decît se obişnuieşte 
pentru o colonie de asemenea mărime, iar lumea asta are plante 
şi animale pe care le putem mînca. Să sperăm! 

— Cât de mult o să dureze izolarea? întrebă Black. 

— Pe o perioadă nedefinită, am răspuns. 

Încă un mormăit. 

— Supravieţuirea noastră depinde de izolare. E cât se poate 
de simplu. Într-un fel însă, asta face lucrurile mai uşoare. Colo- 
niile incipiente trebuie să se pregătească pentru următorul val 
de colonişti în decursul a doi sau trei ani. Nu trebuie să ne facem 
griji acum pentru asta. Ne putem concentra asupra nevoilor 
noastre. Asta o să schimbe lucrurile. 

Aceste cuvinte fură urmate de o încuviinţare posacă. Pentru 
moment, era cel mai bun lucru la care puteam spera. 

— Punctul doi, am continuat şi m-am încordat, aşteptînd 
reacţia violentă. Nu folosim nici o tehnologie care poate trăda 
existenţa coloniei noastre din spațiu. 

De data asta nu s-au calmat doar după cîteva minute. 

— Asta-i complet ridicol, zise Paulo Gutierrez în cele din 
urmă. Orice are conexiune wireless este potenţial detectabil. 
Tot ce trebuie să faci este să baleiezi cu un semnal cu spectru 
larg. O să încerc să fac conexiunea cu indiferent ce şi o să-ți 
spun ce găseşte. 

— Înţeleg asta, am replicat. 

— Întreaga noastră tehnologie este wireless, continuă 
Gutierrez. 

Ridică PDA-ul. 

— Uită-te la ăsta. Nici măcar o singură afurisită de intrare 
pe fir. N-ai putea conecta la el un cablu nici dacă ai vrea. Tot 
echipamentul automat din cală este wireless. 

— Lăsaţi echipamentul, vorbi şi Lee Chen. Toţi coloniştii 
mei au implantat un dispozitiv de localizare. 

— La fel şi ai mei, zise Marta Piro. Şi nu au un buton de 
oprire. 

— O să trebuiască să le scoatem, atunci, conchise Jane. 

— Asta înseamnă o procedură chirurgicală, protestă Piro. 

— Unde naiba le-aţi pus? întrebă Jane. 

— În umerii coloniştilor noştri, răspunse Piro. 

Chen dădu din cap aprobator; şi coloniştii lui le aveau în 
umăr. 

— Nu eo operaţie complicată, dar înseamnă totuşi să-i tăiem. 

— Alternativa este să expunem fiecare colonist riscului să 
fie descoperit şi ucis, explică Jane, retezîndu-i vorbele. Bănuiesc 
că oamenii voştri or să trebuiască totuşi să îndure... 

Piro porni să deschidă gura ca să răspundă, apoi însă păru 
să se gîndească mai bine. 

— Chiar dacă scoatem dispozitivele de localizare, rămîn 
totuşi toate celelalte utilaje pe care le avem, zise Gutierrez, 
atrăgînd din nou discuţia spre el. Totul e wireless. Maşinile 
agricole. Aparatura medicală. Totul. Ceea ce ne spui este că nu 
putem folosi nici unul dintre utilajele de care avem nevoie ca 
să supraviețuim? 

— Nu tot echipamentul din cală funcţionează pe bază de 
conexiune wireless, replică Hiram Yoder. Nici unul dintre utila- 
jele aduse de noi nu este aşa. Sînt doar unelte lipsite de inteligenţă. 
Toate au nevoie de o persoană în spatele comenzilor. Noi le 
facem să lucreze cît se poate de bine. 

— Voi aveţi utilajele, spuse Gutierrez. Noi nu. Noi, toți 
ceilalți, nu! 

— O să împărțim tot ce putem, răspunse Yoder. 

— Nu-i o problemă de împărţire, scuipă Gutierrez. 

Avu nevoie de o secundă să se calmeze. 

— Sînt sigur că o să încercaţi să ne ajutaţi, îi zise el lui 
Hiram. Dar voi ați adus destul echipament pentru voi. Noi 
sîntem de zece ori mai mulți. 

— Avem echipament, interveni Jane. 

Toată lumea de la masă întoarse privirea spre ea. 

— V-am trimis tuturor o copie a inventarului navei. O să 
vedeţi că, pe lîngă toate utilajele moderne pe care le avem, ni s-a 
furnizat şi o garnitură completă de unelte şi instrumente pe care 
le socoteam, pînă astăzi, învechite. Asta ne spune două lucruri. 
Ne spune că Uniunea Colonială chiar intenționa ca noi să fim pe 
cont propriu. Ne mai spune şi că n-au intenţia ca noi să murim. 

— Ăsta-i un punct de vedere asupra subiectului, replică 
Trujillo. Un altul ar fi că ştiau că or să ne abandoneze în fața 
Conclavului ăstuia şi că, în loc să ne dea tot ce-am fi avut nevoie 
ca să ne apărăm, ne-au cerut să tăcem din gură şi să ținem cape- 
tele plecate, şi poate că acest Conclav n-o să ne audă. 

Se auziră murmure de încuviinţare în jurul mesei. 

— Acum nu e momentul pentru o asemenea discuție, am 
spus. Oricare-ar fi justificarea UC, fapt este că ne aflăm aici şi 
nu plecăm nicăieri în altă parte. Cînd o să coborîm pe planetă 
şi-o să avem toată colonia aranjată, atunci vom purta o discuţie 
cu privire la ceea ce înseamnă strategia UC. Dar deocamdată 
trebuie să ne concentrăm asupra lucrurilor pe care trebuie să 
facem ca să supraviețuim. Acum, Hiram, am continuat, dintre 
noi toți, tu eşti singurul care-şi dă seama cu exactitate cît de 
bine se potrivesc utilajele astea pentru nevoile noastre. Se pot 
pune în funcțiune? 

Hiram luă PDA-ul şi derulă inventarul timp de câteva minute. 

— E greu de spus, vorbi el în cele din urmă. Ar trebui să 
le văd în faţa mea. Şi ar trebui să-i văd pe oamenii care le vor 
manevra. Şi mai sînt atît de mulţi alţi factori... Dar cred că vom 
reuşi să urnim treaba. 

Îşi plimbă privirea de la un capăt la altul al mesei. 

— Vă spun acum, tuturor, că orice voi putea face ca să vă 
ajut, o să fac. Nu pot vorbi în numele tuturor fraților mei în 
această chestiune, dar vă asigur că, din experienţa mea, fiecare 
este gata să răspundă unei chemări. Putem face asta. Putem 
face lucrurile să meargă! 

— Există şi o altă posibilitate, spuse Trujillo. 

Toţi ochii se îndreptară spre el. 

— Nu ne ascundem. Folosim tot echipamentul pe care-l 
avem -— toate resursele pe care le avem — pentru supravieţuire. 
Cînd şi dacă acest Conclav soseşte în vizită, le spunem că sîntem 
o colonie sălbatică. Nici o apartenenţă la UC. Războiul Concla- 
vului e cu Uniunea Colonială, nu cu o colonie sălbatică. 

— Nesocotim ordinele, observă Marie Black. 

— Ruperea legăturii funcționează în ambele sensuri, conti- 
nuă Trujillo. Dacă e nevoie să fim izolaţi, nici UC nu ne poate 
verifica. Şi chiar dacă nesocotim ordinele, ce dacă? Sîntem în 
FCA? Or să ne împuște? Or să ne concedieze? Şi dincolo de asta, 
simţim noi, cei de aici de la masă, că aceste ordine sînt legitime? 
Uniunea Colonială ne-a abandonat. Mai mult, au plănuit mereu 
să ne abandoneze. Şi-au călcat cuvîntul. Eu zic să facem acelaşi 
lucru. Să devenim colonie sălbatică. 

— Nu cred că ştii ce vorbeşti cînd spui că ar trebui să deve- 
nim colonie sălbatică, îi zise Jane lui Trujillo. Ultima colonie 
sălbatică pe care am văzut-o avea toți coloniştii măcelăriți pentru 
mîncare. Am găsit trupuri de copii într-o grămadă, aşteptînd 
să fie căsăpite. Nu te păcăli singur. Transformarea în colonie 
sălbatică e o condamnare la moarte. 

Afirmația lui Jane pluti în aer vreme de cîteva secunde, 
provocînd pe oricine să o combată. 

— Există riscuri, vorbi Trujillo în sfîrşit, răspunzînd la 
provocare. Dar sîntem singuri. Sîntem o colonie sălbatică din 
toate punctele de vedere, în afară de nume. Şi nu ştim dacă 
acest Conclav al tău e atît de oribil pe cât susține Uniunea Co- 
lonială că este. UC ne-a înşelat în tot acest timp. N-are nici o 
credibilitate. Nu putem avea încredere că vor pune la inimă 
interesele noastre. 

— Aşadar, vrei o dovadă că Conclavul ne vrea răul, spuse 
Jane. 

— Ar fi bine, replică Trujillo. 

Jane se întoarse spre mine. 

— Arată-le, îmi spuse. 

— Ce să ne arate? întrebă Trujillo. 

— Asta, am răspuns. 

De pe PDA- pe care în curînd nu voi mai putea să-l folosesc — 
am pornit monitorul cel mare de pe perete şi i-am transmis un 
fişier video. Arăta o creatură pe un deal sau pe o faleză. Dincolo 
de creatură se afla ceva care arăta ca un orăşel. Era scăldat în 
întregime într-o lumină orbitoare. 

— Oraşul pe care îl vedeţi este o colonie, am explicat. A 
fost înființată de whaizi, nu cu multă vreme după ce Conclavul 
le-a cerut raselor neafiliate să înceteze colonizarea. Conclavul 
a acționat prematur, pentru că nu-şi putea aplica decretul în 
acel moment. Aşa că unele dintre rasele neafiliate au înființat 
oricum colonii. Acum însă Conclavul recuperează terenul. 

— De unde vine lumina asta? întrebă Lee Chen. 

— Vine de la navele Conclavului de pe orbită, răspunse 
Jane. E o tactică de teroare. Dezorientează inamicul. 

— Trebuie să fie o mulțime de nave acolo sus, comentă Chen. 

— Da, încuviinţă Jane. 

Razele de lumină care se revărsau peste colonia whaidiană 
se stinse brusc. 

— Acum începe, am spus. 

Fasciculele ucigătoare abia dacă erau detectabile la început; 
erau reglate pentru distrugere, nu pentru spectacol, şi aproape 
toată energia lor era îndreptată spre ţinte, nu în afară, către ca- 
mere. Apăru doar un tremur în aer din cauza fierbinţelii bruște, 
vizibil chiar şi la distanța la care stătea camera. 

Apoi, într-o fracțiune de secundă, întreaga colonie se aprinse 
şi explodă. Aerul supraîncălzit aruncă spre cer bucăţi şi pulbere 
din clădirile coloniei, din structuri, vehicule şi locuitori, într-o 
imagine învolburată care făcea vizibilă pînă şi energia fascicu- 
lelor. Fragmentele licăritoare de materie imitau şi reflectau 
flăcările care se înălțau şi ele acum către cer. 

O undă de şoc, formată din căldură şi praf, se răspîndi din 
rămăşiţele carbonizate ale coloniei. Razele pîlpîiră şi se stinseră 
din nou. Spectacolul de lumini de pe cer dispăru, lăsînd în 
urmă fum şi flăcări. Dincolo de marginea zonei distruse, apărea 
din cînd în cînd câte o erupție solitară de flăcări. 

— Ce-i asta? întrebă Yoder. 

— Unii dintre colonişti erau în afara coloniei cînd a fost 
distrusă, aşa cred, am răspuns. Aşa că termină curăţenia. 

— Iisuse, exclamă Gutierrez. Colonia fiind distrusă, indivi- 
zii aceia ar muri probabil oricum. 

— Voiau să demonstreze ceva, replică Jane. 

Am oprit filmul. Camera era cufundată într-o tăcere mor- 
mântală. 

Trujillo arătă către PDA-ul meu. 

— Cum am căpătat asta? se interesă el. 

— Filmul? am întrebat. 

El încuviinţă. 

— După cât se pare, a fost livrat personal Departamentului 
de Stat al UC şi tuturor guvernelor neafiliate la Conclav, prin 
curieri veniți chiar din partea Conclavului. 

— De ce-ar face aşa ceva? exclamă Trujillo. De ce s-ar arăta 
pe ei înşişi comițînd o asemenea... atrocitate? 

— Ca să nu existe nici o îndoială că vorbesc serios, am 
explicat. Asta îmi spune că, indiferent ce credem despre Uniunea 
Colonială în acest moment, nu ne putem permite să acționăm 
pe baza presupunerii potrivit căreia Conclavul va se comporta 
rezonabil față de noi. UC a dat cu tifla tipilor ăstora, iar ei n-or 
să poată să treacă asta cu vederea. Or să vină să ne caute. Nu 
vrem să le dăm nici o ocazie să ne găsească! 

Aceste cuvinte fură întîmpinate cu şi mai multă tăcere. 

— Şi acum? întrebă Marta Piro. 

— Cred că aveţi nevoie să votaţi, am răspuns. 

Trujillo ridică privirea, cu un uşor aer de incredulitate pe 
față. 

— Vă rog să mă iertați, vorbi el. Sînt aproape sigur că am 
auzit că tu ai zis că noi ar trebui să votăm. 

— Planul în discuție în acest moment este cel pe care tocmai 
vi l-am prezentat, am spus. Cel care ne-a fost dat mie şi lui Jane. 
În lumina tuturor evenimentelor, cred că e cel mai bun plan pe 
care-l avem pînă acum. Dar n-o să meargă dacă n-o să fiți cu 
toţii de acord. O să trebuiască să vă întoarceţi la coloniştii voştri 
ca să le explicaţi asta... O să trebuiască să le vindeți ideea. Dacă 
însă e să meargă această colonie, toată lumea trebuie să se 
îmbarce cu trup şi suflet în proiect. Şi asta începe cu voi înșivă! 

M-am ridicat în picioare; Jane făcu la fel. 

— E o discuţie pe care trebuie s-o aveţi fără noi, am zis. O 
să aşteptăm afară. 

Am plecat. 

— E ceva în neregulă? am întrebat-o pe Jane în timp ce ieşeam. 

— Asta-i o întrebare serioasă? se repezi Jane. Sîntem împot- 
moliţi în afara spaţiului cunoscut, aşteptînd Conclavul să ne 
găsească şi să ne ardă din temelii, şi tu mă întrebi dacă e ceva 
în neregulă? 

— Întreb dacă e ceva în neregulă cu tine, am replicat. Săreai 
la gâtul oricui, acolo înăuntru. Sîntem într-o situaţie proastă, 
dar tu şi cu mine trebuie să ne păstrăm mintea limpede. Şi să 
fim diplomați, dacă e cât de cât posibil... 

— Tu eşti diplomatul, spuse Jane. 

— Bine, am răspuns. Dar nu mă ajuţi. 

Jane păru să numere în gînd pînă la zece. Apoi încă o dată. 

— Îmi pare rău, vorbi ea. Ai dreptate. lartă-mă. 

— Spune-mi ce se petrece. 

— Nu acum. Mai tîrziu. Cînd o să rămînem singuri. 

— Sîntem singuri. 

— Întoarce-te, zise Jane. 

M-am întors. Savitri era acolo. M-am răsucit din nou spre 
Jane, dar ea se îndepărtase pentru o clipă. 

— E totul bine? întrebă Savitri, urmărind-o pe Jane plecînd. 

— Dacă aş şti, ţi-aş spune, am răspuns. 

Am aşteptat o ripostă promptă din partea lui Savitri. N-a 
sosit, fapt care mi-a vorbit prin el însuşi despre starea de spirit 
a lui Savitri. 

— A mai observat cineva problema noastră legată de 
planetă? am întrebat-o. 

— Nu cred, răspunse Savitri. Cei mai mulţi oameni sînt ca 
tine — scuză-mă — şi nu prea ştiu de fapt cum arată planeta. Acum, 
absenţa ta a fost observată. A ta şi a tuturor reprezentanţilor 
coloniei. Dar nimeni nu pare să creadă că există ceva sinistru în 
legătură cu asta. La urma urmei, e de aşteptat din partea voastră 
să vă adunați şi să vorbiţi despre colonie. Ştiu că vă caută Kranjic, 

dar nu cred că vrea decît un citat din partea voastră, despre 
petrecere şi despre salt. 

— Bine, am zis. 

— Oricînd o să vrei să-mi spui ce altceva se petrece, o să 
fie la fel de bine, adăugă ea. 

Am început să-i dau un răspuns mecanic, scurt, şi am în- 
gheţat cînd i-am zărit privirea. 

— Curînd, Savitri, îți promit. Avem doar cîteva lucruri de 
lămurit. 

— În ordine, şefule. 

Se relaxă puțin. 

— Fă-mi o favoare, am rugat-o. Găseşte-i pe Hickory sau 
Dickory pentru mine. Trebuie să vorbesc cu ei despre ceva. 

— Crezi că ştiu ceva despre asta? întrebă Savitri. 

— Sînt sigur că ştiu ceva despre asta. Trebuie doar să aflu 
cît de mult. Spune-le că ne întîlnim mai tîrziu, în cabina mea... 

— O să-i găsesc, promise Savitri. Doar s-o găsesc pe Zoë. 
Obinii sînt întotdeauna pe o rază de maximum treizeci de metri 
distanţă de ea. Cred că încep s-o enerveze deja. Se pare că-l 
sperie şi pe noul ei prieten... 

— Ăsta trebuie să fie puştiul ăla, Enzo. 

— El e. Drăguţ băiat. 

— Cînd o să aterizăm, cred că o să-i pun pe Hickory şi pe 
Dickory să-l ia la o plimbare mai lungă. 

— Cred că e interesant faptul că, în mijlocul unei crize, 
încă te mai poţi gîndi la metode de a pune beţe-n roate unui 
băiat îndrăgostit de fiica ta, comentă Savitri. Într-un fel sucit, e 
aproape admirabil. 

Am rînjit. Savitri îmi răspunse şi ea cu un zîmbet răutăcios, 
aşa cum sperasem şi cum avusesem intenția. 

— Trebuie să ai priorităţi, am replicat. 

Savitri îşi rostogoli ochii în orbite şi plecă. 

Cîteva minute mai tîrziu, Jane reapăru, ducînd două cești. 
Îmi întinse una dintre ele. 

— Ceai, vorbi ea. O ofertă de pace. 

— Mulţumesc, am zis, luînd-o. 

Jane făcu un gest spre uşa dincolo de care se aflau reprezen- 
tanţii coloniei. 

— Vreo veste? 

— Nimic, am răspuns. Nici măcar n-am tras cu urechea. 

— Ai vreun plan pentru ce-o să faci dacă ei se hotărăsc că 
planul nostru e un rahat? întrebă Jane. 

— Mă bucur că ai întrebat. N-am nici cea mai mică idee ce 
să fac atunci. 

— Gîndeşti în perspectivă, din cîte văd, observă Jane şi 
sorbi din ceai. 

— Nu mă lua peste picior, am protestat. Asta-i treaba lui 
Savitri. 

— Uite. Iată-l pe Kranjic, mă anunţă Jane, arătînd de-a lungul 
holului, unde apăruse reporterul, cu Beata după el, ca întotdea- 
una. Dacă vrei, pot să-l lichidez pur şi simplu pentru tine. 

— Dar asta ar lăsa-o văduvă pe Beata! 

— Nu cred că ar avea ceva împotrivă... 

— O să-l lăsăm în viață, deocamdată. 

— Perry, Sagan, salută Kranjic. Uite, ştiu că nu sînt favoritul 
tău, dar crezi că ai putea să-mi dai o frază sau două despre salt? 
Promit să te fac să arăţi bine. 

Uşa camerei de conferinţe se deschise, iar Trujillo privi afară. 

— Stai pe loc, Jann, i-am spus lui Kranjic. O să am ceva 
pentru tine într-un minut. 

Jane şi cu mine ne-am întors în sala de conferințe; l-am 
auzit pe Kranjic scoțînd un oftat sonor înainte să închidem uşa. 

M-am întors spre reprezentanţii coloniei. 

— Ei bine? am întrebat. 

— N-am avut prea mult de discutat, răspunse Trujillo. Am 
hotărît că, deocamdată cel puţin, ar trebui să facem ce a sugerat 
Uniunea Colonială. 

— În regulă, bine, am zis. Mulţumesc. 

— Ceea ce vrem să aflăm de la voi, acum, este ce-ar trebui 
să le spunem oamenilor noştri... 

— Spuneţi-le adevărul, răspunse Jane. Întregul adevăr. 

— Tocmai vorbeai despre cum ne-a înşelat UC, i-am adus 
aminte lui Trujillo. Hai să n-o luăm pe acelaşi făgaş. 

— Vrei să le spunem totul, insistă Trujillo. 

— Totul, am repetat. Reţine ideea. 

Am deschis uşa şi l-am chemat pe Kranjic. El şi Beata intrară 
în cameră. 

— Începeți cu el, am zis, arătînd spre Kranjic. 

Se uitară cu toții la el. 

— Aşadar, începu Kranjic. Ce se petrece? 


%* 


— Echipajul de pe Magellan o să coboare ultimul pe planetă, 
i-am zis lui Jane. 

Tocmai mă întorsesem de la o şedinţă de logistică cu Zane 
şi Stross; Jane şi Savitri fuseseră ocupate cu refacerea priorită- 
tilor în materie de echipamente ale coloniei, pornind de la noua 
situație. Dar pentru moment, eram doar eu, Jane şi Babar, care 
în calitate de cîine rezista cu voioşie la încordarea din jurul lui. 

— După ce ajung jos, Stross o să programeze Magellan să 
se autopiloteze în soare. Fără surle, fără trîmbițe, dispărem fără 
urmă. 

— Ce-o să se întîmple cu Stross? întrebă Jane. 

Nu se uita la mine; stătea la masa din sala de recepții, 
ciocănind uşor cu degetele. 

— A zis c-o să „piardă vremea”, am răspuns. 

Jane mă privi cu un aer întrebător. Am ridicat din umeri. 

— E adaptat la viaţa în spaţiu, am zis. Asta-i ceea ce-o să 
facă. A zis că cercetarea pentru doctorat o să-l țină ocupat pînă 
cînd o să vină cineva să-l ia. 

— Crede că o să vină cineva să-l ia, observă Jane. Asta-i 
optimism din partea lui. 

— E frumos că mai e cineva optimist, am adăugat. Deşi 
Stross nu pare să fie tipul pesimist. 

— Mda. 

Ciocănitul degetelor ei pe masă îşi schimbă ritmul. 

— Cum rămîne cu obinii? 

— Ei, păi..., am început, aducîndu-mi aminte de discuţia 
mea de mai devreme cu Hickory şi Dickory. Asta. Se pare că 
cei doi ştiu totul despre Conclav, dar le-a fost interzis să ne 
împărtăşească informaţiile din cauză că noi nu ştim nimic despre 
ei. Nu e prea diferit de o nevastă de-a mea, căreia i-aş putea 
spune numele... 

— N-o să-mi cer scuze pentru asta. A făcut parte din înțe- 
legerea pe care am acceptat-o ca să fiu alături de tine şi de Zoë. 
Părea corect la vremea aceea. 

— Nu vreau să-ți ceri scuze, am replicat, cît mai amabil cu 
putinţă. Sînt doar frustrat. Din cîte am citit în fişierele pe care ni 
le-a dat Stross, Conclavul ăsta are sute de rase membre. Este cea 
mai mare organizaţie din istoria universului, se pare. Au intrat 
în tratative de decenii, de cînd eram încă pe Pămînt. Şi am aflat 
despre existenţa lui abia acum. Nu ştiu cum de e posibil aşa ceva... 

— Nu trebuia să ştii, spuse Jane. 

— E o entitate care se întinde în tot spaţiul cunoscut. Nu 
poți ascunde una ca asta. 

— Sigur că poţi, mă contrazise Jane, iar ciocănitul în masă 
încetă brusc. Uniunea Colonială o face tot timpul. Gîndeşte-te 
la felul în care comunică între ele coloniile. Nu pot vorbi unele 
cu altele direct; e prea mult spaţiu între ele. Trebuie să-şi adune 
mesajele şi să le trimită în nave spaţiale de la o colonie la alta. 
Uniunea Colonială controlează toate călătoriile navelor din 
spațiul uman. Toate informaţiile sînt reținute de Uniunea Colo- 
nială. Cînd controlezi comunicațiile, poți ascunde tot ce vrei. 

— Nu cred că-i chiar adevărat, am zis. Mai devreme sau 
mai tîrziu, totul iese la iveală. Cînd eram pe Pămînt... 

Jane pufni dintr-odată. 

— Ce-i? am întrebat. 

— Tu..., răspunse Jane. „Cînd eram pe Pămînt”. Dacă există 
vreun loc din spaţiul uman care să poată fi descris ca profund 
ignorant, e Pămîntul. 

Făcu un gest cu mîna, cuprinzînd încăperea. 

— Câte dintre toate lucrurile astea le ştiai cînd erai pe Pă- 
mâînt? Adu-ţi aminte. Tu şi cu oricare dintre ceilalți recruți ai 
FCA v-aţi înrolat fără să ştiţi absolut nimic despre cum stăteau 
lucrurile în afară. Nu ştiaţi nici măcar cum urmau să facă posibil 
ca voi să luptați. Uniunea Colonială ţine Pămîntul izolat, John. 
Nici o comunicare cu restul lumilor umane. Nici o informaţie 
în nici o direcţie. Nu numai că Uniunea Colonială ascunde restul 
universului de Pămînt. Ascunde Pămîntul de restul universului. 

— E căminul omenirii, am replicat. Sigur că UC vrea să-l 
ţină în umbră. 

— Pentru numele lui Dumnezeu, exclamă Jane, enervată 
de-a binelea. Nu-i posibil să fii atît de neghiob încît să crezi aşa 
ceva. UC nu ascunde Pămîntul pentru că are valoare sentimentală. 
UC ascunde Pămîntul pentru că e o resursă. E o fabrică menită 
să verse pe porţile ei o provizie nesfîrşită de colonişti şi soldați, 
dintre care nici unul n-are nici cea mai mică idee despre ce se 
petrece aici. Pentru că nu este în interesul Uniunii Coloniale ca 
ei să ştie. Aşa că nu ştiu. Tu n-ai ştiut. Erai la fel de neştiutor ca 
şi restul. Aşa că nu-mi spune că nu poţi ascunde lucrurile astea. 
Lucrul cel mai surprinzător nu este acela că Uniunea Colonială 
a ascuns Conclavul față de tine. Lucrul surprinzător este că îţi 
spune despre el cîtuşi de puțin! 

Jane reluă ciocănitul în masă pentru o clipă, apoi lovi cu 
putere masa cu palma. 

— La naiba, exclamă ea, îşi luă capul în mîini şi rămase pe 
loc, vizibil furioasă. 

— Chiar aş vrea să ştiu ce se petrece cu tine în momentul 
ăsta, am zis. 

— Nu e vorba de tine, răspunse. Nu pe tine sînt furioasă. 

— E bine de auzit. Deşi, din moment ce tocmai m-ai făcut 
neştiutor şi neghiob, înţelegi de ce mă întreb dacă-mi spui 
adevărul despre asta. 

Jane îmi întinse o mînă. 

— Vino-ncoace! 

M-am apropiat de masă. Ea îmi puse mîna pe tăblie. 

— Vreau să faci ceva pentru mine, spuse. Vreau să loveşti 
masa cît de tare poţi. 

— De ce? 

— Te rog... Fă-o pur şi simplu! 

Masa era din fibre de carbon standard, cu furnir imprimat 
ca lemnul: ieftină, durabilă şi deloc uşor de rupt. Mi-am strîns 
mîna în pumn şi am coborit-o cu putere asupra mesei. A scos o 
bufnitură surdă, şi m-a durut puţin brațul din cauza impactului. 
Masa zăngăni puţin, dar altfel nu păţi nimic. Din pat, Babar 
mă privi cercetător, ca să vadă ce tîmpenie mai puneam la cale. 

— Au, am exclamat. 

— Sînt cam la fel de puternică ca şi tine, zise Jane pe un 
ton neutru. 

— Aşa presupun. 

M-am îndepărtat de masă, frecîndu-mi mîna. 

— Eşti totuşi într-o formă mai bună decît mine. S-ar putea 
să fii ceva mai puternică. 

— Da, sigur, răspunse ea, şi din poziţia aşezată, cobori cu 
viteză mîna asupra mesei. Tăblia se rupse cu un pocnet ca un 
foc de armă. Jumătate din ea fu retezată şi zbură învîrtindu-se 
prin cameră, izbindu-se de uşă. Babar scînci şi se retrase pe pat. 

Am rămas cu gură căscată la soţia mea, care fixa impasibilă 
cu privirea ceea ce mai rămăsese din masă. 

— Ticălosul ăla de Szilard, exclamă ea, invocînd numele 
şefului Forțelor Speciale. Ştia ce plănuiseră pentru noi. Stross e 
unul dintre oamenii lui. Aşa că trebuia să ştie. Ştia cu ce ne vom 
confrunta. Şi s-a hotărît să-mi dea un corp de-al Forţelor Spe- 
ciale, indiferent dacă voiam sau nu. 

— Cum? am întrebat. 

— Am luat masa împreună. Trebuie să-mi fi pus ceva în 
mîncare. 

Corpurile Forţelor Coloniale de Apărare puteau fi îmbună- 
tăţite — într-o oarecare măsură — iar îmbunătățirile erau deseori 
realizate cu injecții sau infuzii de nanoboțţi care să repare şi să 

îmbunătăţească țesuturile. FCA nu folosesc nanoboți ca să repare 
corpurile umane normale, dar nu exista nici un obstacol tehnic 
pentru a face asta — sau pentru a folosi nanoboţii ca să facă mo- 
dificări ale corpului. 

— Trebuie să fi fost o cantitate minusculă. Numai atitea 
cât să ajungă înăuntrul meu, unde se pot înmulți. 

În mintea mea se aprinse un beculeț. 

— Ai avut febră! 

Jane dădu din cap, evitînd încă să se uite la mine. 

— Febra. Şi mi-a fost foame şi sete tot timpul ăsta... 

— Cînd ai observat? 

— Ieri. Tot îndoiam şi rupeam lucrurile. Am îmbrăţişat-o 
pe Zoë şi a trebuit să mă opresc pentru că se plingea că o doare. 
Am bătut-o pe umăr pe Savitri şi a vrut să ştie de ce am lovit-o. 
M-am simţit stîngace toată ziua. Apoi l-am văzut pe Stross — 
Jane aproape scuipă numele — şi mi-am dat seama despre ce-i 
vorba. Nu eram stîngace, eram schimbată. Schimbată din nou 
în ceea ce am fost. Nu ţi-am spus, pentru nu credeam că are 
importanţă. Dar nu-mi iese din cap de atunci. Nu pot să-mi 
scot chestia asta din minte. Sînt schimbată! 

Jane ridică în sfîrşit privirea spre mine. Avea ochii umezi. 

— Nu vreau așa ceva, spuse ea cu vehemenţă. Am lăsat în 
urmă toate lucrurile astea, atunci cînd am ales viața alături de 
Zoë şi de tine. A fost alegerea mea să le părăsesc, şi am suferit 
cînd le-am părăsit. Cînd am lăsat în urmă pe toţi cei pe care-i 
cunoşteam. 

Îşi atinse tîmpla cu degetul, sugerînd BrainPalul pe care 
nu-l mai purta. 

— Cînd am lăsat în urmă vocile lor, după ce le-am avut cu 
mine. Cînd am rămas singură în felul ăsta pentru prima oară. 
E dureros să să înveţi limitele acestor trupuri, să afli toate 
lucrurile pe care nu le mai poți face. Dar am ales. Am acceptat. 
Am încercat să văd frumuseţea acestei vieţi. Şi, pentru prima 
oară de cînd exist, am ştiut că viața însemna mult mai mult 
decît ceea ce se afla în fața mea. Am învăţat să văd constelațiile, 

nu doar stelele. Viaţa mea e viaţa ta şi viața lui Zoë. Toate viețile 
noastre. Tot ce înseamnă ele. Face să merite tot ce am părăsit. 

M-am dus la Jane şi am luat-o în braţe. 

— Nu-i nimic, am spus. 

— Ba da, e, replică Jane. 

Scoase un rîs slab, amar. 

— Ştiu ce-a crezut Szilard, vezi tu... A crezut că mă ajută — 
că ne ajută — făcîndu-mă mai mult decît umană. Numai că el 
nu ştie ce ştiu eu. Cînd faci pe cineva mai mult decît uman, îl 
faci în acelaşi timp şi mai puţin uman. Am petrecut tot acest 
timp învăţînd să fiu ființă umană. lar îmi ia totul, fără să se 
gîndească de două ori... 

— Eşti încă tu, am zis. Asta nu se schimbă. 

— Sper că ai dreptate. Sper că asta e destul. 


ŞASE 


— Planeta asta miroase ca o subsuoară transpirată, observă 
Savitri. 

— Frumos, am zis. 

Încă îmi puneam ghetele cînd a intrat Savitri. Le-am tras 
în sfîrşit în picioare şi m-am ridicat. 

— Zi că n-am dreptate, continuă ea. 

Babar se ridică şi se duse spre Savitri, care-l mîngiie uşor. 

— Nu că n-ai dreptate. Credeam doar că ai putea avea mai 
multă evlavie la gîndul că te afli într-o lume cu totul nouă. 

— Locuiesc într-un cort şi fac pipi în găleată. Şi apoi trebuie 
să car găleata prin toată tabăra pînă la un container de prelucrare, 
ca să extragem ureea pentru îngrăşămînt. Poate că aş avea mai 
multă evlavie pentru planetă, dacă nu mi-aş petrece o bună parte 
a zilei cărîndu-mi propriile excremente dintr-o parte în alta a ei! 

— Încearcă să nu mai faci atâta pipi... 

— O, mulţumesc, exclamă Savitri. Tocmai ai retezat nodul 
gordian cu soluţia asta. Nu-i de mirare că eşti şef. 

— Chestia cu găleata e doar temporară, oricum. 

— Mi-ai zis la fel şi acum două săptămîni. 

— Ei, îmi cer scuze, Savitri. Ar fi trebuit să-mi dau seama 
că două săptămîni sînt mai mult decît suficiente pentru ca 
întreaga colonie să treacă de la întemeiere la trîndăvia barocă. 

— Faptul de a nu trebui să faci pipi într-o găleată nu înseam- 
nă trîndăvie. Este unul dintre semnele distinctive ale civilizației, 

alături de acela de a avea ziduri solide. Şi de a face baie, ceea ce 
toată lumea din colonie a făcut prea puţin în ultima vreme, ţi-o 
spun eu. 

— Acum ştii de ce miroase planeta ca o subsuoară transpi- 
rată, am glumit. 

— Mirosea de la început ca o subsuoară. Noi n-am făcut 
decît să sporim necazul. 

Stînd în picioare, am tras adînc aerul pe nări, vrînd să 
demonstrez că mă bucur de aer. Din nefericire pentru mine 
totuşi, Savitri avea dreptate; Roanoke chiar mirosea mult prea 
tare ca o subsuoară, aşa că am făcut tot ce se putea ca să nu mă 
înec după ce mi-am umplut plămînii. Acestea fiind spuse, mă 
delectam prea mult cu privirea acră de pe chipul lui Savitri ca 
să recunosc că mă lua cu leşin de la miros. 

— Aah, am exclamat, expirînd. 

Am reuşit să nu tuşesc. 

— Sper să te îneci, îmi ură Savitri. 

— Pentru că veni vorba, am continuat şi m-am aplecat în 
cort ca să scot propria mea găleată de noapte, am şi eu o treabă 
personală de care trebuie să mă ocup. Vii cu mine să arunc asta? 

— Aş prefera să nu vin. 

— Scuză-mă. Am făcut-o să sune ca o întrebare? Hai! 

Savitri oftă şi porni alături de mine pe aleea principală a 
sătucului nostru, Croatoan, către centrifuga de gunoaie, cu 
Babar după noi, în afară de momentele în care se îndepărta ca 
să-i salute pe copii. Babar era singurul cîine din colonie care 
nu era ciobănesc; avusese timp să-şi facă prieteni. Asta îl făcea 
atît popular, cât şi prea gras. 

— Manfred Trujillo mi-a zis că satul e inspirat dintr-o tabără 
a unei legiuni romane, vorbi Savitri în timp ce mergeam. 

— E adevărat, am răspuns. De fapt, e ideea lui. 

Şi una bună. Satul era dreptunghiular, cu trei alei mergînd 
pe lungimea taberei, paralele între ele, şi cu o a patra (aleea 
Cutezanţei) intersectîndu-le. În centru se afla o cantină comună 
(în care provizia noastră de alimente atent monitorizată era 

distribuită în schimburi), un mic teren pătrat unde copiii şi 
adolescenţii încercau să găsească ceva de făcut şi cortul adminis- 
trativ, care servea şi drept casă pentru mine, pentru Jane şi 
pentru Zoë. 

Pe partea cealaltă a aleii Cutezanţei se aflau şiruri de cor- 
turi, fiecare adăpostind pînă la zece oameni, de obicei cîte două 
familii plus câți burlaci sau cupluri puteam înghesui. Sigur, era 
incomod, dar era şi aglomerat. Savitri fusese cazată într-un cort 
cu trei familii formate din câte trei persoane, toate avînd bebeluşi 
sau copii la vîrsta la care abia învățau să meargă; o parte din 
motivul pentru proasta ei dispoziţie era că apuca să doarmă 
doar vreo trei ore pe noapte. Din moment ce zilele de pe Roanoke 
aveau douăzeci şi cinci de ore şi opt minute, asta nu era prea 
bine. 

Savitri arătă către marginea satului. 

— Îmi închipui că legiunile romane nu foloseau containere 
de depozitare ca barieră de protecţie. 

— Probabil că nu, am răspuns. Dar asta a fost pierderea lor. 

Folosirea containerelor ca îngrăditură fusese ideea lui Jane. 
În zilele romanilor, taberele legionarilor ar fi fost înconjurate 
de un şanţ şi o palisadă, ca să ţină afară hunii şi lupii. Noi nu 
aveam huni sau echivalentul lor (încă), dar existaseră cîteva 
relatări despre animale mari care umblau prin iarbă, şi nici nu 
voiam să iasă copiii şi adolescenții (sau anumiţi adulți impru- 
denți, care îşi făcuseră deja cunoscută prezenţa), şi să hoinărească 
prin vegetaţia care se întindea pînă la un kilometru depărtare 
de sat. Containerele erau ideale pentru acest scop; erau înalte 
şi solide şi existau o mulţime — destule ca să înconjoare de două 
ori tabăra, cu un spaţiu corespunzător între cele două rînduri 
ca să-i lase pe naufragiaţii furioşi din echipa din cala de mărfuri 
să descarce obiectele de inventar cînd era nevoie. 

Savitri şi cu mine am ajuns la hotarul dinspre vest al satului 
Croatoan, dincolo de care se întindea un curs de apă mic şi 
rapid. Din cauza asta, această margine a satului avea pînă acum 
propria canalizare. În colțul dinspre nord-vest, o ţeavă ducea 

apă într-o cisternă de filtrare, care separa apa pentru băut şi 
gătit; alimenta de asemenea două cabine de duş în care limita 
de un minut pentru indivizi (şi trei minute pentru familii) era 
aplicată strict de toți ceilalți care stăteau la coadă. În colţul 
sud-vestic se afla o centrifugă septică — una mică, nu cea pe 
care mi-o arătase supraveghetorul Ferro — în care fiecare colonist 
îşi arunca găleata de noapte. În timpul zilei, aceştia se foloseau 
de toaletele mobile care înconjurau centrifuga. Aproape întot- 
deauna era coadă şi la acestea. 

M-am apropiat de centrifugă şi am turnat conținutul pe un 
jgheab, ţinîndu-mi respiraţia în timpul ăsta; centrifuga nu miro- 
sea a trandafiri. Centrifuga ne prelua deşeurile şi le transforma 
în îngrăşămînt steril, care era colectat şi depozitat, şi în apă curată, 
care era aruncată în cea mai mare parte în rîu. Au existat unele 
discuţii dacă să se recircule apa prelucrată înapoi în rezerva 
coloniei; sentimentul general a fost că, purificată sau nu, coloniştii 
erau supuşi la destule presiuni şi fără să bea sau să se spele cu 
propria lor urină prelucrată. Era un punct de vedere corect. O 
cantitate mică de apă era totuşi păstrată pentru clătirea şi spălarea 
găleţilor de noapte. Aşa e viața în marele oraş. 

Savitri îndreptă brusc degetul spre peretele vestic, în timp 
ce mă întorceam spre ea. 

— Ai vreun plan să faci duş în curînd? întrebă. Adică, nu 
vreau să te jignesc, dar pentru tine, să miroşi a subsuoară trans- 
pirată ar fi o îmbunătăţire. 

— Cât timp ai de gînd să te porți aşa? am întrebat. 

Eram pe cale să spun mai multe, dar am fost întrerupt cînd 
Zoë ne-a tăiat calea. 

— Aici eraţi, exclamă ea, şi apoi întinse spre mine mîna, 
care avea ceva în ea. Uite, am găsit un animăluţ! 

M-am uitat la vietatea din mîna ei. Mi-a întors privirea. 
Semăna puţin cu un şobolan care fusese prins într-un aparat 
de frămîntat caramele. Caracteristicile ei cele mai remarcabile 
erau cei patru ochi ovali, cîte doi pe fiecare parte a capului, şi 
faptul că, la fel ca orice altă ființă vertebrată pe care am văzut-o 

pe Roanoke pînă acum, avea degete opozabile la labele cu trei 
degete. Le folosea ca să-şi țină echilibrul pe mîna lui Zoë. 

— Nu-i drăguţ? întrebă Zoë. 

Fiinţa păru să rîgîie, ceea ce Zoë interpretă ca pe un semn 
pentru a-i da un biscuit pe care-l păstrase în buzunar. Animalul 
îl luă cu o labă şi începu să-l ronţăie. 

— Dacă spui tu... Unde l-ai găsit? 

— Sînt o mulțime lîngă cantină, răspunse Zoë, arătîndu-i-l 
lui Babar. 

Cîinele adulmecă ființa; aceasta şuieră la el. 

— Se uitau la noi în timp ce mîncam... 

Asta îmi aduse aminte de ceva; dintr-odată mi-am dat 
seama că le văzusem şi eu în ultima săptămînă. 

— Cred că le era foame, continuă Zoë. Gretchen şi cu mine 
ne-am dus să le dăm mîncare, dar au fugit. În afară de mititelul 
ăsta. A venit de-a dreptul şi-a luat un biscuit de la mine. Cred 
că o să-l păstrez. 

— Aş prefera să nu. Nu ştii pe unde a umblat. 

— Ba sigur că ştiu. A umblat pe lîngă cantină. 

— Nu pricepi ce vreau să spun... 

— Am priceput ce vrei să spui, tăticule de nouăzeci de ani. 
Dar haide... Dacă ar fi vrut să-mi injecteze otravă sau să încerce 
să mă mănînce, probabil că ar fi făcut-o pînă acum. 

Creatura din mîna ei îşi termină biscuitul şi rîgîi din nou, 
apoi sări brusc din mîna lui Zoë şi o luă la fugă în direcţia bari- 
cadei de containere. 

— Hei! strigă Zoë. 

— Credincios ca un cățeluş, nu-i aşa? 

— Cînd se întoarce, am să-i spun toate lucrurile oribile pe 
care le-ai zis despre el, zise Zoë. Şi apoi am să-l las să facă... 
hm, caca în capul tău! 

Am ciocănit găleata. 

— Nu, nu, am zis. Pentru asta avem găleata. 

Zoë se strimbă la vederea găleții; nu era prea încîntată de ea. 

— Puah! Mulţumesc pentru imagine. 

— Pentru nimic. 

Ca din senin, mă izbi faptul că lui Zoë îi lipseau două umbre. 

— Unde sînt Hickory şi Dickory? am întrebat. 

— Mama le-a cerut să meargă cu ea să se uite la ceva. De 
fapt, de asta am venit să te caut. Voia să vii şi tu să vezi ceva. E 
pe partea cealaltă a baricadei. Lîngă intrarea de nord. 

— În regulă. Tu unde-o să fii? 

— În scuar, bineînţeles. Unde altundeva aş putea să fiu? 

— lartă-mă, scumpe. Ştiu că tu şi cu prietenii tăi vă plictisiți. 

— Nu mai spune! Ştim cu toţii, colonizarea ar trebui să fie 
dificilă, dar nimeni nu ne-a spus c-o să fie și plicticoasă... 

— Dacă vreţi ceva de făcut, am putea începe o şcoală. 

— Noi ne plictisim, iar tu sugerezi şcoala? exclamă Zoë. 
Cine eşti tu? În plus, nu e foarte probabil, din moment ce ne-ai 
confiscat toate PDA-urile. O să fie greu să ne înveţi ceva, cîtă 
vreme n-avem lecţii. 

— Menoniţii ai cărţi. Din cele de modă veche. Cu pagini şi 
tot restul... 

— Ştiu. Şi sînt singurii care nu înnebunesc de-a binelea de 
plictiseală. Doamne, mi-e dor de PDA-ul meu! 

— Ironia trebuie să fie zdrobitoare. 

— O să plec acum. Înainte să arunc o piatră după tine... 

În ciuda amenințării, ne îmbrăţişă în fugă pe mine şi pe 
Savitri înainte de plecare. Babar se luă după ea; era mai amu- 
zantă decît noi. 

— Ştiu cum se simte, vorbi Savitri cînd ne-am reluat plim- 
barea. 

— Şi tu vrei să arunci o piatră după mine? am întrebat. 

— Citeodată, răspunse ea. Nu chiar acum. Dar mă refer la 
faptul că-i e dor de PDA. Şi mie mi-e dor. Uită-te la ăsta! 

Savitri băgă mîna în buzunarul din spate de la pantaloni 
şi scoase un blocnotes cu spirală. Primise un mic teanc în dar 
de la Hiram Yoder şi menoniți. 

— La asta am ajuns. 

— Ce primitiv! 

— Glumeşte cât vrei, zise Savitri şi puse blocnotesul la loc. 
E greu să treci de la PDA la carneţel. 

N-am contrazis-o. În schimb, am ieşit pe poarta dinspre 
nord a satului, unde i-am găsit pe Jane cu Hickory şi Dickory, 
împreună cu doi membri ai echipei de securitate de pe Magellan, 
pe care şi-i făcuse adjuncți. 

— Vino să vezi asta, zise ea, şi se îndreptă către unul dintre 
containerele de stocare din îngrăditură. 

— La ce trebuie să mă uit? am întrebat. 

— La astea, răspunse Jane, şi arătă spre container, aproape 
de vîrf, cam la trei metri înălțime. 

Am mijit ochii. 

— Astea sînt zgîrieturi, am zis. 

— Da. Le-am găsit şi pe alte containere. Şi mai e ceva, 
adăugă Jane, şi se îndreptă spre alte două containere. Cineva 
sau ceva a săpat aici. Se pare că a încercat să se strecoare pe 
sub containerele astea. 

— Mult succes, am replicat. 

Containerele aveau mai mult de doi metri lățime. 

— Am găsit o gaură pe partea cealaltă a îngrăditurii, care 
avea aproape un metru lungime. Ceva încearcă să intre pe timpul 
nopții. Nu poate sări peste containere, aşa că încearcă să treacă 
pe dedesubt. Şi nu-i numai unul. Am găsit multă vegetație căl- 
cată în picioare prin preajmă, şi o mulțime de urme de labe de 
diferite mărimi lîngă containere. Orice-ar fi, sînt în haită. 

— Sînt animalele mari pe care le-am văzut în desiş? 

Jane ridică din umeri. 

— Nimeni n-a văzut vreunul dintre ele mai de aproape, şi 
nimic nu vine aici în timpul zilei. În mod normal, am posta 
camere cu infraroșu în vîrful containerelor, dar aici nu putem. 

Jane n-avea nevoie să explice de ce; camerele de pază, la fel 
ca aproape orice alt obiect tehnologic pe care-l aveam, comu- 
nicau wireless, iar wireless însemna un risc pentru securitate. 

— Şi orice-ar fi, evită să fie văzute de paznicul de noapte. 
Dar nici paznicul nu poartă ochelari de noapte... 


ULTIMA COLONIE / 113 


— Orice-ar fi, crezi că sînt periculoase, am observat. 

Jane încuviință. 

— Nu văd de ce-ar fi ierbivorele atît de hotărite să intre. 
Orice-ar fi acolo afară, ne vede, ne miroase şi vrea să intre ca 
să vadă cum sîntem. Trebuie să aflăm ce sînt şi cît de multe sînt. 

— Dacă-s animale de pradă, numărul lor e limitat, am zis. 
Prea mulți prădători ar epuiza rezerva de pradă. 

— Da, replică Jane. Dar asta tot nu ne spune cîte sînt sau 
ce soi de ameninţare reprezintă. Tot ce ştim este că vin aici în 
timpul nopții, că sînt destul de mari ca să fie capabile aproape 
să sară peste containere şi destul de deştepte ca să încerce să-şi 
sape un tunel pe dedesubt. Nu putem lăsa oamenii să-şi ridice 
case în zonă, pînă cînd n-o să ştim ce fel de ameninţare re- 
prezintă. 

— Oamenii noştri sînt înarmaţi, am spus. 

Printre provizii era şi un stoc de puşti arhaice, simple, şi 
muniţie fără nanoboți. 

— Oamenii noştri au arme de foc. Dar cei mai mulți dintre 
ei n-au nici cea mai mică idee cum să le folosească. Or să 
sfîrşească împuşcîndu-se singuri, înainte de a împuşca orice 
altceva. Şi nu numai oamenii sînt în primejdie. Eu sînt mai 
îngrijorată pentru vite. Nu ne permitem să pierdem prea multe, 
ucise de animalele de pradă. Nu atît de devreme. 

M-am uitat către desiş. Între mine şi liziera copacilor, unul 
dintre bărbaţii menoniţi instruia un grup de colonişti cu privire 
la aspectele delicate ale conducerii unui tractor de modă veche. 
Mai departe, câțiva colonişti adunau mostre de sol, ca să-i putem 
compara compatibilitatea cu recoltele noastre. 

— N-o să fie un punct de vedere prea popular, i-am atras 
atenţia lui Jane. Oamenii se plîng deja că sînt închişi în sat. 

— N-o să ne ia atît de mult timp să le găsim. Hickory, 
Dickory şi cu mine o să facem de pază la noapte, sus pe contai- 
nere. Vederea lor coboară mult în spectrul infraroşu, aşa că ar 
putea să le vadă cînd vin. 

— Şi tu? am întrebat. 

Jane ridică din umeri. După dezvăluirea de pe Magellan 
despre modificare, păstra tăcerea în cea mai mare parte în 
legătură cu amploarea totală a capacităţilor sale. Dar nu însemna 
prea mult să presupui că şi spectrul vederii ei se extinsese, la 
fel ca și restul calităților. 

— Ce-o să faci cînd o să le zăreşti? 

— În seara asta, nimic. Vreau să-mi fac o idee despre ce sînt 
şi cât de multe sînt. Putem hotărî după aceea ce-o să facem. Dar 
pînă atunci, ar trebui să avem grijă ca toată lumea să se afle 
înăuntrul îngrăditurii cu o oră înainte de apusul soarelui, iar toți 
cei din afara ei, în timpul zilei, să aibă în preajmă paznici înarmați. 

Făcu semn din cap către adjuncţii ei oameni. 

— Ei doi au antrenament cu arme, şi mai sînt câțiva în echi- 
pajul de pe Magellan care au. E un început. 

— Şi nici o casă pînă cînd nu dăm de capătul lucrurilor 
ăstora, am spus. 

— Aşa e, fu de acord Jane. 

— O să fie o şedinţă de consiliu veselă... 

— O să-i anunţ eu, se oferi Jane. 

— Nu. Eu ar trebui s-o fac. Tu ai deja reputaţia de înspăi- 
mîntătoare. Nu vreau să fii mereu cea care dă veştile proaste. 

— Nu mă deranjează. 

— Ştiu. Totuşi, asta nu înseamnă că ar trebui s-o faci mereu. 

— Bine. Poţi să le spui că mă aştept să ştim destul de curînd 
dacă ființele astea reprezintă o ameninţare. Asta ar trebui să ajute. 

— Putem spera. 


%* 


— Nu avem nici un fel de date despre creaturile astea? 
întrebă Manfred Trujillo. 

El şi căpitanul Zane păşeau alături de mine, în timp ce mă 
îndreptam către centrul de informații al satului. 

— Nu, am răspuns. Nici măcar nu ştim cum arată... încă. 
Jane o să afle la noapte. Pînă acum, singurele vietăți despre care 
cunoaştem cîte ceva sînt chestiile alea ciufulite, de la cantină. 

— Naritele, preciză Zane. 

— Ce? 

— Narîte, repetă Zane. Aşa le spun adolescenţii. Pentru că 
sînt ale naibii de urîte. 

— Drăguţ nume, am comentat. Problema este că nu cred 
că putem pretinde că înţelegem pe deplin biosfera numai după 
narite. 

— Ştiu că preţuieşti prudenţa, zise Trujillo. Dar oamenii 
încep să se agite. l-am adus într-un loc despre care nu ştiu nimic, 
le-am spus că nici măcar nu mai pot vorbi cu familia şi prietenii, 
şi apoi nu le-am dat nimic de făcut vreme de două săptămîni 
întregi. Sîntem într-un tărîm al nimănui. Trebuie să lăsăm oame- 
nii să treacă la următoarea fază a existenței lor, sau or să tot 
stăruie asupra faptului că viața, aşa cum o ştiau, le-a fost luată 
cu totul. 

— Ştiu, am răspuns. Dar şi tu ştii la fel de bine ca şi mine 
că n-avem nimic pe planeta asta. Voi doi aţi văzut aceleaşi fişiere 
ca şi mine. Indiferent cine-a făcut aşa-zisa prospectare a planetei, 
în aparenţă nu s-a ostenit să petreacă mai mult de zece minute 
cu asta. Am aflat biochimia de bază a planetei şi cam asta-i tot. 
Nu avem aproape nici o informaţie despre floră şi faună, sau 
măcar dacă se împart în floră şi faună. Nu ştim dacă recoltele 
noastre or să crească în sol. Nu ştim ce anume din viaţa băştinaşă 
putem mînca sau folosi. N-avem nimic din informaţiile pe care 
Departamentul Colonizării le oferă de obicei unei noi colonii. 
Trebuie să aflăm toate lucrurile astea pe cont propriu înainte 
de a începe, şi din nefericire avem un mare handicap în privinţa 
asta. 

Am ajuns la centrul de informaţii, care era un nume pom- 
pos pentru un container pe care-l modificasem în acest scop. 

— După voi, am zis, ţinînd deschis primul rînd de uşi 
pentru Trujillo şi Zane. 

Odată aflați cu toţii înăuntru, am închis etanş uşa în urma 
mea, lăsînd plasa nanobotică să acopere în întregime uşa exte- 
rioară, transformînd-o într-o suprafață neagră informă, înainte 

de a deschide uşa interioară. Plasa nanobotică fusese progra- 
mată să absoarbă şi să ecraneze unde electromagnetice de orice 
tip. Acoperea pereţii, podeaua şi tavanul containerului. Era 
neliniştitor, dacă te gîndeai; era ca şi cum ai fi stat chiar în 
mijlocul nimicului. 

Bărbatul care proiectase plasa aştepta dincolo de uşa inte- 
rioară a centrului. 

— Domnule administrator Perry, vorbi Jerry Bennett. 
Căpitane Zane. Domnule Trujillo. Îmi pare bine să vă revăd în 
mica mea cutie neagră. 

— Cum mai ţine plasa? am întrebat. 

— Bine, răspunse Bennett, şi arătă spre tavan. Nici o undă 
nu intră, nici o undă nu iese. Schrödinger ar fi invidios. Am totuşi 
nevoie de mai multe baterii. Plasa absoarbe energia de nu vă 
vine să credeți. Ca să nu mai pomenim de restul aparaturii... 

Bennett făcu semn către restul tehnologiei din centru. Da- 
torită plasei, era singurul loc de pe Roanoke în care exista 
tehnologie pe care n-ai fi găsit-o înainte de jumătatea secolului 
douăzeci pe Pămînt, fără s-o mai punem la socoteală pe cea 
energetică, funcționînd pe altceva decât pe combustibili fosili. 

— O să văd ce pot face, am zis. Eşti un făcător de minuni, 
Bennett. 

— Nu. Sînt doar un tocilar obişnuit. Am obţinut rapoartele 
pentru sol pe care le voiați. 

Îmi întinse un PDA, şi l-am mîngiiat pentru o clipă, înainte 
de a mă uita la ecran. 

— Vestea cea bună este că mostrele de sol pe care le-am 
văzut pînă acum arată bune pentru recoltele noastre, în general. 
Nu există nimic în pămînt care să le omoare sau să le facă să 
crească pipernicite, cel puțin din punct de vedere chimic. De 
asemenea, fiecare mostră mişuna de mici vietăți. 

— E un lucru rău? întrebă Trujillo. 

— Habar n-am. Ceea ce ştiu despre gestionarea solurilor 
am citit în timp ce prelucram mostrele astea. Nevastă-mea a 
grădinărit puţin cînd eram pe Phoenix, şi pare să fie de părere 

e bine să ai o mulțime de gîngănii, pentru că asta aeriseşte solul. 
Cine ştie, poate are dreptate... 

— Are dreptate, am confirmat. O cantitate sănătoasă de 
biomasă e de obicei un lucru bun. 

Trujillo se uită la mine cu scepticism. 

— Hei, am făcut agricultură, am exclamat. E adevărat însă 
că nici nu ştim cum vor reacționa creaturile astea la plantele 
noastre. Introducem specii noi într-o biosferă. 

— Aţi trecut în mod oficial de tot ceea ce ştiu despre subiect, 
aşa că o să merg mai departe, spuse Bennett. Ai întrebat dacă 
există vreo cale de a adapta tehnologia pe care o avem oprind 
componentele wireless. Vrei răspunsul lung sau cel scurt? 

— Să începem cu răspunsul scurt, am răspuns. 

— Nu prea, zise Bennett. 

— OK. Acum am nevoie de răspunsul lung. 

Bennett întinse mîna şi apucă un PDA pe care-l desfăcuse 
în bucăţi mai devreme, ridică capacul şi mi-l întinse. 

— PDA-ul ăsta e un exemplu standard de tehnologie a 
Uniunii Coloniale. Vedeţi aici toate componentele: procesorul, 
monitorul, stocarea datelor, transmiţătorul wireless care îi dă 
voie să comunice cu alte PDA-uri şi computere. Nici măcar o 
singură componentă nu se leagă fizic de oricare alta. Fiecare 
parte a acestui PDA se conectează wireless la toate celelalte. 

— De ce l-au făcut aşa? am întrebat, învîrtind PDA-ul în 
mâini. 

— Pentru că e ieftin, răspunse Bennett. Poţi face transmiță- 
toare minuscule de date pentru aproape nimic. Costă mai puțin 
decît să foloseşti materiale fizice. Nici acelea nu costă prea mult, 
dar, adunat la un loc, e o diferenţă vizibilă de cost. Aşa că 
aproape fiecare fabricant aplică metoda asta. E o proiectare 
făcută împreună cu contabilul. Singurele conexiuni fizice din 
PDA sînt cele de la baterie la fiecare componentă în parte — şi, 
iarăşi, asta din cauză că e mai ieftin să le faci aşa... 

— Putem folosi conexiunile acelea ca să trimitem date? 
întrebă Zane. 

— Nu văd cum. Adică, nu-i o problemă să transmiţi date 
printr-o conexiune fizică. Dar să intri în fiecare dintre aceste 
componente şi să le determini nucleul de comandă să facă aşa 
ceva, e mai presus de talentele mele. Pe lîngă aptitudinile de 
programator, mai există şi faptul că fiecare fabricant blochează 
accesul la nucleul de comandă. Sînt date brevetate. Şi chiar 
dacă aş putea face toate astea, nu există nici o garanţe că ar 
merge. Printre toate celelalte, ai dirija totul prin baterie. Nu 
prea ştiu cum faci să meargă aşa ceva. 

— Aşa încît, chiar dacă oprim toate emițătoarele wireless, 
fiecare dintre obiectele astea lasă să-i scape semnale wireless, 
am conchis. 

— Mda, răspunse Bennett. Pe distanţe foarte scurte - nu 
mai mult de cîțiva centimetri — dar... da. Dacă într-adevăr cauţi 
soiul ăsta de lucruri, poţi să le detectezi. 

— Există un anumit punct dincolo de care toate astea devin 
inutile, observă Trujillo. Dacă cineva ascultă semnale radio atît 
de slabe, există o şansă destul de mare să scaneze planeta şi în 
spectru optic. Pur şi simplu or să ne vadă. 

— Ascunderea noastră ca să nu fim văzuţi e o problemă 
dificilă, i-am spus lui Trujillo. Asta e o problemă uşoară. Hai să 
ne ocupăm de problemele uşoare. 

M-am întors spre Bennett şi i-am dat înapoi PDA-ul. 

— Dă-mi voie să te întreb altceva. Poţi să faci PDA-uri cu 
fir? Unele fără componente sau emițătoare wireless? 

— Sînt convins că pot găsi o schiță pentru unul, răspunse 
Bennett. Există proiecte de domeniu public. Dar nu sînt totuşi 
pregătit pentru fabricaţie. Aş putea cotrobăi prin tot ce-avem 
şi am putea înjgheba ceva. Componentele wireless sînt o regulă, 
dar există cîteva lucruri care încă sînt cu fir. Dar n-o să ajungem 
niciodată în situaţia în care toată lumea se învîrte pe-aici cu un 
computer, şi cu atît mai puţin să reuşim să înlocuim computerele 
încorporate în cea mai mare parte a utilajelor pe care le avem. 
Sincer, în afara cutiei ăsteia negre, n-o să depăşim prea curînd 
începutul secolului douăzeci. 

Toţi trei am rumegat spusele lui pentru o clipă. 

— Am putea măcar să extindem asta? întrebă Zane în cele 
din urmă, arătînd cu mîna în jur. 

— Cred că ar trebui, răspunse Bennett. În special, cred că 
avem nevoie să construim o cutie neagră spital, pentru că doc- 
torul Tsao mă tot deranjează cînd încerc să termin o treabă. 

— Îți acaparează toată aparatura, am zis. 

— Nu. E doar cât se poate de drăguță. Şi asta o să mă bage 
în încurcătură cu nevasta. În plus însă, am numai cîteva dintre 
aparatele ei de diagnostic aici, iar dacă o să se ivească vreodată 
o problemă medicală adevărată, o să avem nevoie de mai multe 
la dispoziţie. 

Am încuviinţat. Avuseserăm deja o mînă ruptă, un adoles- 
cent care se cățărase pe barieră şi alunecase la loc. Avusese 
noroc că nu-şi frînsese gâtul. 

— Avem destulă plasă? am întrebat. 

— Ăsta e aproape întreaga noastră rezervă, răspunse 
Bennett. Dar o pot programa să producă mai mult din ea însăşi. 
Mai am nevoie doar de materie primă în plus. 

— O să-l pun pe Ferro să se ocupe de asta, zise Zane, refe- 
rindu-se la supraveghetorul calei. O să vedem ce avem în inventar. 

— De fiecare dată cînd îl zăresc, pare supărat rău, observă 
Bennett. 

— Poate pentru că ar trebui să fie acasă şi nu aici, izbucni 
Zane. Poate că nu-i place prea mult să fie răpit de Uniunea 
Colonială! 

Două săptămîni nu fuseseră îndeajuns să-l mai înmoaie pe 
căpitan în privinţa distrugerii navei sale sau a eşuării echipajului. 

— Îmi pare rău, zise Bennett. 

— Sînt gata de plecare, anunţă Zane. 

— Două lucruri, repede, mi se adresă Bennett. Aproape că 
am terminat de tipărit cele mai multe dintre fişierele de date 
pe care le-ai primit cînd ai venit aici, aşa că le poţi avea pe hîrtie. 
Nu pot imprima fişierele video şi audio, dar o să le trec printr-un 
procesor ca să-ți scot transcrieri. 

— În ordine, foarte bine. Care era al doilea lucru? 

— Am umblat prin tabără cu un monitor, aşa cum ai cerut, 
şi am căutat semnale wireless. 

Trujillo ridică o sprînceană auzind asta. 

— Monitorul are construcție compactă, îl linişti Bennett. 
Nu transmite, doar recepționează. Oricum, cred că ar trebui să 
ştiţi că există încă trei dispozitive wireless acolo. Şi încă transmit. 

— N-am nici cea mai mică idee despre ce vorbeşti, protestă 
Jann Kranjic. 

Nu pentru prima oară, mi-am stăpînit imboldul de a-i da 
lui Kranjic un pumn. 

— Chiar trebuie să facem asta pe calea cea mai grea, Jann? 
am întrebat. Mi-ar plăcea să ne prefacem că n-avem doisprezece 
ani şi că n-avem tipul de discuție „ba da, ba nu”. 

— Mi-am închis PDA-ul la fel ca toţi ceilalți, răspunse 
Kranjic, şi apoi făcu semn spre Beata, care stătea întinsă pe 
patul de campanie, cu o cîrpă udă peste ochi. 

Se pare că Beata era predispusă la migrene. 

— lar Beata şi-a predat PDA-ul şi camera. Aveţi tot ce avem 
şi noi. 

Am aruncat o privire către Beata. 

— Ei, Beata? am întrebat. 

Beata ridică marginea cîrpei şi privi pieziş, clipind des. 
Apoi oftă şi puse la loc cârpa. 

— Controlaţi-i chiloţii, vorbi Beata. Cel puţin o pereche 
are un buzunăraş la elastic care ascunde un mic dispozitiv de 
înregistrare. Mai are o insignă cu steagul Umbriei care e un 
aparat audio-video. Probabil că îl are pornit chiar acum. 

— Scorpie, exclamă Kranjic, acoperindu-şi insigna cu un 
gest generat de subconştient. Eşti concediată. 

— Asta-i nostim, spuse Beata, apăsîndu-şi cîrpa udă pe 
ochi. Sîntem la o mie de ani lumină de orice altceva, n-avem 
nici o şansă să ne întoarcem vreodată pe Umbria, tu îţi petreci 

zilele recitînd însemnări emfatice în lenjeria de corp, pentru o 
carte pe care n-o s-o scrii niciodată, iar eu sînt concediată. Vino-ţi 
în fire, Jann. 

Kranjic se ridică în picioare ca să-şi facă o ieşire dramatică. 

— Jann, am zis, şi am întins mîna. 

Jann îşi smulse insigna şi mi-o apăsă în palmă. 

— Vrei chiloţii acum? 

Surîse batjocoritor. 

— Păstrează chiloţii. Dă-mi doar aparatul de înregistrat. 

— Peste ani de zile, oamenii or să vrea să ştie povestea 
acestei colonii, rosti Kranjic în timp ce bîjbtia la chiloţi înăuntrul 
pantalonilor. Or să vrea să afle povestea, şi, cînd or s-o caute, 
n-or să găsească nimic. Şi n-or să găsească nimic pentru că şefii 
îşi irosesc vremea cenzurînd singurul membru al presei din 
întreaga colonie! 

— Beata face parte din presă, am spus. 

— E operatoare, preciză Kranjic, trîntindu-mi în palmă apa- 
ratul. Nu-i acelaşi lucru. 

— Nu te cenzurez, am replicat. Pur şi simplu nu-ţi pot da 
voie să pui în primejdie colonia. O să-ţi iau aparatul şi o să-l 
pun pe Jerry Bennett să-ţi tipărească o transcriere a însemnărilor, 
cu litere foarte mici, pentru că nu vreau să irosim hiîrtia. Aşa că 
o să ai însemnările astea. Şi dacă te duci s-o cauţi pe Savitri, 
poți să-i spui că am rugat-o să-ți dea unul dintre blocnotesurile 
ei. Unul, Jann. Are nevoie de restul pentru muncă. Apoi, dacă 
mai ai nevoie, poţi să vezi ce au menoniții de spus despre asta. 

— Vrei să-mi scriu însemnările pe hîrtie, protestă Kranjic. 
De mînă. 

— A mers pentru Samuel Pepys, am subliniat. 

— Tu presupui că Jann ştie să scrie, mormăi Beata din pat. 

— Scorpie, zise Kranjic şi ieşi din cort. 

— E o căsnicie furtunoasă, observă laconic Beata. 

— Aşa se pare, am încuviinţat. Vrei să divorţezi? 

— Depinde, replică Beata, ridicîndu-şi din nou cîrpa de pe 
ochi. Crezi că asistenta ta ar fi dispusă pentru o întîlnire? 

— În tot timpul de cînd o cunosc, nu ştiu să se fi întîlnit 
vreodată cu cineva, am răspuns. 

— Aşadar, asta înseamnă „nu”. 

— Înseamnă „să mă ia naiba dacă ştiu”. 

— Hmm... Tentant. Dar o să rămîn măritată deocamdată. 
Îl enervează pe Jann. După toţi nervii pe care mi i-a făcut de-a 
lungul anilor, e plăcut să-i întorc favoarea. 

— Căsnicie furtunoasă, am repetat. 

— Aşa se pare, răspunse Beata. 


%* 


— Trebuie să refuzăm, îmi spuse Hickory. 

El, Dickory şi cu mine eram în cutia neagră. Mi-am închi- 
puit că, atunci cînd urma să le spun celor doi obini că trebuiau 
să renunțe la implanturile de conştiinţă wireless, trebuia să le 
permit să fie conştienţi ca să audă. 

— N-aţi refuzat niciodată pînă acum un ordin de-al meu, 
am observat. 

— Nici unul dintre ordinele tale n-au încălcat vreodată 
tratatul nostru, a zis Hickory. Tratatul nostru cu Uniunea Colo- 
nială ne permite să fim alături de Zoë. Ne permite de asemenea 
să înregistrăm aceste experienţe şi să le împărtăşim cu ceilalți 
obini. Faptul de a ne ordona să ne abandonăm conştiinţele este 
în opoziţie cu aceste prevederi. Încalcă tratatul. 

— Aţi putea alege să vă predaţi implanturile, am sugerat. 
Asta ar rezolva problema. 

— Noi am prefera să nu le predăm, zise Hickory. Ar fi o 
abdicare de la responsabilitatea noastră față de ceilalți obini. 

— l-aş putea spune lui Zoë să vă ceară să renunțaţi la ele. 
Nu-mi închipui că nu i-ați respecta ordinele. 

Hickory şi Dickory se aplecară unul spre altul pentru o 
clipă, apoi se depărtară din nou. 

— Asta ar fi supărător, vorbi Hickory. 

M-am gîndit că era prima oară cînd auzeam acest cuvînt 
încărcat cu o asemenea greutate apocaliptică. 

— Înţelegeţi că nu doresc cîtuşi de puţin să fac aşa ceva, 
am explicat. Dar ordinele de la Uniunea Colonială sînt limpezi. 
Nu putem lăsa nimic care să ofere dovezi că ne aflăm pe planeta 
asta. Conclavul o să ne extermine. Pe toţi, inclusiv pe voi şi pe 
Zoë. 

— Am cântărit posibilitatea, zise Hickory. Credem că riscul 
este neglijabil. 

— Aduceți-mi aminte să vă arăt un filmuleţ pe care-l am. 

— L-am văzut. Guvernul nostru l-a primit, la fel ca şi al 
vostru. 

— Cum poți să vezi asta şi să nu vezi în ce măsură Con- 
clavul reprezintă o ameninţare pentru noi? am întrebat. 

— Am văzut filmul cu atenţie, răspunse Hickory. Credem 
că riscul este neglijabil. 

— Nu sînteți în măsură să luaţi o asemenea decizie. 

— Ba sîntem. Prin tratat 

— Eu sînt autoritatea legală pe această planetă. 

— Eşti. Dar nu poţi abroga un tratat pentru că aşa e con- 
venabil. 

— Faptul că nu las o întreagă colonie să fie măcelărită nu 
e convenabil? 

— Faptul că înlături toate dispozitivele wireless pentru a 
evita detecția este convenabil. 

— De ce tu nu vorbeşti niciodată? l-am întrebat pe Dickory. 

— Încă nu s-a întîmplat niciodată să nu fiu de acord cu 
Hickory, răspunse Dickory. 

Clocoteam. 

— Avem o problemă, am spus. Nu vă pot forța să predați 
implanturile, dar nici nu vă pot lăsa să umblaţi cu ele. Răspun- 
deţi la întrebarea asta: este o violare a tratatului vostru ca eu să 
vă cer să staţi aici, în camera asta, cîtă vreme o pun pe Zoë să 
vă viziteze în mod regulat? 

Hickory se gîndi la asta. 

— Nu, răspunse el. Nu dorim asta. 

— Nici eu nu doresc asta. Dar nu cred că avem de-ales. 

Hickory şi Dickory se sfătuiră din nou pentru cîteva minute. 

— Camera asta e acoperită cu material care ecranează 
undele, vorbi Hickory. Dă-ne şi nouă puţin. Îl putem folosi ca 
să ne acoperim dispozitivele şi pe noi înşine. 

— În momentul ăsta nu mai avem. Trebuie să mai facem. 
S-ar putea să dureze puțin. 

— Atâta vreme cât eşti de acord cu această soluţie, ne vom 
adapta la perioada de fabricaţie. În acest timp, nu ne vom folosi 
implanturile în afara acestei camere, dar îi vei cere lui Zoë să 
ne viziteze aici. 

— Bine, am răspuns. Mulţumesc. 

— Cu plăcere. Poate că va fi mai bine aşa. De cînd am venit 
aici, am observat că n-a mai avut atît de mult timp pentru noi. 

— E adolescentă, am explicat. Prieteni noi. Planetă nouă. 
Iubit nou. 

— Da. Enzo, spuse Hickory. Avem sentimente profund 
ambivalente cu privire la el. 

— Sîntem câțiva... 

— Îl putem înlătura, se oferi Hickory. 

— Serios, nu. 

— Poate mai tîrziu? 

— În loc să omoriţi potenţialii peţitori ai lui Zoë, aş prefera 
ca voi doi să vă concentrați asupra felului în care o puteţi ajuta 
pe Jane să afle ce anume scotoceşte pe-acolo, în afara îngră- 
diturii. Probabil că e mai puţin satisfăcător din punct de vedere 
emoțional, dar, în schema mai largă a lucrurilor, o să fie mai 
folositor. 


%* 


Jane lăsă să cadă animalul pe podea la şedinţa Consiliului. 
Semăna oarecum cu un coiot mare, dacă coioții ar fi avut patru 
ochi şi labe cu degete opozabile. 

— Dickory l-a găsit pe ăsta într-una dintre excavații. Mai 
erau încă doi cu el, dar au fugit. Dickory l-a omorît pe ăsta în 
timp ce încerca să fugă. 

— L-a împuşcat? întrebă Marta Piro. 

— L-a omorît cu un cuțit, răspunse Jane. 

Asta stîrni cîteva murmure de nelinişte; cei mai mulţi dintre 
membrii Consiliului şi dintre colonişti încă nu se simțeau deloc 
în largul lor cu obinii. 

— Crezi că e unul dintre animalele de pradă de care erai 
îngrijorată? întrebă Manfred Trujillo. 

— Ar putea fi, răspunse Jane. 

— Ar putea..., insistă Trujillo. 

— Labele au forma potrivită pentru urmele pe care le-am 
văzut, continuă Jane. Dar mi se pare mic. 

— Dar, mic sau nu, ceva asemănător ar fi putut lăsa urmele, 
replică Trujillo. 

— S-ar putea. 

— Ai văzut unele mai mari? întrebă Lee Chen. 

— Nu, răspunse Jane, şi se uită spre mine. Am stat de pază 
în schimbul de noapte în ultimele trei zile şi noaptea trecută a 
fost prima oară cînd am văzut ceva, orice, apropiindu-se de barieră. 

— Hiram, tu ai trecut de barieră aproape în fiecare zi, vorbi 
Trujillo. Ai mai văzut aşa ceva? 

— Am zărit cîteva animale, răspunse Hiram. Dar erau ier- 
bivore, din cîte mi-am putut da seama. N-am văzut nimic care 
să semene cu chestia asta. Dar nici n-am ieşit în afara barierei 
noaptea, iar doamna administrator Sagan crede că animalele 
astea sînt active în timpul nopții. 

— Dar n-a văzut mai multe, observă Marie Black. Ţinem 
pe loc aşezarea din cauza fantomelor. 

— Zgtrieturile şi găurile sînt destul de adevărate, am 
observat. 

— Nu te contrazic, spuse Black. Dar poate că au fost inci- 
dente izolate. Poate că o haită de animale din astea a trecut pur 
şi simplu pe-aici acum cîteva zile şi a fost curioasă în legătură 
cu bariera. Dacă n-au putut trece, au plecat mai departe. 

— S-ar putea, repetă Jane. 

Din tonul ei, îmi dădeam seama că n-avea o părere prea 
bună despre teoria lui Black. 

— Cât o să mai amînăm construirea caselor din cauza asta? 
întrebă Paulo Gutierrez. Am nişte oameni care şi-au pierdut 
mințile aşteptînd ca noi să încetăm să ne mai învîrtim în jurul 
cozii. În ultimele câteva zile, au început să se împungă unii pe 
alții în legătură cu tot felul de prostii. Şi începem să intrăm în 
criză de timp, nu-i aşa? Aici e primăvară acum, deci trebuie să 
începem să semănăm recoltele şi să pregătim păşunile pentru 
vite. Am mîncat deja mîncarea pe două săptămîni. Dacă nu 
începem colonizarea, o să intrăm în rahat pînă la gît. 

— Nu ne-am învârtit în jurul cozii, am protestat. Am fost 
aruncaţi pe o planetă despre care nu ştim nimic. Trebuie s-o 
luăm încet ca să fim siguri că n-o să ne omoare de-a binelea. 

— Încă nu sîntem morţi, interveni Trujillo în discuție. Aşa 
că ăsta-i un semn bun. Paulo, aşteaptă puţin. Perry are perfectă 
dreptate. Nu putem să pornim la hoinăreală pe planeta asta şi 
să ne apucăm să ne facem ferme. Dar şi Paulo are dreptate, Perry. 
Ne aflăm într-un moment în care nu putem să stăm ascunşi 
după baricade. Sagan a avut trei zile să găsească mai multe 
dovezi ale prezenţei acestor creaturi, şi am ucis una dintre ele. 
Avem nevoie de prudenţă, da. Şi trebuie să continuăm să stu- 
diem Roanoke. Dar trebuie să ne apucăm şi de colonizare! 

Întregul Consiliu mă privea țintă, aşteptînd să audă ce 
aveam de zis. Am aruncat o privire către Jane, care a ridicat 
aproape imperceptibil din umeri, în felul ei obişnuit. Nu era în 
întregime convinsă că nu exista o ameninţare reală afară, dar 
în afară de o creatură moartă, nu avea nimic hotărîtor. lar 
Trujillo avea dreptate: era timpul să înceapă colonizarea. 

— De acord, am spus. 

— L-ai lăsat pe Trujillo să-ți ia conducerea ședinței, comentă 
Jane în timp ce ne pregăteam să ne culcăm. Vorbea cu voce scă- 
zută; Zoë adormise deja. Hickory şi Dickory stăteau impasibili 

pe partea cealaltă a ecranului nostru din cortul administrativ. 
Purtau costume care le acopereau tot corpul, făcute din primele 
bucăţi din nou-produsa plasă nanobotică. Costumele blocau 
înăuntru semnalele wireless; de asemenea, îi transformau pe 
obini în umbre mişcătoare. Ar fi putut fi şi ei adormiţi; era greu 
de spus. 

— Bănuiesc că l-am lăsat. Trujillo e politician de profesie. 
O sî facă asta uneori. În special cînd are dreptate. Avem nevoie 
să ne mişcăm şi să scoatem oamenii din sat. 

— Vreau să fiu sigură că fiecare val de colonişti care pleacă 
are cît de cât antrenament în folosirea armelor, zise Jane. 

— Cred că-i o idee bună. Nu prea cred totuşi că o să-i con- 
vingi pe menoniți. 

— Sînt îngrijorată în privinţa asta. 

— Nu poți face nimic altceva decit să fii îngrijorată. 

— Sînt baza noastră de date. Ei sînt cei care ştiu cum să 
manevreze toate maşinăriile neautomate şi să facă toate lucru- 
rile fără să apese pe butoane. Nu vreau să fie mîncați. 

— Dacă vrei să stai cu ochii pe ei în mod special, n-am nimic 
împotrivă, am spus. Dar dacă tu crezi că o să-i faci să înceteze 
să mai fie ceea ce sînt, o să ai o surpriză. Şi datorită a ceea ce 
sînt, au acum posibilitatea să salveze pieile noastre colective. 

— Nu înţeleg religia. 

— Are mai mult sens din interior. Oricum, nu trebuie s-o 
înţelegi. Trebuie doar s-o respecţi. 

— O respect. Respect şi faptul că planeta asta are metode 
de a ne omori de care nu ne-am dat încă seama. Mă întreb dacă 
ceilalți respectă asta. 

— Există o cale de a afla. 

— Tu şi cu mine n-am discutat dacă să ne facem planuri 
pentru o fermă a noastră, observă Jane. 

— Nu cred că ar fi un mod inteligent de a ne folosi timpul, 
am spus. Acum sîntem administratori ai coloniei, şi nu avem 
utilaje automate pe care să le putem folosi. O să fim destul de 
ocupați. După ce Croatoan se goleşte puţin, o să ne construim 

o căsuţă frumoasă. Dacă vrei să cultivi ceva, putem avea şi-o 
grădină. Ar trebui să avem oricum o grădină, pentru propriile 
noastre fructe şi legume. O putem pune pe Zoë să se ocupe de 
ea. Să-i dăm ceva de făcut. 

— Vreau să cultiv şi flori, spuse Jane. Trandafiri. 

— Serios! Nu te-au pasionat niciodată pînă acum lucrurile 
frumoase... 

— Nu e asta, dar planeta chiar miroase ca o subsuoară 
transpirată. 


ŞAPTE 


Roanoke se roteşte în jurul soarelui său în 323 de zile. Am 
hotărît să-i dăm anului de pe Roanoke unsprezece luni, şapte 
cu douăzeci şi nouă de zile şi patru cu treizeci. Am numit lunile 
după fiecare dintre lumile de pe care veneau coloniştii noştri, 
plus una pentru Magellan. Am stabilit prima zi a anului pentru 
ziua în care am ajuns deasupra planetei Roanoke, şi am numit 
prima lună Magellan. Echipajul de pe Magellan a fost impre- 
sionat, ceea ce era bine, dar în momentul în care am dat nume 
lunilor, era deja douăzeci şi nouă Magellan. Luna lor era aproape 
terminată. Nu erau foarte încîntaţi de asta. 

Scurtă vreme după hotărîrea noastră de a începe să permi- 
tem oamenilor să-şi ridice case, Hiram Yoder mi-a cerut o 
întîlnire particulară. Era limpede, mi-a spus el, că majoritatea 
coloniştilor nu erau calificați pentru agricultură; fuseseră cu 
toţii instruiți pe utilaje agricole moderne şi aveau dificultăți cu 
maşinile care cereau mai multă muncă şi pe care menoniţii le 
cunoşteau cel mai bine. Rezervele noastre de seminţe modificate 
genetic, cu creştere rapidă, ne-ar fi permis să începem recoltarea 
în două luni — dar numai dacă am fi ştiut ce facem. Nu ştiam, 
şi ne pîndea o potenţială foamete. 

Yoder sugera să le permitem menoniţilor să înceapă să 
semene pentru întreaga colonie, asigurîndu-ne astfel că nu ne 
transformăm într-o nouă tragedie din Sierra Nevada de tip 
interstelar, la doar trei luni după înființare; menoniții urma să-i 

înveţe pe ceilalți colonişti, astfel că aceştia urmau să primească o 
instruire la faţa locului. Am acceptat bucuros. În a doua săptă- 
mînă a lunii Albion, menoniţii luaseră cercetările noastre cu 
privire la sol şi le folosiseră ca să semene terenuri cu grîu, po- 
rumb şi toate soiurile de legume; au trezit albinele din hibernare 
ca să-şi înceapă dansul polenizării, au dus la păscut vitele şi s-au 
apucat să înveţe coloniştii de pe nouă alte lumi (şi o navă spaţială) 
avantajele semănăturilor intensive şi asociate, cultura plantelor 
care acumulează carbon şi calorii şi secretele maximizării 
producţiei pe cele mai mici suprafețe. Am început să mă destind 
puţin; Savitri, care se apucase să facă glume despre canibalism, 
găsi ceva nou despre care să facă observaţii sarcastice. 

În luna Umbria, narîtele descoperiră că erau buni de mîncat 
cartofii cu creştere rapidă, şi aşa am pierdut cîteva pogoane în 
interval de trei zile. Aveam primul nostru dăunător agricol. 
Am terminat şi infirmeria cu toate aparatele adăpostite în 
propria-i cutie neagră. Doctorul Tsao era încîntată atunci cînd, 
în cîteva ore, reuşea să folosească robotul chirurgical pentru a 
reataşa un deget pe care şi-l reteza un colonist din neatenţie, 
cu fierăstrăul, în timpul ridicării unui hambar. 

În prima săptămînă a lunii Zhong Guo, am condus prima 
nuntă de pe Roanoke, între Katherine Chao, originară de pe 
Franklin, şi Kevin Jones, de pe Rus. A fost multă veselie. Două 
săptămîni mai tîrziu, am oficiat primul divorţ de pe Roanoke, 
din fericire nu între Chao şi Jones. Beata s-a săturat în sfirşit de 
conflictele cu Jann Kranjic şi i-a redat libertatea. A fost multă veselie. 

Pe zece Erie, am terminat prima noastră strîngere a recoltei. 
Am declarat sărbătoare naţională şi o zi a recunoştinţei. Coloniş- 
tii au sărbătorit construindu-le menoniţilor o casă de adunare, 
pentru care au avut numai din cînd în cînd nevoie de cîte un 
sfat de la menoniţii înşişi. Al doilea rînd de culturi se afla în 
pămînt la mai puţin de o săptămînă după aceea. 

În luna Khartoum, Patrick Kazumi s-a dus cu prietenii lui să 
se joace lîngă răul de dincolo de zidul vestic al satului Croatoan. 
În timp ce alerga de-a lungul râului, a alunecat, s-a lovit cu capul 

de o piatră şi s-a înecat. Avea opt ani. Cea mai mare parte a coloniei 
a fost prezentă la înmormâîntare. În ultima zi din Khartoum, Anna 
Kazumi, mama lui Patrick, a furat o haină grea de la un prieten, 
şi-a pus pietre în buzunare şi a intrat în rîu pe urmele fiului ei. A 
reuşit. 

În Kyoto, a plouat cu găleata fiecare patru zile din cinci, 
stricînd culturile şi dăunînd celei de-a doua recolte a anului. Zoë 
şi cu Enzo au avut parte de o ruptură oarecum dramatică, aşa 
cum se întîmplă deseori cînd primele iubiri ajung să se calce pe 
nervi unele pe altele. Hickory şi Dickory, hiperstimulaţi de criza 
relaţiei lui Zoë, începură să discute cum să rezolve problema lui 
Enzo. În cele din urmă, Zoë le ceru celor doi să înceteze; îi făceau 
pielea de găină. 

În Elysium, ioţii, animalele de pradă asemănătoare cu 
coioţii, pe care le descoperiserăm la barieră, se întoarseră în 
preajma coloniei şi încercară să-şi croiască drum către turma 
de oi a coloniei, o sursă de hrană la îndemînă. Coloniştii porniră 
în schimb să-şi croiască drum printre animalele de pradă. Savitri 
se înduplecă după trei luni şi se duse la o întîlnire cu Beata. În 
ziua următoare, Savitri descrise seara ca pe un „eşec interesant” 
şi refuză să discute mai departe. 

Cu toamna de pe Roanoke în toi, ultimul dintre corturile de 
locuit temporare fu împachetat definitiv, înlocuit de case simple, 
confortabile, în Croatoan, şi de ferme în afara zidurilor satului. 
Jumătate dintre colonişti locuiau încă în Croatoan, învăţind 
meşteşuguri de la menoniţi; cealaltă jumătate îşi ciopleau casele 
şi aşteptau anul următor ca să-şi semene propriile cîmpuri şi să 
culeagă propriile recolte. 

Ziua de naştere a lui Savitri — măsurată ca pe Huckleberry, 
tradusă în data de pe Roanoke - a avut loc pe douăzeci şi trei 
Elysium; i-am făcut cadou o toaletă interioară pentru căsuţa ei, 
conectată la un container septic mic şi uşor de golit. A fost sincer 
răscolită. 

Pe treisprezece Rus, Henri Arlien şi-a bătut nevasta, Therese, 
crezînd că avea o aventură cu un fost coleg; de cort. Therese a 

reacționat bătîndu-şi soțul cu o tigaie grea, fracturîndu-i maxi- 
larul şi scoțîndu-i trei dinți. Atât Henri cît şi Therese au vizitat-o 
pe doctorița Tsao; Henri vizită apoi o închisoare amenajată în 
grabă, care fusese mai înainte țarc pentru vite. Therese ceru 
divorțul, apoi se mută cu fostul coleg de cort. Nu avusese nici o 
aventură înainte, a zis ea, dar acum suna ca o idee al naibii de 
bună... 

Colegul de cort era un individ pe nume Joseph Loong. Pe 
douăzeci Phoenix, Loong dispăru. 


%* 


— Să începem cu începutul, i-am zis lui Jane, după ce 
Therese Arlien veni să anunte dispariția lui Loong. Unde-a fost 
Henri Arlien în ultima vreme? 

— În timpul zilei, este învoit să meargă la lucru. Singura 
dată cînd are permisiunea să rămînă singur e atunci cînd trebuie 
să facă pipi. Noaptea se întoarce în baraca lui de la închisoare. 

— Nu-i chiar imposibil de evadat din baraca aia. 

În fosta ei viață, adăpostise un cal. 

— Nu, replică Jane. Dar țarcul vitelor este. O singură uşă, 
o singură încuietoare, şi aia pe dinafară. Nu iese nicăieri peste 
noapte. 

— Ar putea pune un prieten să-i facă o vizită lui Loong. 

— Nu cred că Arlien are prieteni, spuse Jane. Chad şi Ari au 
luat declaraţii de la vecini. Cam toți au zis că Henri a căpătat ce 
merita, atunci cînd Therese l-a lovit cu tigaia aia. O să-l pun pe 
Chad să verifice prin preajmă, dar nu cred c-o să găsim mare lucru. 

— Ce crezi, atunci? am întrebat. 

— Ferma lui Loong e la marginea pădurii. Therese a zis că 
ei doi se plimbaseră pe-acolo. Fanţii migrează prin zonă, iar 
Loong voia să se uite la ei mai de aproape. 

Fanţii erau animalele greoaie pe care unii dintre oameni îi 
văzuseră la marginea pădurii nu cu multă vreme după aterizare; 
după cît se părea, migraseră în căutare de hrană. La sosire, 
prinseserăm sfîrşitul perioadei în care stăteau aici; acum începea 

din nou. Eu credeam că nu seamănă cu nişte elefanți mai mult 
decît semănăm noi, dar numele prinsese indiferent dacă mie-mi 
plăcea sau nu. 

— Aşadar, Loong se duce să se uite la fanți şi se pierde, 
am zis. 

— Sau e călcat în picioare, completă Jane. Fanţii sînt ani- 
male mari. 

— Ei bine, atunci să organizăm o echipă de căutare. Dacă 
Loong s-a pierdut doar şi are vreun pic de minte, n-o să se clin- 
tească din loc şi-o să ne aştepte să-l găsim. 

— Dacă avea vreun pic de minte, n-ar fi alergat după fanţi 
de la început, bombăni Jane. 

— N-ai fi deloc amuzantă la un safari. 

— Experienţa mă învaţă că nu trebuie să te dai de ceasul 
morții ca să urmăreşti creaturi extraterestre. Pentru că de multe 
ori te urmăresc ele pe tine. O să alcătuiesc o echipă de căutare 
într-o oră. Ar trebui să vii şi tu. 


%* 


Echipa de căutare îşi începu cercetările chiar înaintea amiezii. 
Număra o sută cincizeci de voluntari; Henri Arlien n-o fi fost 
prea popular, dar atît Therese cît şi Loong aveau cîțiva prieteni. 
Therese a venit şi ea să se alăture grupului, dar am trimis-o acasă 
însoţită de două prietene. Nu voiam să înfrunt riscul ca ea să 
dea peste corpul lui Loong. Jane delimită zone de căutare pentru 
grupuri mici şi ceru fiecărui grup să păstreze faţă de celelalte o 
distanţă de la care să se poată auzi. Savitri şi Beata, care se 
împrieteniseră în ciuda „eşecului interesant” al întilnirii, căutau 
împreună cu mine. Jane, ceva mai departe în pădure, era însoțită 
de Zoë şi de Hickory şi Dickory. Nu eram deosebit de încîntat că 
Zoë făcea parte din echipa de căutare, dar între Jane şi obini era 
probabil mai în siguranţă decît acasă în Croatoan. 

După trei ore de căutare, Hickory îşi făcu apariția, obscur 
în costumul de nano-plasă. 

— Locotenent Sagan doreşte să te vadă, vorbi el. 

— Bine, am răspuns şi le-am făcut semn lui Savitri şi Beata 
să vină cu mine. 

— Nu, zise Hickory. Numai tu. 

— Ce e? 

— Nu pot să spun. Te rog, domnule maior. Trebuie să vii 
acum. 

— Puteţi să vă întoarceţi în sat, dacă vreţi. Dar spuneți 
grupurilor din ambele părți, ca să se apropie între ele. 

Şi cu asta, am pornit în fugă după Hickory, care păstra un 
ritm energic. 

Cîteva minute mai tîrziu am ajuns în locul unde era Jane. 
Stătea alături de Marta Piro şi de alţi doi colonişti, toţi trei cu 
priviri seci, năucite. În spatele lor se afla carcasa masivă a unui 
fant, mişunînd de gîngănii mici zburătoare, şi o carcasă ceva 
mai mică, mai departe, dincolo de prima. Jane mă observă şi le 
spuse ceva lui Piro şi celorlalți doi; aceştia se uitară atent la 
mine, dădură din cap ascultînd indiferent ce le spunea Jane şi 
apoi porniră înapoi spre colonie. 

— Unde-i Zoë? am întrebat. 

— L-am pus pe Dickory s-o ducă înapoi, răspunse Jane. 
N-am vrut să vadă asta. Marta şi echipa ei au găsit ceva. 

Am făcut semn spre cadavrul mai mic. 

— Joseph Loong, după cât se pare, am comentat. 

— Nu numai asta, spuse Jane. Vino-ncoace. 

Ne-am dus spre cadavrul lui Loong. Era o învălmăşeală 
însîngerată. 

— Spune-mi ce vezi, îmi ceru Jane. 

M-am aplecat şi m-am uitat bine, impunîndu-mi o stare 
sufletească neutră. 

— S-a mîncat din el, am răspuns. 

— Asta le-am spus Martei şi celorlalți, replică Jane. Şi asta 
vreau să creadă deocamdată. Trebuie să te uiţi mai bine. 

M-am încruntat şi m-am uitat din nou la cadavru, încercînd 
să văd ceea ce era limpede că îmi scăpa. Apoi, dintr-odată mi-am 
dat seama. 

Am îngheţat. 

— Sfinte Dumnezeule! am exclamat, şi am făcut un pas în 
spate, departe de Loong. 

Jane mă privi cu încordare. 

— Vezi şi tu. N-a fost mîncat. A fost măcelărit. 


%* 


Consiliul se înghesuise incomod în infirmerie, împreună 
cu doctorul Tsao. 

— N-o să fie plăcut, i-am avertizat, şi am tras cearşaful de 
pe ceea ce mai rămăsese din Joe Loong. Numai Lee Chen și 
Marta Piro arătau de parcă erau pe cale să vomite, ceea ce era 
un procent mai bun decît mă aşteptam. 

— Iisuse! Ceva l-a mîncat, exclamă Paulo Gutierrez. 

— Nu, îl contrazise Hiram Yoder. 

Se mută mai aproape de Loong. 

— Uitaţi, vorbi el, arătînd cu degetul. Țesuturile sînt tăiate, 
nu sfişiate. Aici, aici şi aici. 

Îi aruncă o privire lui Jane. 

— De aceea era nevoie să ne arătați asta, conchise el. 

Jane încuviință. 

— De ce? întrebă Gutierrez. Nu înțeleg. Ce ne arătați? 

— Omul ăsta a fost măcelărit, răspunse Yoder. Oricine i-a 
făcut asta, a folosit un soi de unealtă de tăiat ca să-i extragă 
carnea. Un cuţit sau un topor, poate. 

— Cum îți poţi da seama de asta? îl întrebă Gutierrez pe 
Yoder. 

— Am tranşat destule animale ca să ştiu cum arată, replică 
Yoder, şi aruncă o privire spre Jane şi spre mine. Şi cred că 
administratorii noştri au văzut destulă violenţă în război ca să 
ştie ce soi de violenţă a fost asta. 

— Dar nu poți fi sigur, zise Marie Black. 

Jane aruncă o privire spre doctor Tsao şi dădu din cap. 

— Există striații pe os care corespund cu o unealtă de tăiat, 
vorbi doctor Tsao. Sînt amplasate foarte precis. Nu seamănă cu 

ceea ce se vede cînd un os este muşcat de un animal. Cineva a 
făcut asta, nu ceva. 

— Aşadar, spuneţi că există un ucigaş în colonie, rosti 
apăsat Manfred Trujillo. 

— Ucigaş? exclamă Gutierrez. Pe naiba! Avem un nenorocit 
de canibal umblînd pe-aici. 

— Nu, rosti Jane. 

— Poftim? zise Gutierrez. Ai spus cu gura ta, omul ăsta a 
fost ciopîrțit ca o vită. Unul dintre noi trebuie s-o fi făcut. 

Jane se uită spre mine. 

— OK, am zis. În calitate de administrator din partea Uniu- 
nii Coloniale al coloniei Roanoke, declar aici că toată lumea 
din această încăpere este legată prin Legea Secretului de Stat. 

— Sînt de acord, spuse şi Jane. 

— Asta înseamnă că nimic din ceea ce se spune sau se 
face aici acum nu poate fi împărtăşit nimănui din afara acestei 
încăperi, sub ameninţarea pedepsei pentru trădare, am accen- 
tuat. 

— Pe naiba, protestă Trujillo. 

— Pe naiba... Nici o glumă. Vorbiţi ceva despre toate astea, 
înainte ca Jane şi cu mine să vă lăsăm s-o faceţi, şi o să fiți într-un 
rahat cât toate zilele. 

— Definiţi rahat cât toate zilele, pretinse Gutierrez. 

— Vă împuşc, răspunse Jane. 

Gutierrez zîmbi nesigur, aşteptînd ca Jane să dea un semn 
că glumeşte. Rămase cu aşteptarea. 

— În ordine, zise Trujillo. Înţelegem. Nici o vorbă. 

— Mulţumesc, am zis. V-am adus aici pentru două motive. 
Primul a fost să vi-l arătăm pe el — am arătat spre Loong, pe 
care doctorul Tsao îl ascunsese din nou sub cearşaf — iar al doilea 
să vă arătăm asta. 

Am întins mîna spre masa de laborator, am scos un obiect 
de sub un prosop şi i l-am arătat lui Trujillo. 

El îl examină. 

— Arată ca un vîrf de suliță, constată el. 

— Asta şi este, am replicat. L-am găsit lîngă cadavrul fan- 
tului de lîngă locul unde zăcea Loong. Bănuim că a fost aruncat 
spre fant, iar acesta a reuşit să-l scoată şi să-l rupă, sau poate 
l-a rupt şi apoi l-a tras afară. 

Trujillo, care tocmai îi înmâna vîrful de suliță lui Lee Chen, 
se opri şi se mai uită o dată la el. 

— Nu sugerațţi în mod serios ceea ce cred eu că sugerați... 

— Nu numai Loong a fost măcelărit, vorbi Jane. Fantul a 
fost şi el măcelărit. Erau urme de paşi în jurul lui Loong, din 
cauza Martei, a echipei ei de căutare, a mea şi a lui John. Erau 
urme şi în jurul fantului. Nu ale noastre! 

— Fantul a fost doborît de nişte ioţi, interveni Marie Black. 
loţii se deplasează în haite. Se putea întîmpla. 

— Nu mă asculti, zise Jane. Fantul a fost măcelărit. Oricine 
a tranşat fantul aproape cu siguranţă l-a măcelărit pe Loong. Şi 
oricine a tranşat fantul, nu era uman. 

— Spui că există un soi de specie inteligentă băştinaşă aici, 
pe Roanoke, zise Trujillo. 

— Da, am răspuns. 

— Cât de inteligentă? 

— Destul de inteligentă ca să facă asta, am răspuns, arătînd 
spre suliță. E o suliță simplă, dar e totuşi o suliță. Şi sînt destul 
de inteligenţi să facă și cuțite pentru măcelărit. 

— Sîntem aici de aproape un an de pe Roanoke, vorbi Lee 
Chen. Dacă lucrurile astea există, de ce nu le-am mai văzut 
pînă acum? 

— Cred că le-am văzut, răspunse Jane. Cred că, orice-ar fi 
creaturile astea, au fost cele care au încercat să intre în Croatoan 
nu cu multă vreme după ce am sosit. Cînd n-au putut să se 
cațere peste barieră, au încercat să sape pe dedesubt. 

— Credeam că ioţii au făcut asta, comentă Chen. 

— Am omorît un iot într-una dintre găuri, preciză Jane. 
Nu înseamnă că iotul a săpat gaura. 

— Găurile au apărut chiar în perioada cînd am văzut prima 
oară fanții, am adăugat. Acum fanţii s-au întors. Poate că ființele 

aste merg pe urmele turmei. Nu sînt fanţi, nu sînt nici troglodiți 
de pe Roanoke. 

Am arătat spre Loong. 

— Cred că ființele vînau un fant. L-au omorît şi îl tranşau 
cînd Loong a dat peste ceea ce făceau. Poate că l-au omorît de 
frică, şi l-au măcelărit după aceea. 

— L-au văzut ca pe o pradă, conchise Gutierrez. 

— Nu ştim asta. 

— Hai, exclamă Gutierrez, gesticulînd către Loong. Tică- 
loşii l-au transformat în nişte nenorocite de fripturi! 

— Da, am replicat. Dar nu ştim dacă a fost vînat. Aş prefera 
să nu mă grăbesc cu concluziile. Şi aş mai prefera să nu intrăm 
în panică în legătură cu ce sînt aceste creaturi sau ce intenții au 
cu privire la noi. Din câte ştim, n-au nici o intenţie. S-ar fi putut 
să fi fost o întîlnire întîmplătoare. 

— Nu sugerezi să pretindem că Joe n-a fost ucis şi mîncat, 
interveni Marta Piro. Asta e deja imposibil. Jun şi Evan ştiu, 
pentru că erau cu mine cînd l-am găsit. Jane ne-a cerut să păs- 
trăm tăcerea, şi am păstrat-o pînă acum. Dar nu-i ceva ce poţi 
ascunde la infinit. 

— Nu-i nevoie să ascundem partea asta, răspunse Jane. Le 
puteţi spune oamenilor voştri partea asta cînd ieşiţi de-aici. 
Trebuie să păstrăm tăcerea numai în legătură cu ființele care 
au făcut asta. 

— N-o să pretind față de oamenii mei că a fost doar un 
atac întîmplător din partea unui animal, protestă Gutierrez. 

— N-a zis nimeni că ar trebui. Spune-le oamenilor tăi adevă- 
rul: că există prădători care urmează turma de fanți, că sînt pericu- 
loşi şi că, pînă la anunţuri viitoare, nimeni nu pleacă la plimbare 
în pădure, sau nu pleacă nicăieri afară din Croatoan decât dacă 
n-au încotro. Nu trebuie să le spui nimic mai mult deocamdată. 

— De ce nu? insistă Gutierrez. Lucrurile astea reprezintă o 
adevărată primejdie pentru noi. L-au omorît deja pe unul dintre 
noi. L-au mîncat pe unul dintre noi. Trebuie să ne pregătim 
oamenii. 

— Motivul pentru care nu le spunem este că oamenii acţio- 
nează irațional dacă ştiu că sînt vînaţi de ceva care are creier, 
explică Jane. Exact aşa cum acţionezi tu acum. 

Gutierrez se uită urit la Jane. 

— Nu apreciez sugestia că acţionez irațional, spuse el. 

— Atunci nu acționa irațional, se răsti ea, pentru că vei su- 
porta consecinţele. Adu-ţi aminte că eşti supus Legii Secretului 
de Stat, Gutierrez. 

Gutierrez se cufundă în scaun, vizibil nemulțumit. 

— Uitaţi, am intervenit eu. Dacă ființele astea sînt inteli- 
gente, atunci, printre alte lucruri, cred că avem unele responsa- 
bilităţi față de ele, în special aceea de a nu le rade de pe suprafaţa 
planetei pentru ceea ce ar fi putut fi o neînțelegere. lar dacă 
sînt inteligente, atunci poate că reuşim să găsim o cale de a le 
anunţa că ar fi mai bine să ne evite ei pe noi. 

Am făcut semn spre vîrful de suliță; Trujillo mi-l dădu. 

— Folosesc astea... Pentru numele lui Dumnezeu - am 
fluturat sulița — chiar şi cu puştile proaste pe care trebuie să le 
folosim aici, i-am putea distruge probabil de o sută de ori. Însă 
mi-ar plăcea să încercăm să nu facem asta, dacă putem. 

— Daţi-mi voie să pun problema în alt fel, i se adresă Trujillo 
lui Hiram Yoder. Ne cereți să ascundem informaţii critice față 
de oamenii noştri. Eu — şi cred că şi Paulo, aici de faţă, în aceeaşi 
măsură - îşi fac griji că ascunderea acestei informaţii face ca 
oamenii noştri să nu fie pe deplin în siguranţă, pentru că nu 
cunosc întreaga amploare a ceea ce înfruntăm. Uite unde am 
ajuns acum. Sîntem înghesuiți cu toții într-un container de măr- 
furi înfăşurat în plasă de camuflaj care ne ţine ascunși, şi asta 
pentru că guvernul ne-a ascuns informaţii critice. Guvernul 
colonial ne-a luat de proşti, şi de aceea trăim acum aşa cum 
trăim. Nu vreau să te jignesc, îi zise lui Hiram Yoder. 

— Nu mă deranjează, răspunse Yoder. 

— Ceea ce vreau să spun este că guvernul şi-a bătut joc de 
noi cu secretele, continuă Trujillo. De ce să facem acelaşi lucru 
oamenilor noştri? 

— Nu vreau să păstrez secretul pentru totdeauna, am 
replicat. Dar în acest moment, nu ştim dacă ființele astea sînt o 
amenințare reală, şi mi-ar plăcea să aflu fără ca oamenii să o ia 
puţin razna de teamă că nişte neandarthalieni de pe Roanoke 
umblă prin desiş. 

— Presupui că oamenii or s-o ia puţin razna... 

— Aş fi încîntat să se dovedească că n-am dreptate, am 
spus. Dar, deocamdată, hai să greşim din prea multă prudenţă. 

— Dat fiind că nu avem de-ales în această privinţă, hai să 
greşim, într-adevăr, comentă Trujillo. 

— Iisuse! exclamă Jane. 

Am observat un ton neobişnuit în vocea ei: exasperare. 

— Trujillo, Gutierrez, folosiţi-vă afurisitele alea de capete! 
Nu trebuia să vă spunem nimic din toate astea! Marta nu ştia la ce 
se uită cînd l-a găsit pe Loong; singurul care a observat singur 
era Yoder, şi numai pentru că a văzut aici. Dacă nu v-am fi spus 
totul acum, n-aţi fi ştiut niciodată. Aş fi putut curăța totul şi 
nici unul dintre voi n-ar fi ştiut nimic. Dar n-am vrut asta; ştiam 
că trebuia să vă spunem tuturor. Am avut destulă încredere în 
voi ca să vă oferim informații pe care nu trebuia să vi le oferim. 
Aveţi şi voi încredere în noi că e nevoie de timp înainte să le 
spuneţi coloniştilor. Nu vă cerem prea mult. 

— Tot ce-ţi spun este protejat de Legea Secretului de Stat, 
am spus. 

— Avem un stat? întrebă Jerry Bennett. 

— Jerry... 

— Scuză-mă. Ce s-a-ntîmplat? 

I-am povestit lui Jerry despre creaturi şi l-am pus la curent 
cu şedinţa Consiliului din noaptea precedentă. 

— Asta-i chiar grozav, comentă Jerry. Ce vrei să fac? 

— Examinează fişierele care ni s-au dat despre planeta asta. 
Spune-mi dacă vezi ceva acolo care dă cel mai mic indiciu că Uni- 
unea Colonială ştia ceva despre indivizii ăştia. Mă refer la orice. 

— Nu există nimic despre ei în mod direct, răspunse Bennett. 
Atîta lucru ştiu şi eu. Citesc fişierele pe măsură ce le tipăresc 
pentru voi. 

— Nu caut referiri directe. Vreau să zic orice din fişiere 
care să sugereze că tipii erau aici. 

— Crezi că UC a scos la montaj faptul că planeta asta are 
o specie inteligentă pe ea? întrebă Bennett. De ce-ar face asta? 

— Nu ştiu, am răspuns. N-ar avea nici un sens. Dar faptul 
că ne-au trimis pe o cu totul altă planetă decît cea pe care ar fi 
trebuit să mergem şi apoi ne-au izolat complet n-are nici el nici 
un sens, nu-i aşa? 

— Frate, aici ai dreptate, răspunse Bennett, şi cugetă pentru 
o clipă. Cît de adînc vrei să merg? 

— Cât de adînc poţi. De ce? 

Bennett apucă un PDA de pe bancul de lucru şi făcu să 
apară un fişier. 

— Uniunea Colonială foloseşte un format de fişier standard 
pentru toate documentele sale. Text, imagini, audio, toate sînt 
turnate în acelaşi soi de fişier. Unul dintre lucrurile pe care le 
poţi face cu formatul de fişier este să-l pui să urmărească modi- 
ficările de la editare. Scrii o ciornă pentru ceva, o trimiţi şefului, 
el face schimbări, iar documentul se întoarce la tine şi poţi vedea 
unde şi cum a făcut şeful modificări. Urmăreşte oricât de multe 
schimbări se fac — stochează materialul şters în metadate. Nu 
le vezi decât dacă porneşti urmărirea versiunilor. 

— Aşa că orice modificări care au fost făcute ar fi încă în 
document, am observat. 

— Ar putea fi. E o regulă a UC să se îndepărteze soiul ăsta 
de metadate din documentele finale. Dar să dai ordine e un lucru, 
iar să faci oamenii să-şi aducă aminte de ele e cu totul altceva. 

— Atunci fă-o, am spus. Vreau să te uiţi la tot. Îmi pare rău 
că am devenit o pacoste pentru tine.. 

— Nu, răspunse Bennett. Comenzile în serie fac viața 
uşoară. După asta, e o problemă de parametri corecți de căutare. 
Asta-i ceea ce fac eu. 

— Îţi rămîn dator, Jerry. 

— Da? Dacă vorbeşti serios, să-mi faci rost de un asistent. 
Am foarte mult de lucru fiind singurul creier tehnic pentru o 
colonie întreagă. Şi-mi petrec toată ziua într-o cutie. Ar fi plăcut 
să am pe cineva cu mine. 

— O să mă ocup de asta. Tu ocupă-te de ce te-am rugat. 

— Mă ocup, răspunse Bennett, şi mă alungă din cutie cu 
un gest. 

Cînd am ieşit, Jane şi Hiram Yoder tocmai se apropiau. 

— Avem o problemă, vorbi Jane. Una mare. 

— Ce anume? am întrebat. 

Jane făcu semn din cap spre Hiram. 

— Paulo Gutierrez şi alți patru bărbaţi au trecut azi pe lîngă 
ferma mea, povesti Hiram. Înarmaţi cu puşti şi îndreptîndu-se 
spre pădure. L-am întrebat ce făcea şi mi-a răspuns că el şi cu 
prietenii lui se duceau într-o expediție de vînătoare. L-am întrebat 
ce vîna şi mi-a zis că ar trebui să ştiu cât se poate de bine ce plănu- 
iau să vîneze. M-a întrebat dacă vreau să merg cu ei. l-am răspuns 
că religia mea îmi interzice să iau o viaţă inteligentă, şi l-am rugat 
să cîntărească încă o dată ce făcea, pentru că acționa împotriva 
dorințelor tale şi plănuia să ucidă o altă ființă vie. A rîs şi a plecat 
spre lizieră. Acum sînt în pădure, domnule administrator Perry. 
Cred că au intenţia să omoare cât de multe creaturi pot găsi. 

Yoder ne conduse pînă în locul în care îi văzuse pe bărbați 
intrînd în pădure şi ne spuse că o să ne aştepte acolo. Jane şi 
cu mine am intrat şi ne-am apucat să le căutăm urma. 

— Aici, zise Jane, arătînd către contururile de ghete de pe 
solul pădurii. 

Paulo şi băieţii lui nu făceau nici o încercare să rămînă 
ascunşi, sau dacă făceau, se descurcau foarte prost cu asta. 

— Idioţii, exclamă Jane şi porni după ei, mişcîndu-se pe 
negîndite cu noua ei viteză îmbunătăţită. Am luat-o la fugă 
după ea, nici la fel de repede, nici la fel de lipsit de zgomot. 

Am ajuns-o din urmă cam după un kilometru. 

— Să nu mai faci asta niciodată, am zis. Mai am puţin şi-mi 
scuip plămînii. 

— Taci, răspunse ea. 

Am tăcut. Auzul lui Jane se îmbunătăţise fără îndoială 
odată cu viteza. Am încercat să absorb oxigen în plămîni făcînd 
cît mai puțin zgomot cu putinţă. Ea o luă spre vest, cînd am 
auzit o împuşcătură, urmată de încă trei. Jane începu din nou 
să alerge în direcţia împuşcăturilor. Am urmat-o cît de repede 
am putut. 

După încă un kilometru, am intrat într-un luminiş. Jane 
era îngenuncheată deasupra unu corp sub care băltea sîngele; 
un alt bărbat era aşezat alături, proptit de ciotul lemnos al unui 
tufiş. Am alergat spre Jane şi spre trup, a cărui parte din față 
era împroşcată cu sînge. Ea abia ridică ochii. 

— Era deja mort, vorbi ea. Împuşcat între coastă şi stern. 
Direct prin inimă, a ieşit drept prin spate. Probabil că era mort 
înainte de a atinge pămîntul. 

M-am uitat la chipul bărbatului. Am avut nevoie de un 
minut ca să-l recunosc: Marco Flores, unul dintre coloniştii lui 
Gutierrez de pe Khartoum. L-am lăsat pe Flores în grija lui Jane 
şi m-am dus către celălalt, care privea în gol drept înainte. Era 
un alt colonist de pe Khartoum, Galen DeLeon. 

— Galen, am zis, ghemuindu-mă ca să ajung la nivelul 
ochilor lui. 

Nu-mi receptă salutul. Am pocnit din degete de cîteva ori 
ca să-i atrag atenţia. 

— Galen, am rostit din nou. Spune-mi ce s-a întîmplat. 

— Eu l-am împuşcat pe Marco, zise DeLeon pe un ton calm, 
de simplă discuţie. 

Se uita pe lîngă mine, fără să vadă nimic în mod special. 

— N-am vrut. Au apărut pur şi simplu de nicăieri şi am 
împuşcat unul, iar Marco mi-a stat în cale. L-am împuşcat. A 
căzut. 

DeLeon făcu un gest nedesluşit spre vest. 

— Au fugit. Paulo, Juan şi Deit s-au dus după ei. Eu am 
rămas. Ca să văd dacă pot să-l ajut pe Marco. Să văd... 

Vocea i se stinse din nou. M-am ridicat în picioare. 

— N-am vrut să-l împuşc, repetă DeLeon, încă pe tonul 
acela calm. Erau doar acolo. Şi se mişcau aşa de repede! Ar fi 
trebuit să-i vezi. Dacă-i vedeai, ştiai de ce a trebuit să trag. Dacă 
vedeai cum arătau... 

— Cum arată? am întrebat. 

DeLeon zîmbi tragic şi pentru prima oară se uită la mine. 

— Ca nişte vîrcolaci. 

Închise ochii şi-şi sprijini din nou capul în mini. 

M-am dus înapoi la Jane. 

— DeLeon e în stare de şoc, i-am spus. Unul dintre noi ar 
trebui să-l ducă înapoi. 

— Ce-a zis că s-a întîmplat? 

— A zis că vietățile au ieşit de nicăieri şi au fugit într-acolo, 
am arătat spre vest. Gutierrez şi ceilalți s-au dus să-i urmărească. 

Dintr-odată m-a fulgerat o idee. 

— Aleargă într-o ambuscadă! 

— Hai, zise Jane şi arătă către pușca lui Flores. la-o, zise 
ea şi o luă la fugă. 

Am luat puşca lui Flores, am verificat încărcătura şi am 
pornit din nou după nevasta mea. 

Se auzi încă un foc de puşcă, urmat de țipătul unui bărbat. 
Am mărit viteza şi am ajuns la o ridicătură de teren, unde am 
găsit-o pe Jane într-un crîng zdrobit de arbori de pe Roanoke, 
cu genunchii pe spinarea unuia dintre oameni, care urla de 
durere. Paulo Gutierrez ţinea puşca îndreptată spre Jane şi-i 
ordona să se ridice din spatele bărbatului. Jane nu se clintea. 
Un al treilea stătea într-o parte, arătînd de parcă era gata să-şi 
ude pantalonii. 

Am aplecat puşca spre Gutierrez. 

— Aruncă arma, Paulo, am spus. Arunc-o sau o să te dobor. 

— Zi-i nevestei tale să-i dea drumul lui Deit, vorbi Gutierrez. 

— Nu. Acum, aruncă arma... 

— Îi rupe nenorocitul ăla de braţ! exclamă Gutierrez. 

— Dacă voia să-i rupă mîna, ar fi fost ruptă pînă acum. Şi 
dacă ar fi vrut să-l omoare pe oricare dintre voi, aţi fi deja morți. 
Paulo, n-o să-ţi spun a doua oară. Aruncă arma! 

Paulo lăsă să-i cadă puşca. Am aruncat o privire spre al 
treilea bărbat, care se numea Juan. O aruncă şi el pe-a lui. 

— Jos, le-am ordonat amîndurora. Genunchii şi palmele 
pe pămînt! 

Se lăsară jos. 

— Jane, am zis. 

— Ăsta a tras în mine, mă anunţă Jane. 

— N-am ştiut că erai tu! strigă Diet. 

— Taci din gură! se răsti Jane. 

Bărbatul tăcu. 

M-am dus către puştile lui Juan şi Gutierrez şi le-am luat. 

— Paulo, unde sînt ceilalți oameni? am întrebat. 

— Sînt undeva în urma noastră, răspunse Gutierrez. Ches- 
tiile aste au apărut de nicăieri şi au luat-o la fugă pe-aici, iar 
noi ne-am luat după ele. Marco şi Galen s-au dus probabil în 
altă direcţie. 

— Marco a murit, i-am spus. 

— Ticăloşii ăştia au pus mîna pe el, exclamă Deit. 

— Nu, am replicat. Galen l-a împuşcat. Aşa cum tu aproape 
că ai împuşcat-o pe ea. 

— Sfinte Dumnezeule! zise Gutierrez. Marco... 

— Ăsta-i exact motivul pentru care am vrut să păstrez 
tăcerea, i-am spus lui Gutierrez. Ca să împiedic cine ştie ce idiot 
să facă asta. Voi, tîimpiţilor, n-aţi avut nici cea mai mică idee ce 
faceţi, iar acum unul dintre voi a murit, altul dintre voi l-a 
omorît, iar restul alergaţi într-o ambuscadă. 

— O, Doamne, exclamă Gutierrez. 

Încercă să se ridice în picioare din poziția în patru labe, 
dar îşi pierdu echilibrul şi se prăbuşi grămadă, plin de supărare. 

— O să plecăm de-aici acum, cu toţii, am zis, îndreptîn- 
du-mă spre Gutierrez. O să ne întoarcem pe drumul pe care 

am venit, şi în trecere o să-i luă pe Galen şi pe Marco. Paulo, 
îmi pare rău... 

Am zărit mişcare cu coada ochiului; era Jane, făcîndu-mi 
semn să tac. Asculta ceva. M-am uitat spre ea. Ce e? am întrebat 
din buze. 

Jane se uită în jos, la Deit. 

— În ce direcţie au fugit creaturile pe care le urmăreaţi? 

Deit arătă spre vest. 

— Încolo. Le urmăream, apoi au dispărut, şi apoi ați venit 
voi în fugă. 

— Ce vrei să spui că au dispărut? întrebă Jane. 

— În clipa asta îi vedeam, în următoarea nu-i mai vedeam, 
răspunse Deit. 

Jane se dădu jos din spinarea lui Deit. 

— Scoală-te. Acum. 

Se uită spre mine. 

— Nu alergau spre o ambuscadă. Asta este ambuscada. 

Apoi am auzit ceea ce auzise Jane: nenumărate pocnete 
uşoare, venind dinspre arbori. Venind chiar de deasupra noastră. 

— O, rahat! am exclamat. 

— Ce naiba e asta? întrebă Gutierrez şi ridică ochii în timp 
ce sulița cobora, dezvelindu-şi gâtul în faţa vîrfului ei, care alu- 
necă în porțiunea aceea moale de deasupra sternului şi pătrunse 
în viscere. M-am rostogolit, evitînd şi eu o suliță, şi m-am uitat 
în sus în acest timp. 

Ploua cu vârcolaci. 

Doi căzură lîngă mine şi lîngă Gutierrez, care trăia încă şi 
încerca să-şi scoată sulița. Unul dintre ei apucă sulița aproape 
de capăt, o împinse mai departe în pieptul lui Gutierrez şi o scu- 
tură cu violenţă. Gutierrez scuipă sînge şi muri. Al doilea repezi 
ghearele după mine în timp ce mă rostogoleam, sfişiindu-mi 
jacheta dar neatingînd pielea. Îmi păstrasem puşca şi am ridicat-o 
cu o singură mînă; creatura apucă ţeava cu amîndouă labele, sau 
ghearele, sau mîinile, şi se pregăti să mi-o smulgă din strînsoare. 
Nu părea să ştie că poate ieşi un proiectil prin capăt; am informat-o 

în această privinţă. Creatura care-l brutaliza pe Gutierrez scoase 
un pocnet ascuţit, speram că de groază, şi fugi spre est, repe- 
zindu-se către un copac, pe care-l escaladă şi din care se aruncă 
după aceea, aterizînd pe un altul. Dispăru în frunziş. 

M-am uitat în jur. Plecaseră. Plecaseră toți. 

Ceva se mişcă; am aţintit puşca într-acolo. Era Jane. Scotea 
un cuţit dintr-unul dintre vârcolaci. Un altul zăcea în apropiere. 
I-am căutat pe Juan şi pe Deit şi i-am găsit pe jos, fără viață. 

— Eşti teafăr? mă întrebă ea. 

Am dat din cap că da. Jane se ridică în picioare, ținîndu-și 
mîna pe un şold; printre degete i se prelingea sînge. 

— Eşti rănită... 

— N-am nimic, răspunse ea. Arată mai rău decît e. 

În depărtare se auzi un țipăt foarte uman. 

— DeLeon, zise Jane şi o luă la fugă, încă ţinîndu-se de 
şold. Am pornit după ea. 

Cea mai mare parte din DeLeon lipsea. Ceva din el fusese 
lăsat în urmă. Oriunde-ar fi fost restul, era încă viu şi ţipa. O 
dîră de sînge ducea din locul unde stătuse către unul dintre 
arbori. Se auzi încă un țipăt. 

— Îl duc spre nord, am constatat. Hai. 

— Nu, răspunse Jane, şi arătă cu degetul. 

Spre est, se vedea mişcare în copaci. 

— Î folosesc pe DeLeon ca momeală ca să ne atragă după 
ei. Cei mai mulţi au luat-o spre est. Înapoi spre colonie. 

— Nu-l putem lăsa pe DeLeon! Trăieşte încă! 

— Îl găsesc eu, spuse Jane. Tu întoarce-te. Ai grijă. Stai cu 
ochii pe copaci şi pe pămînt. 

Dispăru. 

Cincisprezece minute mai tîrziu, am trecut de liziera pă- 
durii şi am ajuns înapoi pe terenul coloniei, unde am găsit patru 
vîrcolaci în semicerc şi pe Hiram Yoder stînd tăcut în centrul 
lor. M-am lăsat la pămînt. 

Vîrcolacii nu m-au observat; erau concentrați în întregime 
asupra lui Yoder, care continuă să stea neclintit. Doi dintre 

vîrcolaci aveau sulițe îndreptate spre el, gata să-l străpungă 
dacă se mişca. Nu s-a mişcat. Toţi patru pocneau şi şuierau, 
şuierăturile intrînd şi ieşind din spectrul meu auditiv; de aceea 
îi auzise Jane înaintea noastră. 

Unul dintre vârcolaci înaintă spre Yoder, şuierînd şi pocnind 
la el. Era îndesat şi musculos, în timp ce Yoder era înalt şi îngrijit. 
Creatura avea în mînă un cuţit simplu de piatră. Întinse o gheară 
şi-l împunse cu putere pe Yoder în piept. Acesta o apucă şi 
rămase pe loc, tăcut. Vîrcolacul îl prinse de braţul drept şi 
începu să i-l adulmece şi să-l examineze; Yoder nu opuse nici o 
rezistență. Era menonit, pacifist. 

Vîrcolacul îl lovi brusc pe Yoder în braţ, testîndu-l poate. 
Yoder se clătină puţin din cauza izbiturii dar rămase pe poziţie. 
Vîrcolacul dădu drumul unei serii rapide de ciripituri, apoi îl 
imitară şi ceilalți; bănuiesc că rideau. 

Vîrcolacul zgîrie cu ghearele faţa lui Yoder, sfîşiind obrazul 
drept al bărbatului cu un scrişnet sonor. Sîngele năpădi chipul 
lui Yoder; fără să vrea, acesta duse mîna la faţă. Vîrcolacul ugui 
şi-şi aţinti privirea asupra lui Yoder, aşteptînd să vadă ce-o să facă. 

Yoder lăsă să-i cadă mîna de pe faţa distrusă şi se uită direct 
la vîrcolac. Întoarse încet capul ca să ofere şi celălalt obraz. 

Vîrcolacul se îndepărtă de Yoder şi se întoarse la ai lui, 
ciripind. Cei doi care aveau sulițele îndreptate spre Yoder le 
lăsară să cadă încet. Am scos un oftat de uşurare şi m-am uitat 
în jos pentru o clipă, observînd propria mea sudoare rece. Yoder 
rămăsese în viață pentru că nu opusese rezistenţă; creaturile, 
orice altceva mai erau, erau destul de deştepte ca să vadă că el 
nu reprezenta o ameninţare. 

Am ridicat din nou capul şi am văzut unul dintre vîrcolaci 
privind fix de-a dreptul spre mine. 

A scos un țipăt tremurat. Vîrcolacul cel mai apropiat de 
Yoder aruncă o privire spre mine, mirii şi-şi înfipse cuțitul de 
piatră în Yoder. Yoder înțepeni. Am ridicat puşca şi l-am împuş- 
cat pe vîrcolac în cap. A căzut; ceilalți vîrcolaci o luară la goană 
înapoi, spre pădure. 

Am fugit spre Yoder, care se prăbuşise la pămînt şi pipăia 
cu băgare de seamă cuțitul de piatră. 

— Nu-l atinge, am spus. 

Dacă pumnalul secționase vreun vas de sînge important, 
scoaterea lui l-ar fi putut face să sîngereze de moarte. 

— Doare, vorbi Yoder. 

Ridică ochii spre mine şi zimbi, scrîşnind din dinți. 

— Ei, aproape că a mers. 

— A mers, am replicat. lartă-mă, Hiram. Nu s-ar fi întîmplat 
dacă nu eram eu. 

— Nu e vina ta, răspunse Hiram. le-am văzut că te-ai lăsat 
în jos şi te-ai ascuns. Am văzut că mi-ai dat o şansă. Ai făcut ce 
trebuia. 

Întinse mîna către cadavrul vârcolacului, atingînd piciorul 
întins. 

— Aş fi dorit să nu trebuiască să-l împuşti, adăugă. 

— lartă-mă, am repetat. 

Hiram nu mai avea nimic de spus. 

— Hiram Yoder. Paulo Gutierrez. Juan Escobedo. Marco 
Flores. Deiter Gruber. Galen DeLeon, enumeră Manfred Trujillo. 
Şase morți. 

— Da, am răspuns. 

Stăteam la masa din bucătărie. Zoë era la familia Trujillo, 
îşi petrecea noaptea cu Gretchen. Hickory şi Dickory se duseseră 
cu ea. Jane era la infirmerie; pe lîngă tăietura de la şold, se 
zgîriase destul de rău urmărindu-l pe DeLeon. Babar stătea cu 
capul rezemat în poala mea. ÎI mîngîiam neatent. 

— Un cadavru, comentă Trujillo. 

Am ridicat ochii auzindu-l. 

— O sută dintre noi s-au dus în pădurile alea unde ne-ai 
zis tu să mergem. Am găsit sînge, dar nici măcar un singur 
cadavru de-al lor. Chestiile alea le-au luat cu ele. 

— Cum e cu Galen? am întrebat. 

Jane îmi spusese că găsise bucăți din el, înşirate pe drum 
în timp ce mergea după el. Încetase urmărirea după ce el se 
oprise din ţipat şi cînd propriile ei răni o împiedicaseră să 
meargă mai departe. 

— Am găsit cîteva lucruri, răspunse Trujillo. Nu destule 
ca să le considerăm un corp. 

— Grozav. De-a dreptul grozav. 

— Tu cum te simţi? mă întrebă Trujillo. 

— Iisuse, omule, am exclamat. Cum crezi că mă simt? Am 
pierdut şase oameni astăzi. L-am pierdut pe blest... l-am pierdut 
pe Hiram Yoder. Am fi fost morţi cu toţii dacă n-ar fi fost el. A 
salvat colonia asta, el şi cu menoniţii. Acum e mort, şi e numai 
vina mea! 

— Paulo a fost cel care a adunat potera aceea, zise Trujillo. 
Ţi-a încălcat ordinele şi din cauza lui au murit alți cinci oameni. 
Şi v-a pus în pericol pe tine şi pe Jane. Dacă cineva trebuie să 
poarte vina, ar trebui să fie el. 

— Nu caut să dau vina pe Paulo, am replicat. 

— Ştiu că nu, răspunse Trujillo. De aceea spun asta. Paulo 
îmi era prieten, cel mai bun prieten pe care-l aveam aici. Dar a 
făcut ceva nesăbuit, care a dus la moartea oamenilor ălora. Ar 
fi trebuit să te asculte. 

— Da. Ei bine, am crezut că faptul de a face un secret de 
stat din aceste creaturi avea să împiedice aşa ceva să se întîmple. 
De aceea am făcut-o. 

— Secretele au felul lor de a ieşi la iveală, zise Trujillo. Ştii 
asta. Sau ar trebui. 

— Ar fi trebuit să las pe toată lumea să afle. 

— Poate. Ai fost nevoit să iei o decizie aici şi ai luat-o. N-a 
fost cea pe care credeam eu că o s-o iei, trebuie să spun. Nu ţi 
se potrivea. Dacă n-ai nimic împotrivă că ţi-o zic, nu eşti prea 
bun la secrete. Şi oamenii de aici nici nu sînt obişnuiţi să le ai. 

Am mormăit o încuviinţare şi am mîngiiat cîinele. Trujillo 
se foi stînjenit pe scaun vreme de cîteva minute. 

— Ce-ai să faci acum? mă întrebă. 

— Să mă ia naiba dacă ştiu, am răspuns. În acest moment, 
ceea ce mi-ar plăcea cu adevărat să fac ar fi să sparg un perete 
cu pumnul. 

— Te-aş sfătui să n-o faci. Ştiu că nu-ţi place să primeşti 
sfaturi de la mine, ca principiu general. Cu toate astea, iată 
sfatul meu... 

Am zîmbit la aceste vorbe. Am făcut semn din cap către uşă. 

— Cum reacţionează oamenii? 

— Sînt speriaţi de moarte. Un om a murit ieri, încă şase 
astăzi, cinci dintre ei au dispărut, şi toţi sînt îngrijorați că ar 
putea să fie următorii. Bănuiesc că cei mai mulți dintre oameni 
or să doarmă în sat în următoarele cîteva nopți. Pentru că veni 
vorba, mă tem că secretul în legătură cu faptul că aceste ființe 
sînt inteligente a fost dat în vileag. Gutierrez le-a spus multor 
oameni în timp ce încerca să-i recruteze pentru poteră. 

— Sînt surprins că nu s-a dus alt grup să-i caute pe vîrcolaci, 
am comentat. 

— Le spui vârcolaci? 

— L-ai văzut pe cel care l-a omorît pe Hiram. Zi-mi că nu 
aşa arată. 

— Fă-mi o favoare şi nu duce mai departe numele ăsta, 
zise Trujillo. Oamenii sînt destul de speriaţi şi aşa. 

— Bine, am răspuns. 

— Şi da, a mai fost un grup care a vrut să iasă şi să încerce 
să se răzbune. O gloată de puşti idioţi. Prietenul fiicei tale, 
Enzo, era unul dintre ei. 

— Fost prieten, am replicat. l-ai convins să nu facă o timpenie? 

— Am subliniat faptul că cinci bărbaţi în toată firea au plecat 
să-i vîneze şi nici măcar unul nu s-a întors acasă. Asta s-ar părea 
că i-a mai liniştit puţin. 

— Bine. 

— Trebuie să-ţi faci apariţia diseară la sala de adunare, zise 
Trujillo. Oamenii vor fi acolo. Au nevoie să te vadă. 

— Nu sînt în dispoziția potrivită să văd pe nimeni. 

— N-ai de ales. Eşti conducătorul coloniei. Oamenii sînt 
în doliu, John. Tu şi cu soţia ta sînteți singurii care ați ieşit vii 
din asta, iar ea e la infirmerie. Dacă petreci toată noaptea ascun- 
zîndu-te aici, faci pe toată lumea să creadă că nimeni nu scapă 
cu viață de creaturile astea. Şi ai ținut un secret față de ei. Trebuie 
să începi să îndrepțţi lucrurile. 

— Nu ştiam că eşti psiholog, Manfred. 

— Nu sînt, răspunse el. Sînt politician. Şi la fel eşti şi tu, 
fie că vrei să recunoşti, fie că nu. Asta e treaba unui conducător 
de colonie. 

— Ţi-o spun sincer, Manfred. Dacă ai cere slujba de condu- 
cător al coloniei, ţi-aş da-o. În momentul ăsta, ţi-aş da-o. Ştiu 
că tu crezi că ar fi trebuit să fii conducătorul coloniei. Aşa că 
slujba e a ta. O vrei? 

Trujillo şovăi o clipă ca să-şi cîntărească vorbele. 

— Ai dreptate, spuse el. Credeam că ar fi trebuit să fiu 
conducătorul coloniei. Din cînd în cînd încă mai cred. Şi într-o 
zi, cred că probabil voi fi. Dar în clipa asta, nu e slujba mea. E a 
ta. Slujba mea este să fiu opoziţia ta loială. Iar ceea ce crede 
opoziţia ta loială este asta: oamenii sînt speriaţi, John. Tu eşti 
conducătorul lor. Condu-i măcar puţin, la naiba! Domnule... 

— Asta-i prima oară cînd mi-ai spus domnule, am observat, 
după o clipă nesfârşită. 

Trujillo rînji. 

— Păstram cuvîntul pentru o ocazie specială. 

— Bine atunci. Bine jucat. Chiar bine jucat. 

Trujillo se ridică în picioare. 

— Ne vedem în seara asta, atunci. 

— Ne vedem, am răspuns. O să încerc să-i liniştesc. Mulţu- 
mesc, Manfred. 

El respinse mulțumirile cu o fluturare de mînă şi ieşi, în ace- 
laşi timp în care altcineva venea pe prispa mea. Era Jerry Bennett. 

I-am făcut semn să intre 

— Ce ai pentru mine? 

— Despre creaturi, nimic, răspunse Bennett. Am folosit tot 
soiul de parametri de căutare şi nu m-am ales cu nimic. N-am 
avut prea multe de la care să pornesc. N-au făcut mare lucru 
ca să exploreze planeta asta. 

— Spune-mi ceva ce nu ştiu. 

— În regulă. Ştii fişierul acela video cu Conclavul care 
spulberă colonia aceea? 

— Da, am răspuns. Ce-are asta de-a face cu planeta asta? 

— N-are, răspunse Bennett. Ți-am spus, am verificat toate 
fişierele de date în căutarea de modificări cu o comandă în serie. 
A examinat fişierul acela la un loc cu toate celelalte. 

— Ce-i cu fişierul? am întrebat. 

— Păi, se dovedeşte că fişierul video pe care îl ai este doar 
o parte dintr-un alt fişier. Codurile de timp spun că filmul tău 
este doar finalul acelui fişier. Filmul e mai lung. 

— Cu cât mai lung? 

— Cu mult mai mult, răspunse Bennett. 

— Poţi să-l recuperezi? 

Bennett zîmbi. 

— S-a făcut deja. 

După şase ore şi cîteva zeci de discuții încordate cu colo- 
niştii, am intrat în cutia neagră. PDA-ul în care Bennett încărcase 
fişierul video se afla pe biroul lui, aşa cum promisese. L-a luat 
în mînă; filmul era deja încărcat şi pus pe pauză la început. 
Prima imagine conţinea două creaturi pe un deal, deasupra unui 
rîu. Am recunoscut dealul şi una dintre creaturi din filmul pe 
care-l văzusem deja. Pe celălalt nu-l mai văzusem pînă atunci. 
Am mijit ochii ca să văd mai bine, apoi m-am înjurat singur 
pentru prostie şi am mărit imaginea. Cealaltă creatură se limpezi. 

Era un whaid. 

— Bună, am vorbit către creatură. Ce faci, vorbeşti cu tipul 
care ţi-a nimicit colonia? 

Am pornit filmul ca să aflu. 


OPT 


Cei doi stăteau lîngă marginea unei faleze înălțate deasupra 
unui rîu, privind amurgul peste preeria îndepărtată. 

— Aveţi apusuri minunate aici, îi zise generalul Tarsem 
Gau lui Chan orenThen. 

— Mulţumesc, răspunse orenThen. E din cauza vulcanilor. 

Gau îl cercetă cu privirea pe orenThen, amuzat. Cîmpia 
vălurită era întreruptă numai de rîu, de falezele sale şi de colonia 
mică aşezată în locul unde falezele coborau către apă. 

— Nu aici, adăugă orenThen, simțind observaţia nerostită 
a lui Gau. 

Arătă spre vest, unde soarele abia coborise dincolo de 
orizont. 

— Jumătate de planetă e aşa. Activitate tectonică intensă. 
Există un inel de vulcani în jurul întregului ocean occidental. 
Unul dintre ei a erupt chiar la sfîrşitul toamnei. Încă este praf 
în atmosferă. 

— Trebuie că vă îndreptaţi spre o iarnă aspră, observă Gau. 

Chan orenThen făcu un gest care sugera altceva. 

— O erupție destul de mare pentru apusuri frumoase. Nu 
destul de mari pentru schimbări de climă. Avem ierni blînde. 
Este unul dintre motivele pentru care ne-am aşezat aici. Veri 
fierbinţi, dar bune pentru creşterea plantelor. Sol bogat. Sursă 
de apă excelentă. 

— Şi fără vulcani, preciză Gau. 

— Fără vulcani, încuviință orenThen. Nici cutremure, pen- 
tru că sîntem în mijlocul unei plăci tectonice. Furtuni incredibile 
totuşi. Şi vara trecută, tornade cu grindină cît capul tău. Am 
pierdut recolte din cauza asta. Dar nici un loc nu e absolut per- 
fect. Una peste alta, e un loc bun să începem o colonie şi să 
construim o lume nouă pentru poporul meu. 

— De acord, replică Gau. Şi din câte îmi dau seama, ai făcut 
o treabă minunată conducînd această colonie. 

Chan orenThen plecă uşor capul. 

— Mulţumesc, generale. Din partea ta, e cu adevărat o laudă 
importantă. 

Cei doi îşi îndreptară atenţia către apusul soarelui, privind 
cum amurgul se adîncea în jurul lor. 

— Chan..., vorbi Gau. Ştii că nu vă pot lăsa să păstraţi colo- 
nia asta. 

— Aha, zîmbi orenThen, privind încă apusul. Pînă aici cu 
vizita de curtoazie. 

— Ştii că nu era aşa ceva. 

— Ştiu. Faptul că mi-ai doborit satelitul de comunicaţii de 
pe cer a fost primul indiciu. 

Chan orenThen arătă în josul pantei falezei, unde stătea 
un pluton de soldați ai lui Gau, priviţi cu prudenţă de către 
escorta de fermieri a lui orenThen. 

— Ei sînt al doilea. 

— Sînt pentru spectacol, zise Gau. Trebuia să-ţi pot vorbi, 
fără să-mi fie distrasă atenţia trăgîndu-se în mine. 

— Şi explozia satelitului? Asta nu-i pentru spectacol, bănuiesc. 

— Era necesar, pentru binele vostru. 

— Mă îndoiesc, replică orenThen. 

— Dacă v-aş fi lăsat satelitul, tu sau cineva din colonie aţi 
fi trimis o sondă automată de salt, anunţind guvernul vostru 
că sînteți atacați. Dar nu de asta sînt aici. 

— Tocmai mi-ai zis că nu pot păstra colonia... 

— Nu poţi, răspunse Gau. Dar asta nu-i acelaşi lucru cu a 
fi atacat. 

— Deosebirea îmi scapă, generale. În special cu un satelit 
foarte scump sfărimat în bucățele de tunurile tale şi cu soldaţii 
tăi pe pămîntul meu. 

— De cât timp ne cunoaştem, Chan? Ne ştim de multă 
vreme, ca prieteni şi ca adversari. Ai văzut cum fac lucrurile, 
de aproape. Mă ştii să fi spus vreodată ceva şi să am de gînd 
altceva? 

Chan orenThen rămase tăcut pentru o clipă. 

— Nu, răspunse el în sfîrşit. Poţi să fii un măgar arogant, 
Tarsem. Dar ai vorbit întotdeauna numai ceea ce ai avut în gînd. 

— Atunci ai încredere în mine încă o dată. Mai mult decât 
orice, vreau ca povestea asta să se încheie în mod paşnic. De aceea 
sînt eu aici, şi nu oricine altcineva. Pentru că ceea ce facem aici tu 
şi cu mine contează, mai presus decât planeta şi colonia asta. Nu 
pot lăsa colonia ta să rămînă aici. Ştii asta. Dar asta nu înseamnă 
că tu sau oricare dintre oamenii tăi trebuie să sufere pentru asta. 

Urmă încă un moment de tăcere pentru orenThen. 

— Trebuie să recunosc că am fost surprins că te aflai chiar 
tu pe nava aceea, îi spuse în cele din urmă lui Gau. Ştiam că 
există riscul să vină Conclavul după noi. N-aţi petrecut atîta 
timp străduindu-vă să faceţi toate rasele acelea să se conformeze 
şi să declaraţi sfîrşitul colonizării, doar ca să ne lăsaţi pe noi să 
scăpăm printre degete. Am făcut planuri pentru această posibili- 
tate. Dar am presupus că o să fie cine ştie ce navă cu un ofiţer 
fără experienţă la cîrmă. În schimb, avem parte de însuși condu- 
cătorul Conclavului! 

— Sîntem prieteni, meriți această politețe. 

— Eşti amabil să spui asta, generale. Dar, prieten sau nu, e 
ucidere în masă. 

Gau surise. 

— Păi, se poate. Sau probabil că ar fi mai exact să spunem 
că ar fi ucidere în masă. Dar colonia ta e mai importantă decât 
crezi, Chan. 

— Nu văd cum. Îmi place. Sînt oameni buni aici. Dar sîntem 
doar o colonie incipientă. Abia dacă sîntem două mii. Ne aflăm 

la nivelul de subzistență. Tot ce facem este să cultivăm hrană 
pentru noi şi să ne pregătim pentru valul de colonişti de după 
noi. Nu-i nimic important în legătură cu asta. 

— Acum tu eşti nesincer, spuse Gau. Ştii foarte bine că nu 
ceea ce cultivă sau ce face colonia este important. E simplul 
fapt că există, încălcînd acordul Conclavului. Nu trebuie să 
existe colonii noi care să nu fie administrate prin intermediul 
Conclavului. Faptul că ai tăi au ignorat acordul este o provocare 
explicită la adresa legitimităţii Conclavului. 

— Nu l-am ignorat, accentuă orenThen, cu iritarea strecu- 
rîndu-i-se în voce. Pur şi simplu nu ni se aplică. Noi n-am 
semnat acordul Conclavului, generale. Nici noi, nici cîteva sute 
de alte rase. Sîntem liberi să colonizăm după voie. Şi asta am 
făcut. Nu aveţi dreptul să puneţi la îndoială acest lucru. Sîntem 
un popor suveran. 

— Devii protocolar cu mine. Îmi aduc aminte că e un semn 
sigur că te-am enervat. 

— Nu apela la prea multă familiaritate, generale. Am fost 
prieteni, da. Poate încă mai sîntem. Dar n-ar trebui să te îndoieşti 
față de cine sînt loial. Să nu crezi că numai pentru că ai ademenit 
majoritatea raselor în Conclavul tău, ai o autoritate morală mai 
mare. Înainte de Conclav, dacă mi-ai fi atacat colonia, ar fi fost 
o cotropire, pur şi simplu. Acum, că ai prețiosul tău Conclav, e 
tot o cotropire, pur şi simplu. 

— Îmi aduc aminte de vremea cînd credeai că Conclavul 
era o idee bună. Îmi aduc aminte și cînd pledai pentru el în faţa 
celorlalți diplomaţi whaizi. Îmi aduc aminte că i-ai convins, şi 
apoi l-ai convins pe ataFuey al vostru să-i determine pe whaizi 
să se alăture Conclavului. 

— Apoi ataFuey a fost asasinat. Ştii asta. Fiul lui avea idei 
complet diferite. 

— Da, avea. Ciudat de convenabil pentru el că tatăl lui a 
fost asasinat atunci cînd a fost. 


158 / JOHN SCALZI 


— Nu pot să răspund la asta, spuse orenThen. lar după ce 
noul ataFuey a urcat pe tron, nu eram în măsură să mă opun 
voinţei sale. 

— Fiul lui ataFuey era un neghiob, şi tu ştii asta. 

— S-ar putea. Dar, aşa cum am spus, n-ar trebui să te îndo- 
ieşti față de cine sînt loial. 

— Nu mă îndoiesc. Nu m-am îndoit niciodată. Eşti loial 
față de whaizi. De aceea ai luptat pentru Conclav. Dacă whaizii 
s-ar fi alăturat Conclavului, aţi fi putut coloniza această planetă, 
şi mai mult de patru sute de alte rase v-ar fi sprijinit dreptul 
de a fi aici. 

— Avem dreptul de a fi aici, zise orenThen. Şi avem planeta. 

— O s-o pierdeţi. 

— Şi n-am fi avut-o niciodată sub autoritatea Conclavului, 
replică orenThen, retezînd vorbele lui Gau. Pentru că ar fi teri- 
toriu al Conclavului, nu al whaizilor. Am fi doar nişte dijmaşi, 
împărțind planeta cu alte rase ale Conclavului. Asta mai face 
parte din ideile Conclavului, nu-i aşa? Mai multe rase pe o sin- 
gură lume? Construirea unei identități planetare care să nu se 
bazeze pe specie ci pe loialitatea față de Conclav, pentru a crea 
o pace durabilă. Sau aşa credeți... 

— Obişnuiai şi tu să crezi că e o idee bună. 

— Viaţa e plină de surprize. Lucrurile se schimbă. 

— Aşa e. Îţi aduci aminte ce m-a îndrumat pe calea către 
Conclav? 

— Bătălia de la Amin, sau cel puţin aşa îţi place să-i spui. 
Cînd ai luat planeta înapoi de la kies... 

— Absolut inutil, replică Gau. Locuiesc în apă. Nu exista nici 
un motiv rațional pentru care să nu putem împărți planeta. Dar 
noi n-am vrut. Ei n-au vrut. Şi atât noi cât şi ei am pierdut mai mult 
decât am fi putut cîştiga. Înainte de acea bătălie, eram la fel de 
xenofob ca şi blestematul tău de ataFuey şi la fel de mult pe cât 
pretinzi că eşti tu acum. După ea, mi-a fost ruşine de cum am 
otrăvit noi planeta aia, cînd am luat-o înapoi. Ruşine, Chan. Şi 

ştiam că n-o să se sfîrşească niciodată. În afară de cazul în care eu 
fac să se sfirşească. În afară de cazul în care eu schimb lucrurile... 

— Şi iată-te aici, cu măreţul tău Conclav, cu aşa-zisa ta spe- 
ranţă de pace în partea asta de spațiu, spuse orenThen batjocoritor. 
Şi ceea ce faci este să încerci să ne smulgi, pe mine şi colonia 
mea, de pe planeta asta. N-ai făcut să se sfîrşească, generale. 
N-ai schimbat lucrurile. 

— Nu, n-am făcut-o, recunoscu Gau. Nu încă. Dar sînt tot 
mai aproape. 

— Încă aştept să aud în ce fel toate astea fac colonia mea 
atât de importantă, insistă orenThen. 

— Acordul Conclavului spune că acele rase care sînt membre 
ale Conclavului nu pot păstra lumile noi pentru ele; colonizează 
lumile pe care le-au descoperit, dar alți membri ai Conclavului 
le vor coloniza şi ei, explică Gau. Acordul mai spune şi că atunci 
cînd Conclavul găseşte o planetă colonizată de o specie care 
nu aparţine Conclavului după încheierea acordului, ia acea 
planetă pentru Conclav. Nimeni nu se apucă să colonizeze decât 
prin intermediul Conclavului. Am avertizat despre asta speciile 
care nu fac parte din Conclav. 

— Îmi aduc aminte. Am fost ales să conduc această colonie 
nu cu multă vreme după ce ai spus asta. 

— Şi totuşi aţi înfiinţat o colonie. 

— Conclavul nu era ceva sigur, generale. În ciuda sentimen- 
tului destinului pe care-l ai, ai fi putut încă să nu reuşeşti. 

— De acord, răspunse Gau. Dar n-am eşuat. Acum, Con- 
clavul există, şi trebuie să aplicăm acordul. Au fost create cîteva 
zeci de colonii după apariția acordului. Inclusiv aceasta. 

— Acum îmi dau seama. Sîntem primii într-o serie de cuce- 
riri pentru gloria Conclavului. 

— Nu, zise Gau. Nu cuceriri. Îți tot repet asta. Sper cu totul 
altceva. 

— Şi ce-ar fi asta? întrebă orenThen. 

— Ca voi să plecaţi de bunăvoie. 

Chan orenThen se uită fix la Gau. 

— Prietene, ţi-ai pierdut minţile cu totul. 

— Ascultă, Chan, insistă Gau. Există un motiv pentru care 
începe aici. Te cunosc. Ştiu cui îi eşti loial — poporului tău, nu lui 
ataFuey al vostru şi politicii lui de sinucidere rasială. Conclavul 
nu va îngădui whaizilor să colonizeze nici o lume nouă. E 
simplu ca bună ziua. Veţi fi ținuți pe planetele pe care le aveaţi 
înainte de acord. Nu mai multe. Şi de pe aceste cîteva planete, 
veți vedea restul spațiului umplîndu-se fără voi. Veţi fi izolați — 
fără comerţ şi fără călătorii către alte lumi. Veţi fi îngrădiţi, 
prietene. Şi îngrădiţi, vă veţi ofili şi veţi muri. Ştii prea bine, 
Conclavul poate face asta. Ştii că eu pot face asta. 

Chan orenThen nu scoase nici un cuvînt. Gau continuă: 

— Nu-l pot face pe ataFuey să se răzgîndească. Dar mă poți 
ajuta să arăt celorlalți că Conclavul preferă să folosească pacea. 
Renunţă la colonia ta. Convinge-ţi coloniştii să plece. Vă puteţi 
întoarce pe lumea voastră de baştină. Vă promit trecere liberă. 

— Ştii că sînt vorbe goale, răspunse orenThen. Dacă aban- 
donăm această colonie, vom fi stigmatizaţi ca trădători. Noi 
toți. 

— Atunci alăturaţi-vă Conclavului, Chan. Nu whaizii. Voi. 
Tu şi coloniştii tăi. Prima colonie a Conclavului e pe cale să fie 
deschisă pentru emigranţi. Coloniștii tăi pot fi printre ei. Puteţi 
încă să fiți primii pe o lume nouă. Puteţi încă să fiți colonişti. 

— Iar tu te vei alege cu lovitura de relaţii publice pentru 
că n-ai masacrat o întreagă colonie! 

— Da, răspunse Gau. Desigur. E unul dintre motive. Va fi 
mai uşor să convingem alți colonişti să-şi părăsească planetele 
dacă vor vedea că pe aceasta v-am cruțat pe voi. Evitarea vărsării 
de sînge aici ne poate ajuta să evităm vărsarea de sînge în alte 
locuri. Vei salva mai multe vieţi, pe lîngă cele ale coloniştilor 
tăi. 

— E unul dintre motive. Ce alt motiv mai ai? 

— Nu vreau să mori. 

— Vrei să spui că nu vrei să mă ucizi, preciză orenThen. 

— Aşa e. 

— Dar o vei face, insistă orenThen. Ne vei omori — pe mine 
şi pe toţi coloniştii mei. 

— Da, răspunse Gau. 

Chan orenThen pufni. 

— Uneori chiar aş vrea să nu gîndeşti întotdeauna ceea ce 
spui. 

— Nu mă pot stăpîni. 

— N-ai putut niciodată. Face parte din ceea ce trece drept 
farmecul tău... 

Gau nu spuse nimic şi se uită spre stele, care începeau să 
se arate pe cerul tot mai întunecat. 

Chan îi urmări privirea. 

= Îți cauţi nava? 

— Am găsit-o, răspunse Gau şi arătă în sus. Steaua blîndă. 
Îţi aduci aminte de ea? 

— Îmi aduc aminte. Era mică şi veche, atunci cînd te-am 
întîlnit prima oară. Sînt surprins că mai comanzi flota din ea. 

— Unul dintre lucrurile plăcute, atunci cînd conduci 
universul, este că ţi se permit toate micile capricii... 

Chan orenThen făcu din nou semn către plutonul lui Gau. 

— Dacă nu mă înşală memoria, aveai spaţiu pe Steaua cam 
pentru o companie de soldaţi. Nu mă îndoiesc că este destul ca 
să-ţi faci treaba aici. Însă dacă eşti hotărît să dai un exemplu, 
nu pare prea impresionant. 

— Mai întîi e asasinat în masă, iar acum nu-i impresionant! 

— Faptul că eşti aici este asasinat în masă. Acum vorbim 
despre soldaţii tăi. 

— Speram să nu folosesc nici unul dintre ei. Şi că vei asculta 
de glasul rațiunii. Aşa stînd lucrurile, n-ar fi nevoie să aduc 
mai mulți. 

— Şi dacă nu ascult „glasul raţiunii”? Ai putea cuceri colonia 
asta cu o companie, generale. Dar te putem face să plăteşti 
pentru asta. Unii dintre oamenii mei au fost soldaţi. Toţi sînt 
dîrji. Unii dintre soldaţii tăi vor fi îngropaţi alături de noi. 

— Ştiu, răspunse Gau. Dar n-am plănuit niciodată să-mi 
folosesc soldaţii. Dacă nu asculți glasul rațiunii — sau stăruințele 
unui vechi prieten — am în minte un alt plan. 

— Care-ar fi...? 

— O să-ţi arăt, spuse Gau şi se uită din nou spre plutonul lui. 

Unul dintre soldaţi făcu un pas în față; Gau îi făcu semn 
din cap. Soldatul salută şi începu să vorbească într-un aparat 
de comunicaţii. Gau îşi îndreptă atenţia spre orenThen. 

— Din moment ce ai încercat cîndva să-ți convingi propriul 
guvern să se alăture Conclavului — şi n-ai reuşit, deşi n-a fost 
vina ta — sînt sigur că poți aprecia ceea ce-ţi spun acum: este 
nici mai mult, nici mai puțin decît un miracol că totuşi Conclavul 
există! Sînt patru sute douăsprezece rase în componenţa sa, 
fiecare cu propriile planuri şi priorităţi, şi toate trebuind să fie 
luate în considerare atunci cînd a luat ființă Conclavul. Chiar 
şi acum, Conclavul e fragil. Există facțiuni şi alianţe. Unele rase 
i s-au alăturat crezînd că pot sta în aşteptare, înainte de a prelua 
controlul asupra lui. Alţii au intrat în Conclav crezînd că asta 
înseamnă cale liberă pentru colonizare, fără să se aştepte altceva 
de la ele. A trebuit să le fac pe toate să înţeleagă: Conclavul 
înseamnă securitate pentru toate şi cere responsabilitate de la 
toate. Iar acele rase care nu au intrat în Conclav trebuie să afle 
că ceea ce face Conclavul fac toți membrii lui. 

— Aşadar, eşti aici în numele tuturor raselor din Conclav, 
observă orenThen. 

— Nu asta am vrut să spun. 

— M-ai pierdut din nou, generale. 

— Uită-te, zise Gau, şi arătă iar către nava lui. Vezi Steaua? 

— Da. 

— Spune-mi ce altceva vezi. 

— Văd stele. Ce altceva ar trebui să văd? 

— Uită-te mai departe. 

După o clipă, un punct de lumină apăru pe cer, în apropiere 
de Stea. Apoi alta, şi încă una. 

— Alte nave. 

— Da. 

— Câte? întrebă orenThen. 

— Uită-te mai departe. 

Navele apăreau clipind, una cîte una, apoi cîte două şi câte 
trei, apoi în constelații. 

— Atât de multe, constată orenThen după un timp. 

— Uită-te în continuare... 

Chan orenThen aşteptă pînă cînd fu sigur că nu mai apă- 
reau alte nave, înainte de a se întoarce din nou să se uite la Gau, 
care încă privea cerul. 

— Sînt patru sute douăsprezece nave pe cerul vostru, spuse 
Gau. O navă pentru fiecare rasă membră a Conclavului. Aceasta 
este flota cu care vom vizita fiecare lume care a fost colonizată 
fără autorizaţie, după acord. 

Gau se întoarse din nou şi-l căută cu privirea pe locote- 
nentul său, pe care abia îl putea zări în semiîntuneric. Îi făcu un 
al doilea semn cu capul. Soldatul vorbi din nou în comunicator. 

De la fiecare navă de pe cer, un fascicul de lumină coerentă 
săgetă colonia de pe malul rîului, învăluind aşezarea în alb. 
Chan orenThen lăsă să-i scape un strigăt sfişietor, de agonie. 

— Proiectoare, Chan, zise Gau. Doar proiectoare. 

Trecură cîteva clipe pînă cînd orenThen fu în stare să 
răspundă. 

— Proiectoare, vorbi el în sfirşit. Dar numai deocamdată, 
am dreptate? 

— La ordinul meu, fiecare navă din flotă îşi va refocaliza 
fasciculul, răspunse Gau. Colonia voastră va fi distrusă, şi fie- 
care rasă membră a Conclavului va fi amestecată. Aşa trebuie 
făcute lucrurile. Securitate pentru toți, responsabilitate din 
partea tuturor. Şi nici o rasă nu poate spune că n-a fost de acord 
cu preţul. 

— Aş vrea să te fi ucis cînd te-am văzut aici prima oară, 
zise orenThen. Cînd am stat aici vorbind despre apusuri în 
timp ce tu îmi pregăteai asta. Tu şi blestematul tău de Conclav! 

Gau desfăcu braţele, expunîndu-se. 

— Omoară-mă, Chan. Dar asta n-o să-ţi salveze colonia. Şi 
nici nu va opri Conclavul. Nimic din ce-ai putea face tu nu va 
opri Conclavul să cucerească planeta de față, sau pe următoarea, 
sau încă una. Conclavul înseamnă patru sute și ceva de popoare. 
Fiecare rasă care luptă împotriva lui luptă singură. Whaizii. Rraey. 
Franii. Umanii. Toate celelalte care au înfiinţat colonii de la acord 
încoace. Dacă nu de altceva, e o problemă de număr. Noi avem 
mai mulți. O rasă împotriva unei alte rase e un lucru. O rasă 
împotriva a patru sute e cu totul altceva. Totul la timpul său. 

Chan orenThen se întoarse cu spatele la Gau, către colonia 
sa scăldată în lumină. 

— O să-ţi spun un lucru, îi zise el generalului. S-ar putea 
să-l găseşti ironic. Cînd am fost ales să conduc colonia asta, l-am 
avertizat pe ataFuey că o să veniţi după ea. Tu şi cu întregul 
Conclav. El mi-a răspuns că Conclavul nu se va constitui nicio- 
dată şi că erai un neghiob că încercai, şi că eu fusesem un neghiob 
pentru că te-am ascultat vreodată. Erau prea multe rase ca să 
poată cădea vreodată de acord asupra celui mai mic lucru, cu 
atît mai puţin asupra unei mari alianțe. Şi mi-a mai spus că 
inamicii Conclavului făceau eforturi prea mari ca să-l facă să 
eşueze. A mai spus că umanii or să vă oprească, dacă altcineva 
nu reuşea. Avea o părere foarte bună despre capacitatea lor de 
a-i stîrni pe toți unii împotriva altora, fără să se implice ei înşişi. 

— Nu se înşela prea mult. Dar umanii au întrecut măsura. 
Li se întîmplă mereu. Opoziția pe care au creat-o s-a destrămat. 
Cele mai multe dintre rasele acelea sînt acum mai îngrijorate 
din cauza umanilor decît din cauza noastră. Pînă cînd Conclavul 
va ajunge la umani, s-ar putea să nu mai rămînă prea multe. 

— Ai fi putut să-i ataci pe umani primii. 

— Cu timpul... 

— Dă-mi voie s-o iau altfel. Nu trebuia să vii mai întâi aici. 

— Tu erai aici. Ai mai avut de-a face cu Conclavul. Ai mai 
avut de-a face cu mine. Oriunde în altă parte, n-aş fi avut nici 
o îndoială că aş fi început cu distrugerea. Aici, tu şi cu mine 

avem o şansă să facem altceva. Ceva care va avea importanţă 
dincolo de momentul acesta şi de colonia asta. 

— Ai pus o povară mare pe umerii mei, replică orenThen. 
Şi pe ai oamenilor mei. 

— Am pus. Îmi pare rău, prietene. N-am văzut nici o altă 
cale. Am văzut o şansă de a arăta tuturor că Conclavul vrea 
pace, şi a trebuit să profit de ea. Cer mult de la tine. Dar îţi cer, 
Chan. Ajută-mă. Ajută-mă să-ţi salvez oamenii, nu să-i distrug. 
Ajută-mă să clădesc pacea în partea noastră de spaţiu. Te implor. 

— Mă implori? ridică vocea orenThen. 

Se apropie de Gau. 

— Ai patru sute douăsprezece nave de război cu armele în- 
dreptate asupra coloniei mele şi mă implori să te ajut să clădeşti 
pacea? Puah! Vorbele tale nu înseamnă nimic, prietene. Vii aici 
ca să-ţi vinzi prietenia asta, şi în schimb pentru ea îmi ceri să-ți 
dau colonia, loialitatea, identitatea. Tot ceea ce am. La capătul 
unei arme. Ca să te ajut să oferi iluzia păcii. Iluzia că ceea ce faci 
aici este altceva decît o cucerire, pur şi simplu. Îmi fluturi prin 
faţa ochilor viața coloniştilor mei şi-mi ceri să aleg între a-i face 
pe toţi trădători şi a-i ucide pe toţi. Şi apoi sugerezi că eşti compă- 
timitor. Poţi să te duci dracului, generale! 

Chan orenThen se întoarse şi făcu cîțiva paşi apăsaţi, 
îndepărtîndu-se de Gau. 

— Aşadar, asta e hotărîrea ta, vorbi Gau după un timp. 

— Nu, răspunse orenThen, încă stînd cu spatele la general. 
Nu e o hotărîre pe care s-o pot lua singur. Am nevoie de timp 
ca să vorbesc cu oamenii mei, să le spun ce alegere au de făcut. 

— De cât timp ai nevoie? 

— Nopțile aici sînt lungi. Dă-mi-o pe asta. 

— Îşi aparține. 

Chan orenThen dădu din cap şi porni mai departe. 

— Chan..., începu Gau, mergînd spre whaid. 

Acesta se opri şi ridică una dintre labele lui masive ca să-l 
facă pe general să tacă. Apoi se întoarse şi-i întinse labele lui 
Gau, care le luă. 

— Îmi aduc aminte cînd te-am cunoscut, ştii, vorbi orenThen. 
Eram acolo cînd bătrînul ataFuey a primit invitaţia să se întâl- 
nească cu tine şi cu toate celelalte rase care veneau pe afurisitul 
ăla de bolovan rece, satelitul pe care-l numeați atît de pompos 
teren neutru. Îmi aduc aminte cum stăteai pe podiumul acela, 
spunînd bun-venit în toate limbile pe care le puteai croncăni, şi 
împărtăşindu-ţi pentru prima oară cu noi ideea de Conclav. Şi-mi 
aduc aminte că te-ai întors către ataFuey şi i-ai spus că, fără 
îndoială, erai absolut şi complet nebun, bun de dus la balamuc... 

Gau rise. 

— Şi după aceea te-ai întâlnit cu noi, la fel cum te-ai întîlnit 
cu fiecare delegaţie de acolo care era dispusă să te asculte. Şi 
îmi aduc aminte că încercai să ne convingi că acest Conclav era 
ceva din care voiam să facem parte. Îmi amintesc că m-ai cîştigat 
de partea ta. 

— Pentru că nu eram cu adevărat bun de dus la balamuc! 

— O, ba nu, generale, erai. Cu desăvîrşire. Dar în acelaşi 
timp aveai dreptate. Şi îmi aduc aminte că m-am gîndit în sinea 
mea: dacă generalul ăsta nebun chiar reuşeşte? Am încercat 
să-mi închipui — partea noastră de spaţiu, în pace. Şi n-am putut. 
Era ca un zid alb de piatră în fața mea, împiedicîndu-mă să 
văd. Şi atunci am ştiut că voi lupta pentru Conclav. N-am putut 
vedea pacea pe care ar aduce-o. Nici măcar nu mi-am putut-o 
închipui. Tot ce ştiam era că o voiam. Şi mai ştiam că dacă ar fi 
putut-o aduce la viaţă cineva, ar fi fost acest general nebun. 
Am crezut. 

Chan orenThen dădu drumul mîinilor generalului. 

— E atât de mult de-atunci, adăugă el. 

— Vechiul meu prieten, spuse Gau. 

— Vechi prieten..., încuviinţă orenThen. Vechi, adevărat. 
Şi acum trebuie să plec. Mă bucur că te-am văzut din nou, Tarsem. 
Sincer mă bucur. Sigur, nu acestea sînt împrejurările pe care 
le-aş fi ales. 

— Sigur. 

— Dar nu aşa merg lucrurile? Viaţa e plină de surprize. 

Chan orenThen se întoarse din nou să plece. 

— Cum o să aflu cînd aţi ajuns la o decizie? întrebă Gau. 

— O să ştii, răspunse orenThen fără să se uite în urmă. 

— Cum? întrebă Gau din nou. 

— O să auzi, întoarse orenThen capul către general. Atîta 
lucru îţi pot promite. 

Apoi se întoarse iarăși, se duse spre vehiculul lui şi, împre- 
ună cu escorta, plecă. 

Locotenentul lui Gau se apropie de el. 

— Ce-a vrut să spună cînd a zis că o să auzi răspunsul, 
generale? 

— Cântă, răspunse Gau şi arătă spre colonie, încă sub lumi- 
nile proiectoarelor. Forma lor cea mai înaltă de artă este o incan- 
tație ritualizată. E felul în care sărbătoresc, pling şi se roagă. 
Chan m-a anunţat că atunci cînd termină de vorbit cu coloniştii, 
îşi vor cînta răspunsul pentru mine. 

— Şi o să-l auzim de-aici? 

Gau zîmbi. 

— N-ai întreba aşa ceva dacă ai fi auzit vreodată o incantație 
whaidiană, locotenente. 

Gau aşteptă cât fu noaptea de lungă, veghea lui fiind între- 
ruptă din cînd în cînd de către locotenent sau de unul dintre 
ceilalți soldaţi care-i oferea ceva fierbinte de băut pentru a-l 
ţine treaz. Abia cînd soarele de înălţă pe cerul răsăritului, Gau 
auzi ceea ce aştepta. 

— Ce-i asta? întrebă locotenentul. 

— Taci, i-o reteză Gau, şi-i făcu semn cu mîna, iritat. 

Locotenentul dădu înapoi. 

— Şi-au început incantaţia, spuse Gau după o clipă. În 
acest moment, cîntă un bun-venit dimineții. 

— Ce înseamnă asta? 

— Înseamnă că spun bun-venit dimineţii. E un ritual, loco- 
tenente. O fac în fiecare zi. 

Rugăciunea de dimineaţă se înălța şi cobora în volum şi 
intensitate, continuînd pentru ceea ce i se părea generalului un 


168 / JOHN SCALZI 


timp înnebunitor de lung. Şi apoi ajunse la un final aspru, ezitant; 
Gau, care umblase de colo pînă colo în timpul ultimelor părţi 
ale rugăciunii de dimineaţă, se opri, neclintit. 

Dinspre colonie se auzea o nouă incantaţie, cu un ritm nou, 
devenind din ce în ce mai puternic. Gau îl ascultă vreme de cîteva 
clipe lungi, apoi umerii îi căzură, ca şi cum ar fi obosit brusc. 

Locotenentul veni alături de el aproape instantaneu. Gau 
îi făcu semn să rămînă pe loc. 

— N-am nimic, spuse el. N-am nimic. 

— Ce cîntă acum, generale? întrebă locotenentul. 

— Imnul lor, răspunse Gau. Imnul naţional. 

Se ridică în picioare. 

— Spun că nu vor pleca. Spun că preferă să moară ca whaizi 
decît să trăiască sub Conclav. Fiecare bărbat, femeie şi copil din 
colonia aceea. 

— Sînt nebuni, comentă locotenentul. 

— Sînt patrioţi, locotenente, răspunse Gau, întorcîndu-se 
către ofițer. Şi au ales lucrul în care cred. Nu fi lipsit de respect 
faţă de această alegere! 

— Îmi pare rău, generale. Numai că nu înțeleg alegerea. 

— Eu da. Speram doar că va fi alta. Adu-mi un comuni- 
cator. 

Locotenentul plecă în grabă. Gau îşi îndreptă din nou 
atenţia către colonie, ascultîndu-i pe membrii ei cum își cîntă 
sfidarea. 

— Ai fost întotdeauna încăpăținat, prietene, vorbi el. 

Locotenentul se întoarse cu un comunicator. Gau îl luă, îşi 
introduse codul criptat şi-l deschise pe un canal comun. 

— Aici generalul Tarsem Gau, rosti el. Toate navele, recali- 
braţi armele cu fascicul şi pregătiţi-vă să trageţi la semnalul 
meu! 

Proiectoarele, încă vizibile în lumina dimineţii, dispărură 
cînd echipajele navelor recalibrară fasciculele. 

Incantaţia se opri. 

Gau aproape scăpă comunicatorul. Stătea în picioare, cu 
gura căscată, fixînd colonia cu privirea. Păşi încet către marginea 
falezei, şoptind încetişor ceva. Locotenentul, în apropierea lui, 
se încordă, încercînd să audă. 

Generalul Tarsem Gau se ruga. 

Clipa stărui, suspendată în aer. Apoi coloniştii îşi reluară 
imnul. 

Generalul Gau, acum tăcut şi cu ochii închişi, stătea pe 
marginea falezei de deasupra rîului. Ascultă imnul parcă pentru 
o veşnicie. 

După care înălță comunicatorul. 

— Foc, ordonă el. 


NOUĂ 


Jane ieşise de la infirmerie şi mă aştepta pe veranda căsuţei 
noastre, cu ochii ridicați spre stele. 

— Cauţi ceva? am întrebat. 

— Modele, răspunse Jane. Tot timpul de cînd sîntem aici, 
nimeni n-a găsit nici o constelație. M-am gîndit să încerc. 

— Cum merge? 

— Groaznic, zise ea, uitîndu-se la mine. Mi-a luat o veşni- 
cie să văd constelaţiile pe Huckleberry, şi erau deja acolo. Să 
descoperi unele noi e o bătaie de cap şi mai mare. Nu văd decât 
stele. 

— Concentrează-te doar pe cele mai strălucitoare, am 
sfătuit-o. 

— Asta-i o problemă. Ochii mei sînt mai buni decît ai tăi 
acum. Mai buni decit ai oricui altcuiva. Toate sînt strălucitoare. 
De aceea, probabil, n-am văzut niciodată constelații înainte de 
a ajunge pe Huckleberry. Prea multă informaţie. Ai nevoie de 
ochi umani ca să vezi constelații. Încă o bucăţică de umanitate 
care mi s-a luat... 

Ridică din nou privirea. 

— Cum te simţi? am întrebat-o, ușor neliniștit. 

— Bine, răspunse Jane. 

Ridică tivul bluzei; tăietura de la şold era lividă chiar şi în 
lumina slabă, dar mult mai puţin îngrijorătoare decît fusese 
înainte. 

— Doctor Tsao mi-a pansat-o, dar se vindeca chiar şi înainte 
ca ea s-o trateze. Voia să-mi ia o mostră de sînge ca să verifice 
dacă există vreo infecție, dar i-am spus să nu se ostenească. 
Oricum, pînă acum s-a transformat tot în SmartBlood. Asta nu 
i-am mai spus-o. 

Lăsă tivul să cadă. 

— Fără piele verde totuşi, am observat. 

— Nu. Nici ochi de pisică. Sau BrainPal. Ceea ce nu înseamnă 
că n-am capacităţi sporite. Numai că nu sînt evidente, lucru 
pentru care sînt recunoscătoare. Unde-ai fost? 

— Am văzut versiunea regizorală a anihilării coloniei whai- 
diene, am răspuns. 

Jane se uită la mine cu un aer întrebător; i-am povestit ceea 
ce tocmai văzusem. 

— Crezi? mă întrebă Jane. 

— Ce să cred? 

— Că generalul ăsta, Gau, spera să nu distrugă colonia... 

— Nu ştiu. Discuţia a fost destul de onestă. Şi dacă voia 
pur şi simplu să distrugă colonia, ar fi putut s-o facă fără să 
treacă prin spectacolul ăsta de circ al încercării de a convinge 
colonia să capituleze. 

— În afară de cazul în care a fost o tactică a terorii, replică 
Jane. Frînge voinţa coloniştilor, fă-i să capituleze, distruge-i 
oricum. Trimite dovezile celorlalte rase ca să le demoralizezi. 

— Sigur. Asta are sens numai dacă plănuieşti să subjugi 
rasa. Dar nu prea seamănă cu felul în care Conclavul ar trebui 
să lucreze. Pare să fie o uniune de rase, nu un imperiu. 

— Aş face presupuneri cu prudenţă pe baza unui singur film. 

— Ştiu. Dar mă sîcîie. Filmul pe care ni l-a dat UC arată 
Conclavul distrugînd pur şi simplu colonia whaidiană. Ar 
trebui să privim Conclavul ca pe o ameninţare. Dar filmul pe 
care tocmai l-am văzut îmi spune că nu e totul chiar atît de 
simplu. 

— De aceea a fost tăiat, sugeră Jane. 

— Pentru că e ambiguu? am întrebat. 

— Pentru că provoacă incertitudine, răspunse Jane. Uniu- 
nea Colonială ne-a trimis aici cu instrucțiuni precise şi ne-a dat 
informaţiile care să sprijine aceste instrucțiuni, fără cele care 
ne-ar determina să le punem la îndoială. 

— Nu vezi asta ca pe o problemă... 

— O văd ca pe o tactică. 

— Dar noi am lucrat pe baza premisei potrivit căreia Con- 
clavul este o ameninţare imediată cu genocidul. Asta sugerează 
că nu este. 

— lar faci presupuneri fără prea multe informații. 

— Tu ştiai despre Conclav. Un Conclav autor de genociduri 
se potriveşte cu ceea ce ştii? 

— Nu, răspunse Jane. Dar am spus mai devreme că ceea 
ce ştiu despre Conclav provine de la Charles Boutin, care plă- 
nuia în mod activ trădarea împotriva Uniunii Coloniale. Nu e 
credibil. 

— Tot mă deranjează. Nu-mi place că toate informaţiile 
astea au fost ascunse de noi. 

— Uniunea Colonială manevrează informaţiile. Aşa păs- 
trează controlul. Ţi-am mai spus asta şi altă dată. N-ar trebui 
să fie o noutate. 

— Mă face să mă întreb ce altceva nu mai ştim. Şi de ce. 

— Nu putem şti, replică Jane. Avem informaţiile pe care ni 
le-a furnizat Uniunea Colonială despre Conclav. Avem puţinul 
pe care-l ştiu eu. Şi mai avem bucata asta nouă de film. Asta-i 
tot ce-avem. 

M-am gîndit la întreaga situaţie vreme de un minut. 

— Nu, am răspuns. Mai avem şi altceva. 


%* 


— Voi doi puteți minți? l-am întrebat pe Hickory. 

El şi cu Dickory stăteau în fața mea, în camera de zi a casei 
noastre. Eu eram aşezat pe scaunul de la birou; Jane stătea 
alături de mine. Zoë, pe care o treziserăm din somn, căsca pe 
canapea. 

— Nu te-am minţit pînă acum, răspunse Hickory. 

— Dar e limpede că puteţi ocoli răspunsul, din moment ce 
nu asta v-am întrebat. 

— Putem minţi, spuse Hickory. E un avantaj al conştiinţei. 

— Nu l-aş numi avantaj. 

— Deschide un număr de posibilităţi interesante în comu- 
nicare, observă Hickory. 

— Presupun că e adevărat. Dar în acest moment nu mă 
interesează nici una dintre ele. 

M-am întors spre Zoë. 

— Scumpa mea, vreau să le ordoni celor doi să răspundă 
la toate întrebările mele cu sinceritate, fără minciuni sau oco- 
lişuri. 

— De ce? întrebă Zoë. Ce se petrece? 

— Te rog, fă-o, Zoë, am insistat. 

Zoë făcu ceea ce i-am cerut. 

— Mulţumesc, am spus. Acum poți să te duci înapoi în pat, 
scumpo. 

— Vreau să ştiu ce se petrece. 

— Nu-i ceva pentru care să fie nevoie să-ți faci griji. 

— Mi-ai ordonat să-i pun pe ei doi să-ți spună adevărul, şi 
vrei să cred că nu e ceva pentru care să-mi fac griji? 

— ZoE..., vorbi Jane. 

— În plus, dacă plec, nu există nici o garanție că nu te vor 
minţi, continuă Zoë, grăbindu-se înainte ca Jane să apuce să 
termine. 

Zoë ştia că poate negocia cu mine; Jane era mult mai greu 
de clintit. 

— Sînt capabili din punct de vedere emoţional să te mintă, 
pentru că nu le pasă dacă te dezamăgesc. Dar nu vor să mă 
dezamăgească pe mine. 

M-am întors iar spre Hickory. 

— E adevărat? am întrebat. 

— Te-am minţi dacă am simţi că este necesar, răspunse 
Hickory. N-am minţi-o pe Zoë. 

— Dă-i drumul, mă încurajă Zoë. 

— Scapă un singur cuvînt cuiva şi-ţi petreci anul următor 
într-un grajd de cai. 

— Buzele îmi sînt pecetluite, promise Zoë. 

— Nu, spuse Jane şi se apropie de Zoë. Trebuie să înţelegi 
că ceea ce auzi aici nu poţi spune mai departe cu nici un chip 
nimănui. Nici lui Gretchen. Nici unuia dintre prietenii tăi. 
Nimănui. Nu-i un joc şi nu e un secret distractiv. E o treabă 
teribil de serioasă, Zoë. Dacă nu eşti gata să accepţi asta, trebuie 
să pleci din camera asta chiar acum. Îmi asum riscul ca Hickory 
şi Dickory să ne mintă pe noi, dar nu pe tine. Aşa că înţelegi 
că, atunci cînd îţi cerem să nu spui mai departe nimănui, asta 
înseamnă că nu poți să spui nimănui? 

— Da, răspunse Zoë, privind-o pe Jane drept în față. Înţeleg, 
Jane. Nici o vorbă. 

— Mulţumesc, Zoë, zise Jane şi apoi se aplecă şi-o sărută 
pe Zoë pe creştetul capului. Dă-i drumul, îmi spuse. 

— Hickory, îți aminteşti cînd am avut discuţia în care v-am 
spus amîndurora că vreau să vă predaţi implanturile de con- 
ştiinţă? 

— Da, răspunse Hickory. 

— Am vorbit atunci despre Conclav. lar tu ai zis că nu 
credeai că acesta este o ameninţare pentru colonie. 

— Am zis că noi credem că amenințarea este neglijabilă. 

— De ce crezi asta? 

— Conclavul preferă să evacueze coloniile în loc să le dis- 
trugă. 

— De unde ştii asta? 

— Din propriile noastre informaţii despre Conclav, furni- 
zate de guvernul nostru. 

— De ce nu ne-aţi comunicat şi nouă această informație? 

— Ni s-a spus să n-o facem. 

— De către cine? 

— De către guvernul nostru. 

— De ce v-ar cere să nu ne comunicaţi asta? 

— Avem un ordin permanent din partea guvernului nostru 
să nu vă comunicăm informaţii asupra unor probleme despre 
care nu sînteți informați în mod substanţial, explică Hickory. 
Este o curtoazie față de guvernul vostru, care cere securitate şi 
încredere din partea propriului nostru guvern, în numeroase 
privinţe. Nu te-am minţit, Dickory şi cu mine, dar nici nu ne 
este permis să oferim informaţii în mod voluntar. Îţi aduci 
aminte că înainte de a pleca de pe Huckleberry te-am întrebat 
ce ştii despre situația din această parte a spaţiului. 

— Da. 

— Încercam să descoperim cît de mult din ceea ce ştim ne 
era permis să-ți spunem. Regretăm să spunem că nu păreai să 
ştii prea mult. Aşa că n-am putut să-ți comunicăm prea mult. 

— Acum comunicaţi... 

— Acum întrebi. lar Zoë ne-a cerut să nu mințim! 

— Aţi văzut filmul nostru despre Conclav, în care distruge 
colonia whaidiană. 

— Da, cînd l-aţi arătat tuturor coloniştilor. 

— Seamănă cu filmul vostru? 

— Nu. Al nostru era mult mai lung. 

— De ce ar fi versiunea noastră atît de scurtă? 

— Nu putem face speculaţii în legătură cu motivul pentru 
care guvernul vostru face lucrurile aşa cum le face. 

Auzind asta, am făcut o pauză; construcţia frazei lăsa foarte 
mult loc pentru interpretare. 

Jane se repezi în discuţie. 

— Ai zis că totuşi Conclavul preferă să evacueze coloniile, 
în loc să le distrugă. Afirmi asta din cauza filmului sau ai şi 
alte informaţii? 

— Avem alte informaţii, răspunse Hickory. Filmul arată 
numai prima încercare a Conclavului de a înlătura o colonie. 

— Cite altele au mai fost? întrebă Jane. 

— Nu ştim. Am fost lipsiţi de comunicarea cu guvernul 
nostru de aproape un an de pe Roanoke. Totuşi, cînd am plecat, 
Conclavul eliminase şaptesprezece colonii. 

— Câte dintre acestea au fost distruse? 

— Trei, răspunse Hickory. Restul au fost evacuate. În zece 
cazuri, coloniştii au fost repatriați la rasele lor. Patru au ales să 
se alăture Conclavului. 

— Aveţi dovezi? 

— Conclavul sprijină cu documente fiecare eliminare a 
unei colonii şi o comunică fiecărui guvern care nu este membru. 
Avem informaţii despre toate eliminările de pînă la sosirea 
noastră aici, pe Roanoke. 

— De ce? vru să ştie Jane. Ce importanţă are această infor- 
maţie pentru voi doi? 

— Guvernul nostru era perfect conştient de faptul că această 
colonie a fost fondată în ciuda avertismentelor Conclavului. Şi, 
deşi nu ştiam sigur, ne aşteptam ca Uniunea Colonială să încerce 
să ascundă această colonie de Conclav. Cînd Conclavul ar fi 
găsit colonia voastră, trebuia să vă arătăm aceste informații. 

— În ce scop? întrebă Jane. 

— Ca să vă convingem să predaţi colonia, răspunse Hickory. 
Nu puteam îngădui să fie distrusă. 

— Din cauza lui Zoë, am afirmat. 

— Da. 

— Oho! exclamă Zoë. 

— Linişte, scumpa mea, am zis. 

Zoë tăcu din nou. L-am cercetat cu atenție pe Hickory. 

— Ce s-ar întîmpla dacă Jane şi cu mine am alege să nu 
predăm colonia? am întrebat. Dacă ea şi cu mine am hotărî că 
Roanoke ar trebui în schimb distrusă? 

— Am prefera să nu spunem. 

— Fără ocolişuri. Răspunde la întrebare. 

— V-am ucide pe tine şi pe locotenent Sagan, răspunse 
Hickory. Pe voi şi pe orice alt conducător al coloniei care ar 
autoriza distrugerea coloniei. 

— Ne-ai ucide? 

— Ar fi greu pentru noi, recunoscu Hickory. Ar trebui s-o 
facem fără implanturile de conştiinţă active, şi cred că nici 

Dickory, nici eu nu le-am mai porni vreodată. Emoţiile ar fi 
insuportabile. De asemenea, sîntem conştienţi de faptul că loco- 
tenent Sagan a fost din nou modificată genetic la parametrii 
operaționali ai Foţelor Speciale. Asta ar îngreuna uciderea ei. 

— De unde ştiţi asta? 

— Observăm, răspunse Hickory. Ştim că încerci să ascunzi 
acest lucru, locotenente. Te dau de gol lucruri mărunte. Tai 
zarzavaturile mult prea repede. 

— Despre ce vorbesc? o întrebă Zoë pe Jane. 

— Mai tîrziu, Zoë, replică Jane şi îşi îndreptă din nou atenţia 
spre Hickory. Şi cum rămîne acum? Încă ne-ai mai omori pe 
mine şi pe John? 

— Dacă alegeţi să nu predaţi colonia, da. 

— Să nu îndrăzniţi! se repezi Zoë. 

Se ridică în picioare furioasă. 

— Nu veţi face aşa ceva în nici o împrejurare! 

Hickory şi Dickory tremurau de suprasolicitare emoțională, 
încercînd să asimileze mînia lui Zoë. 

— Tu eşti prea importantă. Pentru noi. Pentru toţi obinii. 

Zoë clocotea de furie. 

— Am pierdut deja un părinte din cauza obinilor! 

— Liniştiţi-vă, toată lumea, am spus. Nimeni nu omoară pe 
nimeni. În ordine? Nici nu intră-n discuție. Zoë, ascultă, Hickory 
şi Dickory n-or să ne omoare pentru că noi n-o să lăsăm colonia 
să fie distrusă. Simplu ca bună ziua. Şi în nici un caz n-o să lăsăm 
să ţi se întîmple ție ceva, Zoë. Hickory, Dickory şi cu mine sîntem 
cu toții de acord că eşti prea importantă pentru asta. 

Zoë trase brusc aer în piept şi începu să suspine. Jane o luă 
în braţe şi o făcu să se aşeze la loc. Mi-am îndreptat atenţia din 
nou spre obini. 

— Vreau să vă fie clar amîndurora, am zis. În orice împre- 
jurare, protejaţi-o pe Zoë. 

— Aşa o să facem, răspunse Hickory. Întotdeauna. 

— Bine, am răspuns. Încercați să nu mă omorâţi în acest 
timp. Nici pe Jane. 

— Vom încerca. 

— Bine, am răspuns. S-a aranjat. Să trecem mai departe. 

A trebuit să mă opresc cîteva clipe să-mi adun gîndurile; 
faptul de a fi informat că sînt ţinta unui asasinat şi izbucnirea cu 
totul justificată a lui Zoë care urmase mă zguduiseră de-a binelea. 

— Ai spus că au existat şaptesprezece eliminări de colonii 
despre care ştiţi voi. 

— Da, răspunse Hickory. 

— În paisprezece dintre ele coloniştii au supravieţuit, iar 
patru s-au alăturat Conclavului. Vrei să spui că aceşti colonişti 
s-au alăturat, sau întreaga rasă? 

— Coloniştii, spuse Hickory. 

— Aşadar, nici una dintre rasele ale căror colonii au fost 
înlăturate n-a devenit membră a Conclavului. 

— Nu. Acest lucru a fost un motiv de îngrijorare chiar în 
interiorul Conclavului. Se presupunea că măcar unele dintre 
aceste rase ar accepta invitaţia de a intra în Conclav. Eliminările 
par să fi întărit hotărîrea contrară. 

— Rasele nu sînt forţate să intre în Conclav, zise Jane de 
pe canapea. 

— Nu, replică Hickory. Pur şi simplu nu li se îngăduie să 
se extindă mai departe. 

— Nu văd cum ar putea impune aşa ceva, am comentat. E 
un univers mare. 

— Este, încuviință Hickory. Dar nici o rasă n-a fost dispusă 
să renunţe la administrarea coloniilor sale. Există întotdeauna 
o cale de a descoperi coloniile. 

— În afară de asta, am spus. De aceea ne-au pus să ne ascun- 
dem. Pentru oameni, e mai important să supraviețuiască în 
univers decît să controleze coloniile. 

— Poate, încuviință Hickory. 

— Vreau să văd fişierele acelea pe care le ai, Hickory, ceru 
Jane. Şi versiunea extinsă a filmului nostru, mi se adresă mie. 

— O să trebuiască să ne ducem în laboratorul tehnologic 
să le transferăm, zise Hickory. 

— Cu cît mai repede, cu atît mai bine, am replicat. 

Jane şi cu mine am sărutat-o pe Zoë de noapte-bună, apoi 
am ieşit pe uşă, îndreptîndu-ne spre cutia neagră, cu Hickory 
şi Dickory deschizînd drumul. 

— De ce-ai spus ceea ce ai spus acolo înăuntru? întrebă 
Jane pe drum. 

— Ce-am spus? 

— Că n-o să permiţi distrugerea coloniei. 

— În primul rînd, fiica noastră era în pragul unei crize 
nervoase, gîndindu-se la Hickory şi Dickory străpungîndu-ne 
cu pumnale. Şi în al doilea rînd, dacă am de ales între capitulare 
şi transformarea în cenuşă a fiecărui bărbat, femei şi copil din 
colonie, ştiu ce-o să fac. 

— Iar faci presupuneri pe baza unor informații limitate, 
comentă Jane. Trebuie să mă uit la înregistrările alea înainte de 
a lua orice fel de hotărîre în legătură cu indiferent ce. Pînă 
atunci orice alegere trebuie să aştepte. 

— Pot să afirm deja că o să ne învîrtim mult în jurul cozii 
cu hotărîrea asta, am replicat şi am ridicat ochii spre stele. 

Jane îmi urmări privirea. 

— Mă întreb în jurul căreia dintre ele se roteşte Huckle- 
berry. Cred că poate ar fi trebuit să rămînem cu toţii acolo. 
Atunci ar fi fost problema altcuiva. Măcar pentru o vreme. 

— John, vorbi Jane. 

M-am întors. Se oprise la cîțiva paşi în urma mea şi privea 
încă în sus. 

— Ce? am întrebat. 

Am ridicat din nou ochii. 

— Ai descoperit o constelație? 

— E o stea sus care nu era acolo înainte, arătă Jane. Aceea. 

Am mijit ochii şi apoi mi-am dat seama că nu conta dacă 
îmi forțez privirea sau nu, pentru că nu ştiam care stele trebuiau 
să fie acolo şi care nu. Apoi am văzut-o. Strălucitoare. Şi în 
mişcare. 

— O, Doamne, am exclamat. 

Jane ţipă şi se prăbuşi la pămînt, ţinîndu-se de cap. Am 
alergat spre ea. Avea convulsii. Am încercat să o prind în braţe 
şi braţul ei se destinse brusc, plesnindu-mă cu palma în partea 
laterală a capului şi trîntindu-mă cu putere pe jos. Am văzut o 
străfulgerare albă şi mi-am petrecut următoarele cîteva clipe 
incerte nemișcat, încercînd să nu vomit. 

Hickory şi Dickory mă culeseră din ţărînă, cîte unul de 
fiecare braț. M-am uita în jur ametit, căutînd-o pe Jane. 

Nu mai era întinsă pe jos; în schimb, umbla cu furie de 
colo pînă colo, bolborosind ca o nebună. 

Se opri, îşi arcui spatele şi ţipă ca o furie. Am strigat şi eu, 
complet surprins. 

În cele din urmă păşi spre mine. 

— O să trebuiască să te întîlneşti cu ei fără mine, pentru 
că în clipa asta i-aş omori dracului pînă la ultimul! 

— Ce tot vorbeşti? 

— Nenorocita de Uniune Colonială, răspunse Jane, şi 
împunse cerul cu un deget. Ăştia-s ei, şi coboară acum. Aici. 

— De unde ştii? 

Jane se uită în altă parte şi scoase un rîs uşor, straniu, pe 
care nu-l mai auzisem niciodată la ea, şi speram sincer să nici 
nu-l mai aud. 

— Da. Bine. Îţi aduci aminte cînd vorbeam mai demult 
despre noile mele capacităţi şi ziceam că n-am un BrainPal? 

— Da, am răspuns. 

— Mda... Se dovedeşte că m-am înşelat. 

— Trebuie să spun că aş fi crezut că o să fii fericit să mă 
vezi, spuse generalul Rybicki. Toţi ceilalți par să fie. 

Făcu semn către strada de dincolo de fereastră, plină de 
imaginea de dis-de-dimineaţă a locuitorilor de pe Roanoke 
ieşiţi din minţi de bucurie că izolarea lor se apropia de sfârşit. 

— Unde-i Sagan? 

— Trebuie să-mi spui ce naiba se petrece, generale, am 
replicat. 

Rybicki se uită din nou la mine. 

— Scuză-mă? Nu mai sînt comandantul tău, Perry, dar încă 
sînt superiorul tău. S-ar cuveni puţin mai mult respect. 

— Pe dracu”! Şi lua-te-ar dracu’ şi pe tine. N-a existat nici 
măcar un singur lucru legat de colonia asta cu care să fii cinstit, 
de cînd ne-ai recrutat! 

— Am fost atât de sincer cu voi pe cît am putut. 

— Atât de sincer pe cât ai putut, am repetat, şi era imposibil 
să nu auzi neîncrederea din vocea mea. 

— Dă-mi voie să reformulez, zise Rybicki. Am fost atît de 
sincer cu voi pe cât mi s-a îngăduit să fiu. 

— Ne-ai minţit pe mine şi pe Jane şi o întreagă colonie. Ne-ai 
trimis la nenorocitul ăsta de capăt al universului şi ne-ai amenin- 
ţat cu distrugerea din partea unui grup despre care nici unul 
dintre noi nu ştia măcar că există. Ai luat colonişti instruiți pe 
utilaje moderne şi i-ai silit să colonizeze o planetă cu maşini 
antice, pe care abia ştiau să le folosească. Dacă nu s-ar fi întîmplat 
ca unii dintre coloniştii noştri să fie menoniţi, singurul lucru pe 
care l-ai fi găsit aici ar fi fost nişte oase. Şi pentru că n-aţi cercetat 
planeta asta destul de bine ca să aflaţi că are propria ei specie 
inteligentă, şapte dintre coloniştii mei au murit în ultimele trei 
zile. Aşa încît, cu tot respectul cuvenit, generale, poţi să mă pupi 
în cur! Jane nu-i aici pentru că, dacă ar fi fost, tu probabil erai 
deja mort. Nu mă simt nici eu cu mult mai îndurător față de tine! 

— De acord, replică Rybicki încruntat. 

— Acum, am continuat, răspunsuri. 

— Din moment ce ai pomenit de distrugere, ai aflat despre 
Conclav. Cît de mult ştii? 

— Ştiu ce informaţii ne-aţi trimis, am răspuns, omițînd să 
pomenesc că mai ştiu şi altceva. 

— Atunci ştii că acesta caută cu multă energie coloniile noi 
şi le nimiceşte. Aşa cum e de aşteptat, asta nu arată prea bine 

în ochii raselor care şi-au văzut coloniile distruse. Uniunea 
Colonială a trecut în fruntea rezistenței față de Conclav, iar 
colonia asta a jucat un rol important. 

— Cum? am întrebat. 

— Prin faptul că ați rămas ascunşi. Dumnezeule, Perry, 
sînteţi aici de aproape un an! Conclavul a luat-o razna căutîn- 
du-vă. Şi cu cât trec zilele în care nu vă găseşte, cu atît mai puțin 
înspăimîntător arată. Arată din ce în ce mai mult drept ceea ce 
este în realitate: cea mai mare schemă piramidală din univers. 
E un sistem în care cîteva rase puternice speculează credulitatea 
unui grup de rase mai slabe pentru a pune mîna pe fiecare 
planetă locuibilă din cale. Am folosit această colonie ca pîrghie 
pentru a desprinde din Conclav unele dintre aceste rase credule. 
Destabilizăm Conclavul înainte de a atinge masa critică şi de a 
ne strivi pe noi şi pe toți ceilalți împreună cu noi. 

— Şi pentru asta a fost nevoie să înşelați pe toată lumea, 
inclusiv echipajul de pe Magellan? 

— Din nefericire, da. Uite: numărul oamenilor care ştiau 
despre asta trebuia să rămînă cît mai mic cu putință. Ministrul 
colonizării. Eu. Generalul Szilard din Forţele Speciale şi cîțiva 
soldați aleşi cu grijă. Am supravegheat încărcătura şi am manipu- 
lat parţial selecţia colonială. Nu este un accident că aveţi menoniți 
aici, Perry. Şi nu e un accident că aveţi destule maşini antice ca 
să vă ajute să o scoateţi la capăt. Este regretabil că nu v-am putut 
spune, şi îmi pare rău că n-am găsit o altă cale de a face asta. Dar 
n-o să-mi cer scuze pentru ce-am făcut, pentru că a mers. 

— Şi cum arată jocul ăsta acasă? Ce părere au planetele 
natale ale oamenilor noştri despre faptul că vă jucaţi cu vieţile 
prietenilor şi familiilor lor? 

— Nu ştiu, răspunse Rybicki. Existenţa Conclavului e un 
secret de stat, Perry. N-am spus fiecărei colonii în parte. Nu e 
ceva pentru care să trebuiască să-şi facă griji deocamdată. 

— Nu crezi că o federaţie de cîteva sute de alte rase din 
partea asta de spaţiu este ceva despre care cei mai mulți ar vrea 
să afle? am comentat. 

— Sînt sigur că ar vrea să afle. Şi, între noi fie vorba, dacă 
lucrurile ar sta cum vreau eu, probabil că ar şti deja. Dar nu 
depinde de mine, nici de tine sau de oricare dintre noi. 

— Aşa că toată lumea crede în continuare că ne-am pierdut. 

— Aşa e. A doua colonie pierdută de la Roanoke. Sînteţi 
celebri. 

— Dar tocmai ai dat de gol jocul, am spus. Ai venit aici. 
Cînd o să te întorci, oamenii or să ştie că sîntem aici. lar oamenii 
mei ştiu despre Conclav. 

— De unde ştiu? 

— Pentru că le-am spus, am replicat, nevenindu-mi să cred. 
Vorbeşti serios, generale? Te aşteptai să le îndrug că nu pot 
folosi nici o tehnologie mai avansată decât o combină mecanică 
şi să nu le ofer nici un motiv? Aş fi fost primul mort de pe pla- 
netă. Şi pentru că ei ştiu, toți cunoscuţii lor din Uniunea Colo- 
nială vor şti şi ei. În afară de cazul în care plănuieşti să ne ţii 
izolaţi. În care caz, aceiaşi oameni care saltă de bucurie dincolo 
de fereastra aia te vor spînzura de picioare. 

— Nu, n-o să fiţi băgațţi la loc în vizuină. Pe de altă parte, 
nici n-aţi ieşit cu totul din ea... încă. Ne aflăm aici să facem 
două lucruri. Primul este să luăm echipajul de pe Magellan. 

— Lucru pentru care fără îndoială vă vor purta recunoştinţă 
veşnică, deşi, din cîte cred eu, căpitanul Zane îşi vrea nava 
înapoi. 

— Al doilea lucru este să vă anunțăm că puteţi folosi acum 
toate utilajele pe care nu le-aţi folosit. Luaţi-vă adio de la mile- 
niul al doilea. Bine-aţi venit în epoca modernă. Totuşi, nu puteţi 
trimite mesaje înapoi în Uniunea Colonială. Există încă vreo 
cîteva amănunte de pus la punct. 

— Folosirea utilajelor moderne o să ne dea de gol. 

— Aşa e... 

— Îmi dai fiori. Am petrecut un an ascunzîndu-ne pentru 
ca tu să poţi slăbi Conclavul, iar acum vrei să ne dăm de gol. 
Poate că mintea mi-e cam neclară, dar nu-mi dau seama cum 
masacrarea noastră de către Conclav ajută Uniunea Colonială. 

— Presupui că o să fiți masacrați. 

— Există o altă variantă? am întrebat. Dacă întrebăm frumos, 
o să ne lase Conclavul să ne strîngem doar bagajele şi să plecăm? 

— Nu asta spun, zise Rybicki. Spun că Uniunea Colonială 
v-a ţinut ascunşi pentru că aveam nevoie să vă ţinem ascunşi. 
Acum, avem nevoie să lăsăm Conclavul să afle unde sînteţi. 
Am plănuit ceva. Şi, odată ce scoatem la iveală mica noastră 
surpriză, n-o să mai aibă nici un rost să păstrăm secretul fie 
despre voi, fie despre Conclav, faţă de colonii. Pentru că pînă 
atunci Conclavul se va fi prăbuşit, iar voi veți fi fost cheia. 

— Trebuie să-mi spui cum, am insistat. 

— Fie, răspunse Rybicki, şi-mi spuse. 

— Cum te simți? am întrebat-o pe Jane, în cutia neagră. 

— Nu mai vreau să bag pumnalul în oameni, dacă asta 
întrebi, răspunse Jane şi-şi ciocăni fruntea cu vîrful degetului, 
vrînd să arate BrainPalul cuibărit în spatele ei. Încă nu sînt prea 
încîntată în legătură cu ăsta. 

— Cum de n-ai ştiut că e acolo? 

— BrainPalurile sînt activate de la distanţă. Nu l-aş fi putut 
porni singură. Nava lui Rybicki a transmis un semnal de căutare; 
semnalul a trezit BrainPalul. Acum e pornit. Ascultă, am parcurs 
fişierele pe care mi le-a dat Hickory. 

— Toate? Am întrebat. 

— Da, răspunse Jane. Am fost complet transformată şi am 
BrainPalul. Mă pot întoarce la viteza de prelucrare a Forţelor 
Speciale. 

— Şi? 

— Se confirmă. Hickory are filme şi documentaţie din surse 
ale Conclavului, ceea ce e suspect. Dar are materiale care susțin 
fiecare caz, din surse ale obinilor, de la rasele ale căror colonii 
au fost eliminate şi chiar de la Uniunea Colonială. 

— Ar putea fi toate falsificate, am spus. Ar putea fi o înşelă- 
torie monumentală. 

— Nu, replică Jane. Fişierele Uniunii Coloniale au cîte un 
segment de date de verificare în metatext. Le-am trecut prin 
BrainPal. Sînt autentice. 

— Cu siguranţă asta îţi trezeşte prețuirea pentru bătrînul 
Hickory, nu-i aşa? 

— Întocmai. Nu minţea cînd spunea că obinii n-ar trimite 
chiar pe oricine să stea cu Zoë. Deşi, din ceea ce văd din fişierele 
astea, Dickory e superiorul, dintre cei doi. 

— Iisuse! Tocmai cînd credeai că-l cunoşti pe tip... Sau pe 
tipă sau pe creatura de sex nedefinit, ceea ce de fapt este. 

— Nu e nedefinit, preciză Jane. E amîndouă. 

— Cum rămîne cu acest general Gau? Fișierele tale au ceva 
despre el? 

— Câte ceva. Doar esenţialul. E din rasa vrenn, şi ceea ce 
spune în înregistrarea noastră extinsă pare să fie corect: după 
bătălia cu kiesii, a început să se agite ca să creeze Conclavul. 
La început, n-a avut succes. A fost aruncat în închisoare pentru 
agitaţie politică. Apoi însă conducătorul vrenn a avut parte de 
un sfîrşit nefericit, iar generalul a fost eliberat de următorul 
regim. 

Am înălțat din sprînceană. 

— Asasinat? 

— Nu. Dereglare cronică a somnului. A adormit în timp 
ce mînca şi a căzut cu faţa înainte în cuțitul de pe masă. I-a 
străpuns creierul. Moarte instantanee. Generalul ar fi putut 
probabil conduce Vrennu, dar s-a hotărît în schimb să încerce 
să constituie Conclavul. Încă nu conduce Vrennu. Lumea lui 
nici măcar n-a făcut parte dintre membrii fondatori ai Con- 
clavului. 

— Cînd am vorbit cu Rybicki, a numit Conclavul o schemă 
piramidală. Unele rase din vîrf se aleg cu beneficiile, iar cele 
de la bază nu contează nici cît negru sub unghie. 

— Poate, zise Jane. Din ceea ce am văzut în fişiere, primele 
colonii pe care le-a deschis Conclavul au fost populate de relativ 
puţine rase. Dar dacă ăsta e un indiciu că unele rase se bucură 

de un avantaj, sau e vorba doar de potrivirea raselor cu planeta, 
n-aş putea să-ţi spun. Chiar dacă ar fi prima variantă, nu diferă 
cu nimic de ceea ce se întîmplă aici. Colonia asta este înființată 
în întregime de cele mai vechi colonii umane, cele care au existat 
înainte de Uniunea Colonială. Din punct de vedere etnic şi eco- 
nomic, nu seamănă cîtuşi de puţin cu celelalte colonii. 

— Crezi că acest Conclav e o ameninţare pentru noi? am 
întrebat. 

— Sigur că da. Fişierele arată limpede că, în orice situație, 
Conclavul va distruge o colonie care nu capitulează. Modul de 
operare e întotdeauna acelaşi: umple cerul cu nave spaţiale şi 
pune pe fiecare să tragă asupra coloniei. Nici oraşele mari n-ar 
supraviețui la aşa ceva, cu atît mai puţin o colonie. Roanoke ar 
fi vaporizată instantaneu. 

— Dar tu crezi că e un lucru probabil? am întrebat. 

— Nu ştiu, răspunse Jane. Am informaţii mai bune decât 
înainte, dar datele sînt încă incomplete. De aproape un an, de 
cînd sîntem aici, ne lipsesc informații, şi nu cred că vom căpăta 
mai multe. Oricum, nu de la Uniunea Colonială. Îţi pot spune 
doar că nu am autorizaţia de a vedea fişierele Uniunii Coloniale 
pe care mi le-a dat Hickory. Şi indiferent ce se va întîmpla, nu 
sînt dispusă să predau colonia fără luptă. I-ai spus lui Rybicki 
ce ştim? 

— Nu, am răspuns. Şi nici nu cred că ar trebui să-i spunem. 
Cel puţin, nu încă. 

— N-ai încredere în el... 

— Să zicem doar că-mi fac griji. Nici Rybicki nu s-a dat 
peste cap să ne ofere nimic. L-am întrebat ce crede, dacă ne va 
lăsa Conclavul să plecăm pur şi simplu de pe planeta asta dacă 
dorim, iar el a sugerat că nu. 

— Te-a mințit. 

— A preferat să răspundă altfel decât i-ar dicta onestitatea 
totală. Nu sînt sigur că e tocmai o minciună. 

— Nu pari să crezi că asta ar fi o problemă... 

— Cred că e o tactică. 

Jane surîse, constatînd răsturnarea discuţiei noastre de mai 
devreme. 

— Dar îmi sugerează, de asemenea, că s-ar putea să nu fie 
o idee bună să înghițim fiecare frază pe care ne-o serveşte. Am 
mai fost manipulaţi şi înainte. Nu mă îndoiesc că sîntem 
manipulați din nou. 

— Vorbeşti ca Trujillo... 

— Aş dori să vorbesc ca Trujillo. El a pornit gîndind că 
toate astea au legătură cu o gîlceavă politică pe care o avea cu 
Ministrul Colonizării. În acest moment, aşa ceva pare doar o 
ciudăţenie adorabilă. Situaţia noastră e ca o cutie puzzle, Jane. 
De fiecare dată cînd cred că ştiu ce se petrece, apare dintr-odată 
alt nivel de complicaţii. Vreau doar să rezolv chestia asta 
afurisită. 

— Nu avem destule informaţii ca s-o rezolvăm. Toate infor- 
maţiile lui Hickory se verifică, dar sînt vechi şi nu ştim dacă 
metodele Conclavului s-au schimbat, dacă îşi consolidează 
puterea sau se destramă. Uniunea Colonială n-a fost prea înda- 
toritoare cu noi, dar nu-mi dau seama dacă asta e din răutate 
sau dacă au ales ce informaţii să ne furnizeze ca să ne putem 
face treaba fără să ne fie distrasă atenţia. Atît Conclavul, cât şi 
Uniunea Colonială au planuri. Dar nici un plan nu este limpede 
din datele pe care le avem, iar noi sîntem prinşi la mijloc. 

— Există un cuvînt pentru asta, am comentat. Pion. 

— Al cui pion, asta-i întrebarea. 

— Cred că ştiu. Dă-mi voie să-ți spun ultima chichiță... 

— Îmi trec prin cap vreo zece-cincisprezece lucruri care-ar 
putea merge prost, zise Jane după ce am terminat. 

— La fel şi eu. Şi aş fi dispus să pariez că nu-s aceleaşi. 

La o săptămînă după sosirea pe cerul planetei Roanoke, 
CUS Sacajawea porni spre Phoenix, ducînd cu ea o sută nouăzeci 
dintre membrii fostului echipaj de pe Magellan. Paisprezece 
rămaseră pe loc: doi se căsătoriseră între timp cu colonişti, o 
alta rămăsese însărcinată şi nu voia să dea ochii cu soţul ei, unul 
bănuia că îl aşteaptă un mandat de arestare dacă se întorcea pe 
Phoenix, iar ceilalți zece doriseră pur şi simplu să rămînă. Mai 
rămaseră pe loc încă doi: muriseră, unul de atac de cord, iar 
altul ca urmare a unui accident alcoolic cu maşinile agricole. 
Căpitanul Zane îşi luă rămas-bun de la toți membrii în viaţă ai 
echipajului care rămîneau, promise că o să găsească o cale de a 
le trimite plata din urmă, apoi dispăru cît mai repede cu putinţă. 
Era un om bun, dar nu-l învinovățeam pentru că voia să se 
întoarcă în spaţiul UC. 

Cînd Sacajawea ajunse înapoi pe Phoenix, echipajului de 
pe Magellan nu i se permise să meargă acasă. Roanoke fusese o 
colonie în mare parte neexplorată; flora, fauna şi bolile ei erau 
necunoscute şi potenţial letale pentru cei care nu fuseseră expuşi. 
Întregul echipaj urma să rămînă în carantină într-o aripă a 
spitalului FCA de pe staţia Phoenix, vreme de o lună standard. 
Inutil să spunem că echipajul aproape că se răzvrăti la auzul 
veştii. Se ajunse la un compromis: echipajul de pe Magellan 
avea să rămînă în carantină, dar fiecare avea permisiunea să ia 
legătura cu un număr mic dintre cei dragi, cu condiţia ca aceştia 

să păstreze tăcerea asupra întoarcerii echipajului pînă cînd UC 
lansa în mod oficial vestea că fusese găsită colonia pierdută de 
pe Roanoke. Toată lumea, membrii echipajului şi familiile, 
acceptară cu bucurie termenii. 

Inutil de spus, zvonuri despre întoarcerea echipajului de 
pe Magellan se scurseră instantaneu. Presa de ştiri şi guvernele 
coloniale care încercară să afle mai mult fură întîmpinate cu 
dezmințiri oficiale din partea guvernului UC şi cu avertismente 
neoficiale că publicarea ştirilor ar duce la consecinţe negative, 
dramatice; povestea rămase oficial îngropată. Dar zvonul se 
răspîndi printre familiile echipajului de pe Magellan, şi de la 
ele la prieteni şi colegi, iar de acolo la echipajele altor nave spa- 
ţiale, civile şi militare. Istoria fu confirmată pe tăcute de membrii 
echipajului de pe Sacajawea care, în ciuda faptului că aterizaseră 
pe Roanoke şi intraseră cu toţii în contact cu echipajul de pe 
Magellan, nu se aflau ei înşişi în carantină. 

Uniunea Colonială nu are mulți aliați în spaţiul cunoscut, 
dar are totuși cîțiva; în scurtă vreme, echipajele navelor aliate 
auziră şi ele despre întoarcerea personalului de pe Magellan. 
Aceste echipaje umpleau navele şi călătoreau către alte porturi, 
dintre care unele nu erau deloc prietenoase față de Uniunea 
Colonială, iar unele aparţineau unor membri ai Conclavului. 
Acolo, unii dintre membrii acestor echipaje converteau în bani 
lichizi informaţiile lor despre întoarcerea echipajului de pe 
Magellan. Nu era nici un secret: Conclavul căuta colonia pier- 
dută Roanoke; la fel, nu era nici un secret că era încîntat să 
plătească pentru informaţii demne de încredere. 

Unii dintre cei care ofereau informaţii de bunăvoie erau 
chiar încurajați de către Conclav, sub forma unor sume de bani 
cu adevărat indescriptibile, pentru a descoperi exact locul în 
univers unde se aflase echipajul de pe Magellan în tot acest timp. 
Informaţia era greu de obținut, şi de aceea recompensa era atît 
de inimaginabil de mare. Dar din întîmplare, scurtă vreme după 
ce Sacajawea se întoarse la staţia Phoenix, ajutorul de navigator 
fu concediat pentru că venise beat la post. Ofiţerul se găsea 

acum pe o listă neagră; nu avea să mai călătorească niciodată 
printre stele. Teama de sărăcie, plus dorința de răzbunare 
meschină îl făcură pe acest fost navigator să divulge faptul că 
se afla în posesia unor informaţii despre care auzise că i-ar 
putea interesa pe alţii, şi că era dispus să le dea mai departe 
pentru o sumă care să compenseze nedreptăţile pe care le sufe- 
rise din partea flotei spaţiale civile a Uniunii Coloniale. Obţinu 
suma; transmise coordonatele coloniei Roanoke. 

În acest fel, la numai trei zile după începutul celui de-al 
doilea an al coloniei Roanoke, o singură navă apăru pe cer, 
deasupra noastră. Era Steaua blîndă, aducîndu-l pe generalul 
Gau, care îmi trimise complimente mie, în calitate de conducător 
al coloniei, şi mă invită să ne întîlnim ca să discutăm viitorul 
lumii mele. Era ziua a treia a lunii Magellan. Potrivit estimărilor 
serviciilor de informaţii ale Forţelor Coloniale de Apărare, 
începute înainte ca „scurgerea” să fie pusă la cale, generalul 
Gau era foarte punctual. 

— Aveţi apusuri fermecătoare aici, vorbi generalul Gau 
printr-un dispozitiv de traducere agăţat de un şnur. Soarele 
apusese în urmă cu cîteva minute. 

— Am mai auzit replica asta... 

Venisem singur, lăsînd-o pe Jane să țină în frîu coloniştii 
plini de nelinişte din Croatoan. Naveta generalului Gau ateri- 
zase la un kilometru distanță de sat, dincolo de rîu. Aici încă nu 
existau case. Lîngă navetă, un detaşament de soldați mă urmăriră 
cu privirea în timp ce treceam pe lîngă ei. Comportamentul lor 
sugera că nu mă considera o amenințare prea mare pentru gene- 
ral. Aveau dreptate. Nu aveam nici cea mai mică intenție să încerc 
să-i fac vreun rău. Voiam doar să văd cît de mult îl recunoşteam 
din versiunile lui pe care le văzusem în fişierele video. 

Gau făcu un gest grațios auzind răspunsul meu. 

— Scuzele mele, spuse el. Nu voiam să fiu nesincer. Apusu- 
rile voastre chiar sînt fermecătoare. 

— Mulţumesc. N-am nici un merit pentru ele; n-am făcut 
eu lumea asta. Dar apreciez complimentul. 

— Cu plăcere. Şi sînt mulțumit să aud că guvernul vostru 
v-a pus la dispoziţie informaţii despre eliminările noastre de 
colonii. A existat o oarecare îngrijorare că n-ar fi făcut-o. 

— Adevărat..., am comentat eu. 

— O, da. Ştim cât de strict controlează fluxul informaţiilor 
Uniunea Colonială. Ne făceam griji că vom sosi aici, că voi nu 
veţi şti nimic despre noi — sau veți avea cunoştinţe incomplete —, 
iar lipsa de informaţii vă va determina să faceți ceva irațional. 

— Cum ar fi: să nu predăm colonia! 

— Da. Capitularea coloniei ar fi cea mai bună conduită, după 
părerea noastră. Ai fost vreodată în armată, administrator Perry? 

— Am fost. În Forţele Coloniale de Apărare. 

Gau mă privi cercetător. 

— Nu eşti verde. 

— Nu mai sînt. 

— Presupun că ai comandat trupe... 

— Am comandat. 

— Atunci ştii că nu-i nici o ruşine să capitulezi atunci cînd 
forţele tale sînt depăşite numeric şi ca armament, şi cînd ai în 
față un adversar onorabil, unul care respectă comanda pe care 
o ai asupra oamenilor tăi şi care te-ar trata aşa cum s-ar aştepta 
să tratezi tu propriile lui trupe, dacă situaţia ar fi invers. 

— Regret să spun că, în experiența mea din FCA, numărul 
oponenților pe care i-am înfruntat şi care ne-ar fi primit capi- 
tularea a fost relativ mic. 

— Da, bine, comentă Gau. Un rezultat al propriilor voastre 
politici, administrator Perry. Sau al politicilor FCA, pe care ai 
fost obligat să le urmezi. Voi, umanii, nu vă pricepeţi prea bine 
să primiţi capitularea altor specii. 

— Aş fi dispus să fac o excepţie pentru tine. 

— Mulţumesc, administrator Perry. 

Chiar şi prin translator, îi puteam simți amuzamentul sec. 

— Nu cred că va fi necesar. 

— Sper să te răzgîndeşti. 

— Eu speram că tu mi te-ai putea preda mie. Dacă ai văzut 
informaţiile despre felul în care Conclavul a dirijat eliminările 
precedente, ştii că, atunci cînd coloniile capitulează în fața 
noastră, le onorăm sacrificiul. Nu vom face nici un rău nici 
unuia dintre oamenii tăi. 

— Am văzut cum aţi dirijat lucrurile astea pînă acum — în 
cazul în care n-aţi aruncat în aer colonia. Dar am auzit că noi 
sîntem un caz special. Aţi fost păcăliți de Uniunea Colonială în 
privinţa locului în care ne aflam. Am făcut Conclavul să arate 
ridicol. 

— Da, colonia dispărută. Vă aşteptam, ştii. Ştiam cînd ar fi 
trebuit să facă saltul nava voastră. Urma să fiți întîmpinați de 
cîteva nave, inclusiv a mea. Oamenii voştri n-ar fi apucat nici 
măcar să iasă din navă. 

— Plănuiaţi să distrugeţi nava Magellan... 

— Nu. Nu dacă nu încerca să atace sau să înceapă coloni- 
zarea. Altfel, am fi escortat pur şi simplu nava la distanţa de 
salt pentru a se întoarce pe Phoenix. Dar ne-aţi indus în eroare, 
aşa cum spui, şi ne-a luat tot timpul ăsta ca să vă găsim. Ai putea 
spune că asta a făcut Conclavul să arate ridicol. Noi credem că 
a făcut Uniunea Colonială să arate disperată. Şi v-am găsit. 

— A durat numai un an. 

— Şi putea să dureze încă unul după acesta. Sau v-am fi 
putut găsi mîine. Era doar o problemă de cînd v-am fi găsit, 
administrator Perry. Nu de dacă. Şi te-aş ruga să te gîndeşti la 
asta: guvernul vostru a riscat viaţa ta, şi a tuturor membrilor 
coloniei, ca să pună la cale o iluzie de sfidare la adresa noastră. 
A fost o colonizare inutilă. Mai devreme sau mai tîrziu v-am fi 
găsit. V-am găsit. Şi iată-ne! 

— Pari iritat, generale. 

Generalul îşi mişcă gura într-un fel care am presupus că 
este un zîmbet. 

— Sînt iritat, recunoscu el. Am irosit timp şi resurse pe 
care le-aş fi cheltuit mai bine construind Conclavul, decît căutînd 

colonia voastră și parînd manevre politice din partea membrilor 
Conclavului care au luat drept afront personal insolenţa guver- 
nului vostru. Există un grup substanţial de membri ai Concla- 
vului ce vor să pedepsească guvernul vostru atacînd omenirea 
în chiar inima ei — atacînd direct Phoenixul! 

M-am simţit năpădit în acelaşi timp de un val de nelinişte 
şi de unul de uşurare. Cînd Gau a spus „atacînd omenirea în 
chiar inima ei”, am presupus că s-a referit la Pămînt; faptul că 
a pomenit de Phoenix mi-a adus aminte că singurii care se 
gîndeau la Pămînt ca la inima omenirii erau cei născuți acolo. 
În ceea ce privea restul universului, Phoenix era planeta de 
baştină a umanităţii. 

— Dacă e atît de puternic Conclavul vostru pe cît sugerezi, 
atunci ați putea ataca Phoenix, am spus. 

— Am putea. Şi l-am distruge. Am putea nimici la fel de 
bine fiecare colonie umană, şi, ca să-ți spun sincer, nu există 
prea multe rase în spaţiu, din Conclav sau din afara lui, care să 
se plîngă prea mult de asta. Dar o să-ți repet ceea ce le-am zis 
acelora din Conclav care vă vor dispăruţi: Conclavul nu este 
un mecanism de cucerire! 

— Aşa spui tu. 

— O spun. Acesta a fost lucrul cel mai greu pe care a trebuit 
să-i fac pe oameni să-l înţeleagă, atît în Conclav cît şi în afara 
lui. Imperiile bazate pe cuceriri nu durează, administrator Perry. 
Devin găunoase din interior, din cauza lăcomiei conducătorilor 
şi a apetitului nesfîrşit pentru război. Conclavul nu este un 
imperiu, iar eu nu vreau să dispară umanitatea, administrator 
Perry. Vreau ca ea să devină parte a Conclavului. lar dacă acest 
lucru va fi exclus, o s-o las în voia sa, pe lumile pe care le-a avut 
înainte de Conclav, şi numai pe acelea. Dar aş prefera să vă am 
alături, ca pe unii dintre noi. Omenirea este puternică şi incre- 
dibil de ingenioasă. A obţinut un succes imens într-o perioadă 
scurtă de timp. Există rase care au călătorit printre stele vreme 
de mii de ani de-ai voştri și care n-au realizat atît de multe sau 
n-au înființat colonii cu atîta succes. 

— Mi-am pus întrebări în legătură cu asta, am observat. 
Atitea alte rase au fost în spațiu şi au colonizat lumi de atîta 
vreme, şi totuşi noi a trebuit să ieşim printre stele ca să vă găsim 
pe oricare dintre voi. 

— Am un răspuns pentru asta. Dar îți garantez că n-o să-ți 
placă. 

— Spune-mi oricum. 

— Am investit în luptă mai mult decît am investit în 
explorare. 

— E un răspuns destul de simplist, generale. 

— Uită-te la civilizațiile noastre. Sînt toate de aceeaşi mă- 
rime pentru că ne limităm unii pe alții prin război. Sîntem cu 
toţii la acelaşi nivel de tehnologie, pentru că ne tîrguim, facem 
comerț şi furăm unii de la alții. Ocupăm cu toţii aceeaşi porțiune 
de spaţiu pentru că aici am început, şi preferăm să ne controlăm 
coloniile în loc să le lăsăm să se dezvolte fără noi. Ne luptăm 
pentru aceleaşi planete şi numai din cînd în cînd explorăm ca 
să găsim altele, pentru care ne ciorovăim apoi ca nişte animale 
hoitare pe un cadavru. Civilizaţiile noastre au atins un echilibru, 
administrator Perry. Un echilibru artificial care ne face să alu- 
necăm cu toţii spre entropie. Asta se întîmpla înainte ca rasa 
umană să ajungă în această parte de spaţiu. Sosirea voastră a 
stricat acest echilibru pentru o vreme. Dar acum v-aţi încadrat 
în aceeaşi schemă a furtului şi gâlcevii ca şi noi toţi ceilalți... 

— Nu sînt sigur de asta, am spus. 

— Chiar aşa? Dă-mi voie să te întreb, administrator Perry, 
cîte dintre planetele omenirii erau proaspăt descoperite? Şi cîte 
au fost luate pur şi simplu de la alte rase? Cite planete au pierdut 
oamenii în favoarea altor rase? 

M-am întors cu gîndul la ziua în care am sosit deasupra 
celeilalte planete, falsa Roanoke, şi mi-am adus aminte de între- 
bările ziariştilor, care voiau să ştie de la cine am luat planeta. 
Considerau de la sine înţeles că a fost luată; nu le-a trecut prin 
minte să întrebe dacă era nou descoperită. 

— Planeta asta e nouă, am spus. 

— lar motivul este că guvernul vostru încerca să vă ascundă. 
Chiar şi o cultură atît de energică precum a voastră explorează 
acum mai ales din disperare. Sînteţi prizonieri în aceleaşi tipare 
stagnante ca şi restul. Civilizaţia voastră va decădea treptat, la 
fel ca şi restul dintre noi. 

— Iar tu crezi că ceea ce numiţi Conclavul va schimba asta... 

— În orice sistem, există un factor care limitează creşterea. 
Civilizaţiile noastre funcţionează ca un sistem, iar factorul nostru 
limitator este războiul. Scoate acel factor şi sistemul înfloreşte. 
Ne putem concentra asupra cooperării. Putem explora în loc 
să ne luptăm. Dacă ar fi existat un Conclav, poate că v-am fi 
întîlnit înainte ca voi să ieşiţi în spaţiu şi să ne găsiţi. Poate că o 
să începem acum explorările şi o să găsim rase noi. 

— Şi ce să faceţi cu ele? Există o rasă inteligentă pe această 
planetă. În afară de a mea, vreau să spun. Ne-am întâlnit într-un 
mod mai curînd nefericit, şi unii dintre noi au sfîrşit prin a 
muri. A fost nevoie de ceva muncă din partea mea ca să-i con- 
ving să nu-i omoare pe toţi cei pe care-i puteau găsi. Ce vei face 
tu, generale, cînd o să dai de o rasă nouă pe o planetă pe care o 
vrei pentru Conclav? 

— Nu ştiu, răspunse generalul Gau. 

— Poftim? 

— Ei bine, nu ştiu. Nu s-a întîmplat încă. Am fost ocupați 
să ne consolidăm poziţiile față de rasele pe care le cunoaştem 
şi față de lumile care au fost deja explorate. N-am avut timp să 
explorăm. Nu s-a pus problema. 

— Îmi pare rău. Nu ăsta era răspunsul pe care-l aşteptam. 

— Ne aflăm într-un moment foarte delicat, administrator 
Perry, privind viitorul coloniştilor tăi. N-o să complic inutil 
lucrurile mințind. În special, nu în legătură cu ceva atît de neîn- 
semnat pentru situația noastră curentă cum este o problemă 
ipotetică. 

— Mi-ar plăcea să cred măcar atît, generale Gau. 

— Atunci e un început. 

Mă măsură cu privirea din cap pînă-n picioare. 

— Ai spus că ai fost în Forţele Coloniale de Apărare. Din 
ceea ce ştiu despre ființele umane, asta înseamnă că nu eşti 
originar din Uniunea Colonială. Eşti de pe Pămînt. E adevărat? 

— E adevărat. 

— Oamenii sînt cu adevărat foarte interesanți. Sînteţi singura 
rasă care a ales să-şi schimbe lumea de baştină. De bunăvoie, 
vreau să spun. Nu sînteţi singurii care vă recrutaţi militarii de 
pe o singură lume, dar sînteţi singurii care o faceţi de pe o lume 
care nu este planeta voastră principală. Mă tem că noi n-am înţeles 
niciodată pe deplin relaţia dintre Pămînt şi Phoenix, şi a acestora 
cu celelalte colonii. N-are prea mult sens pentru noi ceilalți. Poate 
că într-o zi o să te pot convinge să-mi explici şi mie. 

— Poate, am răspuns cu prudenţă. 

Gau înţelese tonul aşa cum trebuia 

— Dar nu astăzi... 

— Mă tem că nu. 

— Păcat. A fost o discuție interesantă. Am făcut treizeci şi 
şase de eliminări. Aceasta este ultima. Şi în toate, în afară de 
prima şi ultima, conducătorii coloniilor n-au avut prea mult de 
spus. 

— E dificil să ai o conversaţie neprotocolară cu cineva care 
este gata să te vaporizeze dacă nu cedezi în fața cererilor sale! 

— E destul de adevărat. Dar în procesul de conducere este 
vorba măcar puțin şi despre caracter. Atît de mulți dintre aceşti 
conducători de colonii par să ducă lipsă de aşa ceva... Mă face 
să mă întreb dacă respectivele colonii au fost înființate în mod 
serios, sau doar ca să vadă dacă noi avem de gînd să ne impu- 
nem interdicţia asupra lor. Deşi a mai fost şi acea lideră care a 
încercat să mă asasineze. 

— Evident, fără succes. 

— Nu, absolut deloc, replică Gau, şi făcu semn spre soldați, 
care erau atenţi, dar stăteau la o distanţă respectuoasă. Unul 
dintre soldaţii mei a împuşcat-o înainte să apuce să mă înjun- 
ghie. Există un motiv pentru care ţin aceste întâlniri în aer liber. 

— Prin urmare, nu doar pentru apusuri. 

— Din păcate, nu. Şi, după cum îţi poţi închipui, uciderea 
conducătorului coloniei a făcut ca tratativele cu adjunctul lui 
să fie o afacere încordată. Aceasta însă a fost o colonie pe care 
pînă la urmă am evacuat-o. În afară de conducător, n-a fost nici 
o vărsare de sînge. 

— Dar nu v-aţi dat înapoi de la vărsarea de sînge. Dacă 
refuz să evacuez această colonie, nu vei ezita s-o distrugi. 

— Nu, răspunse Gau. 

— Şi din câte înţeleg, nici una dintre rasele ale căror colonii 
le-aţi înlăturat — violent sau altfel — nu s-a alăturat de atunci 
Conclavului. 

— E adevărat. 

— Nu s-ar spune că atrageţi inimile şi sufletele... 

— Expresia ta nu mi-e familiară. Dar înţeleg; destul de bine. 
Nu, aceste rase n-au devenit parte a Conclavului. Este însă lipsit 
de realism să presupunem că ar face-o. N-am făcut decît să le 
eliminăm coloniile, iar ele n-au reuşit să ne împiedice. Nu poţi 
să umileşti pe cineva în felul ăsta şi să te aştepţi să adopte 
punctul tău de vedere. 

— Ar putea deveni o ameninţare dacă s-ar uni. 

— Sînt la curent cu faptul că Uniunea voastră Colonială 
încearcă să realizeze aşa ceva. Nu se întîmplă prea multe acum, 
cu care să nu fim la curent, administrator Perry, inclusiv asta. 
Dar Uniunea Colonială a încercat aşa ceva şi mai înainte; a ajutat 
la crearea unui Contra-Conclav, în timp ce noi eram abia în 
formare. N-a mers atunci. Nu sîntem convinşi că va merge acum. 

— Te-ai putea înşela. 

— Aş putea. Vom vedea. Între timp totuşi, trebuie să mă 
întorc la ale noastre. Administrator Perry, îţi cer să-mi predai 
colonia. Dacă o vei face, îi vom ajuta pe colonişti să se întoarcă 
în siguranţă pe lumile lor de baştină. Sau puteţi alege să deveniți 
parte a Conclavului, independent de guvernul vostru. Sau 
puteţi să refuzați şi veți fi distruși. 

— Dă-mi voie să-ţi fac eu o contraofertă. Lasă colonia asta 
în pace. Trimite o sondă automată la flota ta, care ştiu că se află 

la distanța de salt şi gata să sosească. Spune-i să rămînă pe loc. 
Adună-ţi soldaţii acolo, întoarce-te la nava ta şi pleacă. Prefă-te 
că nu ne-ai găsit niciodată. Lasă-ne în pace! 

— E prea tîrziu pentru asta, răspunse generalul Gau. 

— Mi-am închipuit că o să fie. Dar vreau să-ți aduci aminte 
că ţi-am făcut oferta. 

Gau mă privi tăcut pentru cîteva clipe lungi. 

— Bănuiesc că ştiu ce-o să răspunzi la oferta mea, administra- 
tor Perry. Înainte de a vorbi, dă-mi voie să te implor să te mai gîn- 
deşti. Adu-ţi aminte că ai de ales aici, cu adevărat. Ştiu că Uniunea 
Colonială ţi-a dat ordine, dar aminteşte-ţi că poți fi condus de 
propria conştiinţă. Uniunea Colonială este guvernul omenirii, 
dar omenirea înseamnă mai mult decît Uniunea Colonială. Iar tu 
nu pari să fii omul care să se lase împins să facă ceva, de către 
mine, de către Uniunea Colonială sau de către oricine altcineva. 

— Dacă tu crezi că sînt încăpăținat, ar trebui s-o cunoşti 
pe nevastă-mea! 

— Mi-ar plăcea asta. Cred că mi-ar plăcea foarte mult. 

— Mie mi-ar plăcea să spun că ai dreptate. Mi-ar plăcea să 
spun că nu mă las împins să fac ceva. Bănuiesc însă că aş putea 
fi împins. Sau poate că mi se pot impune lucruri la care nu 
rezist. Acesta este unul dintre acele momente. Chiar acum, ge- 
nerale, n-am nici o opţiune, în afară de una pe care n-ar trebui 
să ţi-o ofer. Şi asta este acea de a-ţi cere să pleci acum, înainte 
de a-ţi chema flota, şi să laşi Roanoke să rămînă pierdută. Te 
rog, gîndeşte-te la asta. 

— Nu pot. Îmi pare rău. 

— Nu pot preda această colonie. Fă ce vrei, generale. 

Gau se uită în spate, către unul dintre soldaţii lui, şi-i dădu 
un semnal. 

— Cit o să dureze? 

— Nu prea mult. 

Avea dreptate. În cîteva minute sosiră primele nave, stele 
noi pe cer. După mai puţin de zece minute, sosiseră toate. 

— Atât de multe... 

Aveam lacrimi în ochi. 

Generalul Gau observă. 

— Îţi voi lăsa timp să te întorci în colonia ta, administrator 
Perry. Şi îţi promit că va fi rapid şi fără durere. Fii puternic 
pentru oamenii tăi. 

— Nu pling pentru oamenii mei, generale. 

Generalul mă privi fix, apoi ridică ochii la timp ca să vadă 
prima dintre navele flotei sale explodînd. 

Totul este posibil, dacă ai timp şi voință. 

Uniunea Colonială avea cu siguranță voința de a distruge 
flota Conclavului. Existența flotei era o amenințare intolerabilă; 
Uniunea Colonială se hotărî să o distrugă de îndată ce află de 
existența ei. 

Nu exista nici cea mai mică şansă ca Uniunea Colonială să 
poată distruge flota într-o bătălie directă; cu patru sute două- 
sprezece nave de luptă şi echivalentele lor, era mai mare decât 
toată flota FCA. Flota Conclavului se aduna în întregime numai 
cînd elimina colonii, aşa că exista posibilitatea de a ataca fiecare 
navă separat. Dar asta ar fi fost la fel de zadarnic; fiecare navă 
putea fi înlocuită în flotă de către guvernul ei, şi însemna că 
Uniunea Colonială ar căuta lupta cu fiecare dintre mai mult de 
patru sute de rase din Conclav, dintre care multe nu reprezentau 
o amenințare reală pentru UC. 

Dar Uniunea Colonială voia să facă mai mult decât să dis- 
trugă flota Conclavului. Voia să umilească şi să destabilizeze 
Conclavul; să lovească în inima misiunii şi a credibilității aces- 
tuia. Credibilitatea Conclavului venea din mărimea sa şi din 
capacitatea de a-şi impune interdicția asupra colonizării. Uniunea 
Colonială avea nevoie să dea o lovitură Conclavului în aşa fel 
încât să neutralizeze avantajul mărimii şi să transforme interdic- 
ţia într-o bătaie de joc. Trebuia să dea o lovitură Conclavului 
exact în momentul în care acesta îşi arăta puterea: cînd încerca 
să elimine o colonie. Una dintre coloniile noastre. 

Numai că Uniunea Colonială nu avea colonii noi amenin- 
tate de Conclav. Cea mai recentă colonie nouă, Everest, apăruse 
la numai cîteva săptămîni înainte de interdicția Conclavului. 
Nu era sub ameninţare. Trebuia înființată o altă colonie. 

Atunci intră în scenă Manfred Trujillo şi cruciada lui pentru 
colonizare. Departamentul Colonizării nu-l băgase în seamă 
vreme de ani întregi, şi nu doar pentru că ministrul colonizării 
îl detesta la culme. Se înțelesese de mult că cea mai bună metodă 
de a păstra o planetă era să ajungi să ai atît de mulţi oameni pe 
ea, încât să fie imposibil să-i omori pe toți eficient. Era nevoie 
de populaţiile coloniale pentru a face mai mulţi colonişti, nu 
mai multe colonii. Acestea puteau fi înființate cu surplusul de 
populaţie de pe Pămînt. Dacă n-ar fi fost apariţia Conclavului, 
Trujillo ar fi putut face campanii pentru colonizare pînă la 
moarte şi n-ar fi ajuns nicăieri. 

Acum însă campania lui Trujillo deveni folositoare. Uniunea 
Colonială ţinuse secret Conclavul faţă de colonii, la fel ca şi 
multe alte lucruri. Mai devreme sau mai tirziu totuşi, avea să 
fie nevoie să aducă la cunoştinţa coloniilor existenţa lui; Con- 
clavul era pur şi simplu prea mare ca să fie ignorat. Uniunea 
Colonială voia să consacre Conclavul ca fiind duşmanul, în 
termeni absolut siguri. Voia de asemenea să implice coloniile 
în lupta împotriva Conclavului. 

Din cauză că Forţele Coloniale de Apărare erau alcătuite 
din recruți de pe Pămînt — şi pentru că Uniunea Colonială 
încuraja coloniile să se concentreze în principal asupra politicii 
şi problemelor lor locale, mai curînd decât asupra preocupărilor 
întregii Uniuni Coloniale — coloniştii se gîndeau rareori la orice 
lucru care nu privea propria lor planetă. Dar, prin ocuparea 
planetei Roanoke cu colonişti de pe zece dintre cele mai popu- 
late planete umane, Roanoke urma să devină preocuparea directă 
a mai mult de jumătate din populaţia Uniunii Coloniale, la fel 
ca şi lupta ei împotriva Conclavului. Una peste alta, o soluţie 
potenţial simplă la o mulţime de probleme. 

Trujillo fu informat că iniţiativa lui a fost aprobată; apoi 
aceasta îi fu luată. Asta era din cauză că ministrul Bell îl detesta 
la culme. Dar servea de asemenea scopului de a-l elimina din lan- 
ţul de comandă. Trujillo era prea deştept ca să nu revină în vîrf 
dacă i se creau condiţiile. Ajuta şi la crearea unui subtext politic 
care asmuţea coloniile fondatoare una împotriva celeilalte, pentru 
o funcţie de conducere; acest lucru distrăgea atenţia de la ceea ce 
plănuia cu adevărat Uniunea Colonială pentru colonie. 

Adaugă şi doi conducători aduşi în ultima clipă şi nimeni 
din structura de comandă a coloniei Roanoke nu poate să aibă 
informaţiile necesare ca să dea peste cap planul Uniunii Colo- 
niale: acela de a obține timpul necesar şi ocazia de a distruge 
flota Conclavului. Timp creat de ascunderea coloniei Roanoke. 

Căci timpul era critic... Atunci cînd Uniunea Colonială îşi 
pusese la cale planul, era prea devreme să fie aplicat. Chiar 
dacă Uniunea Colonială ar fi putut face o mişcare împotriva 
Conclavului, alte rase ale căror colonii erau amenințate de Con- 
clav n-ar fi venit pe urmele UC. Uniunea Colonială avea nevoie 
de timp pentru a-şi crea un grup de aliaţi. Calea cea mai bună 
de a face asta, s-a hotărit, ar fi să le lase să-şi piardă ele coloniile 
mai întîi. Aceste rase, avîndu-şi coloniile amputate, ar privi 
colonia ascunsă Roanoke ca pe o dovadă că pînă şi puternicul 
Conclav putea fi dus de nas, ceea ce ar îmbunătăţi poziţia Uniu- 
nii Coloniale printre ele şi ar cultiva aliații potenţiali pentru 
cînd urma să sosească momentul potrivit. 

Roanoke era un simbol şi pentru unii dintre membrii cei 
mai nemulțumiți ai Conclavului, care vedeau povara marilor 
lui proiecte coborînd asupra lor fără beneficiile imediate pe 
care speraseră să le cîştige. Dacă umanii puteau sfida Conclavul 
şi puteau scăpa cu fața curată, ce valoare mai avea apartenenţa 
la Conclav? Fiecare zi în care Roanoke rămînea ascunsă era o 
zi în care aceşti membri mai puţin importanţi ai Conclavului 
fierbeau în propria lor nemulțumire față de organizaţia căreia 
îi cedaseră suveranitatea. 

În principal totuşi, Uniunea Colonială avea nevoie de timp 
pentru un cu totul alt motiv. Avea nevoie de timp pentru a 
identifica toate cele patru sute douăsprezece nave care alcătuiau 
flota Conclavului. Avea nevoie de timp pentru a descoperi unde 
se aflau aceste nave atunci cînd flota nu pornea la luptă. Avea 
nevoie de timp pentru a amplasa un soldat gameran al Forţelor 
Speciale, exact ca locotenentul Stross, în zona generală a fiecă- 
reia dintre aceste nave. Ca şi Stross, fiecare dintre respectivii 
membri ai Forţelor Speciale erau adaptaţi la rigorile spațiului. 
Ca şi Stross, fiecare dintre ei era acoperit cu nano-camuflajul 
încorporat care le permitea să se apropie şi chiar să se fixeze 
de aceste nave, nevăzuțţi, vreme de zile sau poate de săptămîni. 
Spre deosebire de Stross, fiecare dintre aceşti soldaţi ai Forţelor 
Speciale purta o bombă mică dar puternică, în care poate zece 
grame şi ceva de antimaterie fin granulată erau suspendate în 
vid. 

Cînd Sacajawea se întoarse cu echipajul de pe Magellan, 
gameranii se pregătiră pentru sarcina lor. Se ascunseră, tăcuți 
şi invizibili, în carcasele aparatelor spaţiale care reprezentau 
ţinta lor şi plecară cu ele cînd acestea se adunară la punctul de 
întâlnire asupra căruia conveniseră, pregătindu-se pentru încă 
o intrare impresionantă deasupra unei lumi pline de colonişti 
îngroziți. Cînd sonda automată de salt de pe Steaua Blîndă apăru 
în spaţiu, gameranii îşi plasară bombele cu multă delicateţe pe 
carcasele respectivelor nave şi apoi pur şi simplu se îndepărtară 
plutind de ele înainte ca navele să-şi facă saltul. Nu voiau să 
fie prin preajmă cînd bombele acelea explodau. 

Nu aveau nevoie să fie. Bombele erau declanşate de la 
distanţă de către locotenentul Stross, care, postat la o depărtare 
sigură, testă bombele ca să se asigure că erau toate prezente şi 
active, apoi le detonă într-o secvenţă determinată de el, menită 
să aibă cel mai mare impact estetic. Stross era un tip excentric. 

Bombele, în momentul cînd erau declanşate, aruncau anti- 
materia ca un foc de puşcă spre carcasele navelor spaţiale, 
împrăştiind-o pe o suprafaţă mare, pentru a asigura cea mai 

eficientă anihilare dintre materie şi antimaterie. Funcţiona 
minunat şi teribil. 

O mare parte din toate astea am aflat-o mult mai tirziu, în 
alte împrejurări. Dar chiar şi în acel moment, alături de genera- 
lul Gau, ştiam atita lucru: Roanoke nu fusese niciodată o colonie 
în adevăratul sens al cuvîntului. Scopul ei nu fusese niciodată 
de a da oamenilor încă o casă, sau de a mări întinderea ocupată 
de noi în univers. Exista ca un simbol al sfidării, ca un generator 
de timp şi ca o momeală menită să atragă o ființă care visa să 
schimbe universul, şi să distrugă acel vis sub ochii acelei ființe. 

Aşa cum am spus, totul este posibil, dacă ai timp şi voinţă. 
Aveam timpul. Aveam voința. 


%* 


Generalul Gau stătea cu ochii ațintiți la flota lui care exploda 
fără zgomot, dar cu strălucire. În spatele nostru, soldații săi 
scoteau țipete oribile, năuciți şi îngroziți de ceea ce vedeau. 

— Ştiai, vorbi Gau în şoaptă. 

Nu-şi lua ochii de la cer. 

— Ştiam. Şi am încercat să te avertizez, generale. Te-am 
rugat să nu chemi flota. 

— Aşa ai făcut. Nu-mi pot închipui de ce te-au lăsat şefii tăi... 

— Nu m-au lăsat. 

Gau se întoarse atunci spre mine, cu un chip pe care nu-l 
puteam citi, dar care simțeam că exprima o oroare profundă şi 
totuşi, chiar şi acum, curiozitate. 

— Tu m-ai avertizat. Din proprie inițiativă. 

— Da. 

— De ce-ai fi făcut asta? întrebă Gau. 

— Nu sînt prea sigur, am recunoscut. De ce te-ai hotărît tu 
să încerci să muţi coloniştii în loc să-i ucizi? 

— Aşa este moral să fac. 

— Poate de aceea am făcut-o, am spus, uitîndu-mă în sus, 
unde exploziile îşi continuau spectacolul strălucitor. Sau poate 
că n-am vrut sîngele tuturor acestor ființe pe mîinile mele. 

— Hotărtrea nu-ţi aparţinea. Trebuie să cred asta. 

— Nu-mi aparținea. Dar asta nu contează. 

În cele din urmă, exploziile încetară. 

— Nava ta a fost cruțată, generale Gau. 

— Cruţată, repetă el. De ce? 

— Pentru că acesta a fost planul. Nava ta, şi numai a ta. 
Ai trecere liberă de pe Roanoke pînă la distanţa de salt, înapoi 
în propriul tău teritoriu, dar trebuie să pleci acum. Această 
garanţie de liberă trecere expiră într-o oră, în afară de cazul în 
care eşti pe drum. Îmi pare rău, dar nu cunosc echivalentul 
tău de timp. E suficient să spun că ar trebui să te grăbeşti, 
generale. 

Gau se întoarse şi răcni la unul dintre soldaţii săi, şi apoi 
răcni din nou cînd îi deveni limpede că aceştia nu erau atenţi. 
Unul se apropie; îşi acoperi translatorul şi vorbi ceva în propria 
lor limbă. Soldatul alergă înapoi spre ceilalți, strigînd în timp 
ce se îndepărta. 

Generalul se îndreptă din nou spre mine. 

— Asta o să facă lucrurile dificile... 

— Cu tot respectul cuvenit, generale, cred că aceasta a fost 
intenţia. 

— Nu. Nu înţelegi. Ți-am spus că există unii în Conclav 
care vor să distrugă omenirea. Să vă anihileze pe toţi, aşa cum 
mi-aţi anihilat voi acum flota. Va fi mai greu, în condiţiile de 
față, să-i opresc. Fac parte din Conclav. Dar încă au propriile 
lor nave şi propriile lor guverne. Nu ştiu ce se va întîmpla acum. 
Nu ştiu dacă îi pot controla după ceea ce s-a întîmplat. Nu ştiu 
dacă mă vor mai asculta... 

Un detaşament de soldaţi se apropie de general ca să-l 
însoțească, doi dintre ei îndreptîndu-şi armele spre mine. Gene- 
ralul vorbi ceva, pe ton răstit; armele fură coborite. Gau făcu 
un pas spre mine. Mi-am stăpînit impulsul de a da un pas înapoi 
şi am rămas pe poziţie. 

— Priveşte-ţi colonia, administrator Perry. Nu mai e as- 
cunsă. Începînd din această clipă, va fi înfierată. Oamenii vor 

dori răzbunare pentru ceea ce s-a petrecut aici. Toată Uniunea 
Colonială va fi o ţintă. Dar aici este locul unde s-a petrecut. 

— Te vei răzbuna, generale? am întrebat. 

— Nu, răspunse Gau. Nici o navă şi nici o trupă de soldaţi 
ai Conclavului sub comanda mea nu se vor întoarce aici. Îți 
dau cuvîntul. Tie, administrator Perry. Ai încercat să mă 
avertizezi. Îți datorez această politeţe. Dar nu pot controla decât 
propriile mele nave şi propriile mele trupe. 

Făcu semn către detaşament. 

— În acest moment, acestea sînt trupele pe care le controlez. 
Şi am sub comanda mea o singură navă. Sper să înţelegi ce-ţi spun. 

— Înţeleg. 

— Atunci rămîi cu bine, administrator Perry. Priveşte-ţi 
colonia. Ai grijă de ea. Sper, de dragul tău, că nu va fi atît de 
dificil pe cît mă aştept eu să fie. 

Gau se întoarse şi porni cu paşi repezi spre navetă, ca să 
plece. L-am privit plecînd. 

Planul este simplu, îmi spusese generalul Rybicki. Îi distru- 
gem flota, în întregime, în afară de nava lui. El se întoarce în Conclav 
şi se luptă să păstreze controlul, în timp ce totul se destramă. De 
aceea îl lăsăm în viață, ştii. Chiar şi după asta, unii îi vor fi încă loiali. 
Războiul civil pe care membrii Conclavului îl vor purta între ei după 
aceea va distruge Conclavul. Războiul civil va slăbi capacitățile 
Conclavului mult mai eficient decît dacă generalul Gau ar muri şi 
Conclavul s-ar desființa. Într-un an, Conclavul se va sfărîma în bucăți, 
iar Uniunea Colonială se va afla în situația de a culege cele mai multe 
dintre rămăşiţele mari. 

Am urmărit naveta lui Gau lansîndu-se, înălțîndu-se în 
noapte. 

Speram că generalul Rybicki avea dreptate. 

Nu credeam însă că va fi așa. 


UNSPREZECE 


Datele de la satelitul defensiv pe care Uniunea Colonială 
îl amplasase deasupra planetei Roanoke ne spuneau că roiul 
de proiectile care atacau colonia ieşise la iveală chiar la marginea 
atmosferei şi-şi desfăşurase efectivul de cinci rachete aproape 
instantaneu, lansînd armele fără motor prin atmosfera din ce 
în ce mai densă. 

Scuturile termice de la două dintre rachete cedară în timpul 
intrării lor în atmosferă, iar acestea se prăbuşiră cu o undă 
incandescentă în față, formată la impactul cu aerul. Explodară 
violent, dar nici pe departe atît de violent pe cît ar fi explodat 
dacă încărcăturile ar fi fost armate. Eşuînd în sarcina lor, arseră 
inofensive în atmosfera superioară. 

Satelitul defensiv urmări celelalte trei rachete şi transmise 
o avertizare de atac către colonie. Mesajul se răspîndi pe fiecare 
dintre proaspăt reactivatele PDA-uri din colonie şi transmise 
avertismentul că un atac era iminent. Coloniştii scăpară din 
miîini farfuriile cu mîncare, îşi înşfăcară copiii şi se îndreptară 
către adăposturile comunitare din sat sau către adăposturile 
familiale de la ferme. Printre fermele menonite, sirenele recent 
instalate se tînguiră la marginea ogoarelor. 

Mai aproape de sat, Jane activă de la distanţă sistemul defen- 
siv al coloniei, instalat în grabă după ce Roanoke primi permisiu- 
nea să folosească maşini moderne. Sistem defensiv era un termen 
prea pompos pentru ceea ce era apărarea; în acest caz, o serie de 

tunuri defensive terestre automate conectate între ele şi două 
turele cu arme energetice la capetele opuse ale satului Croatoan. 
Turelele cu fascicul energetic puteau teoretic să distrugă rachetele 
care se năpusteau către noi, presupunînd că am fi avut energia 
necesară să le încărcăm complet. N-aveam; rețeaua noastră 
energetică era alimentată de lumina solară. Era suficientă pentru 
consumul zilnic de energie al coloniei, dar jalnic de nepotrivită 
pentru puterea imensă pe care o cereau armele energetice. Fiecare 
dintre bateriile interne ale turelelor puteau furniza cinci secunde 
de folosire la intensitate maximă sau cincisprezece secunde de 
utilizare la putere scăzută. Nivelul de putere scăzută ar fi putut 
să nu distrugă complet o rachetă, dar îi putea arde nucleul de 
navigaţie, deviind obiectul de pe traiectorie. 

Jane opri tunurile de cîmp. Nu aveam nevoie de ele. Stabili 
apoi o conexiune directă cu satelitul defensiv şi descărcă datele 
în BrainPalul ei la viteză maximă, ca să înțeleagă mai bine ce 
va trebui să facă cu turelele energetice. 

În timp ce Jane mărea puterea din sistemele defensive, 
satelitul stabili care dintre rachete reprezenta ameninţarea cea 
mai urgentă pentru colonie şi trase în ea cu propriul său fascicul 
de energie. Satelitul marcă o lovitură directă şi găuri racheta; 
dispariţia bruscă a calităţilor aerodinamice o făcu bucăţi. Sate- 
litul ținti din nou şi lovi a doua dintre cele trei rachete rămase, 
nimerindu-i motorul. Racheta devie cu violenţă pe cer, cu 
sistemele de navigaţie incapabile să compenseze avaria. Racheta 
se prăbuşi pînă la urmă undeva, atît de departe de noi încât nici 
nu ne-am mai gîndit la ea. 

Satelitul defensiv, cu propriile lui celule energetice golite, 
fu incapabil să facă ceva în privinţa ultimei rachete; transmise 
datele privind viteza şi traiectoria lui Jane, care transferă imediat 
datele către turelele energetice. Acestea intrară în funcţiune şi 
începură urmărirea. 

Armele cu fascicul energetic sînt concentrate şi coerente, dar 
pierd energie odată cu distanţa; Jane mări la maximum eficiența 
turelelor lăsînd racheta să se mai apropie înainte de a trage. Era 

decizia corectă, pentru că racheta se dovedi incredibil de rezis- 
tentă. Chiar şi trăgînd cu ambele turele, Jane reuşi doar să distrugă 
creierul rachetei, scoțindu-i din funcţiune armele, motoarele şi 
sistemul de navigaţie. Racheta muri chiar deasupra coloniei, dar 
inerția o propulsa înainte şi în jos cu viteză incredibilă. 

Racheta moartă lovi pămîntul la un kilometru în afara satu- 
lui, săpînd o gaură înspăimîntătoare în terenurile necultivate 
şi împroşcînd combustibil în aer, unde se aprinse. Unda de şoc 
a exploziei era doar o mică parte din ceea ce ar fi fost dacă încăr- 
cătura ar fi fost armată, dar fu suficientă ca să mă arunce în 
fund la un kilometru depărtare şi să mă lase fără auz vreme de 
aproape o oră. Aşchii din rachetă zburară cu violenţă în toate 
direcţiile, cu impulsul sporit de energia exploziei combus- 
tibilului. Bucăţile sfişiară pădurea, rupînd arborii de pe Roanoke 
şi aruncînd flăcări în frunziş. Alte fragmente găuriră construc- 
ţiile de la fermele apropiate, dărîmînd case şi hambare şi 
transformând vitele în pete însîngerate, mînjite pe sol. 

O porţiune din învelişul motorului zbură sus prin aer, 
cobori în arc şi căzu pe un petic de pămînt dedesubtul căruia 
se afla adăpostul de curînd construit al familiei Gugino. Impac- 
tul învelişului făcu să se prăbuşească instantaneu pămîntul de 
deasupra adăpostului. Atît pămîntul cât şi învelişul pătrunseră 
în adăpostul propriu-zis. 

Înăuntru se afla întreaga familie Gugino: Bruno şi Natalie 
Gugino, gemenele lor în vîrstă de şase ani, Maria şi Katherina, 
şi băiatul lor de şaptesprezece ani, Enzo. Care începuse de 
puţină vreme să-i facă din nou curte lui Zoë, cu ceva mai mult 
succes decît avusese înainte. 

Nici unul dintre ei nu avea să mai iasă din adăpostul acela. 

O familie întreagă dispărută într-o clipă. Era de neconceput. 
Ar fi putut fi însă cu mult, mult mai rău. 


%* 


Mi-am petrecut ora de după atac adunînd rapoarte din toată 
colonia despre amploarea pagubelor, şi apoi m-am îndreptat 

spre casa familiei Gugino împreună cu Savitri. Am găsit-o pe 
Zoë pe verandă, stînd apatică printre cioburile de sticlă de la 
geamurile sparte ale casei. Hickory stătea lîngă ea; Dickory era 
cu Jane la rămăşiţele adăpostului. Erau singuri la adăpost; un 
grup mic de bărbaţi stătea la o oarecare depărtare, aşteptind 
ordinele lui Jane. 

M-am dus la Zoë şi am îmbrăţişat-o cu putere; ea acceptă, 
dar nu răspunse. 

— Oh, scumpa mea, am exclamat. Îmi pare atît de rău! 

— N-am nimic, tată, spuse ea, pe un ton care-i transforma 
cuvintele în minciună. 

— Ştiu, am răspuns, dîndu-i drumul. Dar tot îmi pare rău. 
E greu. Nu sînt sigur că e cel mai bun loc în care să te afli în 
clipa asta. 

— Nu vreau să plec. 

— Nu trebuie. Doar că nu ştiu dacă e bine pentru tine să 
vezi asta. 

— Am nevoie să fiu aici. Am nevoie să văd asta cu ochii mei. 

— În ordine. 

— Trebuia să fiu aici în seara asta, continuă Zoë şi făcu 
semn către casă. Enzo mă invitase la cină. l-am zis că o să vin, 
apoi însă am pierdut socoteala timpului cu Gretchen. Tocmai 
voiam să-l sun ca să-mi cer scuze cînd a venit avertizarea. Ar fi 
trebuit să fiu aici. 

— Draga mea, nu poţi să te învinovăţeşti pentru asta. 

— Nu mă învinovăţesc pentru asta. Mă bucur că n-am fost 
aici. Pentru asta mă simt prost. 

În ciuda voinței mele, am scos un ris tremurat şi am îmbră- 
țişat-o din nou pe Zoë. 

— Oh, Dumnezeule, Zoë... Şi eu mă bucur că n-ai fost aici 
în seara asta. Şi nu mă simt prost pentru asta. Îmi pare rău 
pentru ce s-a întîmplat cu Enzo şi cu familia lui. Dar mă bucur 
că erai în siguranţă cu noi. Nu te simţi prost pentru că trăieşti, 
scumpa mea. 

Am sărutat-o pe creştetul capului. 

— Mulţumesc, tăticule, zise Zoë. 

Nu părea cu totul convinsă. 

— O s-o las pe Savitri să stea cu tine cât timp mă duc să 
vorbesc cu mama ta, bine? 

Zoë rise uşor. 

— Ce, crezi că Hickory nu mă consolează destul? 

— Sînt sigur că da. Dar o să-l împrumut pentru cîteva 
minute. În ordine? 

— Sigur, tată, răspunse Zoë. 

Savitri se duse şi se aşeză pe trepte alături de Zoë, trăgînd-o 
într-o îmbrăţişare. l-am făcut semn lui Hickory să vină cu mine. 
Îşi potrivi pasul cu al meu în timp ce mergeam. 

— Ai implantul pentru emoții pornit? am întrebat. 

— Nu. Durerea lui Zoë a devenit prea mult. 

— Deschide-l, te rog. Mi se pare mai uşor să discut cu tine 
cînd e pornit. 

— Cum doreşti, răspunse Hickory, îşi deschise implantul 
şi apoi se prăbuşi ghemuit la pămînt. 

— Ce naiba...? am exclamat şi m-am oprit. 

— Îmi pare rău, vorbi Hickory, îndreptîndu-se. Ți-am spus 
că emoţiile lui Zoë erau incredibil de intense. Încă mă lupt cu 
ele. Au fost emoţii noi pe care nu le-am mai simţit alături de ea 
pînă acum. Emoţiile noi sînt mai greu de procesat. 

— Te simți bine? 

— N-am nimic, răspunse Hickory, ridicîndu-se în picioare. 
Îmi cer scuze. 

— Las-o baltă. Ascultă, ați luat deja legătura cu ceilalți 
obini? 

— Da. Indirect, prin intermediul canalul de date al sateli- 
tului vostru. Abia am restabilit contactul şi am furnizat un 
rezumat al evenimentelor din ultimul an. N-am oferit un raport 
complet. 

— De ce? am întrebat. 

Am început din nou să mergem. 

— Canalul vostru de date nu e sigur. 

— Vreţi să raportați unele lucruri superiorilor voştri fără să 
asculte Uniunea Colonială. 

— Da. 

— Ce fel de lucruri? 

— Observaţii. Şi sugestii. 

— Cu oarecare vreme în urmă mi-ai spus că obinii ar fi 
dispuşi să ne ajute dacă am avea nevoie de ajutor. Oferta mai e 
valabilă? 

— Mai e din cîte ştiu. Ne ceri ajutorul, maior Perry? 

— Nu încă. Am doar nevoie să ştiu ce opţiuni am. 

Jane ridică privirea spre mine cînd am ajuns la ea. 

— Nu vreau ca Zoë să stea aici, îmi zise. 

— E chiar atât de rău? am comentat. 

— Mai rău. Dacă vrei să ştii, sugestia mea ar fi să scoatem 
carcasa asta de motor, să umplem adăpostul pînă sus cu pămînt 
şi apoi să ridicăm o piatră de mormînt. Încercarea de a găsi 
destul din ei ca să-i îngropăm în altă parte o să fie un exercițiu 
de zădărnicie. 

— Lisuse, am exclamat. 

Am făcut semn din cap către învelişul motorului. 

— Ştim ceva despre asta? 

Jane arătă spre Dickory, care stătea alături. 

— Dickory spune că însemnele arată că e nouri. 

— Nu-i cunosc. 

— Uniunea Colonială n-a avut aproape nici un contact cu 
ei. Dar probabil că nu e de la ei. Au o singură planetă şi nu colo- 
nizează alte lumi. N-au nici un motiv să ne atace. 

— Fac parte din Conclav? am întrebat. 

— Nu, răspunse Dickory, apropiindu-se. Dar vînd arme 
unora dintre membrii Conclavului. 

— Aşadar, ar fi putut fi un atac al Conclavului. 

— E posibil, răspunse Dickory. 

— Generalul Gau a zis că n-o să ne atace, comentă Jane. 

— A mai zis şi că nu crede că ar putea să-i împiedice pe 
alții să atace. 

— Nu cred că ăsta este un atac. 

Am arătat către rămăşiţele învelişului de motor, care încă 
emana căldură. 

— Arată ca un atac. 

— Dacă ar fi fost un atac, am fi fost cu toţii morţi, spuse 
Jane. A fost prea mic şi prea prosteşte făcut ca să fie un atac 
autentic asupra coloniei. Oricine-ar fi făcut asta, a aruncat 
rachetele direct deasupra coloniei noastre, unde satelitul defen- 
siv le putea lovi una după alta şi ne putea trimite informații ca 
să le distrugem pe cele pe care el nu putea. Un mod prostesc 
de a ataca o colonie. Nu atît de stupid pentru a ne testa apărarea. 

— Atunci, dacă ar fi reuşit totuşi să distrugă colonia, asta 
ar fi fost doar un bonus, am comentat. 

— Exact. Acum, oricine a făcut asta ştie ce fel de apărare 
folosim şi ce capacități avem. lar noi nu ştim nimic despre ei, 
în afară de faptul că nu sînt destul de proşti ca să pună la cale 
un atac fără să ştie cum ne apărăm. 

— Mai înseamnă şi că la următorul atac nu vor fi numai 
cinci rachete. 

— Probabil că nu, conchise Jane. 

Am cercetat rămăşiţele. 

— Sîntem prăzi uşoare, am remarcat. Aproape că n-am do- 
borît-o pe asta, şi unii dintre oamenii noştri tot sînt morți. Avem 
nevoie de o apărare mai bună, acum. Uniunea Colonială ne-a 
pus o ţintă pe piept, acum trebuie să ne ajute să-i împiedicăm 
pe alţii s-o lovească. 

— Mă îndoiesc că o scrisoare în cuvinte tari o să schimbe 
ceva. 

— Nu, am fost de acord. San Joaquin trebuie să ajungă aici 
peste vreo două zile, să lase provizii. Unul dintre noi ar trebui 
să se afle la bordul ei cînd se întoarce la staţia Phoenix. O să 
fim mult mai greu de ignorat dacă stăm în pragul uşii cuiva. 

— Ai mai multă încredere decît mine. 

— Dacă nu căpătăm sprijin acolo, am putea avem alte posi- 
bilități, am spus, uitîndu-mă la Hickory. 

Am început să mai spun ceva, dar le-am observat pe Savitri 
şi pe Zoë venind spre noi. M-am îndreptat spre ele, atent la 
dorinţa lui Jane de a nu o lăsa pe Zoë să se apropie prea mult. 

Savitri îşi scosese PDA-ul. 

— Ai primit nişte mesaje. 

— Iisuse, Savitri! Chiar nu e momentul potrivit. Trimite-i-le 
mai departe lui Jann! 

De cînd Roanoke fusese redescoperită în mod oficial, Jane 
şi cu mine fuseserăm contactaţi de către fiecare mijloc de 
comunicare cunoscut omului, cerşind, linguşind sau pretinzînd 
interviuri. Cinci sute de asemenea cereri au sosit cu pachetul 
de date de pe prima sondă de salt oficială pe care a primit-o 
Roanoke. Nici Jane, nici eu nu aveam timpul și nici înclinația 
necesară pentru a ne ocupa de ele, dar cunoşteam pe cineva 
care le avea pe amîndouă; şi uite aşa a devenit Jann Kranjic, în 
mod oficial, secretarul de presă al coloniei Roanoke. 

— Nu te-aş bate la cap cu o cerere de presă, spuse Savitri. 
E de la Departamentul Colonizării. E marcat „confidenţial” şi 
„extrem de urgent”. 

— Despre ce e vorba? am întrebat. 

— Nu ştiu. Nu mă lasă să-l deschid. 

Îmi întinse PDA-ul ca să-mi arate că accesul ei era blocat. 
Am închis contul ei pe PDA şi l-am deschis pe al meu. Un an 
în care m-am descurcat fără PDA m-a făcut să-mi dau seama 
cît de mult mă bazam pe acest obiect înainte, dar şi cât de puţin 
voiam să mă bazez pe el acum. Încă nu purtam unul cu mine, 
contînd pe Savitri să mă ţină la curent. 

PDA-ul îmi acceptă identificatorii biometrici şi parola şi 
deschise scrisoarea. 

— Nemaipomenit, am exclamat după un minut. 

— E totul în ordine? întrebă Savitri. 

— Sigur că nu. Vreau să-i spui lui Jane să termine aici cât 
mai curînd posibil şi să ne întîlnim în clădirea administraţiei, 
în clipa în care a terminat. Apoi vreau să-i găseşti pe Manfred 
Trujillo şi pe Jann Kranjic şi să le spui să vină şi ei acolo. 

— Bine, răspunse Savitri. Ce se petrece? Poţi să-mi spui? 

I-am înapoiat PDA-ul; l-a luat în mînă. 

— Am fost eliberat din funcţia de conducător al coloniei. 
Şi am fost convocat la stația Phoenix. 

— Ei bine, ai fost eliberat din funcție numai temporar, şi 
ăsta e un lucru bun, comentă Manfred Trujillo, dînd mai departe 
PDA-ul şi scrisoarea de pe el lui Jann Kranjic. 

Cei doi, Jane, Savitri şi cu Beata, care-l însoțise pe Kranjic, 
erau înghesuiți în biroul meu, punîndu-i la încercare capacitatea 
de a ne cuprinde pe toţi deodată. 

— Faptul că este temporar înseamnă că nu s-au hotărât deja 
să te linşeze. Or să vrea să vorbească mai întîi cu tine, pînă la a 
lua o asemenea decizie. 

— Se pare că s-ar putea să capeţi slujba mea pînă la urmă, 
Manfred, am spus din spatele biroului. 

Trujillo aruncă o privire spre Jane, care stătea la marginea 
biroului. 

— Cred că aş avea nevoie mai întîi să-i fac faţă ei, şi nu sînt 
sigur că asta o să se întîmple. 

— N-o să păstrez slujba asta fără John, zise Jane. 

— Eşti mai mult decît capabilă s-o faci, o asigură Trujillo. 
Şi nimeni n-o să ţi se opună. 

— Nu-mi pun la îndoială competenţa. Pur şi simplu n-o 
să păstrez slujba. 

Trujillo dădu din cap. 

— În orice eventualitate, nu e limpede că ar avea intenţia 
să te dea la o parte permanent, spuse el, arătînd spre PDA, care 
se afla acum în mîinile Beatei. Eşti chemat în fața unei comisii 
de anchetă. Vorbind ca un fost legislator, îți pot spune că scopul 
unei anchete este de obicei acela de a salva fundul cuiva, nu să 
ancheteze cu adevărat ceva. Şi tot ca fost legislator, îți pot spune 
că Departamentul colonizării are o mulțime de lucruri pentru 
care să-şi acopere fundul. 

— Dar tot nu te-ar rechema dacă n-ai fi făcut ceva de care 
s-ar putea lega, observă Kranjic. 

— Frumos, Jann, vorbi Beata. Putem conta oricînd pe tine 
pentru sprijin... 

— Nu spun că a făcut ceva rău, Beata, se repezi Kranjic. 

Kranjic o reangajase pe Beata ca asistentă după ce fusese 
numit secretar de presă al coloniei, dar era limpede că relaţia 
lor personală nu se îmbunătăţise prea mult după divorţ. 

— Spun că a făcut ceva ce ei pot folosi drept scuză ca să-i 
pună ceva în spinare, să-l aducă în faţa unei comisii. Şi ai făcut, 
nu-i aşa? mă întrebă pe mine. Cînd erai cu generalul Gau, i-ai 
oferit o cale de scăpare. I-ai spus să nu-şi cheme flota. N-ar fi 
trebuit să faci asta. 

— Nu, n-ar fi trebuit. 

— Găsesc lucrul ăsta puțin cam încurcat. 

— Simţeam nevoia să pot spune că am făcut oferta. Pentru 
propria mea conştiinţă. 

— Lăsînd la o parte chestiunile morale, continuă Trujillo, 
dacă cineva vrea să facă zarvă în legătură cu asta, te-ar putea 
acuza de trădare. Planul Uniunii Coloniale cerea aducerea 
aici a flotei Conclavului. Ai pus intenţionat în pericol strategia 
lor. 

M-am întors spre Kranjic. 

— Vorbeşti cu alţi ziarişti. Ai auzit altceva despre asta? 

— Despre faptul că ai fi băgat la apă ca trădător? Nu, răs- 
punse Kranjic. Există încă o mulțime de jurnalişti care vor să 
vorbească fie cu tine, fie cu Jane, dar e vorba numai despre 
noaptea în care flota Conclavului a fost doborită sau despre 
cum am supravieţuit aici. Am lăsat o mulțime dintre aceşti 
jurnalişti pe mîna lui Manfred şi a altor membri ai consiliului. 
Poate au auzit ei cîte ceva despre subiectul ăsta... 

M-am întors spre Trujillo. 

— Ei? am întrebat. 

— Nimic de genul ăsta nici aici, răspunse Trujillo. Dar ştii la 
fel de bine ca oricine că cea mai mare parte din ceea ce plănuieşte 

sau gîndeşte Uniunea Colonială nu se discută niciodată în afara 
propriilor ei săli. 

— Aşa că or să te condamne ca trădător pentru că nu sari 
în sus de bucurie să omori cîteva sute de mii de fiinţe inteligente, 
comentă Savitri. Îmi aduc aminte dintr-odată de ce detest struc- 
tura de putere a Uniunii Coloniale! 

— S-ar putea să nu fie asta, observă Jane. S-ar putea să facă 
din John un tap ispăşitor, dar dacă e adevărat, asta atrage după 
sine întrebarea pentru ce fac din el un țap ispăşitor. Pe de altă 
parte, dacă purtarea lui față de Gau este cercetată, Uniunea 
Colonială se uită la felul în care această purtare a afectat 
evenimentele. 

— Crezi că ceva n-a mers potrivit planului, i-am spus lui 
Jane. 

— Cred că nu cauţi țapi ispăşitori cînd planurile tale se 
desfăşoară fără piedici, comentă Jane. Dacă în spatele atacului 
din seara asta este Conclavul, asta sugerează că s-a reorganizat 
mult mai repede decât se aştepta UC. 

M-am uitat din nou la Kranjic, care descifră înțelesul privirii 
mele. 

— Nu există nimic despre Conclav în relatările de presă 
pe care le-am văzut, pozitiv sau negativ, replică el. 

— Asta n-are nici un sens, am spus. 

Generalul Rybicki îmi zisese că o parte a planului era de a 
prezenta Conclavul coloniilor în momentul marii lui înfrîngeri. 
Acum aveau momentul înfrîngerii; ar fi trebuit să fie în toată 
presa. 

— Nu există absolut nimic despre Conclav? 

— Nimic în care să existe numele, răspunse Kranjic. Rela- 
tările de presă pe care le-am văzut pomenesc de faptul că această 
colonie a fost amenințată de un număr de rase extraterestre, 
ceea ce a determinat UC să-şi pună la cale viclenia. Au pomenit 
şi de bătălia de aici. Dar nici una nu are Conclavul descris sub 
numele de Conclav. 

— Dar noi ştim despre Conclav, zise Savitri. Toată lumea 
de aici ştie despre Conclav. Cînd oamenii noştri trimit scrisori 
sau filme familiei şi prietenilor, or să vorbească despre asta. 
N-o să rămînă un secret prea multă vreme. În special după 
noaptea asta... 

— UC are multe căi de a manevra situaţia dacă vrea, îi 
explică Beata lui Savitri. Nu ştim cine ne-a atacat în noaptea 
asta. Ar putea fi oricîte rase, şi nimic în ceea ce priveşte atacul 
nu sugerează o alianţă de rase. Dacă Uniunea Colonială vrea 
să minimalizeze ideea de Conclav, poate să spună pur şi simplu 
presei că ne-a furnizat intenționat informaţii eronate pentru 
propria noastră protecție. Am fi mai dornici să avem grijă de 
propria noastră siguranţă, dacă am crede că întregul univers 
vrea să pună mîna pe noi. 

Savitri arătă spre mine. 

— Şi întâlnirea lui cu generalul Gau a fost un soi de halu- 
cinaţie? 

— Este rechemat, zise Beata. Este foarte posibil ca ancheta 
să constea în a i se cere să-şi revizuiască amintirile despre incident. 

— Nu mi-am dat seama că eşti atît de obsedată de conspi- 
raţii, i se adresă Savitri Beatei. 

— Îmi pare bine că mă cunoşti, spuse Beata. 

— Este posibil ca ziariştii şi alţii să ştie despre Conclav, 
comentă Kranjic. Numai că nu prin canalele oficiale de presă. 
Iar dacă UC descurajează în mod activ jurnaliştii să vorbească 
despre asta, atunci nu e prea probabil să discute chestiunea cu 
noi... 

— ...pentru că toate comunicațiile noastre vin prin sondele 
de salt, termină Jane. Ceea ce înseamnă că sînt monitorizate de 
către Uniunea Colonială. 

— Exact, vorbi Kranjic. 

Mi-am adus aminte de îngrijorarea lui Hickory în legătură 
cu faptul că UC i-ar putea asculta comunicațiile cu ceilalți obini. 
După cât se părea, nu era singurul bănuitor la adresa UC. 

— Voi n-aveţi vreun cod sau ceva? l-am întreba pe Kranjic. 
Vreo metodă de a transmite ceva celorlalți jurnalişti chiar dacă 
sînteți monitorizaţi? 

— Vrei să scriu „şoimul zboară la miezul nopţii”? întrebă 
Kranjic. Nu, n-avem un cod, şi chiar dacă am fi avut, nimeni 
n-ar risca. Crezi că UC nu caută idiosincrazii semantice şi tipare 
steganografice? 

Arătă spre Jane. 

— Am auzit zvonuri că ea a lucrat în serviciile de informații 
penru FCA la un moment dat. Întreab-o pe ea despre asta. 

— Aşadar, nu numai că nu ştim ce ştie UC, nici nu putem 
să aflăm ce ştie UC, constată Savitri. 

— Am putea la fel de bine să fim încă pierduţi... 

— Nu. Am răspuns. Putem afla. Numai că nu putem afla 
de aici. 

— Ah, exclamă Trujillo. Drumul tău la stația Phoenix. Crezi 
că poţi afla mai multe acolo. 

— Da, am răspuns. 

— O să fii ocupat cu ancheta, mă avertiză Trujillo. N-o să 
ai prea mult timp să te pui la curent cu bîrfele. 

— Tu cunoşti încă oameni din guvernul Uniunii Coloniale, 
i-am spus. 

— În afară de cazul în care a avut loc o lovitură de stat, da. 
A trecut doar un an. Te pot pune în legătură cu cîțiva oameni. 

— Aş prefera să vii cu mine. Aşa cum ai spus, o să fiu ocupat 
cu o anchetă. Iar cei pe care-i cunoşti or să vorbească mai deschis 
cu tine decît dacă vor vorbi cu mine. În special avînd în vedere 
ce credeai despre mine, ultima oară cînd ai vorbit cu oricare 
dintre ei. 

Am aruncat o privire spre Kranjic. 

— Şi tu, Jann. Cunoşti încă oameni din presă. 

Beata pufni. 

— Ştie să înşire vorbe goale... Lasă-mă pe mine să vin. 
Cunosc producători şi redactori — oameni care le dau replicile 
celor ca el. 

— Veniţi amîndoi, am zis, înainte ca Kranjic să apuce să se 
repeadă la Beata. Trebuie să aflăm cît mai mult posibil din cât 
mai multe surse diferite. Manfred din guvern. Voi doi, cu con- 
tactele voastre din presă. Jane cu Forţele Speciale. 

— Nu, replică Jane. Eu rămîn aici. 

M-am oprit, serios surprins auzind asta. 

— Forţele Speciale au dus la îndeplinire atacul împotriva 
flotei Conclavului, am zis. Probabil că ei ştiu mai mult decît 
oricine despre consecinţele lui. Am nevoie să afli, Jane. 

— Nu, răspunse Jane. 

— John, interveni Savitri, am fost atacați. Cineva chiar 
trebuie să conducă colonia cât timp eşti plecat. E nevoie ca Jane 
să rămînă aici. 

Problema era mai complicată de-atit, dar privirea fixă a lui 
Jane era neutră şi lipsită de expresie. Orice s-ar fi petrecut, nu 
urmam să aflu chiar atunci. lar Savitri avea dreptate în orice caz. 

— Bine, am răspuns. Mai am şi eu cîțiva oameni cu care 
pot vorbi. În afară de cazul în care plănuiesc să mă ţină într-o 
celulă. 

— Nu crezi că cineva se va întreba de ce noi trei vom veni 
cu tine? 

— Nu cred, am răspuns. Am fost atacați. Eu o să fiu ocupat 
cu ancheta. Manfred, o să trebuiască să baţi pragurile uşilor 
unor oameni şi să încerci să convingi UC să ne îmbunătățească 
apărarea, şi încă repede. Beata se va prezenta ca ministru al 
culturii; pe lîngă faptul că va vorbi cu contactele ei, o să încerce 
să obțină permisiunea pentru programe de divertisment şi de 
educaţie. Avem acum capacitatea pentru aşa ceva. Şi, ca secretar 
de presă, Jann o să se ocupe să vîndă poveste primului an al 
coloniei Roanoke. Aveţi cu toții motivele voastre să mergeţi. 
Are vreun sens? 

— Are sens, încuviinţă Trujillo. 

Kranjic şi Beata dădură şi ei din cap. 

— Bine, am răspuns. Atunci, nava noastră trebuie să ajungă 
aici peste două zile. 

M-am ridicat în picioare ca să închei şedinţa. Am întins 
mîna după Jane ca s-o prind înainte să plece, dar fu prima care 
ieşi pe uşă. 

— Unde-i Zoë? am întrebat-o pe Jane cînd am ajuns înapoi 
acasă. 

— A plecat la familia Trujillo. 

Jane stătea pe scaunul ei de pe verandă, mîngîindu-l pe Babar. 

— Ea cu Gretchen şi cu toți prietenii lor îl plîng pe Enzo. 
Probabil că o să rămînă acolo peste noapte. 

— Cum se mai simțea? 

— A murit o persoană pe care-o iubea. E greu pentru 
oricine. A mai pierdut oameni dragi şi înainte. Dar acum e prima 
oară cînd a fost cineva din generația ei. Unul dintre prieteni. 

— Şi pe deasupra o primă iubire, am adăugat. Asta com- 
plică lucrurile. 

— Aşa e. Totul e complicat acum. 

— Pentru că veni vorba, aş vrea să te întreb despre ce-a fost 
vorba acolo, mai devreme. Refuzul tău de a merge la stația Phoenix. 

— A spus Savitri. E destul de rău că te pierde pe tine colonia 
pentru o anchetă şi că îl iei pe Trujillo cu tine. Trebuie să fie 
cineva şi aici. 

— Dar asta nu e totul. Te cunosc destul de bine ca să ştiu 
cînd ascunzi ceva. 

— Nu vreau să fiu responsabilă pentru compromiterea 
siguranţei coloniei. 

— Și cum ai putea face asta? 

— Printre alte motive, data viitoare cînd o să-l văd pe 
generalul Szilard, o să-i rup gâtul ticălosului. Nu-i prea probabil 
să mă păstreze în continuare după asta. Atunci n-o să mai existe 
nici o conducere pentru colonia asta. 

— Ai fost întotdeauna cea practică. 

— Asta sînt, fu de acord Jane. Ceva moştenit de la Kathy, 
poate. 

— Poate. 

Se întîmpla rar ca Jane să vorbească direct despre Kathy; 
e greu să vorbeşti cu soțul tău despre prima lui soţie, în special 
cînd eşti făcută din ADN-ul acelei soţii. Cînd Jane aducea 
vorba de Kathy era un indiciu că avea altele pe cap. Am rămas 
tăcut pînă cînd a fost gata să-mi spună ce se petrecea în mintea 
ei. 

— Visez cîteodată despre ea, vorbi Jane în sfîrşit. Despre 
Kathy. 

— Ce visezi despre ea? am întrebat. 

— Că ea şi cu mine stăm de vorbă. Şi ea îmi povesteşte cum 
erai cînd erai cu ea, iar eu îi povestesc cum eşti cu mine. Şi mai 
vorbim despre familii şi despre viața noastră şi fiecare despre 
cealaltă. Iar cînd mă trezesc, nu-mi aduc aminte nimic concret 
despre ceea ce am vorbit. Doar că am vorbit. 

— Trebuie să fie frustrant. 

— Nu e. Nu chiar. Îmi place doar că stăm de vorbă. Îmi 
place să simt legătura asta cu ea. Face parte din ceea ce sînt. 
Mamă şi soră şi eu. Toate la un loc. Îmi place că mă vizitează. 
Ştiu că-i doar un vis. E frumos totuşi. 

— Pariez că aşa e, am spus, aducîndu-mi aminte de Kathy, 
cu care Jane semăna atît de mult, la fel de mult pe cît era o 
persoană de sine stătătoare. 

— Mi-ar plăcea s-o vizitez într-o zi. 

— Nu prea ştiu cum o să facem asta. A murit de multă 
vreme. 

— Nu. Vreau să zic că mi-ar plăcea să o vizitez acolo unde 
e acum. Unde e îngropată. 

— Nu prea ştiu nici asta cum o s-o facem. Odată ce plecăm 
de pe Pămînt, nu mai avem permisiunea să ne întoarcem. 

— Eu n-am plecat niciodată de pe Pămînt, comentă Jane, 
uitîndu-se în jos către Babar, care bătea leneş şi fericit din coadă. 
Numai ADN-ul meu. 

— Nu cred că Uniunea Colonială va face deosebirea, am 
zîmbit eu la una dintre rarele glume ale lui Jane. 

— Ştiu că n-o s-o facă, replică Jane, cu o urmă de amără- 
ciune în glas. Pământul este prea preţios ca fabrică pentru a 
risca să fie infectat de restul universului. 

Se uită cercetător la mine. 

— Nu-ţi doreşti niciodată să te întorci? Ţi-ai petrecut acolo 
cea mai mare parte a vieții. 

— Aşa e. Dar am plecat pentru că nu mă mai ţinea nimic 
acolo. Soţia mea era moartă, iar copilul crescuse mare. Nu era 
prea greu să-mi iau rămas-bun. lar acum, lucrurile de care îmi 
pasă sînt aici. Asta e lumea mea acum. 

— Este? 

Ridică ochii spre stele. 

— Îmi aduc aminte cum stăteam pe drum, cînd mai eram 
pe Huckleberry, întrebîndu-mă dacă aş putea face dintr-o altă 
lume căminul meu. Dacă aş putea face lumea asta căminul meu. 

— Poţi? am întrebat. 

— Nu încă. Totul în legătură cu lumea asta se schimbă. Fie- 
care motiv pe care am crezut că-l aveam pentru a ne afla aici 
s-a dovedit a fi o jumătate de adevăr. Îmi pasă de Roanoke. Ţin 
la oamenii de aici. O să lupt pentru ei şi o să apăr Roanoke cât 
de bine pot, dacă se ajunge la asta. Dar nu e lumea mea. N-am 
încredere în ea. Dar tu? 

— Nu ştiu. Ceea ce ştiu totuşi este că sînt îngrijorat că 
ancheta asta o să mi-o răpească. 

— Crezi că-i mai pasă cuiva de aici de ceea ce crede Uniunea 
Colonială despre cine ar trebui să conducă această colonie? 

— E posibil să nu. Dar tot ar fi dureros. 

— Hmm, se gîndi Jane pentru o clipă. Tot vreau s-o văd 
pe Kathy într-o zi, spuse ea pînă la urmă. 

— O să văd ce pot face. 

— Nu spune asta dacă nu vorbeşti serios. 

— Vorbesc serios, am răspuns, şi am fost oarecum surprins 
că, de fapt, chiar vorbeam serios. Mi-ar plăcea să o întilneşti. 
Aş dori s-o fi putut întîlni înainte. 

— Şi eu. 

— Atunci s-a aranjat. Acum tot ce avem de făcut este să 
găsim o cale de a ne întoarce pe Pămînt fără să ne trezim cu 
nava doborită de sub noi de către UC. Va trebui să mă ocup de 
asta. 

— Fă-o. Dar mai tîrziu. 

Se ridică în picioare şi îmi întinse mîna. Am luat-o. Am 
intrat în casă. 


DOISPREZECE 


— Scuzele noastre, administrator Perry, pentru că am înce- 
put tîrziu, spuse Justine Butcher, asistenta secretarului adjunct 
pentru jurisprudenţă colonială din Departamentul Colonizării. 
Aşa cum s-ar putea să-ţi dai seama, lucrurile au fost destul de 
încinse pe-aici, în ultima vreme. 

Îmi dădeam seama. Cînd Trujillo, Kranjic, Beata şi cu mine 
am debarcat din naveta care ne aducea de pe nava noastră de 
transport la staţia Phoenix, zumzetul general al stației părea să 
se fi triplat; nici unul dintre noi nu-şi amintea să fi văzut vreo- 
dată staţia atît de înțesată de soldaţi ai FCA şi de funcţionari ai 
UC precum părea acum. Orice s-ar fi petrecut, era ceva impor- 
tant. Cu toţii ne-am uitat unii la alții cu înţeles, pentru că orice-ar 
fi fost, aproape cu siguranţă ne implica pe noi şi Roanoke într-un 
fel oarecare. Ne-am împrăştiat în direcţii diferite fără un cuvînt, 
către sarcinile fiecăruia dintre noi. 

— Desigur, am răspuns. Ceva în special care să provoace 
agitația? 

— E vorba de mai multe lucruri care se întîmplă deodată, 
replică Butcher. Dintre care nici unul nu trebuie să te preocupe 
în acest moment. 

— Înţeleg. Foarte bine. 

Butcher dădu din cap şi făcu semn către ceilalți doi oameni 
aşezaţi la masa în fața căreia stăteam în picioare. 

— Această anchetă a fost inițiată pentru a-ţi pune întrebări 
despre discuţia cu generalul Tarsem Gau din Conclav. Este o 
anchetă oficială, ceea ce înseamnă că ţi se cere să răspunzi la 
toate întrebările şi la fiecare în parte cît mai sincer, mai direct 
şi mai complet cu putinţă. Cu toate acestea, nu este un proces. 
Nu ai fost acuzat de nici o crimă. Dacă, la un moment dat în 
viitor, vei fi acuzat de vreuna, vei fi judecat de către Curtea de 
Afaceri Coloniale a Departamentului Colonizării. Înţelegi? 

— Înţeleg. 

Curțile de Afaceri Coloniale ale DC erau tribunale formate 
doar din judecători, menite să lase şefii coloniilor şi judecătorii 
lor numiţi să ia decizii rapide, astfel încât coloniştii să poată 
merge mai departe cu colonizarea. O decizie a unei curți AC 
avea putere de lege, deşi limitată la acel caz specific. Un jude- 
cător al unei curți AC sau un conducător de colonie acţionînd 
ca judecător nu se putea sustrage regulilor şi dispoziţiilor 
Departamentului Colonizării, dar atîta vreme cât DC recunoştea 
gama largă a situaţiilor coloniale, care nu erau uniforme în ceea 
ce priveşte necesităţile de reglementare, aceste reguli şi dispo- 
ziţii erau surprinzător de puţine. Curțile de Afaceri Coloniale 
aveau de asemenea un singur nivel din punct de vedere 
organizaţional; nu exista apel la o decizie a unei Curți de Afaceri 
Coloniale. În esenţă, un judecător al unei curţi AC putea face 
orice dorea. Nu era o situaţie legală optimă pentru un inculpat. 

— Bine, spuse Butcher şi se uită la PDA. Atunci să începem. 
Cînd discutai cu generalul Gau, te-ai oferit mai întâi să-i primeşti 
capitularea, şi apoi te-ai oferit să-i îngădui să plece din spaţiul 
planetei Roanoke fără nici o pagubă pentru el sau pentru flota 
lui. 

Ridică ochii la mine pe deasupra PDA-ului ei. 

— E corect, domnule administrator? 

— E corect. 

— Generalul Rybicki, pe care l-am convocat deja — asta era 
o noutate pentru mine, şi dintr-odată am fost sigur că Rybicki 

nu mai era acum pe de-a-ntregul mulțumit că sugerase vreodată 
numirea mea în funcţia de administrator colonial — a depus 
mărturie în fața noastră că ordinele tale erau să-l reții pe Gau 
numai cu discuţii lipsite de importanță pînă cînd flota era 
distrusă, în care moment trebuia să-l informezi că numai nava 
lui supraviețuise atacului. 

— Da, am răspuns. 

— Foarte bine. Atunci poţi începe prin a explica ce-ai gîndit 
cînd te-ai oferit să accepţi capitularea lui Gau şi apoi te-ai oferit 
să-i laşi flota să plece nevătămată. 

— Presupun că speram să evit vărsarea de sînge. 

— Nu eşti în măsură să faci această propunere, interveni 
colonelul Bryan Berkeley, care reprezenta Forţele Coloniale de 
Apărare în comisia de anchetă. 

— Nu sînt de acord. Colonia mea se afla potenţial sub atac. 
Eu sînt conducătorul coloniei. Treaba mea este să-mi păstrez 
colonia în siguranţă. 

— Atacul a nimicit întreaga flotă a Conclavului, zise 
Berkeley. Colonia ta n-a fost niciodată în pericol. 

— Atacul ar fi putut eşua. Nu vreau să jignesc FCA sau 
Forţele Speciale, colonele, dar nu fiecare atac pe care-l plănuiesc 
reuşeşte. Am fost la Coral, unde planurile FCA au eşuat jalnic 
şi o sută de mii dintre oamenii noştri au murit. 

— Vrei să spui că te aşteptai să nu reuşim? întrebă Berkeley. 

— Spun că sînt de părere că planurile sînt planuri. Şi că 
aveam o obligaţie faţă de colonia mea. 

— Te aşteptai ca generalul Gau să se predea? întrebă cel 
de-al treilea anchetator. 

Am avut nevoie de o clipă ca să-l recunosc: generalul 
Laurence Szilard, şeful Forţelor Speciale ale FCA. 

Prezenţa lui la masă mă făcu extrem de nervos. Nu exista 
absolut nici un motiv pentru ca el, dintre toți oamenii, să se 
afle în comisie. Se afla cu cîteva niveluri de birocraţie mai sus, 
atît decît Butcher cât şi decît Berkeley; a-l vedea pe el stînd calm 
la masă — fără să fie nici măcar preşedintele comisiei — era ca şi 

cum supraveghetorul de la grădiniţa copilului tău ar fi fost 
decan al colegiului la universitatea Harvard. N-avea nici cel 
mai mic sens. Dacă el hotăra că trebuie să fiu zdrobit pentru că 
am dat peste cap o misiune dirijată de Forţele Speciale, chiar 
nu conta ceea ce credeau ceilalți doi membri ai comisiei despre 
indiferent ce; aş fi mort şi îngropat. Cunoaşterea acestui fapt 
îmi provoca greață. 

Acestea fiind spuse, eram de asemenea extrem de curios 
în privinţa lui. lată-l pe omul căruia nevasta mea voia să-i su- 
cească gâtul pentru că o transformase din nou într-un soldat al 
Forţelor Speciale fără permisiunea ei şi de asemenea, bănuiam 
eu, fără prea multe remuşcări. O parte din mine se întreba dacă 
n-ar trebui să încerc să-i sucesc gâtul, din cavalerism pentru 
soţia mea. Socotind că, în calitate de soldat al Forțelor Speciale, 
probabil că m-ar fi făcut arşice chiar şi cînd eram soldat îmbu- 
nătăţit din punct de vedere genetic, mă îndoiam că puteam face 
mare lucru împotriva lui acum, că eram din nou un simplu 
muritor. Jane probabil că n-ar fi apreciat să mă aleg cu propriul 
meu gît sucit. 

Szilard aştepta răspunsul meu, cu chipul impasibil. 

— N-aveam nici un motiv să bănuiesc că s-ar preda, nu. 

— Dar l-ai întrebat oricum, insistă Szilard. În aparenţă 
pentru a îngădui coloniei tale să supraviețuiască. Găsesc inte- 
resant faptul că i-ai cerut capitularea în loc să-l implori să cruţe 
colonia. Dacă voiai pur şi simplu să cruţe colonia şi vieţile colo- 
niştilor, n-ar fi fost aceasta conduita cea mai prudentă? Infor- 
maţiile pe care ţi le furnizase Uniunea Colonială despre general 
nu-ți dădeau nici un motiv să crezi că ar fi partizanul predării... 

Atenție, şopti o parte a creierului meu. Felul în care îşi 
formulase Szilard comentariul părea să sugereze că el credea 
că aş fi putut avea informații din alte surse. Pe care le aveam, 
dar părea imposibil ca el să afle asta. Dacă ştia şi eu minţeam, 
aş fi intrat pînă peste cap într-o mare de rahat. Decizii, decizii... 

— Ştiam despre atacul plănuit de noi. Poate că asta m-a 
făcut prea încrezător în mine. 

— Aşadar, recunoşti că ceea ce i-ai spus generalului Gau 
i-ar fi putut semnala că atacul nostru este iminent, accentuă 
Berkeley. 

— Mă îndoiesc că el a văzut în vorbele mele mai mult decît 
fanfaronada unui conducător de colonie care încearcă să-şi 
salveze oamenii. 

— Cu toate acestea, poţi vedea cum, din perspectiva Uniu- 
nii Coloniale, acţiunile tale ar fi putut periclita misiunea şi 
siguranța nu numai a coloniei tale, dar şi a Uniunii Coloniale, 
zise Butcher. 

— Acţiunile mele ar putea fi interpretate în multe feluri. 
Nu pot da crezare nici unei alte interpretări în afară de a mea. 
Interpretarea mea este aceea că am făcut ceea ce am crezut că 
era necesar ca să-mi protejez colonia şi coloniştii. 

— În discuţia ta cu generalul Gau, recunoşti că n-ar fi trebuit 
să-i faci oferta de a-şi retrage flota, vorbi Berkeley. Ştiai că ceea 
ce ofereai generalului era contrar dorințelor noastre, ceea ce 
implică destul de vizibil faptul că ne-am făcut cunoscute ţie 
cunoştinţele pe care le aveam. Dacă generalul ar fi avut prezenţa 
de spirit să-ți urmeze raţionamentul, atacul ar fi fost evident. 

Am şovăit. Toate astea deveneau ridicole. Nu vreau să spun 
că nu m-aş fi aşteptat la o condamnare rapidă în această anchetă, 
ci doar că mă aşteptasem să fie puțin mai subtilă decât asta. Dar 
presupun că Butcher observase că lucrurile erau încinse şi 
grăbite în ultima vreme; nu ştiu de ce ancheta mea ar trebui să 
fie altfel. 

— Nu ştiu ce să spun la acest şir de raționamente, am spus. 
Am făcut ceea ce am crezut că era corect să fac. 

Butcher şi Berkeley schimbară o privire scurtă, piezişă. 
Obţinuseră ceea ce voiau din anchetă; din punctul lor de vedere, 
ancheta era încheiată. Mi-am concentrat privirea asupra 
pantofilor. 

— Ce crezi despre generalul Gau? 

Am ridicat ochii, complet surprins. Generalul Szilard stătea 
la masă, aşteptînd încă o dată răspunsul meu, cu calm. Butcher 

şi Berkeley arătau şi ei surprinşi; orice-ar fi făcut Szilard, se 
pare că nu era conform scenariului. 

— Nu sînt sigur că înţeleg întrebarea. 

— Ba sigur că o înţelegi, replică Szilard. Ai petrecut o 
perioadă rezonabilă de timp cu generalul Gau, şi sînt sigur că 
ai avut timp să reflectezi şi să speculezi asupra firii generalului, 
atît înainte cât şi după distrugerea flotei Conclavului. Avînd în 
vedere ceea ce ştii despre el, ce crezi? 

Oh, la dracu’, m-am gîndit. N-aveam nici o îndoială că 
Szilard ştia că eu cunosc mai multe despre generalul Gau şi 
despre Conclav decît îmi dăduse mie Uniunea Colonială. De 
unde ştia asta, era o problemă pe care o puteam lăsa deoparte 
deocamdată. Problema era cum să răspund la întrebare. 

Deja ai încurcat-o, m-am gîndit. Era limpede că Butcher şi 
Berkeley plănuiau deja să mă arunce în braţele Curţii de Afaceri 
Coloniale, unde procesul meu, indiferent de acuzaţie (presupu- 
neam că era vorba de incompetenţă, deşi abandonarea datoriei 
nu era exclusă şi, de altfel, nici trădarea), avea să fie scurt şi 
nu deosebit de plăcut. Acţionasem presupunînd că prezenţa 
lui Szilard era modul lui de a se asigura că obţine rezultatul 
pe care-l doreşte — nu putea fi mulțumit de ideea că eu aş fi 
putut să-i dau peste cap misiunea — dar acum nu mai eram 
deloc sigur. Dintr-odată nu mai aveam nici un afurisit de indi- 
ciu despre ce voia cu adevărat Szilard de la această anchetă. 
Numai acela că, indiferent ce spuneam aici, se terminase deja 
cu mine. 

Ei bine, era o anchetă oficială. Asta însemna că urma să 
ajungă în arhivele Uniunii Coloniale. Aşa că, ce naiba... 

— Cred că e un ins onorabil, am răspuns. 

— Poftim? exclamă Berkeley. 

— Am zis că eu cred că e un ins onorabil, am repetat. N-a 
încercat pur şi simplu să distrugă Roanoke, printre altele. S-a 
oferit să-mi cruţe coloniştii sau să le îngăduie să se alăture Concla- 
vului. Nici una dintre informaţiile pe care mi le-a dat Uniunea 
Colonială nu arăta că aveam aceste opțiuni. În informaţiile pe 

care le-am primit — şi pe care le-au primit toţi coloniştii prin 
intermediul meu — se spunea că Gau şi Conclavul anihilau pur 
şi simplu coloniile pe care le descopereau. De aceea ne-am ferit 
de priviri vreme de un an întreg. 

— A spune pur şi simplu că o să permită coloniştilor tăi să 
capituleze nu înseamnă că ar fi făcut aşa ceva, observă Berkeley. 
Desigur, ca fost comandant în cadrul FCA înţelegi valoarea 
dezinformării şi a faptului de a o transmite inamicului. 

— Nu cred că Roanoke s-ar fi calificat ca inamic. Sîntem mai 
puţin de trei mii de oameni împotriva a patru sute douăsprezece 
nave de prim rang. Nu există sisteme defensive pe care le-am 
fi putut îndrepta asupra lor, şi nici un avantaj militar de obținut 
din capitularea noastră, doar prin a ne distruge pur şi simplu. 
Asta ar fi fost extrem de crud. 

— Nu-ţi dai seama de valoarea psihologică a cruzimii în 
război? întrebă Berkeley. 

— Îmi dau seama. Nu mi-am dat seama, din informaţiile 
pe care mi le-a dat Uniunea Colonială, că făcea parte din profilul 
psihologic personal al generalului sau din tactica lui militară. 

— Nu ştii multe despre general, remarcă Butcher. 

— De acord. Şi de aceea am preferat să-mi urmez propria 
intuiţie asupra caracterului său. Dar îmi aduc aminte că gene- 
ralul a pomenit de supravegherea a treizeci şi şase de asemenea 
eliminări de colonii, înainte de a ajunge la Roanoke. Dacă aveţi 
informaţii despre aceste incidente şi despre felul în care genera- 
lul a acţionat legat de aceste colonii, asta ar fi instructiv în ceea 
ce priveşte onoarea şi poziţia lui asupra cruzimii. Aveţi aseme- 
nea informații? 

— Avem, răspunse Butcher. Nu avem însă și libertatea de 
a ţi le da, cîtă vreme ai fost înlăturat temporar din funcţia ta 
administrativă. 

— Înţeleg. Dar aveaţi vreuna dintre aceste informații înainte 
ca eu să fi fost lipsit de statutul meu administrativ? 

— Insinuezi că Uniunea Colonială ţi-a ascuns informații? 
întrebă Berkeley. 

— Nu insinuez nimic. Am pus o întrebare. lar ceea ce voiam 
să subliniez este că, în absenţa informațiilor furnizate de către 
Uniunea Colonială, am numai propria mea judecată ca să mă 
îndrume sau ca să completeze informaţiile pe care le am. 

M-am uitat direct la Szilard. 

— Potrivit judecății mele, din ceea ce ştiu eu despre el, 
generalul Gau este onorabil. 

Szilard cîntări vorbele mele. 

— Ce-ai fi făcut, administrator Perry, dacă Gau ar fi apărut 
pe cerul vostru înainte ca Uniunea Colonială să-şi termine 
planul de atac? 

— Întrebaţi dacă aş fi predat colonia? 

— Întreb ce-ai fi făcut, insistă Szilard. 

— Aş fi profitat de oferta lui Gau. L-aş fi lăsat să-i ducă pe 
coloniştii de pe Roanoke înapoi în Uniunea Colonială. 

— Aşadar, ai fi predat colonia, zise Butcher. 

— Nu, aş fi rămas să apăr Roanoke. Bănuiesc că soția mea 
ar rămas cu mine. Oricine altcineva care ar fi dorit să rămînă 
putea să rămînă. În afară de Zoë, am gîndit, deşi nu-mi plăcea 
scena cu Zoë fiind tîrîtă de Hickory şi Dickory, dînd din picioare 
şi ţipînd, spre o navă. 

— Asta-i o deosebire doar aparentă, spuse Berkeley. Nu 
există colonie fără colonişti. 

— Sînt de acord. Dar un singur colonist este de ajuns 
pentru o colonie ca să existe, iar un colonist este de ajuns ca să 
moară pentru Uniunea Colonială. Responsabilitatea mea este 
față de colonia mea şi față de colonişti. Aş refuza să predau 
colonia Roanoke. Aş face de asemenea tot ce-mi stă în putere 
să țin coloniştii în viață. Dintr-un punct de vedere practic, două 
mii cinci sute de colonişti nu sînt mai capabili să reziste unei 
flote întregi de nave de război decît ar fi unul singur. Moartea 
mea ar fi suficientă ca să demonstreze ceea ce UC ar dori ca 
eu să demonstrez. Dacă dumneata crezi că i-aş sili pe toţi ceilalți 
colonişti de pe Roanoke să moară ca să satisfacă cine ştie ce 
contabilitate secretă cu privire la ce anume defineşte distrugerea 

unei colonii, colonele Berkeley, atunci eşti un neghiob neno- 
rocit! 

Berkeley arăta ca şi cum ar fi fost gata să se repeadă la mine 
pe lîngă masă. Szilard stătea acolo cu aceeaşi afurisită de privire 
insondabilă pe care o avusese în tot timpul anchetei. 

— Ei bine, vorbi Butcher, încercînd să aducă ancheta din 
nou sub control. Cred că am obţinut tot ce-am vrut de la tine, 
administrator Perry. Eşti liber să pleci şi să aştepţi concluzia 
anchetei noastre. Nu vei avea permisiunea de a pleca de pe 
stația Phoenix înainte de concluzie. Înţelegi? 

— Înţeleg. Trebuie să-mi găsesc un loc unde să stau? 

— Nu mă aştept să ia atît de mult, replică Butcher. 


%* 


— Înţelege că tot ce-am auzit este neoficial, spuse Trujillo. 

— În acest moment, nu ştiu dacă aş avea încredere în 
informațiile care sînt oficiale, am răspuns. 

Trujillo dădu din cap. 

— Aşa e. 

— Ce-ai auzit? 

— E rău, zise el. Şi se face şi mai rău. 

Trujillo, Kranjic, Beata şi cu mine stăteam în magazinul 
meu militar favorit, cel cu hamburgeri cu adevărat extraor- 
dinari. Cu toții comandaserăm cîte unul; hamburgerii se răceau, 
nebăgațţi în seamă, în timp ce vorbeam în colțul cel mai retras 
pe care-l putuserăm găsi. 

— Defineşte rău, i-am cerut. 

— A fost un atac cu rachete asupra planetei Phoenix noaptea 
trecută, răspunse Trujillo. 

— Asta nu-i rău, asta-i o prostie, am replicat. Phoenix are cea 
mai avansată rețea defensivă planetară dintre toate lumile umane. 
N-ai putea face să treacă de ea o rachetă mai mare decît o bilă. 

— Aşa e, zise Trujillo. Şi toată lumea ştie. N-a existat un atac, 
de orice amploare, împotriva Phoenixului în mai mult de o sută 
de ani. Atacul nu era menit să aibă succes. Trebuia să transmită 

mesajul că nici o planetă umană n-ar trebui să fie considerată la 
adăpost de represalii. Asta-i o declarație destul de importantă. 

M-am gîndit la asta în timp ce luam o înghiţitură din 
hamburger. 

— Probabil că Phoenix n-a fost singura planetă care a avut 
parte de un atac cu rachete, am comentat. 

— Nu, răspunse Trujillo. Cei pe care-i cunosc îmi spun că 
toate coloniile au fost atacate. 

Aproape că m-am înecat. 

— Toate..., am repetat. 

— Toate, repetă şi Trujillo. Coloniile statornicite n-au fost 
niciodată în pericol; rețelele lor de apărare planetară au respins 
atacurile. Unele dintre coloniile mai mici s-au ales însă cu unele 
pagube. Colonia Sedona a avut o aşezare întreagă ştearsă de 
pe hartă. Zece mii de morți. 

— Eşti sigur de asta, am zis. 

— La mîna a doua, răspunse Trujillo. Dar dintr-o sursă în 
care am încredere, care a vorbit cu reprezentantul de pe Sedona. 
Am încredere în sursa mea la fel de mult ca în oricine altcineva. 

M-am întors către Kranjic şi Beata. 

— Se potriveşte cu ce-aţi auzit voi? 

— Da, răspunse Kranjic. Manfred şi cu mine avem surse 
diferite, dar aud acelaşi lucru. 

Beata încuviință şi ea din cap. 

— Dar nimic din toate astea nu e la ştiri, am constatat, 
uitîndu-mă în jos la PDA-ul de pe masă. 

ÎI ţineam deschis şi activ, aşteptînd concluzia anchetei. 

— Nu, replică Trujillo. Uniunea a trîntit capacul interdicției 
peste informaţia despre atacuri. Folosesc Legea Secretului de 
Stat. Ţi-o aduci aminte... 

— Mda, am clipit, amintindu-mi de vârcolaci şi de Gutierrez. 
Nu mi-a făcut prea mult bine. Mă îndoiesc că o să facă mai mult 
pentru UC. 

— Atacurile explică haosul pe care-l vedem aici, observă 
Trujillo. N-am nici o sursă din FCA - ţin totul strict secret — dar 

ştiu că fiecare reprezentant al coloniilor urlă cât îl ţine gura 
după protecţia directă a FCA. Navele sînt rechemate şi ream- 
plasate, dar nu sînt destule pentru fiecare colonie. Din ceea ce 
aud, FCA face o triere — hotărăşte ce colonii pot proteja şi ce 
colonii îşi pot permite să piardă. 

— Unde se încadrează Roanoke în trierea asta? am întrebat. 

Trujillo ridică din umeri. 

— Cînd vine vorba de asta, toată lumea vrea prioritate în 
apărare. l-am tras de limbă pe legislatorii pe care-i ştiu despre 
întărirea apărării de pe Roanoke. Cu toţii au spus că ar fi încîn- 
taţi — odată ce propriile lor planete erau la adăpost. 

— Nimeni nu mai vorbeşte despre Roanoke, spuse Beata. 
Toţi se concentrează pe ceea ce se întîmplă la ei acasă. Nu pot 
relata asta, dar cu siguranță urmăresc ce se întîmplă. 

După asta ne-am concentrat asupra hamburgerilor noştri, 
cufundaţi în propriile gînduri. Eu eram destul de preocupat ca 
să nu observ pe cineva stînd în spatele meu, pînă cînd Trujillo 
ridică ochii şi se opri din mestecat. 

— Perry, îmi atrase el atenţia, şi aruncă o privire semnifi- 
cativă peste umărul meu. 

M-am întors şi l-am văzut pe generalul Szilard. 

— Şi mie-mi plac hamburgerii de-aici, vorbi el. M-aş alătura 
vouă, dar, avînd în vedere experienţa soţiei tale, mă îndoiesc 
că ai fi dornic să mănînci la aceeaşi masă cu mine. 

— Acum, că pomeneşti de asta, generale, am replicat, ai 
pe de-a-ntregul dreptate. 

— Atunci fă câțiva paşi cu mine, te rog, administrator Perry. 
Avem multe de discutat, iar timpul este scurt. 

— Bine, am răspuns. 

Mi-am luat tava, aruncînd o privire piezişă spre comesenii 
mei. Îşi şterseseră cu grijă de pe chip orice expresie. Am aruncat 
conţinutul tăvii în cea mai apropiată cutie de gunoi şi m-am 
întors cu faţa spre general. 

— Încotro? am întrebat. 

— Vino, zise Szilard. Să facem un tur. 

— Iată, vorbi Szilard. 

Naveta lui personală atîrna în spaţiu, cu Phoenix vizibil la 
babord şi staţia Phoenix la tribord. Făcu un semn ca să le arate 
pe amîndouă. 

— Frumoasă privelişte, nu-i aşa? 

— Foarte frumoasă, am răspuns, întrebîndu-mă de ce naiba 
mă adusese Szilard aici. O anumită parte paranoidă a mea se 
întrebă dacă nu plănuia să deschidă trapa de acces a navetei şi 
să mă arunce în spaţiu, dar nu avea costum spaţial, aşa că părea 
destul de puţin probabil. Pe de altă parte, era din Forţele Spe- 
ciale. Poate că nu avea nevoie de costum spaţial. 

— Nu plănuiesc să te omor, rosti Szilard. 

Am zîmbit fără să vreau. 

— Se pare că poți citi gînduri. 

— Nu ale tale. Dar pot să ghicesc destul de bine la ce te 
gîndeşti. Linişteşte-te, n-am să te omor, dacă nu pentru alt motiv, 
măcar pentru că Sagan s-ar lua după mine şi m-ar omori ea pe 
mine. 

— Eşti deja pe lista neagră. 

— N-am nici cea mai mică îndoială. Dar era necesar, şi 
n-am de gînd să-mi cer scuze. 

— Generale, de ce ne aflăm aici? 

— Ne aflăm aici pentru că îmi place priveliştea, pentru că 
vreau să-ți vorbesc deschis şi pentru că naveta asta este singurul 
loc în care sînt absolut sigur că orice ţi-aş spune, n-o să fie 
ascultat de nimeni altcineva în nici un fel. 

Generalul întinse mîna către panoul de control al navetei 
şi apăsă un buton; imaginea planetei şi a stației Phoenix dispăru 
şi fu înlocuită cu o beznă lipsită de adîncime. 

— Nano-plasă, am observat. 

— Adevărat. Nici un semnal nu intră, nici unul nu iese. Ar 
trebui să ştii că a fi izolat este nespus de claustrofobic pentru 
Forţele Speciale; sîntem atît de obişnuiţi să fim în contact 

permanent între noi prin intermediul BrainPalului încât între- 
ruperea semnalului seamănă cu pierderea a oricare trei dintre 
simțurile noastre. 

— Ştiu. 

Jane îmi povestise despre misiunea în care ea şi ceilalți 
soldați din Forţele Speciale îl vînaseră pe Charles Boutin; acesta 
născocise o metodă de a întrerupe semnalul BrainPalului For- 
telor Speciale, ucigîndu-i pe cei mai mulți dintre ei şi făcîndu-i 
pe unii dintre supraviețuitori să devină complet nebuni. 

Szilard dădu din cap. 

— Atunci înţelegi cât de greu este aşa ceva, chiar şi pentru 
mine. Sincer, n-am nici cea mai mică idee cum a reuşit Sagan 
să renunţe cînd s-a măritat cu tine. 

— Există alte căi de a te conecta cu cineva. 

— Dacă spui tu... Faptul că sînt dispus să fac aşa ceva ar tre- 
bui de asemenea să-ţi arate cât de grav este ceea ce am să-ţi spun. 

— În regulă. Sînt gata. 

— Roanoke este într-o încurcătură serioasă. Cu toții sîntem. 
Uniunea Colonială a anticipat că distrugerea flotei Conclavului 
va tîrî Conclavul într-un război civil. Acest lucru este corect. În 
acest moment, Conclavul se destramă. Rasele loiale generalului 
Gau se zburlesc către o altă facțiune, care şi-a găsit un condu- 
cător în persoana unui membru al rasei arris, pe nume Nerbros 
Eser. Aşa cum stau lucrurile, există un singur lucru care a îm- 
piedicat cele două facțiuni ale Conclavului să se distrugă în 
întregime una pe cealaltă. 

— Ce anume? 

— Ceea ce Uniunea Colonială nu a anticipat. Şi anume că 
fiecare rasă membră a Conclavului şi-a pus acum în cap să 
distrugă Uniunea Colonială. Nu doar să îngrădească Uniunea 
Colonială, aşa cum se mulțumea generalul Gau să facă. Vor s-o 
stîrpească în întregime. 

— Pentru că le-am distrus flota. 

— Asta-i cauza cea mai apropiată. Uniunea Colonială a 
uitat că atacînd flota, nu loveam doar Conclavul, ci şi fiecare 

membru al Conclavului. Aparatele din flotă erau de multe ori 
navele amiral ale raselor lor. N-am distrus doar o flotă, am 
distrus simboluri rasiale. Am lovit brutal, în punctul cel mai 
sensibil, fiecare rasă membră a Conclavului, Perry. N-or să ne 
ierte. Dar dincolo de asta, încercăm să folosim distrugerea flotei 
Conclavului ca centru de agregare pentru alte rase neafiliate. 
Încercăm să le determinăm să ne devină aliați. Iar membrii 
Conclavului au hotărît că cea mai bună metodă de a păstra 
neafiliate aceste rase este să facă un exemplu din Uniunea 
Colonială. În întregimea ei. 

— Nu pari surprins... 

— Nu sînt. Cînd ne-am gîndit prima oară la distrugerea 
flotei Conclavului, am pus serviciul de informaţii al Forţelor 
Speciale să modeleze consecinţele acestui fapt. Acesta a fost 
întotdeauna rezultatul cel mai probabil. 

— De ce n-au ascultat? 

— Pentru că modelele FCA spuneau Uniunii Coloniale 
ceea ce voia să audă. Şi pentru că, pînă la urmă, Uniunea Colo- 
nială o să acorde mai multă greutate informațiilor generate de 
oameni adevăraţi decît informaţiilor furnizate de monștrii lui 
Frankenstein pe care ea îi creează ca să-i facă treburile murdare. 

— Cum ar fi să distrugă flota Conclavului, am precizat, 
aducîndu-mi aminte de locotenentul Stross. 

— Da. 

— Dacă tu credeai că ăsta o să fie rezultatul, ar fi trebuit 
să refuzi s-o faci. N-ar fi trebuit să-ţi laşi soldaţii să distrugă 
flota. 

Szilard clătină din cap. 

— Nu-i chiar atît de simplu. Dacă aş fi refuzat, aş fi fost 
înlocuit din funcția de comandant al Forţelor Speciale. Forţele 
Speciale nu sînt mai puţin ambiţioase şi mai puţin coruptibile 
decât oricare altă categorie de ființe umane, Perry. Îmi vin în 
minte trei generali subalterni ai mei care ar fi fericiți să-mi ia 
postul pentru prețul simplu de a urma ordine neghioabe. 

— Dar ai urmat ordine neghioabe! 


238 / JOHN SCALZI 


— Am urmat. Dar am făcut-o în condiţiile mele. O parte 
dintre ele a fost ajutorul dat la instalarea ta şi a lui Sagan în 
funcţia de conducători ai coloniei Roanoke. 

— Tu m-ai instalat! 

Asta era o noutate pentru mine. 

— Păi, de fapt, eu am instalat-o pe Sagan. Tu ai făcut doar 
parte din înţelegere. A fost acceptabil pentru că nu părea prea 
probabil să dai lucrurile peste cap. 

— E plăcut să fii prețuit. 

— Ai făcut mai uşoară sugerarea lui Sagan. Ştiam că aveai 
o poveste cu generalul Rybicki. Una peste alta, erai folositor. În 
realitate însă, nici tu, nici Sagan nu eraţi cheia ecuaţiei. Fiica 
voastră, administrator Perry, era cea care contează aici. Fiica 
voastră este motivul pentru care v-am ales pe voi doi să con- 
duceţi Roanoke. 

Am încercat să descîlcesc toate astea. 

— Din cauza obinilor? am întrebat. 

— Din cauza obinilor, încuviință Szilard. Din cauză că 
obinii o consideră ca fiind abia ceva mai puţin ca un zeu viu, 
datorită veneraţiei lor pentru tatăl ei adevărat, şi beneficiului 
discutabil al conştiinţei pe care li l-a dăruit el. 

— Mă tem că nu înţeleg ce importanţă au obinii aici, am 
spus, deşi era o minciună. 

Ştiam precis, dar voiam să aud de la Szilard. 

El mă îndatoră. 

— Pentru că Roanoke e condamnată fără ei, spuse el. 
Roanoke şi-a îndeplinit scopul principal, acela de a fi o capcană 
pentru flota Conclavului. Acum, întreaga Uniune Colonială 
este atacată, iar UC va trebui să hotărască cum să-şi împartă 
mai bine resursele defensive. 

— Sîntem deja conştienţi de faptul că Roanoke nu preţu- 
ieşte prea mult în termeni de apărare. Mie şi echipei mele ni 
s-a aruncat astăzi în față acest fapt. 

— O, nu. E mai rău de-atât. 

— Cum poate fi mai rău? 

— Uite-aşa: Roanoke valorează mai mult moartă decît vie 
pentru Uniunea Colonială. Trebuie să înţelegi, Perry. Uniunea 
Colonială este pe cale să lupte pentru viața ei împotriva celor 
mai multe dintre rasele pe care le cunoaştem. Micul ei sistem 
de a recolta pămînteni decrepiţi ca soldaţi n-o să mai rezolve 
problema. O să aibă nevoie să recruteze trupe de pe lumile Uni- 
unii Coloniale, şi asta repede. Aici intervine Roanoke. În viaţă, 
Roanoke nu decît încă o colonie. Moartă, e un simbol pentru 
cele zece lumi care i-au dat colonişti şi pentru toate celelalte 
lumi din Uniunea Colonială. Cînd Roanoke moare, cetăţenii 
din Uniunea Colonială or să ceară să li se dea voie să lupte. Iar 
Uniunea Colonială o să-i lase. 

— Ştii sigur asta... S-a discutat. 

— Sigur că nu. N-o să fie niciodată. Dar e ceea ce se va 
întîmpla. Uniunea Colonială ştie de asemenea că Roanoke e un 
simbol şi pentru rasele Conclavului, locul primei lor înfrîngeri. 
Este inevitabil ca înfrîngerea să fie răzbunată. Uniunea Colonială 
mai ştie şi că, neapărînd Roanoke, această răzbunare va avea 
loc mai curînd, nu mai tîrziu. lar mai curînd va fi mai bine pentru 
nevoile Uniunii Coloniale. 

— Nu înţeleg. Spui că pentru a lupta cu Conclavul, Uniunea 
Colonială are nevoie ca cetăţenii ei să devină soldaţi. Şi ca să-i 
motiveze să se ofere voluntari, este nevoie ca Roanoke să fie 
distrusă. Dar tu îmi spui că motivul pentru care ne-ai ales pe 
Jane şi pe mine să conducem Roanoke este acela că obinii îmi 
venerează fiica şi nu vor îngădui să fie distrusă colonia. 

— Nu-i chiar atît de simplu. Obinii nu vor îngădui ca fiica 
ta să moară, asta e adevărat. Ar putea să-ţi apere colonia sau 
nu. Dar obinii ţi-au oferit alt avantaj: cunoştinţe. 

— lar m-ai pierdut. 

— Nu mai face pe prostul, Perry. E jignitor. Îmi dau seama 
că ştii mai multe despre generalul Gau şi despre Conclav decât 
ai lăsat să se înțeleagă în simulacrul ăsta de anchetă de azi. Ştiu, 
pentru că Forţele Speciale au pregătit pentru tine dosarul despre 
generalul Gau şi despre Conclav, cel în care, destul de neglijent, 

a rămas o cantitate uriaşă de metadate în fişiere, ca să le găseşti 
tu. Ştiu de asemenea că paznicii obini ai fiicei tale cunosc mult 
mai multe despre Conclav decît ţi-am putut spune noi în dosar. 
Aşa ai aflat că poţi avea încredere în cuvîntul generalului Gau. 
Şi de aceea ai încercat să-l convingi să nu-şi cheme flota. Ştiai 
că va fi distrusă şi ştiai că el va fi compromis. 

— N-aveai cum să ştii că o să caut metadatele alea. Riscai 
enorm bazîndu-te pe curiozitatea mea... 

— Nu chiar. Adu-ţi aminte, tu ai intrat mai mult întîmplător 
în procesul de selecţie. Am lăsat acele informații ca să le găsească 
Sagan. A fost ani de zile ofițer de informații. Ea ar fi căutat meta- 
date în fişiere ca un lucru de la sine înţeles. Faptul că tu ai găsit 
primul informațiile e lipsit de importanţă. Ar fost găsite oricum. 
Nu-mi foloseşte la nimic să las lucrurile la voia întîmplării. 

— Dar nici una dintre informaţiile găsite nu-mi slujeşte la 
nimic acum. Nimic din toate astea nu schimbă faptul că Roanoke 
e în vizor, iar eu nu pot face absolut nimic în privinţa asta. Ai 
fost la anchetă. O să mă socotesc norocos dacă or să mă lase 
să-i spun lui Jane în ce închisoare o să putrezesc. 

Szilard făcu un gest de respingere. 

— Ancheta a stabilit că ai acționat responsabil şi în limita 
îndatoririlor tale. Eşti liber să te întorci pe Roanoke de îndată 
ce tu şi cu mine terminăm aici. 

— Îmi retrag cuvintele. N-ai fost la aceeaşi anchetă ca şi mine! 

— Este adevărat că atît Butcher cît şi Berkeley sînt convinşi 
cu desăvîrşire că eşti absolut incompetent. Amîndoi au votat la 
început să fii trimis în fața Curţii pentru Afaceri Coloniale, 
unde ai fi fost condamnat şi ai fi primit sentința cam în cinci 
minute. Totuşi, am reuşit să-i conving să-şi schimbe votul. 

— Cum ai reuşit? 

— Să spunem doar că nu rentează niciodată să ai lucruri 
pe care nu vrei să le ştie alţii. 

— Îi şantajezi! 

— l-am ajutat să-şi dea seama că fiecare acțiune are o 
consecință, răspunse Szilard. Şi, în deplinătatea chibzuielii lor, 

au preferat consecinţele faptului de a-ţi îngădui să te întorci pe 
Roanoke, ca fiind opuse consecinţelor reţinerii tale aici. Pînă la 
urmă, lor le era indiferent. Ei cred că o să mori dacă te întorci 
pe Roanoke. 

— Nu ştiu dacă-i învinovăţesc pentru asta. 

— Ai putea foarte bine să mori. Dar, aşa cum am spus, ai 
anumite avantaje. Unul dintre ele este relaţia ta cu obinii. Altul 
este soţia ta. Între cele două, ai putea reuşi să ajuţi Roanoke să 
supravieţuiască, şi pe tine odată cu ea. 

— Dar ne întoarcem la problemă. În felul în care o spui, 
Uniunea Colonială are nevoie ca Roanoke să moară. Ajutîn- 
du-mă să salvez Roanoke, lucrezi împotriva Uniunii Coloniale, 
generale. Eşti un trădător. 

— Asta-i problema mea, nu a ta. Nu-mi fac griji că aş putea 
fi înfierat ca trădător. Îmi fac griji pentru ceea ce se întîmplă 
dacă Roanoke se prăbuşeşte. 

— Dacă Roanoke se prăbuşeşte, Uniunea Colonială îşi 
capătă soldații. 

— Şi apoi va porni la război cu cele mai multe dintre rasele 
din această parte a spaţiului. Şi va pierde. Şi pierzînd, omenirea 
va fi anihilată. Toată, de la Roanoke pînă la ultima planetă. 
Chiar şi Pământul va muri, Perry. Va fi nimicit şi miliardele de 
acolo nu vor avea nici cea mai mică idee de ce mor. Nimic nu 
va fi salvat. Omenirea e în pragul genocidului. Şi e un genocid 
pe care ni-l vom fi provocat singuri. În afară de cazul în care tu 
îl poţi opri. În afară de cazul în care poți salva Roanoke! 

— Nu ştiu dacă pot să fac asta. Chiar înainte de a veni aici, 
Roanoke a fost atacată. Numai cinci rachete, dar a fost nevoie 
de tot ce-aveam ca să le împiedicăm să ne radă de pe faţa pla- 
netei. Dacă un întreg grup de rase ale Conclavului vrea să ne 
facă una cu pămîntul, nu ştiu cum îi vom opri. 

— Trebuie să găseşti o cale. 

— Tu eşti generalul. Fă-o tu! 

— O fac. Dîndu-ţi ţie responsabilitatea. Nu pot face mai 
mult de-atît, fără să-mi pierd locul în ierarhia Uniunii Coloniale. 

Şi atunci aş fi lipsit de putere. Am făcut tot ce-am putut de cînd 
a apărut planul ăsta nebunesc de a ataca Conclavul. Te-am folo- 
sit cât de mult am putut, fără ca tu să ştii, dar acum am depăşit 
faza asta. Acum ştii. E treaba ta să salvezi omenirea, Perry. 

— Nici o constrîngere din partea asta..., am comentat. 

— Ai făcut-o vreme de ani de zile. Nu-ţi aduci aminte care 
ţi-au zis, la recrutare, că este treaba Forţelor Coloniale de 
Apărare? „Să păstreze pentru omenire un loc printre stele.” Ai 
făcut-o atunci. E nevoie s-o faci şi acum. 

— Atunci, eram eu şi toţi ceilalți membri ai FCA. Acum, 
responsabilitatea e ceva mai concentrată. 

— Tocmai de aceea, dă-mi voie să te ajut. Din nou, şi pentru 
ultima oară. Serviciul meu de informaţii mi-a spus că generalul 
Gau o să fie asasinat de către un membru al propriului cerc de 
consilieri. Cineva în care are încredere; ba chiar cineva pe care-l 
iubeşte. Acest asasinat se va petrece în cursul acestei luni. Nu 
avem alte informaţii. Nu avem nici un mijloc de a-l informa pe 
generalul Gau despre tentativa de asasinat, şi chiar dacă am avea, 
nu există nici o şansă ca el să accepte informaţia ca autentică. 
Dacă moare Gau, atunci tot Conclavul se va reface în jurul lui 
Nerbros Eser, care plănuieşte să distrugă Uniunea Colonială. 
Dacă Nerbros Eser preia puterea, totul s-a terminat. Uniunea 
Colonială va cădea. Omenirea moare. 

— Ce-ar trebui să fac cu informaţia asta? 

— Găseşte o cale de a o folosi. Şi găseşte-o repede. Apoi, 
fii gata pentru orice s-ar întîmpla după aceea. Şi încă un lucru, 
Perry. Spune-i lui Sagan că, deşi nu-mi cer scuze pentru că i-am 
amplificat calitățile, regret că a fost nevoie. Anunţ-o şi că bănu- 
iesc că nu şi-a explorat încă întreaga amploare a capacităților 
sale. Spune-i că BrainPalul ei îi oferă gama completă de funcţii 
de comandă. Foloseşte aceste cuvinte, te rog. 

— Ce înseamnă în cazul ăsta „gama completă de funcţii 
de comandă”? 

— Sagan îţi poate explica dacă doreşte. 

Szilard întinse mîna spre panou, unde apăsă un buton. 
Planeta şi stația Phoenix reapărură la ferestre. 

— Acum e timpul să te întorci pe Roanoke, administrator 
Perry. Ai fost plecat prea multă vreme, şi ai multe treburi de 
făcut. E vremea să te apuci de ele, aş zice. 


TREISPREZECE 


În afară de Roanoke, colonia Everest era cea mai tînără 
colonie umană, înființată chiar înainte de avertismentul dat de 
Conclav celorlalte rase să nu mai colonizeze alte lumi. Ca şi 
Roanoke, apărarea Everestului era modestă: doi sateliți defen- 
sivi şi trei turele energetice, cîte trei pentru fiecare dintre cele 
două aşezări, şi un crucişător FCA pe orbită. Cînd a fost lovit 
Everestul, Des Moines era postat deasupra aşezărilor. O navă 
bună şi un echipaj bun, dar Des Moines nu era de-ajuns ca să se 
opună celor şase nave arrisiene care făcură saltul cu precizie 
temerară în spaţiul coloniei Everest, trăgînd cu rachete în Des 
Moines şi în sateliții defensivi în timp ce se apropiau. Des Moines 
fu retezat pe lungime şi îşi începu lunga prăbuşire către supra- 
faţa planetei Everest; sateliții defensivi fură transformați într-o 
mulțime de rămăşiţe plutitoare. 

Cu apărarea planetei prăbuşită, navele arrisiene pîrjoliră 
pe îndelete, de pe orbită, aşezările Everestului, trimițind pe 
urmă o companie care să ucidă coloniştii rămaşi. La sfîrşit, cinci 
mii opt sute de colonişti de pe Everest erau morţi. Arrisienii 
nu lăsară în urmă nici un colonist şi nici o garnizoană şi nu 
avură nici o pretenţie asupra planetei. Pur şi simplu, eliminară 
prezenţa umană de acolo. 

Erie nu era Everest — dimpotrivă, era una dintre lumile 
umane cele mai vechi şi mai bine populate, cu o rețea defensivă 
la nivel planetar şi o prezență permanentă a FCA care făceau 

imposibil pentru toate rasele, în afară de cele cu cea mai nebu- 
nească ambiţie, să se gîndească la cucerire. Dar nici măcar 
reţelele defensive planetare nu pot detecta fiecare aşchie de 
gheaţă sau de piatră care cade în puțul gravitațional. Cîteva 
zeci de asemenea aşa-zise aşchii căzură în atmosfera planetei 
Erie, deasupra oraşului New Cork. În timpul căderii, căldura 
generată de frecarea cu atmosfera fu canalizată şi concentrată, 
alimentînd laserele chimice compacte ascunse în rocă. 

Cîteva dintre raze loviră nişte fabrici strategice din New 
Cork, legate de sistemele de armament ale FCA. Alte cîteva 
părură să lovească la întîmplare, trecînd prin case, şcoli şi pieţe, 
omorînd sute de oameni. Cu fasciculele epuizate, laserele arseră 
în atmosferă, nelăsînd nici un indiciu despre cine le trimisese 
sau de ce. 

Asta se întîmpla în timp ce Trujillo, Beata, Kranjic şi cu mine 
ne întorceam pe Roanoke. Nu ştiam despre asta în acel moment, 
desigur. Nu ştiam despre atacurile individuale care se petreceau 
în toată Uniunea Colonială, pentru că veştile ne erau ascunse şi 
pentru eram absorbiți de propria noastră supraviețuire. 


%* 


— Ne-ai oferit protecția obinilor, i-am spus lui Hickory la 
cîteva ore după întoarcerea pe Roanoke. Aş dori să profităm 
de această ofertă. 

— Există unele complicații, răspunse Hickory. 

I-am aruncat o privire lui Jane, apoi m-am întors spre 
Hickory. 

— Păi, sigur că sînt. N-ar fi distractiv fără complicații. 

— Simt sarcasmul, vorbi Hickory, complet lipsit de orice 
fel de simţ al umorului. 

— Îmi cer scuze, Hickory. Am o săptămînă proastă şi nu 
dă nici un semn de îmbunătățire. Te rog, spune-mi care ar putea 
fi aceste complicaţii. 

— După ce ai plecat, a sosit o sondă automată de start de 
pe Obinur şi am reuşit în sfîrşit să comunicăm cu guvernul 

nostru. Ni s-a spus că odată ce Magellan a dispărut, Uniunea 
Colonială a cerut în mod oficial ca obinii să nu se amestece în 
colonia Roanoke, în mod deschis sau pe ascuns. 

— Roanoke a fost menţionat în mod specific, interveni Jane. 

— Da, încuviință Hickory. 

— De ce? am întrebat. 

— Uniunea Colonială n-a explicat. Presupunem acum că 
era din cauză că o încercare a obinilor de a descoperi planeta 
ar fi putut perturba atacul Uniunii Coloniale asupra flotei 
Conclavului. Guvernul nostru a fost de acord să nu se amestece, 
dar a notificat că dacă i s-ar întîmpla vreun rău lui Zoë, ar fi 
extrem de nemulțumit. Uniunea Colonială a dat asigurări 
guvernului nostru că Zoë se află în siguranţă, atât cât e posibil. 
Aşa cum şi era. 

— Atacul Uniunii Coloniale asupra flotei Conclavului s-a 
terminat, am spus. 

— Înțelegerea n-a precizat cînd va fi acceptabil să inter- 
venim, vorbi Hickory, din nou fără nici o urmă de umor. Sîntem 
încă legaţi de ea. 

— Aşa că nu poţi face nimic pentru noi, constată Jane. 

— Avem sarcina s-o protejăm pe Zoë, spuse Hickory. Dar 
ni s-a explicat că definiţia protecției se întinde numai pînă aici. 

— Şi dacă Zoë vă ordonă să protejaţi colonia? am întrebat. 

— Zoë poate să ne ordone mie şi lui Dickory ce doreşte, 
răspunse Hickory. Dar mă îndoiesc că pînă şi intervenţia ei ar 
fi de-ajuns. 

M-am ridicat de la birou şi m-am dus încet pînă la fereastră 
să mă uit la cerul nopții. 

— Obinii ştiu că Uniunea Colonială este atacată? am întrebat. 

— Ştim. Au fost atacuri numeroase de la distrugerea flotei 
Conclavului. 

— Atunci ştii că Uniunea Colonială va trebui să aleagă ce 
colonii are nevoie să apere şi pe care le va sacrifica. Şi Roanoke 
e mai probabil să ajungă în a doua categorie. 

— Ştim. 

— Dar tot nu faceţi nimic ca să ne ajutați... 

— Nu, atita vreme cît Roanoke rămîne parte a Uniunii 
Coloniale! 

Jane era pregătită pentru asta înainte de a apuca eu să des- 
chid gura. 

— Explică asta! 

— O planetă Roanoke independentă ar cere o reacție nouă 
din partea noastră. Dacă Roanoke se declară independentă de 
Uniunea Colonială, obinii s-ar simţi obligaţi să ofere sprijin şi 
ajutor temporar, pînă cînd Uniunea Colonială recapătă planeta 
sau acceptă secesiunea. 

— Dar aţi risca să vă îndepărtați Uniunea Colonială, remarcă 
Jane. 

— Uniunea Colonială are cîteva alte priorități în acest mo- 
ment. Nu avem impresia că repercusiunile ajutorului dat unui 
Roanoke independent vor fi semnificative pe termen lung. 

— Aşadar, ne veți ajuta, am spus. Vreţi doar să ne declarăm 
mai întîi independenți de Uniunea Colonială. 

— Nu vă sfătuim nici să vă separați, nici să rămîneţi, replică 
Hickory. Vă anunțăm doar că dacă v-aţi separa, v-am ajuta să 
vă apăraţi. 

M-am întors către Jane. 

— Tu ce crezi? 

— Mă îndoiesc de faptul că oamenii din această colonie 
sînt gata pentru ca noi să le declarăm independenţa, răspunse 
Jane. 

— Chiar dacă alternativa este moartea? am întrebat. 

— Unii dintre ei ar prefera probabil moartea decît să fie 
trădători. Sau să fie izolați permanent de restul omenirii. 

— Hai să-i întrebăm. 


%* 


Atacul asupra coloniei Wabash n-a fost cine ştie ce: cîteva 
rachete pentru a distruge birourile administrative şi construc- 
tiile importante şi o mică forță de invazie, formată din cîteva 

sute de soldaţi bhav, ca să curețe locul cu focuri de armă. Însă 
nu Wabash era ținta. Adevăratele ținte erau cele trei crucişătoare 
ale FCA care făcură saltul în sistem pentru a apăra colonia. 
Sonda automată de salt care alertase FCA cu privire la atac 
arăta un crucişător bhav şi trei canoniere mai mici, toate putînd 
fi o pradă uşoară pentru trei crucişătoare. Ceea ce sonda de 
salt nu putea arăta era faptul că, la scurtă vreme după ce făcuse 
saltul, plecînd din spaţiul planetei Wabash, alte şase crucişătoare 
bhav făcuseră saltul în sistem, distrugînd satelitul care lansase 
sondele şi pregătindu-se pentru o ambuscadă. 

Crucişătoarele FCA intrară cu prudenţă în spaţiul Wabash 
- pînă la acest moment era limpede că Uniunea Colonială era 
supusă unui atac general, iar comandanții de navă ai FCA nu 
erau nici proşti, nici nesăbuiţi. Dar şansele erau împotriva lor 
din clipa în care sosiră în spațiul Wabash. Crucişătoarele FCA 
Augusta, Savannah şi Portland doborâră trei dintre crucişătoarele 
bhav şi toate canonierele mai mici înainte de a fi copleşite şi 
distruse, împrăştiind metal, aer şi echipaj în spaţiu, deasupra 
planetei. Erau trei crucişătoare mai puţin cu care FCA să apere 
Uniunea Colonială. Era de asemenea un semnal că fiecare nou 
incident va trebui întîmpinat cu o forţă copleşitoare, restrîingînd 
numărul de colonii pe care FCA le putea apăra la un moment 
dat. Priorităţile deja modificate potrivit noilor realităţi ale 
războiului se modificară încă o dată, şi nu în favoarea UC, nici 
în a coloniei Roanoke. 


%* 


— V-aţi ieşit din minţi, exclamă Marie Black. Sîntem atacați 
de Conclavul ăsta, care vrea să ne vadă pe toți morți, şi soluția 
voastră la problemă este să mergem singuri, fără nici un ajutor 
de la restul rasei umane? E pur şi simplu o nebunie. 

Privirile aruncate de la un capăt la altul al mesei îmi spuseră 
că Jane şi cu mine eram complet singuri în povestea asta, exact 
aşa cum bănuise Jane că vom fi. Chiar şi Manfred Trujillo, care 

cunoştea situația mai bine ca oricine, era surprins de sugestia 
de a ne declara independenţa. Asta era prima ceată încăpăținată. 

— N-am fi singuri, am replicat. Obinii ne vor ajuta dacă 
sîntem independenți. 

— Asta mă face să mă simt mai în siguranţă, zise Black cu 
sarcasm. Extratereştrii plănuiesc să ne omoare pe toţi, dar nu 
vă îngrijorați, îi avem pe extratereştrii ăştia de casă ca să ne 
apere. Asta pînă cînd se hotărăsc că mai bine pleacă şi se dau 
de partea celorlalți extratereştri! 

— Asta nu-i o evaluare prea exactă a obinilor, am spus. 

— Dar principala preocupare a obinilor nu este colonia 
noastră, interveni Lee Chen. Este fiica voastră. Ferească Dumnezeu 
să i se întîmple ceva fiicei voastre, pentru că unde vom rămîne 
noi atunci? Obinii n-or să mai aibă nici un motiv să ne ajute. O 
să rămînem izolaţi de restul Uniunii Coloniale. 

— Sîntem deja izolaţi de restul Uniunii Coloniale, am remar- 
cat. Planetele sînt atacate în toată Uniunea. FCA răspunde deja 
cu multă greutate. Nu sîntem o prioritate. Nu vom fi o prioritate. 
Ne-am îndeplinit rolul. 

— N-avem decît cuvîntul tău pentru asta, insistă Chen. 
Căpătăm relatări de presă, acum că avem acces la PDA-uri. 
Nu-i nimic la ştiri despre toate astea. 

— Aveţi şi cuvîntul meu pentru asta, zise Trujillo. Nici eu 
nu sînt gata să semnez pentru independenţă, dar Perry nu 
minte. Uniunea Colonială are priorităţile ei acum, şi cu sigu- 
ranță noi nu sîntem una dintre ele. 

— Nu încerc să spun că voi doi nu sînteți oameni de cuvînt, 
spuse Chen. Dar gîndeşte-te la ce ne ceri să facem aici. Ne ceri 
să riscăm totul — totul — pe baza cuvîntului vostru. 

— Chiar dacă am fi de acord cu asta, ce urmează? întrebă 
Lol Gerber, cel care-l înlocuise pe Hiram Yoder în consiliu. Am 
fi izolaţi. Dacă Uniunea Colonială supravieţuieşte, va trebui să 
ne răfuim cu ei pentru că am stîrnit o revoltă. Dacă Uniunea 
Colonială s-ar prăbuşi, atunci am fi tot ce-a mai rămas din rasa 

umană, şi ne-am bizui pe bunăvoința altora pentru supravie- 
tuire. Cît timp ne-am putea aştepta să ne adăpostească, dacă 
toată mulțimea raselor inteligente ne vrea morţi? Cum le putem 
cere obinilor, cu bună-credinţă, să-şi pună în joc propria lor 
supravieţuire pentru noi? Uniunea Colonială înseamnă ome- 
nirea. Locul nostru este în ea, la bine şi la rău. 

— Nu înseamnă toată omenirea, am replicat. Există şi 
Pământul. 

— Care este ținut deoparte de către Uniunea Colonială, 
preciză Black. N-o să ne fie de nici un folos acum 

Am oftat. 

— Văd unde-o să ajungem. Am cerut consiliului votul, iar 
Jane şi cu mine o să-l acceptăm. Dar vă implor, gîndiţi-vă la 
asta. Nu lăsați prejudecățile cu privire la obini, am aruncat eu 
o privire spre Marie Black, sau sentimentul patriotismului să 
vă facă orbi la faptul că sîntem acum într-un război, iar noi ne 
aflăm în prima linie — şi n-avem nici un sprijin de acasă. Sîntem 
pe cont propriu. Avem nevoie să cîntărim ce trebuie făcut ca să 
supraviețuim, pentru că nimeni altcineva nu are grijă de noi. 

— N-ai fost niciodată atît de sumbru pînă acum, Perry, 
observă Marta Piro. 

— Nu cred că lucrurile au mai fost vreodată atît de sumbre, 
am replicat. În ordine. Să votăm. 

Eu am votat pentru secesiune. Jane se abţinu; era tradiţia 
noastră să dăm un singur vot pentru amindoi. Toţi ceilalți mem- 
bri ai consiliului au votat să rămînem în Uniunea Colonială. 

Tehnic vorbind, votul meu era singurul care conta. 

Desigur, tehnic vorbind, votînd ieşirea din Uniunea Colo- 
nială, tocmai votasem pentru trădare. Aşa că poate toți ceilalți 
îmi făceau o favoare. 

— Sîntem o colonie, am rostit. Încă. 

În jurul mesei apărură zîmbete. 

— Acum ce facem? întrebă Marie Black. 

— Mă gîndesc, am răspuns. Credeţi-mă, mă gîndesc. 

Bonita era o planetă care trăia la înălțimea numelui său, 
un loc fermecător cu o viață sălbatică abundentă, avînd exact 
componentele genetice potrivite pentru consumul uman. Bonita 
fusese înființată cu cincisprezece ani în urmă; încă o colonie 
tînără, dar destul de bine statornicită ca să aibă propria ei 
personalitate. Bonita a fost atacată de dtrutz, o specie cu mai 
multă ambiţie decît creier. A fost o întîlnire care s-a desfăşurat 
în mod decisiv pentru Uniunea Colonială; cele trei crucişătoare 
de deasupra planetei Bonita au terminat repede cu forța de 
invazie dtrutz, distrugîndu-le pe rînd navele prost proiectate, 
mai întîi în timpul primului atac şi apoi mai pe îndelete, în timp 
ce navele dtrutz încercau să ajungă la distanţa de salt înainte 
ca proiectilele tunurilor cu accelerare electromagnetică ale FCA 
să le ajungă din urmă. Navele dtrutz nu avură deloc succes în 
această încercare. 

Ceea ce făcea atacul dtrutz remarcabil nu era completa lui 
incompetenţă, ci faptul că dtrutz nu erau o specie din Conclav; 
ca şi Uniunea Colonială, erau neafiliați. Dtrutz se aflau sub ace- 
eaşi interdicţie de colonizare ca şi Uniunea Colonială. Atacară 
oricum. Ştiau — aşa cum ştia un număr tot mai mare de rase — 
că Uniunea Colonială era captivă într-o luptă amplă cu elemente 
ale Conclavului, şi asta însemna posibilitatea de a jefui unele 
dintre coloniile umane mai mici, în timp ce FCA erau ocupate 
în altă parte. Uniunea Colonială era rănită şi sîngera în apă, iar 
peştii mai mici urcau din adîncuri să ia cîte o înghiţitură din 
corpul său. 


%* 


— Am venit după fiica ta, îmi spuse Hickory. 

— Scuză-mă, am replicat. 

În ciuda a orice, n-am putut rezista impulsului de a scoate 
un zîmbet forțat. 

— Guvernul nostru a stabilit că este inevitabil ca Roanoke 
să fie atacată şi distrusă. 

— Grozav, am comentat. 

— Dickory şi cu mine regretăm amîndoi această eventuali- 
tate, zise Hickory aplecîndu-se puțin în față pentru a-şi accentua 
vorbele. Şi faptul că nu vă putem ajuta să împiedicaţi acest 
lucru. 

— Păi, mulțumesc, am răspuns, sperînd că tonul meu nu 
suna prea lipsit de sinceritate. 

După cât se părea, nu suna. 

— Nu ni se permite să ne amestecăm sau să oferim ajutor, 
dar am hotărît că este acceptabil să o scoatem pe Zoë din fața 
primejdiei, continuă Hickory. Am cerut o navă de transport 
pentru ea şi pentru noi; se află pe drum. Voiam să vă anunțăm 
despre aceste planuri pentru că este fiica voastră şi pentru că 
ne-am asigurat de permisiunea de a vă transporta de asemenea 
pe tine şi pe Jane, dacă doriți. 

— Astfel ca noi trei să putem scăpa din încurcătura asta, 
am spus. 

Hickory dădu din cap. 

— Cum rămîne cu toți ceilalți? 

— Nu avem permisiunea de a găzdui pe altcineva. 

— Dar faptul că nu aveţi permisiunea înseamnă că nu puteți 
găzdui pe altcineva? Dacă Zoë vrea să o ia pe prietena ei cea 
mai bună, Gretchen, o să-i spuneţi nu? Şi credeţi că Zoë o să 
plece dacă Jane şi cu mine rămînem? 

— Plănuiţi să rămîneţi? întrebă Hickory. 

— Sigur că da. 

— Veţi muri. 

— S-ar putea, deşi mă străduiesc să evit asta acum. Indife- 
rent însă ce se va întîmpla, Roanoke este casa noastră. Nu plecăm, 
şi bănuiesc că vei avea greutăţi ca s-o convingi pe Zoë să plece 
fără noi sau fără prietenii ei. 

— Ar pleca dacă i-ați cere voi. 

Am zîmbit, am întins mîna spre birou să tastez la PDA şi 
i-am trimis un mesaj lui Zoë să vină imediat la biroul meu. Ea 
sosi după cîteva minute. 

— Hickory şi Dickory vor ca tu să pleci de pe Roanoke, 
i-am zis. 

— Tu şi cu mama veniţi şi voi? 

— Nu. 

— Atunci la naiba cu asta, exclamă Zoë, uitîndu-se direct 
la Hickory în timp ce vorbea. 

Mi-am întins mîinile rugător către Hickory. 

— i-am spus 

— Nu i-ai cerut să plece. 

— Pleacă, Zoë, am rugat-o. 

— Du-te naibii, tăticule de nouăzeci de ani, zise Zoë, zîm- 
bind şi totuşi teribil de serioasă în acelaşi timp. 

Apoi se întoarse din nou spre obin. 

— Şi duceţi-vă naibii şi voi doi. Şi dacă sîntem aici, atunci 
la naiba cu orice-aş fi pentru obini. Dacă vreţi să mă protejaţi 
pe mine, protejaţi oamenii la care țin. Protejaţi colonia asta. 

— Nu putem. Ni s-a interzis s-o facem. 

— Atunci aveţi o problemă, spuse Zoë. 

Zimbetul dispăruse, iar ochii îi aruncau scântei. 

— Pentru că nu plec nicăieri! Şi nici voi, nici oricine altcineva 
nu poate face nimic ca să schimbe asta! 

Zoë se năpusti afară ca o furtună. 

— Lucrurile au mers în mare parte aşa cum mă aşteptam, 
am comentat. 

— N-ai făcut tot ce-ţi stătea în putinţă ca s-o convingi, îmi 
reproşă Hickory. 

L-am privit pe Hickory printre gene. 

— Sugerezi că n-am fost sincer. 

— Da, răspunse Hickory. 

Expresia lui era încă şi mai indescifrabilă decât de obicei, 
dar nu-mi închipui că era uşor pentru el să spună aşa ceva; 

reacția emoțională avea să-l facă probabil să-şi închidă curînd 
interfața. 

— Ai dreptate. N-am fost sincer. 

— Dar de ce? întrebă Hickory, şi am fost surprins de tonul 
plîngăreţ din vocea lui. 

Tremura acum. 

— Ţi-ai ucis propriul copil, şi copilul lui Charles Boutin! 

— N-a murit încă. Şi nici noi. Nici colonia asta. 

— Ştii că nu putem permite ca Zoë să aibă de suferit, vorbi 
Dickory, întrerupîndu-şi rolul mut. 

Mi-am adus aminte că el era de fapt superiorul între cei 
doi obini. 

— O să vă întoarceţi la planul de a ne omori, pe mine şi pe 
Jane, ca s-o apăraţi pe Zoë? am întrebat. 

— E de sperat că nu, răspunse Dickory. 

— Ce răspuns fermecător de ambiguu, am comentat. 

— Nu este ambiguu, spuse Hickory. Ştii care este poziţia 
noastră. Care trebuie să fie. 

— Şi ți-aş cere să-ţi aduci aminte care este poziția mea, am 
replicat. V-am spus că în orice împrejurare, trebuie s-o protejați 
pe Zoë. Asta nu s-a schimbat. 

— Dar ai făcut să fie mult mai dificil, zise Hickory. Ai făcut 
să fie imposibil. 

— Nu cred. Daţi-mi voie să vă fac o propunere. Eu am să 
vă promit că Zoë va pleca pe nava aceea cu voi. Dar trebuie 
să-mi promiteţi că o s-o duceți unde o să vă cer eu să mergeţi. 

— Unde-i asta? întrebă Hickory. 

— N-o să vă spun încă. 

— Atunci, e mai greu pentru noi să fim de acord, replică 
Hickory. 

— Asta-i partea proastă. Dar vă garantez că locul unde o 
duceţi e mai sigur decît aici. Acum: daţi-vă acordul, şi o să am 
grijă să plece cu voi. Nu, şi va trebui să găsiți o metodă de a o 
proteja aici, sau să mă ucideţi pe mine şi pe Jane încercînd s-o 
tîrîți după voi. Astea vă sînt opțiunile. 

Hickory şi Dickory se aplecară unul spre altul şi discutară 
cîteva minute, mai mult decît i-am văzut vreodată vorbind. 

— Îţi acceptăm condiţia, răspunse Hickory. 

— Bine. Atunci, tot ce am de făcut este să o fac pe Zoë să 
fie de acord. 

— Ne vei spune acum unde-o s-o ducem pe Zoë? întrebă 
Hickory. 

— Să ducă un mesaj, am spus. 


%* 


Kristina Marie tocmai andocase la stația Khartoum cînd 
compartimentul motoarelor se făcu bucăți, vaporizînd sfertul 
din spate al navei comerciale şi aruncînd cele trei sferturi din 
faţă de-a dreptul peste stația Khartoum. Carcasa staţiei se îndoi 
şi plesni; aerul şi oamenii fură azvîrliți prin crăpături. Peste 
zona de impact, pereți despărțitori etanşi se închiseră la locul 
lor, doar pentru a fi smulşi din locurile lor de ancorare şi din 
balamale de către masa inerţială copleşitoare a navei Kristina 
Marie, care şi ea lăsa să-i scape aer şi oameni din echipaj din 
cauza impactului. Cînd nava ajunse să se oprească, explozia şi 
ciocnirea avariaseră stația Khartoum şi ucisese 566 de oameni 
pe staţie şi toți membrii echipajului de pe Kristina Marie, în 
afară de şase, dintre care doi muriră la scurtă vreme după aceea 
din cauza rănilor. 

Explozia navei Kristina Marie făcu mai mult decât să dis- 
trugă nava şi o mare parte din stația Khartoum; coincise cu 
recoltarea fructului-porcului de pe Khartoum, o delicatesă lo- 
cală care reprezenta unul dintre exporturile majore ale coloniei 
Khartoum. Fructul-porcului se strica repede după ce se cocea 
(îşi luase numele de la faptul că oamenii de pe Khartoum 
dădeau fructele prea coapte la porci, singurii care le mai mîncau 
în acel moment), aşa încît Khartoum investise masiv ca să 
reuşească să strîngă şi să încarce pentru export recolta de fruc- 
tele-porcului în câteva zile de la coacere, prin intermediul staţiei 
Khartoum. Kristina Marie era numai una dintre cele o sută de 

nave comerciale ale Uniunii Coloniale aflate deasupra coloniei 
Khartoum, aşteptîndu-şi cota de fructe. 

Cu staţia Khartoum scoasă din funcţiune, sistemul de 
distribuţie bine pus la punct pentru fructele-porcului se risipi 
în dezordine. Navele trimiseră navete chiar pe planetă ca să 
încerce să încarce cît mai multe lăzi cu fructe cu putinţă, dar 
acest lucru duse la confuzie la sol, cu privire la care producători 
aveau prioritate la îmbarcarea produselor şi ce nave comerciale 
aveau prioritate la primirea lor. Fructele trebuiau despachetate 
din containerele de depozitare şi reambalate pentru navete; nu 
existau nici pe departe destui oameni pentru treaba asta. Cea 
mai mare parte a fructelor-porcului putreziră în containere, 
provocînd un şoc important economiei de pe Khartoum, care 
urma să fie constrînsă pe termen lung de nevoia de a reconstrui 
stația Khartoum — canalul de alimentare economic şi pentru 
alte exporturi — şi de a întări apărarea coloniei Khartoum în 
faţa altor atacuri. 

Înainte ca nava Kristina Marie să acosteze la staţia Khartoum, 
şi-a transmis datele de identificare, inventarul încărcăturii şi 
traseul recent ca parte a „strîngerii de mînă” standard de secu- 
ritate. Înregistrările arătau că, doar cu două opriri înainte, Kristina 
Marie făcuse afaceri pe Quii, lumea de baştină a rasei qui, una 
dintre puţinele aliate ale Uniunii Coloniale. Andocase lîngă o 
navă înregistrată ca aparţinînd rasei ylan, ylan fiind membri ai 
Conclavului. Analiza criminalistică a exploziei nu lăsă nici o 
îndoială asupra faptului că fusese declanşată intenţionat şi nu 
reprezenta o defecțiune accidentală a nucleului motorului. De 
pe Phoenix veni ordinul ca nici o navă comercială care vizitase o 
lume non-umană în ultimul an să nu se mai apropie de vreo 
stație spaţială fără o scanare şi o inspecție amănunțite. Sute de 
nave comerciale pluteau în spațiu, cu încărcătura nedesfăcută şi 
echipajele în carantină, în sensul inițial, venețian, al cuvîntului, 
aşteptînd eradicarea unui alt soi de molimă. 

Kristina Marie fusese sabotată şi trimisă la drum, către un 
loc unde distrugerea ei putea avea cel mai mare impact, nu 

doar ca număr de morţi, ci şi prin paralizarea economiei Uniunii 
Coloniale. Planul se desfăşurase sclipitor. 


%* 


Consiliul coloniei Roanoke nu reacționă prea bine la vestea 
că o trimisesem pe Zoë să-i ducă un mesaj generalului Gau. 

— Trebuie să discutăm problema ta cu trădarea, îmi spuse 
Manfred Trujillo. 

— N-am nici o problemă cu trădarea, am răspuns. Mă pot 
opri oricînd. 

M-am uitat în jurul mesei la ceilalți membri ai consiliului. 
Mica mea glumă n-avusese prea mult succes. 

— Pe toţi dracii, Perry, exclamă Lee Chen, mai furios decât 
îl văzusem vreodată. Conclavul plănuieşte să ne omoare, iar tu 
schimbi bilețele cu şeful lui? 

— Şi ţi-ai folosit fiica pentru asta, adăugă Marie Black, cu 
dezgustul perceptibil în voce. Ţi-ai trimis singurul copil în 
mîinile inamicului! 

Am aruncat o privire piezişă spre Jane şi Savitri, şi amîn- 
două îmi făcură semn din cap. Ştiam că se va pune problema 
asta; discutaserăm cum s-o tratăm cel mai bine cînd s-ar fi pus. 

— Nu, nu l-am trimis la inamic, am replicat. Avem inamici, 
şi încă o mulțime, dar generalul Gau nu este unul dintre ei. 

Le-am povestit despre discuția mea cu generalul Szilard 
din Forţele Speciale şi despre avertismentul lui cu privire la 
tentativa de asasinare a lui Gau. 

— Gau ne-a promis că nu va ataca Roanoke, am continuat. 
Dacă moare, nu mai există nimic între noi şi oricine-ar vrea să 
ne ucidă. 

— Nu există nimic între noi şi ei nici acum, sublinie Lee 
Chen. Sau ţi-a scăpat atacul împotriva noastră de acum vreo 
două săptămîni? 

— Nu mi-a scăpat, am replicat. Şi bănuiesc că ar fi fost mult 
mai rău dacă Gau n-ar fi avut măcar un control cît de mic asupra 
Conclavului. Dacă ştie despre tentativa de asasinat, o poate 

folosi ca să recapete controlul în restul Conclavului. Şi apoi 
vom fi în siguranţă. Sau măcar ceva mai în siguranţă. Am hotărît 
că merita să-mi asum riscul de a-l anunţa. 

— N-ai supus hotărîrea la vot, îmi reproşă Marta Piro. 

— Nu eram obligat. Încă sînt conducătorul coloniei. Jane 
şi cu mine am decis că era lucrul cel mai bun pe care-l aveam 
de făcut. Şi nu-i ca şi cum voi aţi fi spus „da”, oricum. 

— Dar e trădare, repetă Trujillo. Cu adevărat acum, John. E 
mai mult decît să-l rogi cu sfială pe general să nu-şi aducă flota 
aici. Te amesteci în politica internă a Conclavului. Uniunea 
Colonială n-o să te lase cu nici un chip să faci aşa ceva, în special 
cînd te-au chemat deja în fața unei comisii de anchetă. 

— Îmi asum responsabilitatea pentru acțiunile mele. 

— Da, bine, din nefericire va trebui să ne asumăm cu toţii 
responsabilitatea pentru ele, de asemenea. În afară de cazul în 
care crezi că Uniunea Colonială o să presupună că faci asta 
absolut singur. 

Am privit-o pe Marie. 

— Din pură curiozitate, Marie, ce crezi tu că o să facă UC? 
Să trimită trupe FCA ca să ne aresteze pe mine şi pe Jane? Eu 
personal cred că totul va fi bine. Atunci măcar o să existe o pre- 
zenţă militară aici dacă sîntem atacați. Singura altă opțiune ar 
fi să ne lase baltă, şi ştii ceva? Asta e ceea ce se întîmplă deja! 

Mi-am rotit privirea în jurul mesei. 

— Cred că e nevoie să accentuăm din nou un fapt izbitor 
care este mereu trecut cu vederea, şi anume: sîntem complet, 
absolut şi pe de-a-ntregul pe cont propriu. Valoarea pe care o 
avem pentru Uniunea Colonială constă acum în moartea noas- 
tră, pentru a determina celelalte colonii să intre în luptă, cu 
cetăţenii şi tezaurele lor. N-am nimic împotrivă să fiu un simbol 
pentru restul Uniunii Coloniale, dar nu vreau să fiu silit să mor 
pentru acest privilegiu. Nu vreau nici ca vreunul dintre voi să 
trebuiască să moară pentru acest privilegiu. 

Trujillo se uită pieziş la Jane. 

— Eşti de acord cu toate astea, îi spuse. 

— John a căpătat informaţiile de la fostul meu comandant, 
replică Jane. Am probleme de limpezit cu el la nivel personal. 
N-am nici o îndoială că informaţiile sînt corecte. 

— Dar are el planurile lui? întrebă Trujillo. 

— Sigur că are planuri, răspunse Jane. Vrea să împiedice 
restul universului să ne calce în picioare ca pe nişte gîndaci 
nenorociți. Cred că a lăsat să se-nţeleagă asta destul de limpede. 

Asta îl făcu pe Trujillo să şovăie. 

— Voiam să întreb dacă are planuri pe care noi nu le vedem, 
explică el în sfârşit. 

— Mă îndoiesc. Forţele Speciale sînt destul de directe. 
Sîntem vicleni dacă e necesar, dar cînd vine momentul, mergem 
direct la țintă. 

— Ceea ce-l face primul om de soiul ăsta, am comentat. 
Uniunea Colonială n-a tratat sincer cu noi în nimic din toate 
astea. 

— N-au avut de-ales, zise Lee Chen. 

— Nu-mi spune mie așa ceva! Sîntem prea adînc băgați în 
povestea asta ca să înghițim totul pe nemestecate. Da, UC juca 
un joc complicat cu Conclavul şi nu s-a ostenit să ne spună 
nouă, pionilor, care era jocul. Dar acum UC joacă un joc nou şi 
acesta depinde de înlăturarea noastră de pe tablă. 

— Nu putem fi siguri, comentă Marta Piro. 

— Ştim că nu avem sisteme defensive, vorbi Trujillo. Şi 
ştim de unde putem să aşteptăm mai mult. Indiferent de motive, 
John are dreptate. Ne aşteaptă vremuri grele. 

— Tot aş vrea să ştiu cum poți trăi cu faptul că ai trimis-o 
pe fiica ta să negocieze cu acest general Gau, insistă Marie Black. 

— Era o idee bună, răspunse Jane. 

— Nu văd cum, zise Black. 

— Zoë călătoreşte cu obinii, explică Jane. Obinii nu sînt 
deschis ostili față de Conclav. Generalul Gau îi va primi pe 
obini, în condiţiile în care n-ar putea primi o navă colonială. 

— Dacă am fi putut căpăta cumva o navă colonială, ceea ce 
nu se poate, am spus. 

— Nici John, nici eu nu putem pleca din colonie fără ca 
absenţa noastră să nu fie observată, atît de Uniunea Colonială 
cât şi de proprii noştri colonişti, continuă Jane. Pe de altă parte, 
Zoë are o relaţie specială cu obinii. Plecarea ei de pe planetă la 
insistența obinilor era ceva la care Uniunea Colonială s-ar fi 
aşteptat. 

— Mai există şi un alt avantaj, am completat eu. 

Capetele se răsuciră înspre mine. 

— Chiar dacă eu sau Jane am putea face drumul, Gau n-ar 
avea nici un motiv să accepte informaţia noastră ca autentică 
sau serioasă. Conducătorii de colonii s-au mai sacrificat şi 
înainte. Dar cu Zoë, îi dăm lui Gau mai mult decît informații. 

— Îi daţi un ostatic, zise Trujillo. 

— Da. 

— Jucaţi un joc riscant. 

— Acesta nu este un joc, am replicat. Trebuia să fim siguri 
că sîntem auziţi. Şi e un risc calculat. Obinii sînt cu Zoë, şi nu 
cred că vor sta fără să facă nimic dacă Gau face ceva stupid. 

— Tot îi rişti viaţa, zise Black. Îi rişti viaţa şi e doar un copil. 

— Dacă ar sta aici, ar muri la fel ca noi toți. Plecînd, o să 
trăiască şi ne dă şi nouă şansa de a supravieţui. Am făcut ceea 
ce trebuia. 

Marie Black deschise gura să răspundă. 

— Trebuie să te gîndeşti foarte bine la următorul lucru pe 
care-l spui în legătură cu fiica mea, zise Jane. 

Black închise gura cu un poc sonor. 

— Aţi stabilit acest plan de acţiune fără noi, zise Lol Gerber. 
Dar ne spuneți acum. Aş dori să ştiu de ce. 

— Am trimis-o pe Zoë pentru că am crezut că este necesar, 
am răspuns. A fost o decizie pe care trebuia s-o luăm noi, şi am 
luat-o. Dar Marie are dreptate: voi o să trebuiască să trăiţi cu 
consecințele acțiunilor noastre. Trebuia să vă spunem. Dacă 
judecăm după Marie, unii dintre voi şi-au pierdut încrederea 
în noi. În acest moment, aveţi nevoie de conducători în care 
simțiţi că puteţi avea încredere. V-am spus ce-am făcut şi de 

ce. Una dintre consecințele acțiunilor noastre este aceea că acum 
trebuie să votaţi dacă vreţi să conducem colonia mai departe 
sau nu... 

— Uniunea Colonială nu va accepta pe nimeni nou, spuse 
Marta Piro. 

— Cred că depinde de ceea ce le spuneţi, am replicat. Dacă 
le spuneţi că ne-am înhăitat cu inamicul, bănuiesc că vor aproba 
schimbarea. 

— Prin urmare, ne întrebi şi dacă o să vă predăm sau nu 
Uniunii Coloniale, spuse Trujillo. 

— Vă cerem să faceţi ceea ce credeţi că este necesar, am 
răspuns. Exact la fel cum am făcut noi. 

M-am ridicat în picioare; Jane făcu la fel. Am ieşit din biroul 
nostru în lumina soarelui de pe Roanoke. 

— Cît timp crezi că o să le trebuiască? am întrebat-o pe Jane. 

— Nu prea mult. Mă aştept ca Marie Black să aibă grijă de 
asta. 

— Vreau să-ți mulțumesc pentru că n-ai omorit-o. Asta ar 
fi făcut problematic votul de încredere. 

— Am vrut s-o omor, dar nu pentru că se înşela. Are drep- 
tate. Riscăm viaţa lui Zoë. Şi e un copil. 

M-am apropiat de soția mea. 

— Are aproape aceeaşi vîrstă ca şi tine, am spus, mîngîind-o 
pe braţ. 

Jane se trase deoparte. 

— Nu-i acelaşi lucru, ştii prea bine. 

— Nu, nu e. Dar Zoë e destul de mare ca să înțeleagă ce 
face. A pierdut oameni la care ținea, la fel ca tine. La fel ca mine. 
Şi ştie că e pe cale de a pierde mult mai mult. Ea a ales să plece. 
Am lăsat-o să aleagă. 

— l-am lăsat o falsă alegere, spuse Jane. Am stat în faţa ei 
şi am lăsat-o să aleagă între a-şi risca propria ei viaţă şi a risca 
viaţa tuturor celor pe care-i cunoaşte, inclusiv a noastră. Nu-mi 
poți spune că a fost corect să-i oferim asemenea opțiuni. 

— Nici vorbă. Dar asta a fost tot ce i-am putut oferi. 

— Urăsc universul ăsta nenorocit, exclamă Jane, uitîndu-se 
în altă parte. Urăsc Uniunea Colonială. Urăsc Conclavul. Urăsc 
colonia asta. Le urăsc pe toate! 

— Ce simți pentru mine? 

— Nu e un moment bun să întrebi. 

Ne-am aşezat şi am aşteptat. 

O'jumătate de oră mai tîrziu, Savitri ieşi din biroul adminis- 
traţiei. Avea ochii roşii. 

— Ei, am veşti bune şi veşti proaste, spuse ea. Vestea bună 
este că aveţi zece zile pînă cînd ei or să anunţe UC că aţi vorbit 
cu generalul Gau. Trebuie să-i mulțumiți lui Trujillo pentru asta. 

— Asta e ceva, am zis. 

— Mda. Vestea proastă e că sînteţi dați afară. Amîndoi. Vot 
unanim. Eu sînt doar secretară. N-am putut vota. Îmi pare rău. 

— Cine a primit slujba acum? întrebă Jane. 

— Trujillo, răspunse Savitri. Sigur că da. Ticălosul a început 
să umble după funcţie înainte ca voi să închideţi uşa. 

— Chiar nu-i atît de rău, am comentat. 

— Ştiu, replică Savitri şi se şterse la ochi. Încerc doar să vă 
dau impresia că o să-mi fie dor de voi. 

Am zîmbit. 

— Ei, îţi sînt recunoscător. 

Am îmbrăţişat-o. Ea mă îmbrăţişă la rîndul ei cu energie, 
apoi se dădu înapoi. 

— Şi acum? întrebă Savitri. 

— Avem zece zile. Aşteptăm. 


x 


Nava cunoştea sistemele defensive ale planetei Roanoke, 
sau lipsa acestora, şi de aceea apăru pe cer în partea cealaltă a 
planetei, unde singurul satelit de apărare al coloniei n-o putea 
vedea. Nava cobori încetişor în atmosferă pentru a evita căldura 
şi spectacolul intrării, şi traversă lent longitudinile globului, 
îndreptîndu-se către colonie. Înainte ca nava să intersecteze 
orizontul de percepţie al satelitului defensiv şi ca fierbințeala 

motoarelor să fie detectată de acesta, nava le întrerupse şi începu 
o plutire prelungită pe bază de gravitație către colonie, masa ei 
scăzută fiind susținută de aripi generate electric, imense dar 
subțiri ca o şoaptă. Nava se lăsă tăcută către ţinta ei, adică noi. 

Am văzut-o chiar cînd şi-a terminat lunga plutire şi a re- 
nunţat la aripi, trecînd la reactoare de manevră şi la cîmpuri 
de suspensie. Fuioarele de căldură şi de energie brusc apărute 
fură prinse de satelit, care trimise imediat un avertisment — 
prea tîrziu, după cum se dovedi, pentru că pînă cînd să apuce 
să semnalizeze, nava făcuse deja manevrele de aterizare. Sate- 
litul trimise imediat măsurătorile telemetrice turelelor noastre 
energetice, care erau acum complet încărcate. 

Jane, care era încă responsabilă cu apărarea coloniei, 
semnaliză satelitului să aştepte. Nava se afla acum între limitele 
coloniei, dacă nu şi în interiorul zidurilor din Croatoan; dacă 
satelitul trăgea, chiar colonia ar fi suferit pagube. Jane deconectă 
şi ea turelele energetice; şi ele ar fi sfîrşit prin a provoca mai 
multe stricăciuni coloniei decât ar fi făcut-o nava. 

Vehiculul ateriză; Jane, Trujillo şi cu mine am ieşit s-o 
întîmpinăm. În timp ce ne apropiam, se deschise o trapă a navei. 
Un pasager se năpusti prin deschidere, țipînd şi alergînd spre 
Jane, care se pregăti pentru ciocnire. Nu prea bine, după cum 
se dovedi, pentru că ea şi cu Zoë se prăbuşiră amîndouă la 
pămînt. M-am apropiat ca să fac haz de ele; Jane mă apucă de 
gleznă şi mă trase după ele în grămadă. Trujillo rămase la o 
distanță prudentă, ca să nu fie prins în harababură. 

— Ţi-a luat destul timp, i-am spus lui Zoë, după ce m-am 
desprins în sfîrşit. Încă o zi şi jumătate, pînă cînd mama ta şi 
cu mine am fi fost trimişi pe Phoenix sub acuzaţia de trădare. 

— N-am nici cea mai mică idee despre ce vorbeşti, replică 
Zoë. Mă bucur doar să vă văd. 

Mă prinse într-o altă îmbrăţişare. 

— Zoë, vorbi Jane, l-ai văzut pe generalul Gau. 

— L-am văzut, zici? Am fost de faţă la tentativa de asasinat! 

— Poftim? am exclamat Jane şi cu mine în acelaşi timp. 

Zoë ridică mîinile împăciuitor. 

— Am supraviețuit. După cum puteţi vedea. 

M-am uitat spre Jane. 

— Cred că tocmai am făcut pe mine, am spus. 

— N-am nimic. N-a fost chiar atît de rău, serios! 

— Ştii, chiar şi pentru o adolescentă, eşti cam blazată în 
legătură cu asta, am remarcat. 

Zoë zîmbi larg. Am îmbrăţişat-o din nou, încă şi mai strîns. 

— Şi generalul? întrebă Jane. 

— A scăpat şi el. Şi nu doar că a scăpat. A ieşit furios din 
întîmplare. Foloseşte tentativa ca să-i ia pe toți la muştruluit. 
Să le ceară loialitate față de el. 

— Faţă de el? am replicat. Asta nu-i seamănă. Mi-a spus 
că Conclavul nu este un imperiu. Dacă cere loialitate, sună ca 
şi cum s-ar proclama împărat. 

— Unii dintre sfătuitorii lui cei mai apropiaţi tocmai au 
încercat să-l omoare, sublinie Zoë. l-ar fi de folos în momentul 
ăsta puţină loialitate personală. 

— Nu te pot contrazice, am răspuns. 

— Dar nu s-a terminat, continuă Zoë. De aceea m-am întors. 
Există încă un grup de planete care-i rezistă. Sînt conduse de 
cineva pe nume Eser. Nerbros Eser. Ele au fost cele care au 
atacat Uniunea Colonială, a spus generalul. 

— Aşa-i, am încuviinţat, amintindu-mi ce-a zis generalul 
Szilard despre Eser. 

— Generalul Gau mi-a dat un mesaj pentru voi. Spune că 
Eser vine-ncoace. În curînd. Eser vrea să cucerească Roanoke 
pentru că generalul n-a putut. Cucerirea coloniei Roanoke îi 
oferă influenţă, zice generalul. O cale de a arăta că e mai capabil 
să conducă Conclavul. 

— Desigur, am comentat. Toţi ceilalți folosesc Roanoke pe 
post de pion. De ce nu şi ticălosul ăsta? 

— Dacă Eser ăsta atacă Uniunea Colonială fără oprelişte, 
atunci n-o să aibă nici o problemă să ne facă praf, interveni 
Trujillo. 

Încă păstra distanța faţă de grămadă. 

— Generalul a spus că, potrivit informaţiilor lui, Eser nu 
plănuieşte să ne lovească din spaţiu, răspunse Zoë. Vrea să 
aterizeze aici, să cucerească Roanoke cu trupe. Generalul spune 
că va folosi numai atitea câte să pună mîna pe colonie. Într-un 
fel, opusul a ceea ce a făcut generalul cu flota lui. Să demon- 
streze ceva. E mai mult în fişierele pe care mi le-a dat generalul. 

— Aşadar, va fi o forță de atac mică, am răspuns. 

Zoë dădu din cap. 

— În afară de cazul în care vine doar el cu cîțiva prieteni, 
încă o s-avem o problemă, observă Trujillo şi făcu semn din cap 
către mine şi Jane. Voi doi sînteţi singurii cu instruire militară 
reală. Chiar şi cu apărarea de la sol, n-o să rezistăm mult 
împotriva unor soldați adevărați. 

Jane era pe cale să răspundă, însă Zoë o întrecu. 

— M-am gîndit la asta. 

Trujillo păru să-şi înăbuşe un suris. 

— Tu te-ai gîndit! 

Zoë deveni serioasă. 

— Domnule Trujillo, fiica ta este prietena mea cea mai bună 
din lume. Nu vreau să moară. Nu vreau ca tu să mori. Sînt în 
măsură să ajut. Te rog nu mă lua de sus. 

Trujillo se îndreptă de spate. 

— Îmi cer scuze, Zoë. N-am vrut să fiu nerespectuos. Doar 
că nu mă aşteptam ca tu să ai un plan. 

— Şi nici eu, am adăugat. 

— Îţi aduci aminte că în urmă cu multă vreme m-am plîns 
că faptul de a fi obiectul veneraţiei unei întregi rase de extrate- 
reştri nu-mi folosea nici măcar ca să scap din cînd în cînd de 
lecţiile pentru acasă, continuă Zoë. 

— Nu prea bine. 

— Ei bine, cât timp am fost plecată, m-am hotărît să aflu la 
ce mi-ar putea folosi de fapt. 

— Încă nu pricep, am zis. 

Zoë mă luă de mînă şi apoi se întinse să o ia şi pe Jane. 

— Veniţi, spuse ea. Hickory şi Dickory sînt încă pe navă. 
Au grijă de ceva pentru mine. Vreau să vă arăt. 

— Ce e? întrebă Jane. 

— E o surpriză, răspunse Zoë. Dar cred că o să vă placă. 


PAISPREZECE 


Jane mă trezi împingîndu-mă jos din pat. 

— Ce naiba? am mormăit ameţit de pe podea. 

— Semnalul de la satelit tocmai a căzut. 

Jane se ridică în picioare, apucă un binoclu de mare putere 
din măsuţa de toaletă şi ieşi. M-am sculat repede şi m-am dus 
după ea. 

— Ce vezi? am întrebat. 

— Satelitul a dispărut. E o navă, nu prea departe de locul 
unde ar trebui să fie satelitul. 

— Eser ăsta nu prea e partizanul subtilităţii, am comentat. 

— Nu crede că ar trebui să fie. Oricum, nu s-ar potrivi cu 
scopurile sale. 

— Sîntem gata? 

— Nu contează dacă sîntem gata, lăsă Jane binoclul în jos 
ca să se uite la mine. E vremea. 


%* 


Ca să fim corecți, după întoarcerea lui Zoë, am anunțat 
Departamentul Colonizării că noi credeam că ne amenință un 
atac iminent şi că apărarea noastră împotriva unui asemenea 
atac era aproape inexistentă. Am implorat sprijin suplimentar. 
Ceea ce-am obținut a fost o vizită din partea generalului 
Rybicki. 

— Voi doi trebuie să fi înghițit un pumn de pastile, comentă 
Rybicki, fără introducere, cînd intră în biroul administratorului. 
Începe să-mi pară rău că v-am propus pe voi ca şefi ai coloniei. 

— Nu mai sîntem şefii coloniei, am replicat, şi am arătat 
spre Manfred Trujillo, care era aşezat în spatele fostului meu 
birou. El e. 

Asta îl făcu să se clatine pe Rybicki; se uită spre Trujillo. 

— N-ai nici o autorizaţie să fii conducătorul coloniei. 

— Coloniştii n-ar fi de acord cu tine, replică Trujillo. 

— Coloniştii n-au dreptul de vot, protestă Rybicki. 

— N-ar fi de acord nici cu asta, continuă Trujillo. 

— Atunci ei au înghiţit idioatele alea de pastile, împreună 
cu voi trei, zise Rybicki şi se întoarse spre mine şi Jane. Ce naiba 
se petrece aici? 

— Credeam că mesajul către Departamentul Colonizării a 
fost destul de limpede, am răspuns. Avem motive să credem 
că sîntem pe cale să fim atacați, iar cei care or să ne atace plă- 
nuiesc să ne anihileze complet. Avem nevoie de apărare, sau o 
să murim. 

— Aţi trimis mesajul în clar, exclamă Rybicki. Oricine l-ar 
fi putut recepționa. 

— Era codificat, am răspuns. Cod militar. 

— A fost codificat cu un protocol compromis. A fost 
compromis de ani de zile. 

Ridică ochii spre Jane. 

— Tu, dintre toți oamenii, ar fi trebuit să ştii, Sagan. Tu eşti 
responsabilă pentru siguranţa coloniei. Tu ştii ce cod să foloseşti! 

Jane nu scoase nici un cuvînt. 

— Aşadar, zici că acum oricine ar fi interesat să ne asculte 
ştie că sîntem vulnerabili, am remarcat. 

— Zic că ai fi putut la fel de bine să-ţi lipeşti şuncă pe cap 
şi să intri într-o vizuină de tigri. 

— Atunci Uniunea Colonială are un motiv în plus să ne 
apere, vorbi Trujillo. 

Rybicki aruncă din nou o privire spre Trujillo. 

— Nu mai vorbesc cu el în preajmă, spuse. Nu contează ce 
soi de înțelegere convenabilă aveţi aici, esența problemei este 
că voi doi v-aţi băgat pielea în saramură pentru colonie, nu el. 
E timpul să vorbim serios, iar ceea ce trebuie să vorbim e strict 
secret. El nu se încadrează. 

— Este totuşi conducătorul coloniei, am spus. 

— Nu-mi pasă nici dacă l-aţi fi încoronat regele Siamului, 
replică Rybicki. Trebuie să plece. 

— E hotărîrea ta, Manfred, am zis. 

— O să plec, răspunse Trujillo, ridicîndu-se în picioare. 
Dar trebuie să ştii ceva, generale Rybicki. Noi, cei de-aici, ştim 
cum ne-a folosit Uniunea Colonială, cum s-a jucat cu destinul 
nostru şi cu vieţile noastre, ale tuturor. Vieţile noastre, ale fami- 
liilor şi ale copiilor noştri. Dacă Uniunea Colonială nu ne apără 
acum, o să ştim cine ne-a omorît cu adevărat. Nu cine ştie ce 
altă specie şi nu Conclavul. Uniunea Colonială. Pur şi simplu. 

— Ăsta-i un discurs frumos, Trujillo, comentă Rybicki. Nu 
înseamnă că e şi adevărat. 

— Generale, în acest moment nu te-aş socoti o autoritate 
în materie de adevăr, replică Trujillo. 

Făcu semn din cap către mine şi Jane şi ieşi înainte ca 
generalul să apuce să riposteze. 

— O să-i spunem tot ceea ce ne spui tu nouă, l-am anunţat, 
după plecarea lui Trujillo. 

— Atunci o să fiţi trădători, în aceeaşi măsură ca şi incom- 
petențţi, zise Rybicki, stînd la birou. Nu ştiu ce credeți că faceți 
voi doi, dar orice-ar fi, e o nebunie. Tu, se uită el spre Jane, ştiu 
că ştii că protocolul de codificare a fost compromis. Trebuia să 
ştii că transmiteai vulnerabilitatea voastră. Nu reuşesc să pricep 
nici cît negru sub unghie de ce-ai făcut-o. 

— Am motivele mele, răspunse Jane. 

— Bine. Spune-mi. 

— Nu. 

— Poftim? întrebă generalul. 

— Am zis nu. N-am încredere în tine. 

— O, asta-i nostim, exclamă Rybicki. Tocmai ai pictat o ţintă 
mare şi lată pe colonia voastră şi eu nu sînt de încredere! 

— Există o mulţime de lucruri pe care Uniunea Colonială 
le-a făcut cu Roanoke şi despre care nu s-a ostenit să ne pome- 
nească, am comentat. Schimbarea de poziție e un joc cinstit. 

— Iisuse! Nu sîntem într-o afurisită de curte a şcolii. Jucaţi 
cu viaţa acestor colonişti drept miză! 

— Şi în ce fel e diferit asta de ceea ce-a făcut UC? am 
întrebat. 

— Pentru că nu aveţi autoritatea. Nu aveţi dreptul. 

— Uniunea Colonială are dreptul să se joace cu viaţa acestor 
colonişti? am întrebat. Are dreptul de a-i pune în calea unei 
armate duşmane care vrea să-i distrugă? Nu sînt soldaţi, gene- 
rale. Sînt civili. Unii dintre oamenii noştri sînt pacifişti religioşi. 
Tu ai avut grijă de asta. Uniunea Colonială s-ar putea să fi avut 
autoritatea de a-i pune pe aceşti oameni în calea pericolului. 
Dar e al naibii de sigur că n-avea dreptul! 

— Ai auzit vreodată de Coventry? întrebă Rybicki. 

— Oraşul englezesc? am întrebat. 

Rybicki încuviinţă. 

— În al doilea război mondial, britanicii au aflat prin 
intermediul serviciilor de informaţii că duşmanii erau pe cale 
să bombardeze oraşul. Ştiau cînd urma să se întîmple. Dar dacă 
evacuau oraşul, ar fi dezvăluit că ştiau codul secret al inamicilor, 
şi şi-ar fi pierdut capacitatea de a intercepta planurile duşma- 
nilor. Pentru binele întregii Britanii, au lăsat să se producă bom- 
bardamentul. 

— Spui acum că Roanoke este Coventry-ul Uniunii Colo- 
niale, comentă Jane. 

— Spun că avem un duşman implacabil care ne vrea pe 
toți morți. Şi că trebuie să luăm în considerare ceea ce este mai 
bine pentru omenire. Toată omenirea. 

— Asta înseamnă să presupunem că ceea ce face Uniunea 
Colonială este ceea ce este cel mai bine pentru toată omenirea, 
vorbi Jane. 

— N-am spus asta. 

— O gîndeşti. 

— N-ai nici cea mai mică idee ce gîndesc eu. 

— Ştiu precis ce gîndeşti. Ştiu că eşti aici ca să ne spui că 
Uniunea Colonială nu are nave sau soldaţi ca să ne apere. Ştiu 
că tu ştii că există nave şi soldaţi pentru apărarea noastră, dar 
că au fost repartizate în roluri pe care tu le socoteşti inutile sau 
neesenţiale. Ştiu că ar trebui să ne serveşti o minciună convin- 
gătoare despre asta. De aceea ai venit aici personal, ca să oferi 
minciunii o nuanţă personală. Şi ştiu că te scîrbeşte faptul că 
eşti pus să faci aşa ceva, dar ceea ce te scîrbeşte încă şi mai mult 
este că ţi-ai îngăduit singur s-o faci. 

Rybicki se uita fix la Jane, cu gura căscată. La fel şi eu. 

— Ştiu că voi credeți că Uniunea Colonială se poartă 
prosteşte, sacrificîind Roanoke Conclavului. Ştiu că eşti la curent 
cu faptul că există deja planuri de a folosi pierderea noastră pentru 
a face recrutări în colonii. Ştiu că tu crezi că recrutarea din colonii 
le face pe acestea mai vulnerabile la atac, și nu invers, pentru că 
acum Conclavul va avea un motiv să ţintească populaţiile civile 
pentru a reduce numărul soldaților potenţiali. Ştiu că vezi asta ca 
pe un ultim stadiu pentru Uniunea Colonială. Ştiu că tu crezi că 
Uniunea Colonială va pierde. Ştiu că te temi pentru mine şi pentru 
John, pentru colonia asta şi pentru toată omenirea. Ştiu, în cele 
din urmă, că tu crezi că nu avem nici o ieşire... 

Rybicki rămase tăcut vreme de o clipă nesfîrşită. 

— Pari să ştii multe, comentă el în sfîrşit. 

— Ştiu destule. Dar acum avem nevoie să auzim toate astea 
de la tine. 

Rybicki se uită atent spre mine, apoi din nou la Jane. Umerii 
i se încovoiară şi se foi stînjenit. 

— Ce-aş putea să spun ca voi să nu păreți că ştiţi deja? Uniu- 
nea Colonială n-are nimic pentru voi. Am pledat în fața lor să 
vă dea ceva, orice — se uită la Jane ca să vadă dacă ea recunoaşte 
adevărul acestor spuse, dar ea nu făcea decît să-l privească 
impasibilă — însă au luat hotărîrea să menţină frontul la coloniile 

mai dezvoltate. Mi s-a spus că era o folosire strategică mai bună 
a forței noastre militare. Nu sînt de acord, dar nu e un argument 
de neapărat. Roanoke nu e singura colonie mai nouă care a rămas 
descoperită. 

— E doar cea despre care se știe că e amenințată. 

— Ar trebui să vă ofer o poveste rezonabilă pentru lipsa 
de sisteme defensive, continuă Rybicki. Cea la care m-am oprit 
a fost faptul că mesajul vostru de implorare, cu codificarea 
compromisă, ne-a pus în primejdie navele şi soldații. Asta are 
avantajul de a putea fi adevărat — se uită la Jane tăios, în timp 
ce vorbea — dar e mai ales o acoperire. N-am venit doar să o fac 
mai convingătoare. Am venit pentru că simțeam că eram dator 
faţă de voi să v-o spun în față. 

— Nu ştiu cum să mă comport în legătură cu faptul că te 
simți mai în largul tău mințindu-ne de-aproape decît de la 
distanță, am observat. 

Rybicki scoase un suris amar. 

— Privind retrospectiv, nu pare să fi fost una dintre cele 
mai bune decizii ale mele. 

Se întoarse înapoi către Jane. 

— Tot vreau să ştiu cum de ştii toate astea. 

— Am sursele mele. Şi ne-ai zis ceea ce aveam nevoie să 
ştim. Uniunea Colonială şi-a luat mîna de pe noi. 

— N-a fost hotărîrea mea. Nu cred că e drept. 

— Ştiu, răspunse Jane. Dar nu prea mai contează în acest 
moment. 

Rybicki se uită la mine în căutarea unei privelişti mai 
înţelegătoare. N-o găsi. 

— Ce plănuiţi să faceţi acum? ne întrebă. 

— Nu-ţi putem spune, răspunse Jane. 

— Pentru că n-aveţi încredere în mine. 

— Pentru că aceeaşi sursă care-mi spune ce gîndeşti o să 
spună altcuiva ce plănuim. Nu ne putem permite aşa ceva. 

— Dar plănuiţi ceva. Aţi folosit un cod spart ca să ne trimiteţi 
un mesaj. Voiaţi să fie citit. Încercaţi să atrageţi aici pe cineva. 

— E timpul să pleci, generale, zise Jane. 

Rybicki clipi, neobişnuit să fie expediat. Se ridică şi se duse 
la uşă, întorcîndu-se spre noi cînd ajunse în pragul ei. 

— Orice-aţi face voi doi, sper să meargă. Nu ştiu cum o să 
iasă totul dacă reuşiţi să salvaţi colonia. Dar trebuie să fie mai 
bine decît cum o să iasă dacă nu reuşiți... 

Plecă. 

M-am întors spre Jane. 

— Trebui să-mi spui cum ai făcut asta, am zis. Cum ai obți- 
nut informaţiile astea. Mie nu mi-ai spus nimic pînă acum. 

— Nu le-am avut pînă acum, răspunse ea, şi-şi ciocăni timpla 
cu vîrful degetului. Mi-ai zis că generalul Szilard mi-a transmis 
că mi-a dat seria completă de funcţii de comandă. Una dintre 
aceste funcții de comandă, cel puţin în Forţele Speciale, este 
capacitatea de a citi minţile altora. 

— Poftim? 

— Gîndeşte-te... Cînd ai un BrainPal, acesta învaţă să-ți 
citească gîndurile. Aşa funcţionează. Folosirea lui ca să citeşti 
gîndurile altor oameni este doar o problemă de software. Gene- 
ralii din Forţele Speciale au acces la gîndurile soldaţilor lor, 
deşi Szilard mi-a zis că de cele mai multe ori nu e prea folositor, 
din moment ce oamenii se gîndesc la lucruri fără rost. De data 
asta a prins bine. 

— Aşadar, oricui are un BrainPal i se pot citi gîndurile? 

Jane încuviinţă. 

— Iar acum ştii de ce n-am putut veni cu tine la stația Phoenix. 
N-am vrut să dau de gol nimic. 

Am făcut semn către uşa pe care Rybicki tocmai ieşise. 

— Tocmai te-ai dat de gol faţă de el. 

— Nu. El nu ştie că am fost îmbunătăţită. Se întreabă doar 
cine din echipa lui a vorbit şi cum au ajuns informaţiile la mine. 

— Încă îi citeşti mintea. 

— Nu m-am oprit de cînd a aterizat. N-o să mă opresc pînă 
cînd pleacă. 

— Ce gîndeşte acum? 

— Încă se întreabă cum am căpătat asemenea informații. 
Şi se gîndeşte la noi. Speră că o să reuşim. Partea asta n-a fost o 
minciună. 

— Crede că o să reuşim? am întrebat. 

— Sigur că nu, răspunse Jane. 


%* 


Turelele energetice țintiră rachetele care soseau şi traseră, 
dar erau prea multe rachete pe care să le țintească; turelele 
explodară cu o răbufnire violentă care aruncă sfărîmături peste 
cîmpurile în care erau amplasate, la o oarecare distanță de 
Croatoan. 

— Primesc un mesaj, ne spuse Jane mie şi lui Trujillo. E un 
ordin de a înceta lupta şi de a ne pregăti pentru o debarcare. 

Făcu o pauză. 

— Mi se spune că orice continuare a rezistenței va avea ca 
rezultat un covor de bombe asupra coloniei. Mi se cere să con- 
firm mesajul. Lipsa unui răspuns în aproximativ un minut va 
fi interpretată ca sfidare şi se va declanşa bombardamentul. 

— Ce crezi? am întrebat-o pe Jane. 

— Sîntem gata, atât cît vom putea fi vreodată. 

— Manfred? 

— Sîntem gata. Şi, pentru numele lui Dumnezeu, sper să 
meargă. 

— Kranjic? Beata? 

M-am întors către locul unde stăteau Jann Kranjic şi Beata, 
amîndoi complet echipați în aparatură de reporter. Beata dădu 
din cap; Kranjic îmi făcu un semn cu degetul în sus. 

— Spune-le că le confirmăm mesajul şi că încetăm focul, 
i-am zis lui Jane. Spune-le că abia le aşteptăm sosirea pentru a 
discuta termenii de capitulare. 

— S-a făcut, răspunse Jane o clipă mai tirziu. 

M-am întors spre Savitri, care stătea lîngă Beata. 

— Fii gata. 

— Grozav, comentă Savitri pe un ton complet neconvingător. 

— O să te descurci bine. 

— Mă simt gata să vomit. 

— Mă tem că am lăsat găleata la birou. 

— O să mă mulțumesc să vomit pe ghetele tale. 

— Serios. Eşti gata să faci asta, Savitri? 

Ea dădu din cap. 

— Sînt gata. S-o facem. 

Ne-am ocupat cu toții poziţiile. 

După cîtva timp, o lumină pe cer se descompuse în două 
transportoare de trupe. Acestea plutiră deasupra satului Croa- 
toan pentru puţină vreme, înainte de a ateriza la un kilometru 
depărtare, pe un teren nesemănat. Fusese inițial semănat; îl arase- 
răm şi îngropaserăm primele răsaduri. Mizaserăm pe transpor- 
toare de trupe şi speram să-i convingem să aterizeze într-un 
anumit loc, făcîndu-l mai atrăgător decât altele. A mers. Undeva 
într-un cotlon al minţii mi-o închipuiam pe Jane zîmbind îndirjită. 
Jane ar fi fost mai prudentă în privinţa aterizării pe singurul 
teren agricol care nu avea plante răsărind din el, dar ăsta-i unul 
dintre motivele pentru care o făcuserăm. Şi eu aş fi fost prudent, 
pe vremea cînd conduceam trupe. Competența militară de bază 
urma să aibă importanţă aici, iar acesta era primul nostru indiciu 
în legătură cu soiul de luptă care ne aştepta. 

Mi-am luat binoclul şi m-am uitat atent. Transportoarele 
se deschiseseră şi soldaţii se îngrămădeau la ieşirile din navă. 
Erau îndesaţi, pestriţi şi cu pielea groasă; arrisieni cu toţii, pre- 
cum conducătorul lor. Mai exista şi un alt mod prin care forța 
de invazie se deosebea de flota generalului Gau. Gau împărțea 
responsabilitatea pentru incursiunile sale asupra întregului 
Conclav; Eser păstra gloria atacului numai pentru oamenii săi. 

Soldaţii erau grupaţi în plutoane; trei plutoane a câte treizeci 
sau treizeci şi cinci de soldaţi fiecare. Cam o sută în total. Eser 
era cu siguranţă plin de tupeu. Nu e mai puţin adevărat că cei 
o sută de soldaţi de la sol erau doar o iluzie; fără îndoială, Eser 
avea încă vreo cîteva sute la bordul navei, ca să nu mai pomenim 
că nava însăşi era capabilă să spulbere colonia chiar de pe orbită. 

Pe sol sau deasupra lui, Eser avea mai mult decât suficientă 
putere de foc ca să ne omoare pe toți de mai multe ori. Cei mai 
mulți dintre soldaţii arrisieni purtau pe umăr puşca automată 
arrisiană standard, o armă cu gloanţe cilindrice cunoscută pen- 
tru viteza, precizia şi rata mare a focului. Doi soldaţi din fiecare 
pluton purtau aruncătoare de rachete fixate pe umăr; avînd în 
vedere invazia, acestea păreau să fie mai mult pentru spectacol 
decît pentru orice altceva. Nici o armă energetică sau un aruncă- 
tor de flăcări, din câte puteam vedea. 

Apăru şi Eser, încadrat de o gardă de onoare. Eser era 
îmbrăcat în echipament militar arrisian, mai curînd de paradă, 
pentru că nu servise niciodată în armată, dar presupun că dacă 
vrei să încerci să apari ca un general într-o misiune militară, 
mai bine te costumezi pentru rol. Membrele lui Eser erau mai 
groase, iar smocurile fibroase din jurul pedunculilor oculari 
erau mai întunecate decît cele ale soldaţilor săi; era mai bătrîn 
şi mult mai ieşit din formă decît cei care-l serveau. Dar, în mă- 
sura în care îmi puteam da seama de vreo emoție pe faţa lui 
extraterestră, părea destul de mulțumit de sine însuşi. Stătea 
în fața soldaţilor, gesticulînd; părea că le ține un discurs. 

Netrebnicul. Se afla la numai un kilometru distanţă, 
nemişcat, pe teren neted. Dacă eu sau Jane am fi avut puşca 
potrivită, i-am fi putut rade creştetul capului. Apoi am fi fost 
morţi, pentru că după aceea soldaţii şi nava lui ar face colonia 
una cu pămîntul. Dar ar fi distractiv, atât cât ar dura. Era însă 
doar un gînd teoretic; nu aveam genul potrivit de puşcă şi 
oricum, indiferent de ce s-ar fi întîmplat, îl voiam pe Eser în 
viaţă, la sfîrşit. Omorirea lui nu era în cărți. Din păcate. 

În timp ce Eser vorbea, garda lui scana cu sîrguință împre- 
jurimile, în căutarea amenințărilor. Speram ca Jane, din poziţia 
ei, să observe asta; nu toţi cei părtași la această mică aventură 
erau complet incompetenţi. Mi-aş fi dorit să-i pot spune să ia 
notă, dar eram în tăcere radio; nu voiam să ne dăm de gol jocul, 
înainte de a fi început. 

Eser se opri în sfîrşit din vorbă şi întreaga companie de 
soldaţi porni să traverseze cîmpul către drumul care lega ferma 
de Croatoan. O grupă de soldaţi preluă conducerea, căutînd 
ameninţări şi mişcare; restul mergea în formaţie, dar fără prea 
multă disciplină. Nimeni nu se aştepta la prea multă rezistenţă. 

Nici n-ar fi găsit vreuna pe drumul spre Croatoan. Întreaga 
colonie era trează şi ştia despre invazie, desigur, dar îi avertiza- 
serăm pe toți să rămînă în case sau în adăposturi şi să nu intre 
în luptă în timp ce soldaţii treceau spre Croatoan. Voiam să 
joace rolul coloniştilor umili şi speriați, aşa cum era de aşteptat 
să fie. Pentru unii dintre ei, asta nu avea să constituie o pro- 
blemă; pentru alţii, urma să ceară un efort deosebit. Voiam ca 
primul grup să se afle la adăpost, pe cât posibil; pe cel de-al 
doilea îl voiam stăpînit. Le-am dat sarcini pentru mai tîrziu, 
dacă urma să existe un mai tîrziu. 

Fără îndoială, grupa din avangardă scana împrejurimile 
cu senzori de infraroşu şi de căldură, căutînd atacuri pe furiş. 
Tot ce găseau erau colonişti în picioare la ferestrele lor, privind 
în întuneric, în timp ce soldaţii treceau pe lîngă ei. Vedeam cu 
binoclul cum cel puţin un grup de colonişti stătea pe verande 
să-i vadă pe soldaţi. Menoniţi. Erau pacifişti, dar cu siguranță 
nu se temeau de nimic. 

Croatoan rămăsese la fel ca la începuturi: o versiune din 
vremurile moderne a unei tabere de legiune romană, încă încon- 
jurată de două rînduri de containere de mărfuri. Cei mai mulți 
dintre coloniştii care locuiseră aici îl abandonaseră pentru case 
şi ferme proprii, dar cîțiva oameni continuau să locuiască acolo, 
inclusiv eu cu Jane şi Zoë, iar câteva clădiri permanente se înălțau 
în spaţiul unde fuseseră corturile. Terenul de joacă din centrul 
taberei exista încă, în faţa unei alei care trecea de-a lungul lui 
şi prin spatele clădirii administraţiei. În centrul terenului de 
joacă stătea Savitri, singură. Ea urma să fie prima ființă umană 
pe care aveau s-o vadă soldaţii arrisieni şi Eser; singura, speram 
noi, pe care s-o vadă. 

O vedeam pe Savitri din locul în care stăteam. Nu era frig 
la începutul dimineţii, dar ea tremura vizibil. 

Primii dintre soldaţii arrisieni ajunseră la îngrăditura satu- 
lui Croatoan şi se opriră din marş, în timp ce examinau zona ca 
să se asigure că nu intrau într-o capcană. Asta le luă cîteva 
minute, dar pînă la urmă fură mulțumiți că nu exista acolo nimic 
ce le-ar fi putut face vreun rău. Porniră din nou marşul şi soldații 
arrisieni intrară tropăind pe teren, îngrămădindu-se pe terenul 
de joacă, stînd prudenţi cu ochii pe Savitri, care şedea pe loc, 
tăcută şi doar puţin tremurînd. În foarte scurt timp, toţi soldații 
se aflară între limitele mărginite cu containere ale aşezării. 

Eser trecu printre rînduri cu garda sa şi se opri în faţa lui 
Savitri. Făcu semn spre dispozitivul de traducere. 

— Sînt Nerbros Eser, vorbi el. 

— Sînt Savitri Guntupalli, replică Savitri. 

— Tu eşti conducătoarea acestei colonii, continuă Eser. 

— Nu, răspunse Savitri. 

Pedunculii oculari ai lui Eser se clătinară auzind acest 
lucru. 

— Unde sînt conducătorii coloniei? 

— Sînt ocupați, zise Savitri. De aceea m-au trimis pe mine 
să vorbesc cu voi. 

— Şi cine eşti tu? 

— Sînt secretara, răspunse Savitri. 

Pedunculii oculari ai lui Eser se întinseră cu furie şi aproape 
să se loviră între ei. 

— Am puterea de a face una cu pămîntul colonia asta, iar 
conducătorul ei îşi trimite secretara să mă întîmpine! 

Era limpede că orice urmă de mărinimie pe care ar fi 
plănuit-o Eser pentru victorie zbura de-a dreptul pe fereastră. 

— Păi, mi-au dat un mesaj pentru tine. 

— i-au dat! comentă Eser. 

— Da. Mi s-a cerut să-ți spun că dacă tu şi soldații tăi sînteți 
dispuşi să vă întoarceţi la navele voastre şi să vă întoarceți pur 
şi simplu de unde aţi venit, am fi încîntați să vă lăsăm să trăiţi. 

Eser făcu ochii mari, apoi emise un scrîşnet acut, sunetul 
arrisian pentru amuzament. Cei mai mulți dintre soldaţi scriş- 
niră alături de el; era ca o adunare de albine furioase. Apoi Eser 
încetă scrişnetul şi şi păşi de-a dreptul spre Savitri, care, ca o 
adevărată vedetă, nici măcar nu se clinti. 

— Plănuiam să las cea mai mare parte a coloniştilor voştri 
să trăiască, vorbi Eser. Urmam să pun să fie executați conducătorii 
coloniei pentru crime împotriva Conclavului, cînd au ajutat 
Uniunea Colonială să prindă în ambuscadă flota noastră. Dar 
voiam să vă cruț coloniştii. Tu mă ispiteşti să mă răzgîndesc în 
privinţa asta. 

— Aşadar, asta înseamnă nu, spuse Savitri, privind direct 
în pedunculii lui oculari. 

Eser făcu un pas înapoi şi se răsuci spre una dintre gărzi. 

— Omoar-o! Apoi să trecem la treabă... 

Soldatul ridică arma, ţinti torsul lui Savitri şi apăsă cu 
degetul panoul de declanşare al puştii. 

Puşca explodă, retezînd aerul vertical în planul perpendi- 
cular pe mecanismul de tragere al puștii şi emițînd o matrice 
plană, verticală, de energie, direct în sus. Pedunculii oculari ai 
soldatului intersectară acel plan şi fură retezaţi; extraterestrul 
se prăbuşi urlînd de durere, ţinîndu-se de ceea ce-i mai rămăsese 
din pedunculi. 

Eser se uită din nou la Savitri, nedumerit. 

— Ar fi trebuit să pleci cînd ai avut şansa, spuse Savitri. 

Se auzi un bang în clipa cînd Jane deschise cu piciorul uşa 
clădirii administrative, avînd nano-plasa ce-i ascundea căldura 
corpului acoperită de armura standard a poliției Departa- 
mentului Colonizării, la fel ca şi toţi ceilalți din micul nostru 
detaşament. În braţe purta ceva ce nu era un dispozitiv standard 
al Departamentului Colonizării: un aruncător de flăcări. 

Jane îi făcu semn lui Savitri să se dea înapoi; Savitri nu avu 
nevoie să i se spună de două ori. Din faţa lui Jane se auzea 
zgomotul ţipetelor arrisiene, în timp ce soldaţii cuprinși de 
panică încercau s-o împuşte, doar ca să-şi vadă puştile făcute 

ţăndări şi erupîndu-le cu violenţă în mîini. Jane se îndreptă 
direct spre soldați, care începuseră să o ia înapoi înspăimântați, 
şi revărsă un șuvoi foc în mijlocul lor. 


x 


— Ce-i asta? am întrebat-o pe Zoë cînd ne conduse în 
navetă, ca să ne uităm la orice-o fi fost ceea ce voia ea să ne 
arate. Orice era, avea mărimea unui pui de elefant. Hickory şi 
Dickory stăteau lîngă obiect; Jane se duse pînă la el şi începu 
să examineze panoul de control de pe o parte. 

— E darul meu pentru colonie, răspunse Zoë. E un cîmp 
sugător. 

— Cîmp distrugător, am corectat-o. 

— Nu, sugător, insistă Zoë. Cu un sss. 

— Ce face? 

Zoë se întoarse spre Hickory. 

— Spune-i. 

— Cîmpul sugător canalizează energia cinetică, explică 
Hickory. Redirecţionează energia în sus sau în orice altă direcție 
preferă utilizatorul şi foloseşte energia redirecționată ca să 
alimenteze cîmpul însuşi. Utilizatorul poate defini la ce nivel 
este redirecționată energia, pe o scală a parametrilor. 

— Trebuie să-mi explici asta ca şi cum aş fi un idiot, am 
replicat. Pentru că e clar că sînt. 

— Opreşte gloanţele, rosti Jane, încă uitîndu-se la panou. 

— Mai zi o dată? 

— Obiectul ăsta generează un cîmp care va suge energia 
din orice obiect care se mişcă mai repede decît cu o anumită 
viteză, continuă Jane. 

Se uită la Hickory. 

— E corect, nu-i aşa? 

— Viteza este unul dintre parametrii pe care-i poate defini 
un utilizator, replică Hickory. Alţi parametri pot include emisia 
de energie potrivit unui anumit timp sau unei anumite tem- 
peraturi. 

— Aşadar, îl programăm să oprească gloanţe sau grenade, 
şi o s-o facă, am precizat. 

— Da, zise Hickory. Deşi merge mai bine cu obiecte fizice 
decît cu cele energetice. 

— Merge mai bine cu gloanţe decît cu fascicule de energie... 

— Da, răspunse Hickory. 

— Cînd definim nivelul de energie, orice se află sub acel 
nivel îşi păstrează energia, adăugă Jane. Îl putem regla să 
oprească un glonţ dar să lase o săgeată să zboare. 

— Dacă energia săgeţii se află sub pragul pe care-l defineşti, 
da, încuviință Hickory. 

— Aparatul ăsta are nişte posibilităţi, am constatat. 

— Ţi-am zis c-o să-ţi placă. 

— E cel mai grozav cadou pe care mi l-ai adus vreodată, 
scumpa mea. 

Zoë zîmbi larg. 

— Ar trebui să ştii că acest cîmp are o durată foarte limitată, 
spuse Hickory. Sursa de energie de aici e mică şi va dura numai 
cîteva minute, în funcție de mărimea cîmpului pe care-l ge- 
nerezi. 

— Dacă l-aş folosi ca să acopăr Croatoan, cam cât ar dura? 
am întrebat. 

— Cam şapte minute, răspunse Jane. 

Îşi dăduse seama cum funcţionează panoul de control. 

— Posibilităţi serioase, am remarcat. 

M-am întors spre Zoë. 

— Şi cum ai reuşit să-i convingi pe obini să ne dea ăsta? 

— Mai întîi am adus argumente, apoi m-am tîrguit, apoi 
am implorat. Şi după aceea mi-am ieşit din fire. 

— Ţi-ai ieşit din fire, zici... 

— Nu te uita aşa la mine. Obinii sînt incredibil de sensibili 
la emoţiile mele. Ştii asta. lar ideea ca fiecare persoană pe care 
o iubesc şi la care țin să fie ucisă e ceva la care mă pot lăsa cople- 
şită de emoţii destul de uşor. Şi pe deasupra fiecărui argument 
pe care l-am adus, a mers. Aşa că nu mă cicăli pentru asta, tăticule 


282 / JOHN SCALZI 


de nouăzeci de ani. În timp ce Hickory, Dickory şi cu mine eram 
cu generalul Gau, ceilalți obini au adus asta pentru noi. 

M-am uitat din nou la Hickory. 

— Credeam că aţi zis că nu aveţi voie să ne ajutaţi, din 
cauza tratatului cu Uniunea Colonială. 

— Regret să spun că Zoë a făcut o mică greşeală în explicația 
ei. Cîmpul sugător nu este tehnologia noastră. E mult prea 
avansat pentru asta. E consu. 

Jane şi cu mine ne-am uitat unul la altul. Tehnologia consu 
era în general atît de avansată, încît îţi tăia răsuflarea față de 
tehnologia altor specii, inclusiv a noastră, iar consu nu se 
despărțeau niciodată cu uşurinţă de orice tehnologie pe care o 
aveau. 

— Consu v-au dat asta? am întrebat. 

— V-au dat-o vouă, de fapt. 

— Şi de unde ştiau despre noi? 

— La o întîlnire cu unii dintre semenii noştri obini, subiec- 
tul a fost atins în cursul discuţiei, iar consu au fost impresionați 
şi s-au oferit în mod spontan să vă ofere acest dar. 

Mi-am adus aminte că odată, nu cu multă vreme după ce 
am cunoscut-o pe Jane, ea şi cu mine am avut nevoie să punem 
nişte întrebări rasei consu. Preţul răspunsului la aceste întrebări 
a fost un soldat mort al Forţelor Speciale şi trei mutilați. Îmi 
venea extrem de greu să-mi închipui „discuţia” care a avut ca 
rezultat despărțirea consu de o mostră de tehnologie ca aceasta. 

— Aşadar, obinii n-au nimic de-a face cu acest dar, am 
conchis. 

— În afară de transportarea lui aici la cererea fiicei tale, nu. 

— Trebuie să mulțumim consu la un moment dat. 

— Nu cred că se aşteaptă la mulțumiri. 

— Hickory, m-ai minţit vreodată? am întrebat. 

— Nu cred că eşti conştient că eu sau oricare obin te-ar fi 
minţit vreodată, răspunse Hickory. 

— Nu. Nu cred că sînt. 


ULTIMA COLONIE / 283 


%* 


În spatele coloanei arrisiene, soldații se retrăgeau în învăl- 
măşeală înapoi către poarta coloniei, unde Manfred Trujillo 
aştepta, stînd la comenzile unui camion de marfă de pe care 
demontaserăm accesoriile şi-l meşteriserăm în scopul de a 
obține o accelerație cît mai mare. Camionul stătuse la marginea 
unui cîmp din apropiere, tăcut şi cu Trujillo ghemuit înăuntru, 
pînă cînd soldaţii intraseră cu toții în Croatoan. Apoi alimentă 
bateriile camionului şi înaintă încet de-a lungul drumului, 
aşteptînd țipetele care trebuiau să fie semnalul pentru a apăsa 
pedala de acceleraţie pînă la fund. 

Cînd Trujillo văzu trombele aruncătorului de flăcări al lui 
Jane, acceleră cu putere către deschizătura porții satului Croa- 
toan. În timp ce trecea printre porți, aprinse farurile camionului, 
năucind trei soldaţi arrisieni fugari şi lăsîndu-i paralizați. Aceşti 
soldaţi fură primii care-şi întîlniră moartea adusă de camionul 
masiv, năpustindu-se ca fulgerul; mai mult de alți zece urmară 
cînd Trujillo porni să le reteze rîndurile. Trujillo coti la stînga 
la drumul din faţa pieţei aşezării, măturînd încă doi soldaţi 
arrisieni, şi se pregăti de încă o cursă. 

Cînd camionul trecu prin porţile satului, Hickory atinse 
butonul care le închidea, apoi el şi cu Dickory scoaseră din 
teacă două pumnale primejdios de lungi şi se pregătiră să-i 
întîmpine pe soldații arrisieni care aveau ghinionul să dea peste 
ei. Soldaţii arrisieni îşi ieşiseră din minți din cauză că nu price- 
peau cum o misiune militară de rutină se transformase într-un 
masacru — al lor — dar, din nefericire pentru ei, atît Hickory cât 
şi Dickory erau în posesia deplină a capacităților mintale, erau 
buni la mînuit cuţitele şi-şi opriseră implanturile emoționale, 
ca să poată ucide cu eficienţă. 

Acum Jane începuse şi ea cu pumnalele, după ce terminase 
combustibilul aruncătorului de flăcări cu preţul a aproape un 
pluton de soldaţi arrisieni. Jane trimise pe lumea cealaltă câțiva 
dintre soldaţii cei mai înfiorător de arşi, apoi îşi îndreptă atenţia 

către cei care încă mai stăteau în picioare, sau de fapt fugeau. 
Alergau repede, însă Jane, modificată cum era, alerga mai 
repede. Jane făcuse cercetări despre arrisieni, despre arma- 
mentul, armura şi slăbiciunile lor. Din întîmplare, armura 
corporală militară arrisiană era vulnerabilă la încheieturile 
laterale; un cuţit suficient de subţire se putea strecura înăuntru 
şi putea reteza una dintre arterele importante care străbăteau 
bilateral corpul arrisian. În timp ce priveam, am văzut-o pe 
Jane exploatînd această informaţie, întinzînd mîna să apuce 
un soldat arrisian care fugea, smucindu-l înapoi, cufundîndu-şi 
pumnalul în partea laterală a armurii şi lăsîndu-l să i se scurgă 
viaţa, şi apoi apucîndu-l pe următorul soldat, fără să înceti- 
nească pasul. 

Eram copleşit de admiraţie pentru soția mea. Şi înţelegeam 
acum de ce generalul Szilard nu-şi ceruse scuze pentru ceea 
ce-i făcuse. Forța, viteza şi neînduplecarea ei urmau să ne sal- 
veze în calitate de colonie. 

În spatele lui Jane, patru soldaţi arrisieni se liniştiseră 
suficient ca să înceapă să gîndească din nou tactic şi începuseră 
să se strecoare către ea, cu puştile abandonate şi pumnalele 
scoase. Aici a fost rîndul meu, aşezat în vîrful șirului interior 
de containere de marfă, să mă dovedesc de folos: eram sprijinul 
aerian. Mi-am luat arcul cu scripeți, am potrivit săgeata şi l-am 
nimerit în gît pe soldatul aflat cel mai în față; nu prea bine, din 
moment ce îl ţinteam pe cel de după el. Soldatul apucă stîngaci 
săgeata înainte de a se prăbuşi în faţă; ceilalți trei o luară la 
fugă, dar nu înainte de a răni încă unul la picior, din nou nu 
prea bine, pentru că ţintisem în cap. Se prăbuşi cu un scrişnet; 
Jane se întoarse la auzul sunetului şi apoi se îndreptă spre el 
să-l termine. 

M-am uitat după ceilalți doi printre clădiri dar nu i-am 
văzut, şi apoi am auzit un zăngănit. M-am uitat în jos şi am 
văzut că unul dintre soldaţi se căţăra pe container, iar cutia de 
gunoi pe care sărise ca să ajungă pînă unde eram eu se rosto- 
golea pe jos. Am potrivit încă o săgeată şi am tras în el; săgeata 

lovi chiar în faţa lui. Era clar că arcul nu era menit să fie arma 
mea. N-aveam timp să înstrunez încă o săgeată; soldatul 
ajunsese sus pe container şi se îndrepta spre mine cu pumnalul 
scos, strigînd ceva. Aveam trista bănuială că omorîsem pe cineva 
la care chiar ținea. Mi-am apucat cuțitul şi, în acel moment, 
arrisianul a atacat, acoperind distanţa între noi într-un timp 
uimitor de scurt. Am căzut; cuțitul a zburat peste marginea 
containerului. 

M-am rostogolit din cauza atacului arrisianului şi l-am 
împins cu piciorul, dîndu-l jos de pe mine, tîrîndu-mă către 
margine, departe de el. Se năpusti iar asupra mea într-o clipă, 
lovindu-mă cu cuțitul la umăr şi întîlnind acolo armura de 
poliție. Se pregăti să mă lovească din nou; l-am apucat de un 
peduncul ocular şi am tras cu putere. S-a tras deoparte, țipînd 
şi ţinîndu-se de peduncul, dîndu-se cu spatele spre margine. 
Atât pumnalul cât şi arcul erau prea departe ca să ajung la ele. 
La dracu’, am gîndit, şi m-am aruncat asupra arrisianului. Am 
căzut amîndoi peste marginea containerului; în cădere, mi-am 
înfipt braţul în gâtul lui. Am aterizat, eu peste el, cu braţul 
strivindu-i traheea sau care-o fi echivalentul pentru el. Brațul 
îmi pulsa de durere; mă îndoiam că o să mai folosesc brațul 
acela în mod productiv pentru o vreme. 

M-am rostogolit de pe arrisianul mort şi am ridicat privirea; 
o umbră plutea pe container. Era Kranjic; el şi cu Beata îşi folo- 
seau camerele ca să înregistreze bătălia. 

— Mai trăieşti? mă întrebă. 

— Aşa se pare. 

— Uite, poţi să mai faci asta o dată? Am pierdut cea mai 
mare parte. 

I-am arătat degetul mijlociu; nu-i puteam vedea faţa, dar 
bănuiam că rînjeşte. 

— Aruncă-mi cuțitul şi arcul, am strigat. 

M-am uitat la ceas. Mai aveam un minut şi jumătate pînă 
să cadă scutul. Kranjic îmi întinse cuțitul şi arcul, iar eu am 
pornit pe străzi, încercînd să dobor soldaţi pînă cînd am rămas 

fără săgeți, apoi m-am ţinut departe de ei, pînă la expirarea 
timpului. 

Cu treizeci de secunde înainte ca scutul să cadă, Hickory 
deschise porţile satului, iar el şi cu Dickory se dădură la o parte 
ca să lase supraviețuitorii atacului să se reverse afară, în retra- 
gere. Cei vreo douăzeci şi cinci care mai rămăseseră nu se opriră 
să se întrebe de ce se deschisese poarta; o luară la sănătoasa şi 
se împrăştiară către navetele lor, lăsate cam la un kilometru 
depărtare. Ultimul dintre aceşti soldați ieşi pe poartă exact cînd 
am întrerupt cîmpul. Eser şi ultimul soldat din gardă care-i 
mai rămăsese se aflau în mijlocul fugarilor, gardianul împin- 
gîndu-şi fără menajamente protejatul tot înainte. Mai avea încă 
puşca; cei mai mulți îşi abandonaseră însă armele, văzînd ceea 
ce li se întimplase celor care le folosiseră în sat, şi presupunînd 
că acum erau complet inutile. Am ridicat una în timp ce-i urmă- 
ream; Jane culese unul dintre lansatoarele de rachete. Kranjic 
şi Beata săriră de pe containere şi veniră după noi, Kranjic 
luîndu-ne-o înainte în fugă şi dispărînd în întuneric, Beata 
ţinînd pasul cu Jane şi cu mine. 

Soldaţii arrisieni care se retrăgeau făceau două presupuneri 
în timp ce fugeau. Prima era că gloanţele nu aveau nici o valoare 
pe Roanoke. A doua era că terenul pe care se retrăgeau era 
acelaşi cu terenul pe care mărşăluiseră la venire. Ambele presu- 
puneri erau greşite, aşa cum descoperiră arrisienii cînd turelele 
defensive automate de pe drumul de retragere deschiseră focul 
asupra lor, doborîndu-i în rafale precise, controlate de Jane, 
care marca electronic fiecare ţintă cu BrainPalul înainte ca 
turelele să tragă. Jane nu voia să-l împuşte pe Eser din greşeală. 
Turelele portabile fuseseră amplasate de către colonişti după 
ce arrisienii fuseseră închişi în Croatoan; le scoseseră din gropile 
pe care le săpaseră şi le acoperiseră. Jane făcuse exerciții necru- 
ţătoare cu coloniştii care aşezaseră turelele, astfel încît să le 
poată muta şi pune la locul lor într-un interval de numai cîteva 
minute. leşise bine; o singură turelă era de nefolosit pentru că 
era îndreptată în direcţia greşită. 

În acest moment, cei cîțiva soldaţi arrisieni rămaşi care mai 
aveau puşti începură să tragă cu ele din disperare şi părură 
surprinşi cînd funcționară. Doi dintre ei se lăsară la pămînt şi 
porniră să tragă spre noi, ca să le dea timp compatrioţilor lor 
să ajungă la transportoare. Am simţit un şuierat sonor pe lîngă 
mine, înainte de a auzi armele; m-am aruncat şi eu la pămînt. 
Jane întoarse turelele asupra acestor doi arrisieni şi termină 
repede cu ei. 

În scurtă vreme, rămaseră numai Eser şi gardianul lui, în 
afară de piloţii celor două transportoare. Amîndoi porniseră 
motoarele şi se pregăteau să-şi ia tălpăşița. Jane fixă lansatorul 
de rachete pe umăr, ne avertiză să ne lăsăm la pămînt (eu eram 
încă acolo) şi trase racheta în cel mai apropiat transportor. Racheta 
trecu pe lîngă Eser şi soldatul lui, făcîndu-i pe amîndoi să se 
arunce pe jos, şi izbi trapa transportorului, inundînd interiorul 
navei cu flăcări explozive. Al doilea pilot ajunse la concluzia 
că-i ajungea şi decolă; apucă să se înalțe cincizeci de metri 
înainte ca nava lui să fie lovită, dar nu de una, ci de două rachete, 
lansate de Hickory şi Dickory. Impactul zdrobi motoarele trans- 
portorului şi-l trimise clătinîndu-se către pădure, retezînd arbori 
de la nivelul solului cu un trosnet de lemn, înainte de a se pră- 
buşi cu un huruit asurzitor undeva în afara razei vizuale. 

Soldatul lui Eser îşi ţinea protejatul la pămînt şi stătea şi el 
aplecat, trăgînd în încercarea de a lua măcar pe vreunul dintre 
noi cu el, cînd avea să moară. 

Jane se uită în jos, la mine. 

— Puşca aceea are muniţie? întrebă. 

— Aşa sper. 

Lăsă de pe umăr aruncătorul de rachete. 

— Fă destul zgomot ca să-l ţii jos. Nu-l împuşca de-a binelea. 

— Ce faci? am întrebat. 

Ea se dezbrăcă de uniforma de poliţie, dezvăluind nano- 
plasa mulată, neagră şi mată, de dedesubt. 

— Mă apropii, răspunse, şi se îndepărtă. Deveni repede 
aproape invizibilă în întuneric. Am tras la intervale neregulate 

şi am rămas la pămînt; gardianul nu mă nimerea, dar era o 
chestiune de centimetri. 

Se auzi un mormăit de surpriză în depărtare şi apoi un 
țipăt destul de puternic, care se opri curînd. 

— Drumul e liber, anunţă Jane. 

M-am ridicat şi m-am îndreptat spre ea. Stătea deasupra 
corpului soldatului, cu arma acestuia în mînă, aţintită asupra 
lui Eser, ghemuit la pămînt. 

— E dezarmat, spuse Jane şi-mi întinse dispozitivul de 
traducere pe care în aparenţă îl luase de la el. a-l. Trebuie să 
vorbeşti cu el. 

Am luat dispozitivul şi m-am aplecat. 

— Bună, am rostit. 

— O să muriţi cu toţii! exclamă Eser. Am o navă deasupra 
voastră chiar acum. Are înăuntru mai mulţi soldaţi. Or să co- 
boare şi or să vă împuşte pe toți. lar apoi nava mea o să facă 
una cu pămîntul fiecare bucăţică a coloniei ăsteia. 

— Nu mai spune! am comentat. 

— Da! 

— Atunci văd că trebuie să fiu cel care să-ți sfărime iluzia. 
Nava ta nu mai e acolo. 

— Minti! exclamă Eser. 

— Nu chiar. Chestiunea este că, atunci cînd ne-ai doborît 
satelitul cu nava ta, asta a însemnat că satelitul n-a mai putut 
semnaliza unei sonde de salt pe care o aveam acolo. Sonda era 
programată să facă saltul numai dacă nu primea semnalul. În 
locul în care s-a dus, aşteptau nişte rachete capabile de salt. 
Aceste rachete au apărut în spaţiul planetei Roanoke, au găsit 
nava ta şi au distrus-o. 

— De unde au venit rachetele astea? vru să ştie Eser. 

— E greu de spus. Rachetele erau de fabricație nouri. Şi-i 
ştii pe nouri. Ar vinde aproape oricui. 

Eser stătea pe loc şi clocotea. 

— Nu te cred, vorbi în sfîrşit. 

M-am întors spre Jane. 

— Nu mă crede. 

Jane îmi aruncă ceva. 

— E comunicatorul lui, îmi spuse. 

I l-am întins lui Eser. 

— Cheamă-ţi nava. 

După cîteva minute şi cîteva țipete foarte furioase, Eser 
trînti comunicatorul în țărînă. 

— De ce nu m-aţi omorît pur şi simplu? l-aţi omorît pe toți 
ceilalți. 

— i s-a spus că dacă pleci, toți soldaţii tăi vor rămîne în viaţă. 

— De către secretara ta, scuipă Eser. 

— De fapt, nu mai e secretara mea. 

— Răspunde la întrebare! 

— Valorezi mai mult pentru noi viu, decît mort. Avem pe 
cineva care este extrem de interesat să te ţină în viață. Şi am 
fost îndemnați să credem că ne-ar fi de folos să te predăm lui 
în această stare. 

— Generalul Gau, zise Eser. 

— Ai ghicit. Nu ştiu ce-a plănuit Gau pentru tine, dar după 
o încercare de asasinat şi o manevră de a prelua controlul 
Conclavului, nu-mi pot închipui că ar fi foarte plăcut. 

— Poate că noi..., începu Eser. 

— Hai să nici nu ne prefacem că o să avem o asemenea 
discuţie. N-o să treci de la a plănui să-i omori pe toţi cei de pe 
planetă la a cădea la înțelegere cu mine. 

— Generalul Gau a trecut, comentă Eser. 

— Foarte frumos. Diferenţa este că nu cred că ai avut 
vreodată planul de a cruța pe vreunul dintre coloniştii mei, în 
timp ce Gau s-a dat peste cap să se asigure că ar putea fi cruțați. 
Contează. Acum: ceea ce o să se întîmple este că am să-i dau 
acest dispozitiv de traducere soţiei mele, iar ea o să-ți spună ce 
să faci. O s-o asculţi, pentru că dacă nu, n-o să te ucidă, dar 
probabil că o să-ţi doreşti s-o fi făcut. Înţelegi? 

— Înţeleg. 

— Bine, am răspuns şi m-am ridicat în picioare ca să-i dau 
translatorul lui Jane. Bagă-l în containerul ăla de mărfuri pe 
care-l folosim pe post de închisoare. 

— M-am gîndit cu mult înaintea ta. 

— Mai avem sonda de salt pregătită să ducă mesajul gene- 
ralului Gau? 

— Avem. O s-o trimit după ce-l pun la păstrare pe Eser. 
Ce-o să spunem Uniunii Coloniale? 

— N-am nici cea mai mică idee. Presupun că atunci cînd 
n-or să primească nici o sondă de salt vreme de cîteva zile, or 
să-şi dea seama că s-a întîmplat ceva. Şi or să se enerveze că 
sîntem încă aici. În momentul de față, sînt înclinat să zic „lua-i-ar 
dracu”! 

— Ăsta nu-i un plan adevărat, comentă Jane. 

— Ştiu, dar atît avem la dispoziție acum. Ca să schimbăm 
subiectul, la naiba, am cîştigat de data asta. 

— Am câştigat pentru că duşmanul nostru a fost arogant 
şi incompetent, replică Jane. 

— Am cîştigat pentru că te-am avut pe tine. Tu ai făcut 
planul. Tu ai cîştigat. Tu ai făcut lucrurile să meargă. Şi oricât 
de puţin mi-ar plăcea să-ți spun asta, faptul că eşti soldat complet 
funcţional al Forţelor Speciale a avut importanţa lui. 

— Ştiu că a avut. Nu sînt gata să mă gîndesc încă la asta. 

În depărtare, am auzit pe cineva plîngînd. 

— Pare vocea Beatei, zise Jane. 

Am luat-o la fugă către sunetul plinsului, lăsînd-o pe Jane 
să se ocupe de Eser. Am găsit-o pe Beata după cîteva sute de 
metri, aplecată deasupra cuiva. 

Era Kranjic. Două dintre gloanţele arrisiene îl loviseră în 
claviculă şi în piept. Sîngele se scursese în pămîntul de sub el. 

— Ticălos tîmpit, exclamă Beata, ţinîndu-l pe Kranjic de 
mînă. Trebuia să fugi mereu după o ştire... 

Se aplecă să-l sărute pe frunte şi să-i închidă ochii. 


CINCISPREZECE 


— Ştii că nu poţi rămîne pe Roanoke, spuse generalul Gau. 

Am zîmbit şi m-am uitat la el, în sala micuță de conferințe 
de pe nava lui amiral, Steaua Blîndă. 

— De ce nu, pentru numele Pămîntului? 

Gau şovăi pentru o clipă; expresia era nouă pentru el. 

— Pentru că ai supravieţuit, răspunse el în cele din urmă. 
Pentru că şi colonia ta a supraviețuit, fără îndoială spre surpriza 
şi enervarea Uniunii Coloniale. Pentru că ai dat inamicului 
informații vitale pentru supraviețuirea lui, şi pentru că ai accep- 
tat de la el informaţii vitale pentru supraviețuirea ta. Pentru că 
mi-ai permis să vin aici să-l iau pe Nerbros Eser. Pentru că te 
afli aici, pe nava asta, acum, vorbind cu mine. 

— Sînt un trădător, am zis. 

— N-am spus asta. 

— Tu n-ai spune asta. Trăieşti datorită mie. 

— Corect. Dar nu asta am vrut să zic. Am vrut să zic că eşti 
acum un trădător pentru că loialitatea ta a fost față de colonia 
ta. Faţă de poporul tău. Nu i-ai trădat niciodată pe ei. 

— Mulţumesc. Deşi nu cred că Uniunii Europene îi va plăcea 
prea mult acest argument. 

— Nu, răspunse Gau. Nu mă aştept să le placă. Ceea ce 
mă readuce la problema inițială. 

— Ce-ai de gînd să faci cu Eser? am întrebat. 

— Planul meu actual este să-l trimit în faţa judecății. 

— Ai putea să-l arunci pur şi simplu printr-o ecluză. 

— Asta mi-ar oferi multă satisfacție personală, răspunse 
Gau. Dar nu cred că ar fi bine pentru Conclav. 

— Dar, din ceea ce-mi povesteşte Zoë, te-ai apucat să ceri 
oamenilor să depună jurăminte de loialitatea personală. E un 
salt mic de la asta pînă la a avea dreptul de a-i arunca în spațiu 
pe cei care vă enervează. 

— Un motiv cu atît mai bun pentru proces, nu-i aşa? Aş 
prefera să nu fi apelat la jurăminte de loialitate. Dar, după cum 
se pare, oamenii nu sînt dispuşi să accepte mai multă umilință 
de la conducătorii lor, în special cînd aceşti conducători tocmai 
s-au ales cu flota spulberată de sub ei. 

— Nu da vina pe mine. 

— Nu dau. Dacă dau vina pe Uniunea Colonială, este o cu 
totul altă chestiune. 

— Ce plănuieşti să faci acum în legătură cu Uniunea Colo- 
nială? am întrebat. 

— Acelaşi lucru pe care l-am plănuit de la început, răspunse 
Gau. S-o îngrădesc. 

— Nu s-o ataci. 

— Nu. Toate rebeliunile interne ale Conclavului au fost 
înăbuşite. Eser nu e singurul care înfruntă un proces. Dar cred 
că este limpede acum pentru Uniunea Colonială că nu-i uşor 
de eliminat Conclavul. Sper că n-or să încerce să evadeze din 
nou din spaţiul lor. 

— N-ai învăţat prea multe despre ființele umane. 

— Dimpotrivă. Dacă tu crezi că o să mă întorc pur şi simplu 
la vechiul meu plan, eşti un prost. Nu plănuiesc să atac Uniunea 
Colonială, dar o să am grijă că nu are ocazia să mă mai atace a 
doua oară, fie pe mine, fie Conclavul. 

— Cum? 

— Nu te aştepţi în mod serios să-ți spun. 

— M-am gîndit să întreb. Merita o încercare. 

— Nu chiar. 

— Şi ce planuri ai pentru Roanoke? 

— Ţi-am spus deja că n-am nici un plan s-o atac. 

— Ai zis. Desigur, asta era cînd nu mai aveai flotă. 

— Te îndoieşti de mine. 

— Nu. Mi-e teamă de tine. 

— Aş dori să nu-ţi fie. 

— Şi eu aş dori. Convinge-mă. 

— Roanoke e la adăpost de alte atacuri ale Conclavului. 
Conclavul o recunoaşte ca pe o colonie umană legitimă. Ultima 
colonie — ciocăni cu degetele pe masa din camera de conferinţe 
ca să-şi sublinieze vorbele — dar una legitimă, cu toate acestea. 
Tu şi cu mine putem încheia un tratat, dacă doreşti. 

— Nu cred că Uniunea Colonială s-ar socoti obligată să-l 
respecte. 

— Probabil că nu. Totuşi, o să trimit o declaraţie oficială 
guvernului vostru, cu un avertisment că interdicţia Conclavului 
cu privire la colonizare nu mai poate fi încălcată după aceasta. 
Neoficial, o să transmit un anunţ către rasele neafiliate potrivit 
căruia Conclavul ar fi extrem de nemulțumit dacă vreuna dintre 
ele şi-ar face planuri în legătură cu planeta. N-ar trebui s-o facă 
oricum, avînd în vedere interdicţia. Dar nu strică să subliniezi 
ideea. 

— Mulţumesc, generale. 

— Cu plăcere. Mă bucur totuşi că nu toţi conducătorii de 
lumi sînt la fel de sîcîitori ca şi tine. 

— Eu sînt cel paşnic. Soția mea e adevărata intransigentă. 

— Aşa am dedus de la Eser şi din înregistrările bătăliei. 
Sper că nu se simte jignită pentru că am cerut să vorbesc numai 
cu tine. 

— Nu. Eu sînt cel care ar trebui să se descurce bine cu 
oamenii. Deşi Zoë e dezamăgită că nu te poate vedea. Ai făcut 
o impresie frumoasă asupra ei... 

— Şi ea asupra mea. Ai o familie remarcabilă! 

— Sînt de acord. Mă bucur că mă păstrează prin preajmă! 

— Tehnic vorbind, soţia şi fiica ta ar putea fi acuzate şi ele 
de trădare. Vor trebui să plece şi ele de pe Roanoke, ştii. 

— Tot aduci vorba de asta. Am încercat să nu mă gîndesc 
la asta. 

— Nu cred că e înţelept. 

— Sigur că nu-i înţelept. Asta nu înseamnă că nu vreau s-o 
fac. 

— Unde-o să plecaţi? 

— N-am nici cea mai mică idee. Nu putem pleca nicăieri 
în Uniunea Colonială, în afară de cazul în care vrem să ne petre- 
cem viața într-o aripă cu celule familiale. Obinii ne-ar primi, 
datorită lui Zoë, dar vor exista mereu presiuni asupra lor ca să 
ne extrădeze. 

— Mai există o variantă. V-am făcut şi înainte oferta de a 
veni să vă alăturați Conclavului. Oferta e încă valabilă. Tu şi 
familia ta puteţi veni să locuiţi printre noi. 

— Eşti foarte amabil. Nu ştiu dacă aş putea face aşa ceva. 
Asta-i problema şi cu viaţa printre obini. Nu sînt gata să fiu 
izolat de restul omenirii. 

— Nu-i chiar atât de rău, replică Gau, şi am sesizat o nuanță 
de sarcasm în tonul lui. 

— Poate nu pentru tine. Dar mi-ar fi dor de semenii mei. 

— Ideea din spatele Conclavului este că multe rase ar trăi 
unele printre altele. Vrei să spui că n-ai putea face asta? 

— Aş putea. Dar numai trei fiinţe umane n-ar fi de-ajuns. 

— Conclavul ar fi încă bucuros să admită Uniunea Colo- 
nială. Sau oricare dintre lumile colonizate, individual. Sau chiar 
numai Roanoke. 

— Nu cred că ideea va căpăta prea multă susținere pe Roa- 
noke. Sau în Uniunea Colonială. Cît despre colonii, cred că, din 
punct de vedere oficial, încă nu sînt la curent cu Conclavul. 

— Da, gâtuirea informaţională a Uniunii Coloniale. Trebuie 
să-ți spun că m-am gîndit foarte serios să pun nişte sateliți să 
facă saltul deasupra lumilor Uniunii Coloniale şi să revărs pur 
şi simplu un flux de date despre Conclav pînă cînd sateliții sînt 
doborîți. N-ar fi eficient. Dar cel puţin Conclavul ar putea fi auzit. 

M-am gîndit la asta pentru o clipă. 

— Nu. Un flux de date n-ar merge. 

— Atunci ce sugerezi? 

— Încă nu sînt sigur. 

M-am uitat direct la Gau. 

— Generale, s-ar putea să vreau să-ți propun ceva. 

— Ce anume? 

— Ceva mare. Ceva costisitor. 

— Ăsta nu prea e un răspuns. 

— O să trebuiască să ajungă deocamdată. 

— Voi fi încîntat să-ți ascult propunerea. Dar „ceva mare, 
ceva costisitor” e puţin cam prea neclar pentru mine ca să dau 
aprobarea. 

— Foarte bine. 

— De ce nu-mi poți spune acum despre ce e vorba? 

— Am nevoie să vorbesc întîi cu Jane. 

— Orice-ar fi, administrator Perry, dacă e ceva care presu- 
pune ajutorul meu, atunci te vei afla în permanenţă în zona 
trădării. Cel puţin în ochii Uniunii Coloniale. 

— E aşa cum ai spus, generale. Depinde faţă de cine eşti loial. 


x 


— Mi s-a ordonat să te pun sub arest, vorbi Manfred 
Trujillo. 

— Aşa... 

Stăteam amîndoi în fața navetei cu care eram pe cale să plec. 

— Ordinele au sosit cam acum două ore. Odată cu noul 
satelit de comunicaţii pe care UC tocmai ni l-a dat. Întîmplător, 
UC nu e mulțumită de faptul că o navă a Conclavului se află 
pe cerul nostru. 

— Aşadar, mă arestezi? am întrebat. 

— Aş fi bucuros s-o fac, dar se pare că tu şi familia ta nu 
sînteţi de găsit. Bănuiesc că aţi plecat deja de pe planetă. O să 
facem o căutare prin toată colonia, desigur. Dar n-aş paria prea 
mult că o să vă găsim. 

— Sînt viclean, nu-i aşa? 

— Întotdeauna am spus asta despre tine. 

— Ai putea să ai necazuri pentru asta. Ultimul lucru de 
care are nevoie colonia asta este un alt conducător adus în fața 
unei comisii de anchetă. 

— În calitate de conducător al coloniei, pot să-ţi spun în 
mod oficial să-ţi vezi de treburile tale. 

— Aşadar, promovarea ta a fost aprobată oficial. 

— Dacă n-ar fi fost, cum aş putea să te arestez? 

— Bine pusă problema. Felicitări. Întotdeauna ai vrut să 
conduci colonia. Acum o faci. 

— Nu aşa am plănuit să obțin slujba. 

— Îmi pare rău că ţi-am stat în cale, Manfred. 

— Mie nu. Dacă aş fi condus eu colonia, am fi fost cu toții 
morți acum. Tu, Jane şi Zoë aţi salvat colonia. Sînt fericit că am 
aşteptat la coadă. 

— Mulţumesc. 

— Vreau să ştii că mi-a fost greu să spun asta. 

Am izbucnit în rîs şi m-am uitat în direcţia în care Zoë îşi 
lua un rămas-bun înlăcrimat de la Gretchen şi de la alți pri- 
eteni. 

— Lui Zoë o să-i fie dor de Gretchen. Mă bătea gîndul să-ți 
cer s-o laşi pe Zoë să rămînă. Pentru Gretchen şi pentru noi. 

Trujillo făcu semn din cap către Hickory şi Dickory, care 
stăteau deoparte, absorbind despărțirea plină de emoţii a lui 
Zoë de prietenii ei. 

— Spui că ai ajuns la o înţelegere cu Conclavul, dar tot nu 
m-ar fi deranjat să-i am pe obini să ne păzească spatele. 

— Roanoke se va descurca bine, l-am asigurat. 

— Cred că ai dreptate în privinţa asta. Aşa sper. Ar fi plăcut 
să fim o colonie ca oricare alta. Am fost prea multă vreme în 
centrul atenţiei. 

— Cred că o să reuşesc să distrag o parte a atenţiei de la voi. 

— Aş dori să-mi spui ce-ai plănuit. 

— Cum nu mai sînt conducătorul coloniei, nu-ţi pot spune 
oficial să-ți vezi de treburile tale. Dar vezi-ți oricum. 

Trujillo oftă. 

— Înţelegi îngrijorarea mea. Am fost în centrul planurilor 
tuturor celorlalți, şi nici unul dintre planuri n-a ieşit nici pe 
departe aşa cum ar fi trebuit. 

— Inclusiv al tău, i-am adus aminte. 

— Inclusiv al meu, fu de acord Trujillo. Nu ştiu ce plănuieşti, 
dar, avînd în vedere rata eşecurilor de pe-aici, sînt îngrijorat că 
repercusiunile or să ajungă pînă aici, pe Roanoke. Am grijă de 
colonia mea. Colonia noastră. Casa noastră. 

— Colonia noastră, am încuviinţat. Dar nu mai e şi casa mea. 

— Chiar şi aşa. 

— O să trebuiască să ai încredere în mine, Manfred. Am 
muncit mult ca să ţin Roanoke la adăpost. N-o să încetez acum. 

Savitri coborî prin trapa navetei şi se îndreptă spre noi, cu 
PDA-ul în mînă. 

— Totul e pus la locul lui, îmi spuse ea. Jane zice că sîntem 
gata cînd eşti şi tu. 

— Ai spus la revedere tuturor? 

— Da, răspunse Savitri şi ridică încheietura mîinii, care 
avea o brățară pe ea. De la Beata. Spune că a fost a bunicii ei. 

— O să-i fie dor de tine. 

— Ştiu. Şi mie o să-mi fie dor de ea. E prietena mea. Tuturor 
o să ne fie dor de cineva. De aceea se cheamă plecare. 

— Tu ai mai putea rămîne, îi spuse Trujillo lui Savitri. N-ai 
nici un motiv să trebuiască să pleci cu idiotul ăsta. O să-ţi dau 
chiar şi o mărire de salariu de douăzeci la sută. 

— O, o mărire! E tentant. Dar am fost alături de idiotul 
ăsta multă vreme. Îmi place. Îmi place şi mai mult familia lui, 
desigur, dar cui nu i-ar plăcea? 

— Frumos, am comentat. 

Savitri zîmbi. 

— Dacă nu pentru altceva, mă amuză. Nu ştiu niciodată 
ce-o să se mai întîmple, dar ştiu că vreau să aflu. lartă-mă! 

— În regulă, treizeci la sută mărire, zise Trujillo. 

— S-a făcut, răspunse Savitri. 

— Ce? am exclamat. 

— Glumesc. Idiotule! 

— Adu-mi aminte să-ţi tai din salariu, am spus. 

— Oricum, de unde o să mă plăteşti acum? 

— Uite, am spus. Ceva care-ţi solicită atenţia. Acolo. Mai 
departe. 

— Uf, protestă Savitri. 

Se duse să-l îmbrăţişeze pe Trujillo, apoi ridică la mine 
degetul mare. 

— Dacă nu merg lucrurile cu tipul ăsta, s-ar putea să mă 
întorc în genunchi pentru vechea mea slujbă. 

— E ata, răspunse Trujillo. 

— Excelent. Pentru că dacă m-a învăţat ceva ultimul an, 
este să am întotdeauna un plan de rezervă. 

ÎI îmbrăţişă din nou, repede, pe Trujillo. 

— Mă duc s-o iau pe Zo&, îmi zise. De îndată ce eşti în 
navetă, sîntem gata. 

— Mulţumesc, Savitri. Vin într-o clipă. Ne vedem atunci. 

Mă strînse de umăr şi se îndepărtă. 

— Tu ai spus la revedere tuturor celor cărora doreai să le 
spui? întrebă Trujillo. 

— O fac acum. 

Cîteva minute mai tîrziu, naveta noastră era pe cer, îndrep- 
tîndu-se către Steaua Blîndă. Zoë plîngea încetişor, mîngiindu-l 
pe Babar şi fiindu-i dor de prietenii ei. Jane, aşezată lîngă ea, o 
strînse în braţe. M-am uitat pe hublou, în timp ce lăsam în urmă 
încă o lume. 

— Cum te simţi? mă întrebă Jane. 

— Trist, am răspuns. Voiam ca asta să fie lumea mea. Lumea 
noastră. Casa noastră. Dar n-a fost. Nu e... 

— Îmi pare rău. 

— Să nu-ţi pară! 

M-am întors şi i-am zîmbit. 

— Mă bucur că am venit. Sînt trist doar pentru că n-a fost 
să fie să rămînem... 

M-am întors către hublou. Cerul planetei Roanoke devenea 
din ce în ce mai negru în jurul meu. 


%* 


— Asta e nava ta, îmi spuse generalul Rybicki, arătîndu-mi 
cu un gest puntea de observație unde tocmai fusese condus. 

ÎI aşteptasem acolo. 

— Este, am răspuns. Deocamdată. Ai putea spune că am 
închiriat-o. Cred că la origine este arrisiană, ceea ce se dovedește 
un soi de ironie la adresa ta. Explică, de asemenea, tavanele joase. 

— Aşadar, ar trebui să mă adresez cu apelativul „căpitane 
Perry”? întrebă Rybicki. Asta-i un pas înapoi față de gradul tău 
anterior. 

— De fapt, Jane este căpitanul. Nominal, sînt superiorul 
ei, dar ea conduce nava. Cred că asta mă face comandor. Ceea 
ce este un pas înainte. 

— Comandor Perry, rosti Rybicki. Sună bine. Nu foarte 
original, mă tem. 

— Presupun că nu. 

Am ridicat PDA-ul pe care-l aveam în mînă. 

— Jane m-a chemat în timp ce erai condus aici. Mi-a spus 
că ți s-a sugerat că ai putea încerca să mă omori. 

— Iisuse! exclamă Rybicki. Mi-ar plăcea să ştiu de unde 
ştie lucrurile astea. 

— Sper că nu plănuieşti să mergi pînă la capăt. Nu că n-ai 
putea. Faci încă parte din FCA. Eşti destul de rapid şi de puter- 
nic să-mi frîngi gâtul înainte ca cineva să te poată opri. Dar n-ai 
mai ieşi din camera asta după aceea. Nu vreau să mori. 

— Apreciez asta, replică Rybicki sec, apoi continuă: Nu. 
N-am venit să te omor. Am venit să încerc să te înțeleg. 

— Mă bucur să aud asta. 

— Poţi începe prin a-mi spune de ce ai trimis după mine. 
Uniunea Colonială are tot soiul de diplomaţi. Dacă Conclavul 
o să înceapă un joc cu UC, ei ar trebui să fie aici, vorbind cu 
tine. Aşa că mă întreb de ce ai întrebat de mine. 

— Pentru că simţeam că-ți datorez o explicație, am răspuns. 

— Pentru ce? 

Am făcut un semn. 

— Pentru asta. De ce sînt aici şi nu pe Roanoke. Sau oriunde 
în altă parte în Uniunea Colonială. 

— Am presupus că era pentru că nu voiai să fii judecat 
pentru trădare. 

— E o problemă. Dar nu e asta. Cum merg lucrurile în 
Uniunea Colonială? 

— Nu te aştepţi în mod serios să-ți spun ceva aici. 

— Vreau să zic, la modul foarte general. 

— E bine. Atacurile Conclavului au încetat. Roanoke e la 
adăpost şi o să trimitem un al doilea val de colonişti acolo într-o 
lună. 

— Asta-i mai devreme decît era programat. 

— Am hotărît să ne mişcăm repede acolo. O să întărim 
masiv şi apărarea. 

— Bine. Păcat că nu s-a putut întîmpla mai devreme, înainte 
să fi fost atacați. 

— Hai să nu ne prefacem că nu ştim motivele şi dedesub- 
turile. 

— Că veni vorba, cum a primit Uniunea Colonială victoria 
noastră? 

— A fost, fireşte, foarte încîntată. 

— Cel puţin oficial! 

— Ştii Uniunea Colonială... Povestea oficială e singura 
poveste. 

— Ştiu. Şi ăsta e motivul pentru toate astea. 

— Nu pricep. 

— Chiar înainte de bătălia noastră cu Eser de pe Roanoke, 
mi-ai spus ceva. Ai zis că Uniunea Colonială, mai mult ca 
oricine, acționează în interesul cel mai mare al omenirii. 

— Îmi aduc aminte. 

— Aveai dreptate. Dintre toate guvernele, speciile şi rasele 
inteligente, Uniunea Colonială este cea mai bună cînd e vorba 

să aibă grijă de noi, de ființele umane. Dar am ajuns să mă 
îndoiesc că Uniunea Colonială face bine treaba asta. Uite cum 
ne-a tratat Uniunea Colonială pe Roanoke. Ne-a înşelat cu privire 
la scopul coloniei. Ne-a înşelat cu privire la intenţiile Concla- 
vului. Ne-a făcut complici la un act de război care ar fi putut 
distruge întreaga UC. Şi apoi a fost dispusă să ne sacrifice pentru 
binele omenirii. Dar nimeni, în tot restul omenirii, n-a ştiut vreo- 
dată întreaga poveste, nu-i aşa? Uniunea Colonială controlează 
comunicațiile. Controlează informaţia. Acum, că Roanoke a 
supraviețuit, Uniunea Colonială nu va spune niciodată nimic. 
Nimeni din afara structurii de putere a UC nici măcar nu ştie 
de existența Conclavului. Încă. 

— Uniunea Colonială credea că este necesar să facem 
lucrurile astfel. 

— Ştiu. Şi au crezut întotdeauna că este necesar să le facă 
astfel. Vii de pe Pămînt, generale. Îți aduci aminte cît de puține 
ştim despre ce se petrece aici, afară. Cît de puţine ştim despre 
Uniunea Colonială. Ne-am înrolat într-o armată despre care 
nu ştiam nimic, pentru că nu voiam să murim acasă, bătrîni şi 
singuri. Şi asta-i metoda Uniunii Coloniale. Să spui doar atât 
cât să atingi un scop. Nimic mai mult. 

— Nu sînt întotdeauna de acord cu metodele Uniunii 
Coloniale. Ştii că n-am fost de acord cu planul UC de a lăsa 
singură Roanoke. Dar nu sînt sigur că pricep unde vrei să ajungi. 
Ar fi fost dezastruos dacă ar fi ştiut Conclavul de planurile 
noastre pentru Roanoke. Conclavul vrea să ţină omenirea îngră- 
dită, Perry. Încă mai vrea. Dacă nu luptăm, restul universului 
se populează fără noi. Omenirea moare. 

— Confunzi omenirea cu Uniunea Colonială. Conclavul 
vrea să îngrădească Uniunea Colonială pentru că Uniunea 
Colonială refuză să se alăture. Dar Uniunea Colonială nu 
înseamnă omenirea. 

— Nu e o diferență reală. 

— Destul de adevărat. 

Am arătat spre fereastra curbată a punţii de observaţie. 

— Ai văzut celelalte nave aici, cînd ai sosit. 

— Da, răspunse Rybicki. Nu le-am numărat pe toate, dar 
bănuiesc că sînt patru sute douăsprezece. 

— Pe-aproape. Patru sute treisprezece, inclusiv asta. Pe 
care, din întîmplare, am numit-o Roanoke. 

— Minunat. Flota care atacă următoarea noastră colonie 
va avea o nuanţă de ironie! 

— Uniunea Colonială plănuieşte deci să colonizeze în 
continuare alte lumi, am tras eu concluzia. 

— N-o să comentez asta cu tine. 

— Dacă sau cînd Conclavul şi Uniunea Colonială se vor 
pregăti din nou de luptă, nava asta n-o să participe. E o navă 
comercială. La fel sînt toate celelalte nave din flota asta. Fiecare 
navă din flota asta transportă bunuri din partea rasei căreia îi 
aparţine. A fost nevoie de multă muncă pentru asta, ar trebui 
să ştii. Ne-a luat cîteva luni înainte ca fiecare rasă să se angajeze. 
Generalul Gau a trebuit să forțeze cîteva mîini, sau aşa ceva. E 
mai uşor să convingi unele rase să dea o navă de război decât 
una de mărfuri plină cu bunătăți. 

— Dacă o flotă de nave de război n-o să convingă Uniunea 
Colonială să intre în Conclav, mă îndoiesc că o flotă de nave 
comerciale o s-o facă. 

— Cred că ai dreptate în privinţa asta, am spus, şi am ridicat 
PDA-ul. 

— Jane, poţi să faci saltul acum. 

— Ce? Ce naiba faci? 

— i-am spus. Îţi dau explicaţii. 

Roanoke plutise în spaţiu, la o distanţă prudentă de orice 
puț de gravitație care ar fi putut interfera cu motorul de salt. 
Acum, Jane dădu ordinul de pornire a motorului. Am făcut o 
gaură în spațiu-timp şi am ajuns în altă parte. 

De pe puntea de observaţie, diferenţa nu era prea mare: o 
clipă ne uitam la un cîmp aleator de stele, iar în următoarea ne 
uitam la un alt cîmp aleator de stele. Pînă cînd am început să 
vedem tiparele. 

— Uite, i-am arătat. Orion, Taurul. Perseu. Cassiopeia. 

— Doamne Dumnezeule! rosti Rybicki, şoptind cuvintele. 

Roanoke se roti în jurul axei, iar stelele dispărură treptat, 
înlocuite de globul uriaş, strălucitor, al unei planete — albastră, 
şi verde, şi albă... 

— Bine-ai venit acasă, generale! 

— Pămîntul..., spuse Rybicki, şi orice mai voia să spună 
după asta se pierdu în nevoia lui de a se holba la lumea pe care-o 
părăsise. 

— N-aveai dreptate, generale. 

Rybicki avu nevoie de o secundă ca să iasă din reverie. 

— Ce? În legătură cu ce n-aveam dreptate? 

— Coventry. Am căutat. Britanicii ştiau că se apropia un 
atac. Aveai dreptate cu privire la asta. Dar nu ştiau unde va 
lovi. Britanicii n-au sacrificat Coventry. lar Uniunea Colonială 
n-ar fi trebuit să fie dispusă să sacrifice Roanoke. 

— De ce-am venit aici? 

— Tu ai spus-o, generale. Uniunea Colonială nu se va ală- 
tura niciodată Conclavului. Dar poate că Pămîntul o va face... 

— O să duci Pământul în Conclav! 

— Nu, am răspuns. O să-i oferim o alegere. O să-i oferim 
daruri din fiecare lume a Conclavului. Şi apoi o să-i ofer darul 
meu. 

— Darul tău... 

— Adevărul! Întregul adevăr! Despre Uniunea Colonială 
şi despre Conclav şi despre ce se întîmplă atunci cînd ne părăsim 
lumea natală şi ieşim în univers. Uniunea Colonială e liberă 
să-şi conducă lumile oricum doreşte, generale. Dar această lume 
începe să hotărască pentru ea însăşi. Omenirea şi Uniunea Colo- 
nială n-or să mai fie interschimbabile. Nu după ziua de azi. 

Rybicki se uită la mine. 

— Nu ai autoritatea de a face aşa ceva. Să iei hotărîrea asta 
pentru toţi aceşti oameni. 

— Poate că nu am autoritatea. Dar am dreptul. 

— Nu ştii ce faci! 

— Ba cred că da. Schimb lumea. 

Pe fereastră, încă o navă apăru dintr-odată. M-am uitat pe 
PDA; pe ecran se afla o reprezentare simplă a Pămîntului. În 
jurul cercului luminos apăreau puncte, cîte unul, cîte două, în 
grupuri şi în constelații. Şi cînd sosiră toate, începură să trans- 
mită, toate, un mesaj de salut, în atîtea limbi umane cîte puteau 
fi recepționate, şi un flux de date necodificate, punînd la curent 
Pămîntul cu decenii de istorie şi de tehnologie. Adevărul, atît 
de fidel pe cât îl puteam spune. Darul meu către lumea care 
fusese casa mea, şi speram că ar putea fi din nou. 


ȘAISPREZECE 


La început nu l-am recunoscut. În parte, asta era din cauza 
locului unde în vedeam. Era destul de ciudat ca eu să mă aflu 
pe treptele Camerei Reprezentanţilor; ca să-l văd pe el acolo, era 
complet neaşteptat. În parte, şi pentru că arăta ceva mai în vârstă 
decît mi-l aduceam eu aminte. Şi în parte pentru că nu era verde. 

— Generale Szilard, am exclamat. Ce surpriză! 

— Aşa şi trebuia să fie, răspunse el. 

— Arăţi altfel. 

— Da, bine... Acum, că Uniunea Colonială trebuie să aibă 
de-a face cu guvernele umane de aici, de pe Pămînt, unul dintre 
lucrurile pe care le-am descoperit este că politicienii de aici nu 
ne iau prea în serios dacă arătăm ca de obicei. 

— Nu-i uşor să fii verde. 

— Chiar că nu. Aşa că am avut grijă să arăt mai bătrîn şi 
mai roz. Pare să meargă. 

— Presupun că nu le spui că nu eşti destul de în vîrstă ca 
să închiriezi o maşină. 

— Nu văd de ce-ar fi nevoie să-i încurc mai mult decât sînt 
deja. Ai un minut? Avem ceva de vorbit. 

— Am terminat cu declaraţiile pentru astăzi. Am timp. 

Szilard se uită în jurul meu într-o manieră exagerată. 

— Unde ţi-e gloata de reporteri? 

— O, asta! Generalul Gau face astăzi declaraţii în faţa Comi- 
tetului Senatorial pentru Informaţii. Eu am vorbit doar unui 

subcomitet pentru agricultură al Camerei. Acolo a fost o singură 
cameră de luat vederi de acces public şi asta a fost tot. Oricum, 
sînt luni de zile de cînd nu se mai osteneşte nimeni să se ţină 
după mine. Extratereştrii sînt mult mai interesanți. 

— Cum cad cei puternici..., comentă Szilard. 

— Nu mă deranjează. A fost plăcut să fii pe copertele revis- 
telor pentru o vreme, dar te saturi. Vrei să facem o plimbare? 

— Cum să nu? 

Am pornit spre Mall. Din cînd în cînd, cineva arunca o pri- 
vire în direcția mea — dispărut sau nu de pe copertele revistelor, 
încă eram foarte uşor de recunoscut — dar locuitorii Districtului 
Columbia se arătau cu mîndrie sătui cînd era vorba de politi- 
cieni faimoşi, ceea ce presupun că eram şi eu acum, din lipsa 
unui cuvînt mai bun. 

— Dacă n-ai nimic împotrivă să întreb, generale, de ce eşti aici? 

— Fac lobby printre senatori. Moratoriul Statelor Unite 
privind recrutările FCA este o problemă. SUA a furnizat întot- 
deauna grosul recruţilor noştri. De aceea n-a fost niciodată o 
problemă cînd alte ţări au interzis cetățenilor lor să se înroleze; 
contribuţia lor era neînsemnată. Dar fără SUA nu ne atingem 
obiectivele recrutării, în special acum, cînd atîtea alte țări au şi 
ele moratorii privind recrutările. 

— Ştiu despre moratoriu. Întrebam de ce tu. 

— Se pare că mă pricep să vorbesc limba politicienilor. În 
aparenţă, pe-aici e un avantaj să fii uşor retardat din punct de 
vedere social, şi aşa sînt Forţele Speciale, poți fi sigur. 

— Crezi că o să obţii ridicarea moratoriului? 

Szilard ridică din umeri. 

— E complicat. Totul e complicat pentru că, pînă la urmă, 
Uniunea Colonială a ţinut Pământul în beznă atîta vreme. Apari 
tu şi le spui tuturor celor de-aici ce-au pierdut. Sînt furioși. 
Întrebarea este dacă în fond sînt atât de furioşi ca să treacă de 
partea Conclavului, în loc de cea a restului ființelor umane. 

— Cînd are loc votul? 

— Peste trei săptămîni. 

— Ar trebui să fie interesant. 

— Înţeleg că există un blestem legat de trăitul în vremuri 
interesante. 

Am mers în tăcere pentru cîteva minute. 

— Ceea ce-ţi spun acum vine numai din partea mea, reîn- 
cepu Szilard. Să fie limpede asta. 

— Bine, am răspuns. 

— Mai întîi, vreau să-ți mulţumesc. N-am crezut niciodată 
că o să ajung să vizitez Pămîntul. Dacă tu n-ai fi dat complet 
peste cap felul de a face lucrurile al Uniunii Coloniale, n-aş fi 
făcut-o niciodată. Aşa că îţi mulțumesc pentru asta... 

Mi-a fost foarte greu să-mi ascund amuzamentul. 

— Cu plăcere. 

— În al doilea rînd, vreau să-mi cer scuze faţă de tine. 

— Trebuie să-i ceri scuze lui Jane, generale. Ea e cea pe 
care ai modificat-o. 

— Am modificat-o pe ea, dar v-am folosit pe amîndoi. 

— Ai zis c-ai făcut-o pentru a tine omenirea în viaţă. Nu 
sînt prea încîntat să fiu folosit de tine sau de oricine altcineva, 
dar cel puţin am mai multă simpatie pentru scopul tău. 

— N-am fost în întregime sincer cu tine. Da, mi-am făcut 
griji că Uniunea Colonială ar putea provoca distrugerea rasei 
umane. Încercarea de a opri asta a fost scopul meu principal. 
Dar am avut şi un alt scop. Unul egoist. 

— Care anume? 

— Forţele Speciale sînt cetățeni de categoria a doua în Uniu- 
nea Colonială, explică Szilard. Aşa am fost întotdeauna. E nevoie 
de noi, dar nu ni se acordă încredere. Facem munca cea grea 
de a ţine în viață Uniunea Colonială — noi sîntem cei care am 
distrus flota Conclavului —, dar singura noastră răsplată este 
şi mai multă muncă, şi mai multe responsabilități. Voiam o cale 
de a convinge Uniunea Colonială să recunoască oamenii mei, şi 
cât de importanţi sîntem pentru Uniune. lar răspunsul erai tu. 

— Eu... Ai zis că am fost aleşi pentru Jane şi pentru Zoë, 
nu pentru mine. 

— Am minţit. Toţi ați avut rolul vostru de jucat. Rolurile 
lui Jane şi Zoë au fost critice pentru ţinerea în viață a omenirii, 
da. Dar rolul tău a fost critic pentru scopul meu. 

— Nu văd cum. 

— Pentru că tu eşti cel care ar fi indignat pentru că e folosit. 
Locotenentul Sagan s-a înfuriat, fără îndoială, pentru felul în care 
ea şi Roanoke au fost manipulate pentru ţelurile Uniunii Colo- 
niale. Dar soluţia ei este să se ocupe direct de problema imediată. 
Aşa a fost antrenată. Gîndire în linie dreaptă. Soţia ta are multe 
calități, Perry, dar subtilitatea nu este una dintre ele. Tu, pe de 
altă parte, ai clocoti în sinea ta. Ai căuta o soluție pe termen lung 
pentru a-i pedepsi pe cei care te-au folosit şi pentru a fi sigur că 
omenirea nu va mai înfrunta a doua oară aceeaşi ameninţare. 

— Aducînd Conclavul aici, pe Pămînt. Retezînd sursa de 
soldaţi a Uniunii Coloniale. 

— Am întrezărit o asemenea posibilitate. Una mică. Dar 
reală. Şi, ca o consecinţă, Uniunea Colonială ar avea nevoie să 
apeleze la sursa deja existentă de putere militară. Adică noi. 

— Există întotdeauna coloniştii... 

— Coloniştii nu şi-au dus propriile războaie de aproape 
două secole, continuă Szilard. Ar fi un dezastru. Mai devreme 
sau mai tîrziu, se ajunge la Forţele Speciale. 

— Dar faci lobby pentru încheierea moratoriului recru- 
tărilor... 

— Ultima oară cînd am stat de vorbă, ţi-am spus motivul 
pentru care i-am lăsat pe soldaţii mei din Forţele Speciale să 
fie folosiţi ca să distrugă flota Conclavului. 

— Ca să poți păstra controlul situaţiei! 

Szilard desfăcu larg mîinile ca pentru a spune asta e. 

— Îmi vine greu să cred că ai plănuit asta... 

— N-am plănuit nimic. Am lăsat deschisă posibilitatea ca 
toate astea să se întîmple, şi am fost pregătit să acţionez dacă 
se întîmpla. Cu siguranţă, nu m-am aşteptat să faci ceea ce ai 
sfîrşit prin a face. Nave comerciale... Asta-i o gîndire stranie. 
M-aş fi aşteptat la o altă flotă de război. 

— Mă bucur să te surprind. 

— Sînt sigur că eşti bucuros. Şi acum, dă-mi voie să-ți întorc 
favoarea. Ştiu că locotenentul Sagan încă mai trebuie să mă 
ierte pentru că am modificat-o. 

— Nu te-a iertat, am confirmat. A avut nevoie de multă vreme 
ca să se obişnuiască să fie umană, iar tu i-ai răpit acest lucru. 

— Atunci spune-i asta: a fost un prototip. O versiune de 
soldat al Forţelor Speciale proiectat în întregime din genomul 
uman. Este sută la sută umană, pînă la numărul de cromozomi. 
E mai bună decît o ființă umană, desigur, dar absolut umană. 
N-a încetat niciodată să fie umană trecînd prin toate astea. 

— Are un BrainPal în cap! 

— Sîntem deosebit de mîndri de asta. Cea mai recentă gene- 
raţie de BrainPaluri era şi aşa în cea mai mare parte organică. 
A fost nevoie de un număr substanţial de modificări fine pentru 
a obţine unul generat din genomul uman. A fost prima care a 
avut un BrainPal complet integrat, uman. 

— De ce l-aţi testat pe ea? 

— Pentru că ştiam că urma să aibă nevoie de el, şi ştiam că 
îşi preţuieşte umanitatea. Voiam să onorez ambele aspecte, iar 
tehnologia era gata să fie testată. Spune-i că-mi pare rău că 
n-am putut să-i dezvălui nimic pînă acum. Am avut motivele 
mele să nu vreau să afle toată lumea de tehnologia asta. 

M-am uitat mai bine la Szilard. 

— Acum foloseşti aceeaşi tehnologie, nu-i aşa? 

— Da. Pentru prima oară sînt în întregime uman. La fel de 
uman ca oricine. Şi, cu timpul, fiecare membru al Forţelor Spe- 
ciale va fi la fel. Contează. Contează pentru cine sîntem şi pentru 
ce putem deveni în serviciul Uniunii Coloniale şi al omenirii. 
Ea este prima dintre noi. Cea mai umană dintre noi. Spune-i şi 
ei... 


%* 


Nu cu multă vreme după aceea, am dus-o pe Jane s-o întîl- 
nească pe Kathy. 

Oraşul meu natal din Ohio era la fel cum îl lăsasem, cu 
aproape două decenii în urmă, doar că ceva mai uzat de timp. 
Am străbătut aleea lungă a vechii mele case, ca să-i găsim pe fiul 
meu Charlie, familia lui şi fiecare persoană cu care am fost înrudit 
chiar şi tangenţial, aşteptîndu-ne. Mă întîlnisem cu Charlie de 
două ori de la întoarcerea mea, cînd venise la Washington, D.C., 
ca să mă vadă. Reuşiserăm să trecem peste şocul faptului că 
arătam cu decenii mai tînăr decit el, iar el reuşise să treacă peste 
şocul faptului că Jane semăna atît de mult cu propria lui mamă. 
Pentru toţi ceilalți totuşi, era o primă întâlnire stinjenitoare. 

Aş fi rămas stînjenit dacă Zoë n-ar fi năvălit înăuntru şi 
n-ar fi spart gheaţa, începînd cu fiul lui Charlie, Adam, căruia 
Zoë i-a cerut să-i spună „mătuşa Zoë”, deşi era mai tînără decît 
el. Încetul cu încetul, clanul nostru începu să arate căldură față 
de noi şi față de mine. Am fost pus la curent cu toate bîrfele 
din ultimele două decenii. Lui Jane i s-au spus poveşti despre 
Kathy pe care nu le ştiuse niciodată pînă atunci. În jurul lui 
Zoë au făcut zarvă atît rudele bătrîne, cât şi băieţii adolescenţi 
visători. Savitri i-a spus lui Charlie glume despre zilele petrecute 
de mine ca mediator. Hickory şi Dickory au suportat să fie 
curiozități. 

Cînd soarele a coborit pe cer, Jane şi cu mine am sărutat-o 
în fugă pe Zoë şi ne-am strecurat afară, luînd-o spre răsărit pe 
drumul de ţară pînă la cimitirul Harris Creek, la placa simplă 
pe care era înscris numele soției mele. 

— Katherine Rebecca Perry, citi Jane, îngenunchind. 

— Aşa e. 

— Plîngi, spuse Jane fără să se uite în spate. Aud în vocea ta. 

— Îmi pare rău. Numai că n-am crezut niciodată că o să mă 
întorc aici. 

Jane întoarse capul. 

— N-am vrut să fie dureros pentru tine. 

— Nu-i nimic. Se înţelege că e dureros. Şi voiam s-o întâl- 
neşti. Voiam să fiu aici cînd o întilneşti. 

— Încă o iubeşti, observă Jane, uitîndu-se înapoi la placă. 

— Da. Sper că nu te deranjează. 

— Fac parte din ea. Şi ea face parte din mine. Cînd o iubeşti 
pe ea, mă iubeşti pe mine. Nu mă deranjează că o iubeşti mai 
departe. Sper să o iubeşti. Sper că o vei iubi mereu. 

I-am întins mîna; ea o luă. Am stat aşa, tăcuţi, la mormîntul 
soţiei mele, foarte multă vreme. 

— Uită-te la stele, vorbi Jane în sfîrşit. 

— Acolo-i carul mare, i-am arătat. 

Jane dădu din cap. 

— ÎI văd. 

Mi-am pus mîna în jurul lui Jane. 

— Îmi aduc aminte că ai spus pe Huckleberry că atunci 
cînd ai văzut în sfîrșit constelaţiile ai ştiut că eşti acasă. 

— Îmi aduc aminte că am spus asta. 

— Mai e adevărat? am întrebat. 

— Mai e, răspunse Jane şi se întoarse cu fața la mine. Sînt 
acasă. Sîntem acasă. 

Mi-am sărutat soția. 

— Calea Lactee, rosti ea, ridicînd privirea, după ce ne-am 
oprit din sărutat. 

— Da, am replicat, uitîndu-mă şi eu în sus. O poţi vedea 
foarte bine de aici. E unul dintre motivele pentru care îmi place 
să locuiesc într-un tîrg de la ţară. În oraşele mari, luminile o 
fac să se estompeze. Dar aici o poţi vedea. Deşi, din cîte îmi 
închipui, cu ochii tăi ai parte de un spectacol pe cinste. 

— E minunat. 

— Asta îmi aduce aminte..., am zis, şi i-am povestit cele 
spuse de generalul Szilard despre faptul că ea era primul soldat 
al Forţelor Speciale în întregime umană. 

— Interesant, comentă ea. 

— Aşa că eşti complet umană, pînă la urmă. 

— Ştiu. Mi-am dat deja seama. 

— Chiar aşa! Mi-ar plăcea să ştiu cum. 

— Sînt însărcinată, răspunse Jane şi zîmbi. 


Mulţumiri 


Cu această carte, am ajuns la finalul călătoriilor 
noastre alături de John Perry şi Jane Sagan. Mi-ar 
plăcea să cred că ei merg mai departe. Însă merg mai 
departe fără noi. E posibil să mă întorc într-o zi în acest 
univers, să explorez alte cotloane ale lui şi să văd cum 
s-a schimbat datorită evenimentelor din această carte. 
Pentru moment totuşi fac un pas înapoi, să explorez 
alte locuri şi alți oameni. Sper că n-aveţi nimic îm- 
potrivă. 

Mi-ar plăcea să mulțumesc fiecăruia dintre voi 
care a făcut această călătorie împreună cu mine, fie că 
aceasta este prima voastră întîlnire cu acest univers, 
fie că ați trecut prin toate cele trei cărţi ca să ajungeţi 
aici. Una dintre marile bucurii pe care le-am avut 
scriind această serie a fost să aud reacţiile şi să citesc 
mesajele de la aceia dintre voi care mi-au mulțumit 
pentru că am scris aceste cărți şi m-au încurajat (şi în 
unele cazuri mi-au cerut cu insistență) să-mi mişc 
fundul şi s-o scriu pe următoarea. Ştiţi cu siguranță 
cum să faceţi un scriitor să se simtă bine! 

Am fost extrem de norocos de-a lungul acestor 
cărți să-l am pe Patrick Nielsen Hayden ca redactor. 
Spiritul practic al lui Patrick privind industria cărţilor 
de science fiction este pe măsura rîvnei sale pentru 

cărțile pe care le păstoreşte; eu am beneficiat de amîn- 
două. 

În mod special, această carte a beneficiat de răbda- 
rea lui Patrick, în timp ce eu smulgeam capitole întregi 
şi împingeam în puțuri anumite personaje enervante 
pe care nici unul dintre voi ceilalți n-o să le întîlniți 
vreodată, toate astea prelungind timpul necesar pentru 
terminarea cărții. Patrick nu s-a plîns (prea mult). Apre- 
ciez profund această credinţă. Nenumărate mulțumiri 
de asemenea şi lui Tom Doherty, a cărui încurajare pe 
parcursul acestei serii a însemnat incredibil de mult 
pentru mine. 

Alți oameni de la Tor cărora le datorez mai multe 
mulțumiri decît pot exprima: Teresa Nielsen Hayden, 
Liz Gorinsky, Irene Gallo, Dot Lin şi nemiloşii tipi de 
la marketing. Mulţumirile sînt de asemenea, în ordine, 
pentru John Harris, care a făcut încă o dată o copertă 
impresionantă, pentru corectorul Justine Gardner, care 
face să pară că ştiu cu adevărat gramatică şi ortografie, 
şi pentru Nicole de las Heras pentru designul interior 
al cărţii. Tot ce-am făcut eu a fost să scriu cartea; oame- 
nii aceştia au făcut-o să arate bine. Mulţumesc de 
asemenea lui Ethan Ellenberg, nepreţuitul meu agent. 

Prietenii m-au ajutat să-mi păstrez minţile în timp 
ce mă luptam cu această carte. Printre ei: Nick Sagan, 
care împărtăşea nefericirea termenelor-limită, pentru 
că amîndoi ne terminam cărţile, ca şi Justine Larbalestier. 
În ambele cazuri, ar trebui să le căutaţi cărţile ca să 
aflați ce-aţi pierdut. Alţi prieteni care m-au ajutat să-mi 
păstrez capul pe umeri mai departe şi au avut grijă să 
am destule contacte umane: Scott Westerfeld, Doselle 
and Janine Young, Deven Desai, Anne K.G. Murphy şi 
Karen Meisner. Sînt atîția alți oameni pe care aş vrea 
să-i menționez şi să le mulțumesc, în special în comuni- 
tatea scriitorilor de science fiction, dar serios, ar trebui 

să stăm aici toată ziua dacă aş face-o, aşa încît, dacă 
socotiți că ar trebui să vă mulțumesc (şi sînt mulți dintre 
voi cărora ar trebui), vă rog să presupuneţi că vorbesc 
despre voi aici. Aş pomeni de asemenea în mod special 
de cititorii blogurilor mele, Whatever şi By the Way, 
pentru încurajările lor zilnice de a-mi termina treaba, 
chiar dacă asta însemna să scriu mai puţin pe bloguri. 

În timp ce scriam Ultima colonie, am fost nominalizat 
şi am cîştigat Premiul John W. Campbell pentru cel mai 
bun scriitor nou de science fiction. Am fost nominalizat 
alături de Sarah Monette, Chris Roberson, Brandon 
Sanderson, K.]. Bishop şi Steph Swainston, şi am fost 
destul de norocos ca să mă împrietenesc cu Sarah, Chris 
şi Brandon. Sugestia că aş fi un scriitor mai bun decât 
oricare dintre aceşti oameni este o minciună măgulitoare, 
şi vă încurajez să căutaţi operele lor data viitoare cînd 
intrați într-o librărie sau cumpăraţi cărţi online. Nu veți 
fi dezamăgiţi. 

Am omorît în această carte un personaj pe nume 
Joseph Loong; adevăratului Joseph Loong, alături de 
care lucrez la AOL, îi doresc o viaţă lungă şi fericită, şi 
îi mulţumesc că mi-a dat voie să-i folosesc numele. 
Numele locotenentului Stross din carte este o glumă 
evidentă la adresa lui Charles Stross, nespus de talenta- 
tul scriitor de science fiction şi prieten al meu. Adevă- 
ratul Stross nu este atît de „spaţial” precum cel pe care 
l-am pus în carte. Generalul Rybicki este numit după 
Joe Rybicki, prietenul şi redactorul meu de multă vreme. 
Sper că-i place personajul lui. 

Încă o dată, multe mulţumiri lui Regan Avery, care 
continuă să fie prima mea cititoare şi mă ajută să-mi 
îmbunătăţesc cărțile. A fost prima mea cititoare de un 
deceniu; o consider purtătoarea mea de noroc. 

În sfârşit, le mulțumesc lui Kristine şi Athena Scalzi, 
soţia şi fiica mea, şi în special lui Kristine. Aceia care o 

cunosc pe Kristine au sugerat că Jane Sagan este destul 
de evident modelată după Kristine. Comparaţia nu 
merge prea departe — din câte ştiu, soția mea n-a luat 
după ea plutoane întregi de soldaţi înarmaţi numai cu 
pumnale — dar e un fapt că inteligenţa, forţa şi perso- 
nalitatea lui Jane se bazează pe inteligenţa, forța şi 
personalitatea soției mele. Ca s-o spun de-a dreptul, 
soția mea e absolut impresionantă. Este de asemenea 
destul de amabilă nu numai să mă suporte, dar să mă 
şi încurajeze, să mă sprijine şi să mă iubească. Am noroc 
să o am alături. Îi dedic această întreagă serie — Războiul 
bătrînilor, Brigăzile fantomă şi Ultima colonie. Sînt cărțile 
ei. Eu doar le-am scris. 


John Scalzi 
20 septembrie 2006 


John Scalzi 
POVESTEA LUI ZOE 


Numele meu este Zoë Boutin-Perry; sînt o colonistă 
eşuată pe o planetă sălbatică. Sînt privită ca o sfîntă 
mîntuitoare de către o întreagă rasă extraterestră. 
Sînt jucător şi pion într-un meci de şah la scară in- 
terstelară, în care miza e izbînda sau eşecul întregii 
omeniri. Sînt un martor al Istoriei. Am şaptespre- 
zece ani. 

Toţi pămîntenii ştiu povestea al cărei personaj am 
fost. Dar nimeni nu ştie povestea mea, povestea a 
ceea ce am făcut pentru ca nu doar eu, ci şi voi toți, 
să supraviețuim. Am să v-o dezvălui acum, am să 
vă spun tot ce-am simțit: bucurie şi groază şi in- 
certitudine, spaimă şi uimire, disperare şi speranţă. 
Aceasta este povestea mea. 


un nou roman din seria 
RĂZBOIUL BĂTRÎNILOR 
în curînd la MILLENNIUM BOOKS 

Brian Herbert & Kevin J. Anderson 


Ciclul LEGENDELE DUNEI 


e Jihadul butlerian 
e Cruciada maşinilor 
e Bătălia Corrinului 


După ce au încîntat milioane de fani povestind preludiul 
întîmplărilor din capodopera literaturii SF, DUNE, 
autorii îşi îndreaptă atenţia spre istoria îndepărtată 

a strălucitului univers ficțional creat de Frank Herbert. 
În LEGENDELE DUNEI, războiul sfînt împotriva maşinilor 
gînditoare e în plină desfăşurare, iar evenimentele 

ce vor marca istoria galaxiei sînt prezentate cu aceeaşi artă 

a suspansului, pe parcurs fiind dezvăluite geneza ordinului 
Bene Gesserit, a Ghildei Spațiale, a castei asasinilor 

şi colonizarea planetei Arrakis de către fremeni. 

